Produced by Yan Ming Lai





李白集
          　李白（太白）（701--762 62）
說明：
　【作業說明】
  一、全文輸入者：國立交通大學通識教育中心副教授潘呂棋昌
　二、輸入及校對日期日期：
　　　1995.4.9. 開始輸入　
　　　1996.6.14. 22:00全文輸入完畢
      1996.9.15. 14:30初稿排序完畢
　　　1997.2.18.由交通大學運輸工程與管理學系八九級黃琳桂同學校改完畢（存檔
　　　　檔名為：*.txt， 部分仍待造字）
  三、資料性質：國立交通大學八十五學年度上學期通識課程「李白詩選」教學參考
  　　資料
  四、版本：ver.:1.0
　五、原用軟體：倚天中文系統、PE3/DW3、倚天OAMATE簡排系統
　【內容說明】
  一、李白本集使用版本：《李白集校注》　瞿蛻園等校注　台北：里仁書局　一九
  　　八一年三月二十四日
　二、作品繫年依據：《李太白詩文繫年》　詹（金英）　北京：作家出版社　一九
　　　八八年六月　
　三、事蹟繫年依據：《謫仙詩豪李白》　郁賢皓　張啟超　台北：雲龍出版社　一
　　　九九一年十月
　四、繫年說明：
      本檔李白生平事蹟之繫年，係以郁賢皓所著之《謫仙詩豪李白》一書所附李白
      生平大事年表為據，蓋以其出較晚，新見較多，且於前人成說，多有訂正故之
      也。唯其書於作品之繫年頗嫌簡略，故從詹氏《李白詩文繫年》一書繫錄。二
      書繫年相異者，則以郁說為準，而附注「（從郁賢皓《謫仙詩豪李白》說）」
      於後。
　五、每首作品題目之後，皆列明原書（里仁版《李白集校注》）卷、冊數及頁碼，
      以利查考。冊一：卷一至卷十五，冊二：卷十六至卷三十。
　六、無法繫年作品統列於繫年作品之後。
　七、本檔引用李白年譜：
　　　《謫仙詩豪李白》附生平大事年表　郁賢皓﹑張啟超（郁賢皓學生）著　台北
　　　：雲龍出版社　一九九一年十月台一版（上海人民出版社授權出版）
　八、其他知見年譜：
  　　李太白年譜　清　黃錫珪　北京：作家出版社　一九五八
  　　李白與杜甫　郭沫若　北京：人民出版社　一九七一﹑一一（後附李白﹑杜甫
        年表）
  　　　（書評：安東俊六　中國文學論集四（濱一衛先生退官記念號）（頁一六四
        至一六九）　一九七四﹑五
  　　李太白年譜一卷　明薛仲邕編李太白集內，明嘉靖二五年丙午玉几山人校刊本
        李詩補注內，明嘉靖刻本，李杜合集內。（羅師聯添唐代文學論著集目）
  　　李太白年譜一卷　清　王琦編李太白集內，四部備要本。李太白輯注內，李太
      　白全集內，清乾隆間刊本。（唐代文學論著集目）
  　　李太白年譜一卷　清　李調元編李太白集內，清乾隆刊本﹑一九三一年刊本（
        唐代文學論著集目）
      李白年譜簡編　左舜生　萬竹樓隨筆，香港：自由出版社，一九五七（唐代文
        學論著集目補編）　　　　
李白詩文繫年　
７０１  辛丑　周　則天帝　大足一（長安一）
        ■帝在東宮。　郭元振為涼王、都督。拓境千五百里，軍糧支數十年。（清
　　　　　．齊召南撰《歷代帝王年表》，文收世界書局《國史年表四種》）
　▲李白生於安西都護府碎葉鎮（郁賢皓﹑張啟超著謫仙詩豪李白附錄：生平大事年
    表）
７０２  壬寅　周　則天帝　長安二
        ■帝在東宮。　突厥寇鹽夏。薛季昶、張仁愿禦之。
７０３  癸卯　周　則天帝　長安三
　　　　■帝在東宮。　唐休璟相。　貶魏元忠。
７０４  甲辰　周　則天帝　長安四
        ■帝在東宮。　復作大像。　崔玄暉相。　姚玄之為靈武安撫大使。　張柬
          之相。
７０５  乙巳　唐　中宗　神龍一
        ■正月，張柬之、崔玄暉、敬暉、桓彥範、袁恕己舉兵誅張易之、昌宗，遷
          太后於上陽宮。帝復位。　復國號曰唐。　立韋氏為后。　以武三思為司
          空。　賜柬之五人王爵，罷其政事。　韋后用事。　太后崩。　柬之出為
          刺史。
　▲李白五歲。父親李客率領全家遷居劍南綿州昌隆縣青蓮鄉。開始學習文化。
７０６  丙午　中宗　神龍二
        ■太平、安樂公主各開府置官屬。　敬暉等出為刺史。　貶五王，尋殺之。
　          立重俊為太子。
７０７  丁未　中宗　景龍一
        ■太子重俊起兵誅五三思父子，兵潰而死。
７０８　戊申　中宗　景龍二
        ■朔方總管張仁愿築三受降城。　仁愿相。　用墨敕邪封官。　安樂公主適
          武延秀。上官氏為昭容。
７０９　己酉　中宗　景龍三
        ■無紀事。
７１０　庚戌　中宗　景龍四（睿宗　景雲一）
        ■六月，韋后弒帝立溫王重茂。　臨淄王隆基起兵討韋氏，誅其屬。隆基為
          平王。　相王旦復位，廢重茂為溫王。
　▲李白十歲。讀諸子百家。
７１１　辛亥　睿宗　景雲二
        ■默啜請和。　郭元振、張說相。　太平公主復邪封官。貶姚、宋。　置十
          道按察使。　郭元振、張說罷。　召司馬道士至京，尋許還山。
７１２　壬子　睿宗　太極一（玄宗　先天一）
        ■八月，傳位太子，尊帝為太上皇。　沙陀金山朱邪氏入貢。
７１３  癸丑　玄宗　開元一
        ■以高麗大祚榮為渤海郡王，地方二千里。  郭元振相。  太平公主誅。
          高力士知內侍省。  張說、劉幽求相。  講武驪山。貶元振。姚元之相。
          　張說出為刺史。　幽求罷。
７１４  甲寅　玄宗　開元二
        ■置左右教坊。　汰僧道。　突厥圍北庭逋護，郭虔瓘擊斬其子。　毀天樞
          。　焚朱玉錦繡於殿前。　薛訥敗於契丹。　作興慶宮、花萼樓、勤政樓
          。　出宮人。　 吐蕃寇隴右。　敕諸州修常平倉法。　薛訥大破吐蕃。
          置幽州節度經略大使。
７１５  乙卯　玄宗　開元三
        ■薛訥為涼州大總管、郭虔瓘為朔州大總管以備突厥。　置侍讀官，以馬懷
          素、褚無量為之，待以師傅禮。　郭虔瓘為安西四鎮經略大使。　張孝嵩
          定西域，八國請降。
　▲李白十五歲。好神仙。明堂賦約作於此年。
  【文】
　明堂賦（卷一（一）二九）（從郁賢皓《謫仙詩豪李白》說）
  　　　昔在天皇，告成岱宗，改元乾封。經始明堂，年紀總章。時締構之未集，痛
    威靈之遐邁。天后繼作，中宗成之。因兆人之子來，崇萬祀之丕業。蓋天皇先天
    ，中宗奉天。累聖纂就，鴻勳克宣。臣白美頌，恭惟述焉。其辭曰：
    　　伊皇唐之革天創元也，我高祖乃仗大順，赫然雷發以首之。于是橫八荒，漂
    九陽，掃叛換，開混茫。景星耀而太階平，虹蜺滅而日月張。　　
    　　欽若太宗，繼明重光。廓區宇以立極，綴蒼顥之頹綱。淳風沕穆，鴻恩滂洋
    。武義烜赫于有截，仁聲馺(馬沓)乎無彊。
    　　若乃高宗紹興，祐統錫羨。神休旁臻，瑞物咸薦。元符剖兮地珍見。既應天
    以順人，遂登封而降禪。將欲考有洛，崇明堂。惟厥功之未輯兮，乘白雲于帝鄉
    。天后勤勞輔政兮，中宗以欽明克昌。遵先軌以繼作兮，揚列聖之耿光。
    　　則使軒轅草圖，羲和練日。經之營之，不綵不質。因子來于四方，豈殫稅于
    萬室？乃準水臬，攢雲樑。罊玉石于隴(土反)，空(王褱)材于瀟湘。巧奪神鬼，
    高窮昊蒼。聽天語之察察，擬帝居之將將。雖暫勞而永固兮，始聖謨于我皇。
    　　觀夫明堂之宏壯也，則突兀曈曨，乍明乍蒙。若大古元氣之結空。巃(山從)
    頹沓，若嵬若嶪。似天閫地門之開闔。爾乃劃岝(山額)以嶽立，郁穹崇而鴻紛。
    冠百王以垂勳，燭萬象而騰文。窙惚恍以洞啟，呼崁巖而傍分。又比乎崑山之天
    柱，矗九霄而垂雲。
    　　于是結構乎黃道，岧嶢乎紫微。絡勾陳以繚垣，闢閶闔而啟扉。崢嶸嶒嶷，
    粲宇宙兮光輝。崔嵬赫奕，張天地之神威。
    　　夫其背泓黃河，垠瀨清洛。太行卻立，通谷前廓。遠則標熊耳以作揭，豁龍
    門以開關。點翠綵于鴻荒，洞清陰乎群山。及乎煙雲卷舒，忽出乍沒。岌嵩噴伊
    ，倚日薄月。雷霆之所鼓蕩，星斗之所伾扢。挐金龍之蟠蜿，挂天珠之（石聿
    ）矹。
    　　勢拔五岳，形張四維。軋地軸以盤根，摩天倪而創規。樓臺崛岉以奔附，城
    闕崟岑而蔽虧。珍樹翠草，含華揚蕤。目瑤井之熒熒，拖玉繩之離離。(手致)華
    蓋以儻漭，仰太微之參差。
    　　擁以禁■，橫以武庫。獻房心以開鑿，瞻少陽而舉措。採殷制，酌夏步。雜
    以代室重屋之名，括以辰次火木之數。壯不及奢，麗不及素。層簷屹其霞矯，廣
    廈鬱以雲布。掩日道，遏風路。陽烏轉影而翻飛，大鵬橫霄而側度。
    　　近則萬木森下，千宮對出。熠乎光碧之堂，炅乎瓊華之室。錦爛霞駮，星錯
    波沏。颯蕭寥以颼飀，窅陰鬱以櫛密。含佳氣之青蔥，吐祥煙之鬱嵂。
    　　九室窈窕，五闈聯綿。飛楹磊砢，走栱夤緣。雲楣立岌以橫綺，綵桷攢欒而
    仰天。皓壁晝朗，朱甍晴鮮。(赤貞)欄各落，偃蹇霄漢。翠楹迴合，蟬聯汗漫。
    沓蒼穹之絕垠跨皇居之太半。遠而望之，赫煌煌以輝輝，忽天旋而雲昏；迫而察
    之，粲炳煥以照爛，倏山訛而晷換。蔑蓬壺之海樓，吞岱宗之日觀。
    　　猛虎失道，潛虯蟠梯。經通天而直上，俯長河而下低。玉女攀星于網戶，金
    娥納月于璇題。藻井綵錯以舒蓬，天■(赤色)翼而銜霓。扶標川而罔足，擬跟絓
    而罷躋。要離欻矐而外喪，精視冰背而中迷。
    　　亙以複道，接乎宮掖。坌乎西樓，是為崑崙。前疑後丞，正儀躅以出入；九
    夷五狄，順方面而來奔。
    　　其左右也，則丹陛崿崿，彤庭煌煌。列寶鼎，敵金光。流辟雍之滔滔，像環
    海之湯湯。闢青陽，啟總章。廓明臺而布玄堂，儼以太廟，處乎中央。發號施令
    ，采時順方。　　　　
    　　其閫域也，三十六戶，七十二牖。度筵列位，南七西九。白虎列序而躨跜，
    青龍承隅而蚴蟉。
    　　其深沉奧密也，則赤熛掌火，招拒司金。靈威制陽，(口十)光摧陰。坤斗主?
    據乎其心。
    　　若乃熠燿五色，張皇萬殊。人物禽獸，奇形異模。勢若飛動，瞪眄睢盱。明
    君暗主，忠臣烈夫。威政興滅，表示賢愚。
    　　于是王正孟月，朝陽登曦。天子乃施蒼玉，轡蒼螭。臨乎青陽左■，方御瑤
    瑟而彈鳴絲。展乎國容，輝乎皇儀。傍瞻神臺，順觀雲之軌；俯對清廟，崇配天
    之規。欽若肸蠁，維清緝熙。崇牙樹羽，熒煌葳蕤。納六服之貢，受萬邦之籍。
    張龍旗與虹旌，攢金戟與玉戚。延五更，進百辟。奉珪瓚，獻琛帛。顒昂俯僂，
    儼容疊跡。乃潔菃醢。，修粢盛。奠三犧，薦五牲。享于神靈。太祝正辭，庶官
    精誠。鼓大武之隱轔，張鈞天之鏗鍧。孤竹合奏，空桑和鳴。盡六變，齊九成。
    群神來兮降明庭。蓋聖主之所以孝治天下而享祀窅冥也。然後臨辟雍，宴群后。
    陰陽為庖，造化為宰。餐元氣，灑太和。千里鼓舞，百寮賡歌。于斯之時，雲油
    雨霈。恩鴻溶兮澤汪濊，四海歸兮八荒會。■聒乎區宇，駢闐乎闕外。群臣醉德
    ，揖讓而退。
    　　而聖主猶夕惕若厲，懼人未安。乃目極于天，耳下于泉。飛聰馳明，無遠不
    察。考鬼神之奧，推陰陽之荒。下明詔，班舊章。振窮乏，散敖倉。毀玉沉珠，
    碑宮頹牆。使山澤無間，往來相望。帝躬乎天田，后親于郊桑。棄末反本，人和
    時康。建翠華兮萋萋，鳴玉鑾之鉠鉠。遊乎昇平之圃，憩乎穆清之堂。天欣欣兮
    瑞穰穰。巡陵于鶉首之野，講武于驪山之旁。封岱宗兮祀后土，掩栗陸而苞陶唐
    。遨遊乎崆峒之上，汾水之陽。吸沆瀣之精英，黜滋味之馨香。貴理國其若夢，
    幾華胥之故鄉。於是元元澹然，不知所在。若群雲從龍，眾水奔海。此真所謂我
    大君登明堂之政化也。
    　　豈比夫秦趙吳楚，爭高競奢。結阿房與叢臺，建姑蘇及章華。非享祀與嚴配
    ，徒掩月而淩霞。由此觀之，不足稱也。況瑤臺之巨麗，復安可以語哉？敢揚國
    美，遂作辭曰：
    　　芎崇明堂，倚天開兮。巃(山從)鴻濛，構(王褱)材兮。偃蹇坱莽，邈崔嵬兮
    。周流辟雍，岌靈臺兮。赫奕日，噴風雷。宗祀肸蠁，王化弘恢。鎮八荒，通九
    垓。四門啟兮萬國來。考休徵兮進賢才。儼若皇居而作固，窮千祀兮悠哉！　　
                                                                  85.4.19.
７１６  丙辰　玄宗　開元四
        ■太上皇崩。　拔曳固斬默啜以降。　突厥降戶叛，薛訥、王晙討之。　姚
          崇罷。　宋璟、蘇頲相。
７１７　丁巳　玄宗　開元五
        ■行幸東都。　置營州都督於柳城。　令史官隨宰相入侍，群臣對仗奏事。
　          訪逸書。
７１８　戊午　玄宗　開元六
        ■令州縣行鄉飲酒禮。　還西京。　吐蕃請和，以舅甥署誓文。
  ▲李白十八歲。在大匡山跟趙蕤學王霸之道﹑縱橫之術。愛好劍術，仗義任俠。訪
    戴天山道士不遇詩，約作於此年。
  【詩】：
  訪戴天山道士不遇（卷二三（二）一三五五）（從郁賢皓《謫仙詩豪李白》說）
　　犬吠水聲中，桃花帶露濃。樹深時見鹿；溪午不聞鐘。野竹分青靄；飛泉挂碧峰
  　。無人知所去，愁倚兩三松。　85.11.21.講
　　案：唐詩多以「松」喻隱士。茲略舉數例如下：
  　舊題賈島作．尋隱者不遇
  　　松下問童子。言：「師採藥去。只在此山中，雲深不知處。」
  　　註：《文苑英華》題作「訪羊尊師」，孫革作。「松」下作「花」下。
  　丘為．尋西山隱者不遇
      絕頂一茅茨，直上三十里。扣關無僮僕，窺室惟案几。
　　　若非巾柴車，應是釣秋水。差池不相見，黽勉空仰止。
      草色新雨中，松聲晚窗裡。及茲契幽絕，自足蕩心耳。
      雖無賓主意，頗得清淨理。興盡方下山，何必待之子！
    劉長卿．尋南溪常山道人隱居
　    一路經行處，莓苔見履痕。白雲依靜渚，春草閉閑門。
      過雨看松色，隨山到水源。溪花與禪意，相對亦忘言。
    韋應物．秋夜寄邱員外
　    懷君屬秋夜，散步詠涼天。空山松子落，幽人應未眠。
    常建．宿王昌齡隱居
  　  清溪深不測，隱處唯孤雲。松際露微月，清光猶為君。
      茅亭宿花影，藥院滋苔紋。余亦謝時去，西山鸞鶴群。
    孟浩然．夜歸鹿門山歌
　    山寺鐘鳴晝已昏，漁梁渡頭爭渡喧。人隨沙路向江村，余亦乘舟歸鹿門。
      鹿門月照開煙樹，忽到龐公棲隱處。巖扉松徑長寂寥，惟有幽人自來去。
    孟浩然．歲暮歸南山
　    北闕休上書，南山歸敝廬。不才明主棄，多病故人疏。
      白髮催年老，青陽逼歲除。永懷愁不寐，松月夜窗虛。
    李白．贈孟浩然
　    吾愛孟夫子，風流天下聞。紅顏棄軒冕，白首臥松雲。
      醉月頻中聖，迷花不事君。高山安可仰，徒此挹清芬。
　　附：宋．吳琚五言絕句：
　　橋畔垂楊下碧溪，君家元在北橋西。來時不似人間世，日暖花香山鳥啼。（原作
　　書跡現藏台北故宮博物院）
７１９　己未　玄宗　開元七
        ■徙宋王憲為寧王。
７２０  庚申　玄宗　開元八
        ■宋璟、蘇頲罷。　源乾曜、張嘉貞相。
　▲李白二十歲。冬，禮部尚書蘇頲出為益州長史，李白在途中拜謁，受到蘇頲賞識
    。大獵賦約作於此年。
　【文】
  大獵賦（卷一（一）六一）（從郁賢皓《謫仙詩豪李白》說）
    　　白以為賦者，古詩之流，辭欲壯麗，義歸博遠。不然，何以光贊盛美，感天
    動神。
    　　而相如、子雲競誇辭賦，歷代以為文雄，莫敢詆訐。臣謂語其略，竊或褊其
    用心。子虛所言，楚國不過千里，夢澤居其大半，而齊徒吞若八九，三農及禽獸
    無息肩之地，非諸侯禁淫述職之義也。
    　　上林云：左蒼梧，右西極。考其實地,周袤纔經數百。
    　　長楊誇胡設網為周阹，放糜鹿其中，以搏攫充樂。羽獵于靈臺之囿，圍經
    百里而開殿門。當時以為窮壯極麗，迨今觀之，何齷齪之甚也。
    　　但王者以四海為家，萬姓為子，則天下之山林禽獸，豈與眾庶異之？而臣以
    為不能以大道匡君，示物周博，平文論苑之小，竊為微臣之不取也。
    　　金聖朝園池遐荒，殫窮六合，以孟冬十月大獵于秦，亦將曜威講武，掃天蕩
    野，豈荒淫侈靡，非三驅之意耶？臣白作頌，折中厥美。其辭曰：
    　　粵若皇唐之契天地而襲氣母兮，粲五葉之葳蕤。惟開元廓海寓而運斗極兮，
    總六聖之光照。誕金德之淳精兮，漱玉露之華滋。文章森乎七曜兮，制作參乎兩
    儀，括眾妙而為師。明無幽而不燭兮，澤無遠而不施。慕往昔之三驅兮，須生殺
    于四時。
    　　若乃嚴冬慘切，寒氣凜冽，不周來風，玄冥掌雪。木多脫葉，草解節，土囊
    煙陰，火井冰閉。是月也，天子處乎玄堂之中，凔八水兮休百工，考王制兮遵國
    風。樂農人之閑隙兮，因校獵而講戎。
    　　乃使神兵出于九闕，天仗羅于四野。徵水衡與林虞，辨土物之眾寡。千騎飆
    掃，萬乘雷奔。梢扶桑而拂火雲兮，括月窟而搜寒門。赫壯觀于今古，嶪搖蕩于
    乾坤。此其大略也。而內以中華為天心，外以窮髮為海口。豁咽喉以洞開，吞荒
    裔而盡取。大章按步以來往，夸父振策而奔走。足跡乎日月之所通，囊括乎陰陽
    之未有。
    　　君王于是撞鴻鐘，發鑾音，出鳳闕，開宸襟，駕玉輅之飛龍，歷神州之層岑
    。遊五柞兮瞰三危，挾細柳兮過上林。攢高牙以總總兮，駐華蓋之森森。于是擢
    倚天之劍，彎落月之宮。崑崙叱兮可倒，宇宙噫兮增雄。河漢為之卻流，川岳為
    之生風。羽毛揚兮九天絳，獵火燃兮千山紅。
    　　乃召蚩尤之徒，聚長戟，羅廣澤，呵雨師，走風伯。稜威耀乎雷霆，烜赫震
    于蠻貊。陋梁都之體制，鄙靈囿之規格。而南以衡、霍作襟，北比岱、恒作阹。
    夾東海而為（漸土）兮，拖西冥而流渠。麾九州之珍禽兮，迴千群以（分土）入
    ；聯八荒之奇獸兮，屯萬族而來居。
    　　雲羅高張，天網密布。罝罘綿原，峭格掩路。蠛蠓過而猶礙，蟭螟飛而不度
    。彼層霄與殊榛，罕翔鳥與伏兔。
    　　從營合技，彌巒被岡。金戈森行，洗晴野之寒霜。虹旗電掣，卷長空之飛雪
    。吳驂走練，宛馬蹀血。縈眾山之聯綿，隔遠水之明滅。　　
    　　使五丁摧峰，一夫拔木。下整高頹，深平險谷。擺樁栝，開林叢。喤喤呷呷
    ，盡奔突于場中。
    　　而田疆、古冶之疇，烏獲、中黃之黨。越崢嶸，獵莽蒼。喑嗚哮（口闞），
    風旋電往。脫文豹之皮，抵玄熊之掌。批狻手猱，挾三挈兩。既徒搏以角力，又
    揮鋒而爭先。行甝號以鶚睨兮，氣赫火而敵煙。拳封貒，肘巨狿。梟羊應叱以斃
    踣，（豸契）貐亡精而墜巔。或碎腦以折脊，或歕髓而飛涎。窮遐荒，蕩林藪，
    扼土，殪天狗。脫角犀頂，探牙象口。掃封狐于千里，捩雄虺之九首。咋騰
    蛇而仰吞，拖奔兕以卻走。
    　　君王于是峨通天，靡星旃，奔雷車，揮電鞭，觀壯士之效獲，顧三軍而欣然
    曰：夫何神叱鬼摽之駭人也！又命建夔鼓，勵武卒。雖躪轢之已多，猶拗怒而未
    歇。集赤羽兮照日，張烏號兮滿月。戎車（車監）（車監）以陸離，彀騎煌煌而
    奮發。鷹犬之所騰捷，飛走之所蹉蹶。攫（鹿君）麚之咆哮，蹂豺貉以挂格。膏
    鋒染鍔，填巖掩窟。觀殊材與逸群，尚揮霍以出沒。　
    　　別有白（豸眉）、飛駿，窮奇、貙（豸滿）。牙若錯劍，鬣如叢竿。口吞殳
    鋋，目極槍櫓。碎琅弧，攫玉弩，射猛彘，透奔虎。金鏃一發，旁疊四五。雖鑿
    齒磨牙而致伉，誰謂南山白額之足睹。
    　　總八校，搜四隅，馳專諸，走都盧。趫喬林，撇絕壁，抄獑猢，攬貊（豸國
    ）。囚鼬鼯于峻崖，頓豰貜于穹石。養由發箭，奇肱飛車，巧聒更嬴，妙兼蒱且
    。墜鸀鳿于青雲，落鴻雁于紫虛。捎鶬鵠，漂鸕（渠鳥），彈地廬與神居。展
    飛鵬于日域，摧大鳳于天墟。龍伯釣其靈鼇，任公獲其巨魚。窮造化之譎詭，何
    神怪之有餘。
    　　所以噴血流川，飛毛灑雪，狀若乎高天雨獸，上墜於大荒；又似乎積禽為山
    ，下崩於林穴。陽烏沮色於朝日，陰兔喪精於明月。思騰裝上獵於太清，所恨穹
    昊於路絕。而忽也莫不海晏天空，萬方來同。雖秦皇與漢武兮，復何足以爭雄
    。
    　　俄而君王茫然改容，愀然有失，於居安思危，防險戒逸，斯馳騁以狂發，非
    至理之弘術。且夫人君以端拱為尊，玄妙為寶。暴殄天物，是謂不道。乃命去三
    面之網，示六合之仁。已殺者皆其犯命，未傷者全其天真。雖剪毛而不獻，豈割
    鮮以焠輪。解鳳凰與鸑鷟兮，旋騶虞與麒麟。獲天寶于陳倉，載非熊于渭濱。
        於是享獵徒,封勞苦.軒行炰,騎酌酤.韜兵戈,火網  .然後登九霄之臺，益八
    紘之圃。開日月之扃，闢生靈之戶。聖人作而萬物睹，覽蒐岐與狩敖，何宣、成
    之足數。哂穆王之荒誕，歌白雲之西母。　
    　　曷若飽人以淡泊之味，醉時以淳和之觴，鼓之以雷霆，舞之以陰陽。虞乎神
    明，狃於道德。張無外以為罝，琢大朴以為杙。頓天網以掩之，獵賢俊以御極。
    若此之狩，罔有不克。
    　　使天人晏安，草木繁殖。六宮斥其珠玉，百姓樂于耕織。寢鄭、衛之聲，卻
    靡曼之色。天老掌圖，風后侍側。是三階砥平，而皇猷允塞。豈比夫子虛、上林
    、長楊、羽獵計麋鹿之多少，誇苑囿之大小哉！
    　　方將延容光於後昆，軼玄風於邃古，擁嘉瑞，臻元符，登封於太山，篆德於
    社首，豈與乎七十二帝同條而共貫哉？
    　　君王于是迴蜺旌，反鑾輿。訪廣成於至道，問大隗之幽居。使罔象掇玄珠於
    赤水，天下不知其所如也。
７２１　辛酉　玄宗　開元九
        ■改蒲州為河中府置中都。　宇文融為勸農使。　突厥求和。　敕舉縣令。
　          姚崇卒。張說相。　王君■為河西隴右大使。　造黃道游儀。
　▲李白二十一歲。遊成都。登散花樓，瞻仰司馬相如琴臺﹑揚雄故宅。登錦城散花
    樓﹑白頭吟等詩，約作於此年。此後幾年遊歷蜀中各地。
　【詩】
  登錦城散花樓（卷二一（二）一二一一）
    01日照錦城頭，02朝光散花樓。03金窗夾繡戶；04珠箔懸銀鉤。
    05飛梯綠雲中，06極目散我憂。07暮雨向三峽；08春江繞雙流。
    09今來一登臺，10如上九天遊。
　〔注〕
　　朝光散花樓：謂朝陽照樓，使其煥然發光也。
　　珠箔：珠簾。
　　瓊鉤：玉製之簾鉤。
　　飛梯綠雲中：梯高如入綠雲之中。
　　雙流：指郫江與流江（亦名內江、外江）。《太平寰宇記》卷七二劍南西道益州
      成都縣：「二江，秦李冰穿二江於城中，皆可行舟，今謂內江、外江是也。帶
      二江之雙流，故有雙流縣焉。」
  白頭吟二首（從郁賢皓《謫仙詩豪李白》說）
    其一（卷四（一）三○八）
    錦水東北流，波蕩雙鴛鴦。雄巢漢宮樹，雌弄秦草芳。寧同萬死碎綺翼，不忍雲
    間兩分張。此時阿嬌正嬌妒，獨坐長門愁日暮。但願君恩顧妾深，豈惜黃金買詞
    賦？相如作賦得黃金，丈夫好新多異心。一朝將聘茂陵女，文君因贈白頭吟。東
    流不作西歸水，落花辭條羞故林。兔絲故無情，隨風任傾倒。誰使女蘿枝，而來
    強縈抱？兩草猶一心，人心不如草。莫捲龍鬚席，從他生網絲。且留琥珀枕，或
    有夢來時。覆水再收豈滿杯？棄妾已去難重回。古來得意不相負，祇今惟見青陵
    臺。
    其二（卷四（一）三一二）
    錦水東流碧，波蕩雙鴛鴦。雄巢漢宮樹，雌弄秦草芳。相如去蜀謁武帝，赤車駟
    馬生輝光。一朝再覽大人作，萬乘忽欲凌雲翔。聞道阿嬌失恩寵，千金買賦要君
    王。相如不憶貧賤日，位高金多聘私室。茂陵姝子皆見求，文君歡愛從此畢。淚
    如雙泉水，行墮紫羅襟。五起雞三唱，清晨白頭吟。長吁不整綠雲鬢，仰訴青天
    哀怨深。城崩杞梁妻，誰道土無心？東流不作西歸水，落花辭枝羞故林。頭上玉
    燕釵，是妾嫁時物。贈君表相思，羅袖幸時拂。莫捲龍鬚席，從他生網絲，且留
    琥珀枕，還有夢來時。鷫（霜鳥）裘在錦屏上，自君一挂無由披。妾有秦樓鏡，
    照心勝照井。願持照新人，雙對可憐影。覆水卻收不滿杯，相如還謝文君回。古
    來得意不相負，祇今惟見青陵臺。
７２２　壬戌　玄宗　開元一０
        ■幸東都。　置朔方節度使張說兼領之。　內侍楊思勗討平安南。　北庭節
          度使張嵩大破吐蕃。　張說建議始募兵充宿衛，兵農之分自此始。
７２３　癸亥　玄宗　開元一一
        ■北巡，以并州為太原府，置北都。　張嘉貞罷。　置麗正書院。　始置長
          從宿衛。　改政事堂為中書門下。
７２４　甲子　玄宗　開元一二
        ■選名臣為諸州刺史。　以楊思勗為輔國大將軍。　宇文融為御史中丞。明
          年，兼戶部侍郎。　如東都。
　▲李白二十四歲。遊峨眉山。出蜀，經三峽，至江陵，遇見道士司馬承禎。
  【詩】
  登峨眉山（卷二一（二）一二一二）（從郁賢皓《謫仙詩豪李白》說）
    蜀國多仙山，峨眉邈難匹。周流試登覽，絕怪安可悉？青冥倚天開，彩錯疑畫出
    。泠然紫霞賞，果得錦囊術。雲間吟瓊簫；石上弄寶瑟。平生有微尚，歡笑自此
    畢。煙容如在顏；塵累忽相失。儻逢騎羊子，攜手淩白日。
  峨眉山月歌（卷八（一）五六六）（從郁賢皓《謫仙詩豪李白》說）
    峨眉山月半輪秋，影入平羌江水流。夜發清溪向三峽，思君不見下渝州。
　〔注〕
　　峨眉山：在四川峨眉縣。唐屬嘉州。
    平羌江：一名青衣江。在四川龍游縣。唐屬嘉州。一統志：平羌江在雅州城北，
　    舊傳羌夷入寇，諸葛亮於此平之，故名。
    清溪：輿地紀勝：清溪驛在嘉州犍為縣。
    三峽：瞿塘峽、巫峽、西陵峽。
    渝州：今四川重慶市。
  渡荊門送別（卷一五（一）九四一）（從郁賢皓《謫仙詩豪李白》說）
    渡遠荊門外，來從楚國遊。山隨平野盡，江入大荒流。月下飛天鏡；雲生結海樓
    。仍憐故鄉水，萬里送行舟。
　〔注〕
    荊門：荊門山，在今湖北宜都縣西北長江南岸。
  秋下荊門（卷二二（二）一二八二）（從郁賢皓《謫仙詩豪李白》說）
    霜落荊門江樹空，布帆無恙挂秋風。此行不為鱸魚鱠，自愛名山入剡中。
　〔注〕
    布帆：晉書卷九二顧愷之傳：後為殷仲堪參軍，．．．仲堪在荊州，愷之嘗因假
　    還，仲堪特以布帆借之。至破冢（地名），遭風大敗，愷之與仲堪箋曰：「地
  　  名破冢，直破冢而出，行人安穩，布帆無恙。
    鱸魚膾：晉．張翰，吳人。嘗因秋風起，忽思吳地蓴羹與鱸魚膾，乃棄官而歸。
    剡中：今浙江剡縣。
  酬宇文少府見贈桃竹書筒（卷一九（二）一○九二）
    桃竹書筒綺繡文，良工巧妙稱絕群。靈心圓映三江月；彩質疊成五色雲。中藏寶
    訣峨眉去，千里提攜長憶君。
  「蟾蜍薄太清」詩（古風五十九首之二）（卷二（一）九四）
    蟾蜍薄太清，蝕此瑤臺月。圓光虧中天，金魄遂淪沒。螮蝀入紫微，大明夷朝暉
    。浮雲隔兩曜，萬象昏陰霏。蕭蕭長門宮，昔是今已非。桂蠹花不實，天霜下嚴
    威。沉嘆終永夕，感我涕沾衣。
　【文】 　
  大鵬遇希有鳥賦（大鵬賦）并序（卷一（一）一）
        余昔于江陵，見天台司馬子微，謂余有仙風道骨，可與神遊八極之表。因著
    大鵬遇希有鳥賦以自廣。此賦已傳于世，往往人間見之。悔其少作，未窮宏達之
    旨，中年棄之。及讀晉書，阮宣子大鵬贊，鄙心陋之。遂更記憶，多將舊本不
    同。今復存手集，豈敢傳諸作者？庶可示之子弟而已。其辭曰：南華老仙，發天
    機于漆園。吐崢嶸之高論，開浩蕩之奇言。徵至怪于齊諧，談北溟之有魚。吾不
    知其幾千里，其名曰鯤。化成大鵬，質凝胚渾。脫鬐鬣于海島，張羽毛于天門。
    刷渤澥之春流，晞扶桑之朝暾。燀赫乎宇宙,憑陵乎崑崙。一鼓一舞，煙朦沙昏。
    五岳為之震蕩，百川為之崩奔。
　　    爾乃蹶厚地，揭太清。層霄，突重溟。激三千以崛起，向九萬而迅征。背
    嶪太山之崔嵬，翼舉長雲之縱橫。左迴右旋，倏陰忽明。歷汗漫以夭矯，羾閶闔
    之崢嶸。簸鴻蒙，扇雷霆。斗轉而天動，山搖而海傾。怒無所搏，雄無所爭。固
    可想像其勢，髣其形。
    　　若乃足縈虹蜺，目耀日月。連軒沓拖，揮霍翕忽。噴氣則六合生雲，灑毛則
    千里飛雪。邈彼北荒，將窮南圖。運逸翰以傍擊，鼓奔飆而長驅。燭龍銜光以照
    物，列缺施鞭而啟途。塊視三山，杯觀五湖。其動也神應，其行也道俱。任公見
    之而罷釣，有窮不敢以彎弧。莫不投竿失鏃，仰之長吁。
　　    爾其雄姿壯觀，坱軋河漢。上摩蒼蒼，下覆漫漫。盤古開天而直視，羲和倚
    日以旁嘆。繽紛乎八荒之間，掩映乎四海之半。當胸臆之掩畫，若混茫之未判。
    忽騰覆以迴轉，則霞廓而霧散。
    　　然後六月一息，至于海湄。欻翳景以橫翥，逆高天而下垂。憩乎泱漭之野，
    入乎汪湟之池。猛勢所射，餘風所吹。溟漲沸渭，巖巒紛披。天吳為之怵慄，海
    若為之（足夔）（足尼）。巨鼇冠山而卻走，長鯨騰海而下馳。縮殼挫鬣，莫之
    敢窺。吾亦不測其神怪之若此，蓋乃造化之所為。
　　    豈比夫蓬萊之黃，誇金衣與菊裳？恥蒼梧之玄鳳，耀綵質與錦章。既服御
    于靈仙，久馴擾于池隍。精衛殷勤于銜木，鶢鶋悲愁乎薦觴。天雞警曉于蟠桃，
    踆烏晰耀于太陽。不曠蕩而縱適，何拘攣而守常？未若茲鵬之逍遙，無厥類乎比
    方。不矜大而暴猛，每順時而行藏。參玄根以比壽，飲元氣以充腸。戲暘谷而徘
    徊，馮炎洲而抑揚。
    　　俄而希有鳥見謂之曰：偉哉鵬乎，此之樂也。吾右翼掩乎西極，左翼蔽乎東
    荒。跨躡地絡，周旋天綱。以恍惚為巢，以虛無為場。我呼爾遊，爾同我翔。于
    是乎大鵬許之，欣然相隨。此二禽已登于寥廓，而斥鷃之輩，空見笑于藩籬。
７２５　乙丑　玄宗　開元一三
        ■更命長從宿衛為（弓廣）騎。　命宰相餞諸州刺史于洛濱。　更集仙殿為
          集賢殿，置學士、直學士。　十一月，封泰山。　十二月，還東都。　大
          有年。
　▲李白二十五歲。遊洞庭，南窮蒼梧。夏，友人吳指南卒於洞庭。初登廬山。至金
    陵。
  【詩】
　望廬山瀑布二首（卷二一（二）一二三八）（從郁賢皓《謫仙詩豪李白》說）
    其一
    西登香爐峰，南見瀑布水。挂流三百丈；噴壑數十里。（焱欠）如飛電來；隱若
    白虹起。初驚河漢落；半灑雲天裏。仰觀勢轉雄，壯哉造化功。海風吹不斷；江
    月照還空。空中亂潀射，左右洗青壁。飛珠散輕霞；流沫沸穹石。而我樂名山，
    對之心益閑。無論漱瓊液；且得洗塵顏。且諧宿所好，永願辭人間。
　〔注〕
    香爐峰：廬山南北皆有香爐峰。黃宗羲《匡廬遊錄》：「北山之香爐峰，在峰於
　    廬山為東，登之亦無瀑布可見，（與白詩）不相涉也。」是李白所見蓋南峰也
　    。
    初驚河漢落半灑雲天裏：敦煌殘卷作「舟人莫敢窺，羽客遙相指」。
    潀：眾水會合。
    且諧宿所好永願辭人間：敦煌殘卷作「愛此腸欲斷，不能歸人間」。
    其二（頁一二四一）
    日照香爐生紫煙，遙看瀑布挂前川。飛流直下三千尺，疑是銀河落九天。
　　（一本題云〈望廬山香爐峰瀑布〉，曰：廬山上與星斗連，日照香爐生紫煙。飛
　　　流直下三千尺，疑是銀河落九天。）
  望天門山（卷二一（二）一二五五）（從郁賢皓《謫仙詩豪李白》說）
    天門中斷楚江開，碧水東流至北迴。兩岸青山相對出，孤帆一片日邊來。
　　（至北迴一作直北迴，一作至此迴）　
　〔注〕
    天門山：在安徽當塗縣西南。
    楚江：湖南、湖北、安徽一帶（古時楚國）之長江。
    至北（此）迴：博望山、梁山夾峙於長江兩岸，水流至此迴旋。
    兩岸青山：指天門山。
    日邊：日出之邊，東邊。
  金陵城西樓月下吟（卷七（一）五二○）（從郁賢皓《謫仙詩豪李白》說）
    金陵夜寂涼風發，獨上高樓望吳越。白雲映水搖空城；白露垂珠滴秋月。月下沉
    吟久不歸，古來相接眼中稀。解道澄江淨如練，令人長憶謝玄暉。
  楊叛兒（卷四（一）二八七）（從郁賢皓《謫仙詩豪李白》說）
    君歌楊叛兒，妾勸新豐酒。何許最關人？烏啼白門柳。烏隄隱楊花，君醉留妾家
    。博山爐中沉香火，雙煙一氣淩紫霞。
　長干行二首（從郁賢皓《謫仙詩豪李白》說）
    其一（卷四（一）三二六）
    妾髮初覆額，折花門前劇。郎騎竹馬來，遶床弄青梅。同居長干里，兩小無嫌猜
    。十四為君婦，羞顏未嘗開。低頭向暗壁，千喚不一回。十五始展眉，願同塵與
    灰。常存抱柱信，豈上望夫臺？十六君遠行，瞿塘灩澦堆。五月不可觸，猿聲天
    上哀。門前遲行跡，一一生綠苔。苔深不能掃，落葉秋風早。八月胡蝶來，雙飛
    西園草。感此傷妾心，坐愁朱顏老。早晚下三巴，預將書報家。相迎不道遠，直
    至長風沙。
  〔注〕
    長干：郁賢皓《李白選集》：「大長干巷在今南京市中華門外，小長干巷在今南
　    京市鳳凰臺南，巷西達長江。」
    劇：戲也。
    床：井床，井上欄杆。
    抱柱信：《莊子．盜（足石）》：「尾生與女子期於梁下，女子不來，水至不去
　    ，抱梁柱而死。」
    望夫臺：《太平寰宇記》卷一○五江南西道太平州當塗縣：「望夫山在縣北四十
　    七里，昔人往楚，累歲不還，其妻登此山望夫，乃化為石。周迴五十里，高一
  　  百丈，臨江。」
    瞿塘：《太平寰宇記》卷一四八山南東道夔州：「灩澦堆周圍二十丈，在州西南
　    二百步蜀江中心瞿唐峽口。冬水淺，屹然露百餘尺，夏水漲沒數十丈，其狀如
　    馬，舟人不敢近。‥‥‥諺曰：『灩澦大如襆，瞿塘不可觸。灩澦大如馬，瞿
　    塘不可下。灩澦大如鱉，瞿塘邢謳絕。灩澦大如龜，瞿塘不可窺。」
    猿聲天上哀：《水經．江水》引古代歌謠：「巴東三峽巫峽長，猿鳴三聲淚沾裳
　    。」
    遲：音直，等待。
    坐：因。
    早晚：何時。
    三巴：宋．王應麟《小學紺珠》卷二：「三巴：巴郡，今重慶府；巴東，今夔州
　    ；巴西，今合州。」其地相當於今日四川東部。
    不道：不論、不管、不顧。
    長風沙：《太平寰宇記》卷一二五淮南道舒州懷寧縣：「長風沙在縣東一百九十
      里，置在江界，以防寇盜。元和四年（八○九）入圖經。李白〈長干行〉云『
      相迎不道遠，直至長風沙』，即其處也。」陸游《入蜀記》卷三：「又太白〈
      長干行〉云『早晚下三巴，預將書報家。相迎不道遠，直至長風沙』。蓋自金
      陵至此七百里，而室家來迎其夫，甚言其遠也。」其地在今安徽安慶市東長江
      中，今已并入長江北岸。
    其二（卷四（一）三二九）
    憶妾深閨裏，煙塵不曾識。嫁與長干人，沙頭候風色。五月南風興，思君下巴陵
    。八月西風起，想君發揚子。去來悲如何！見少別離多。湘潭幾日到？妾夢越風
    波。昨夜狂風度，吹折江頭樹。淼淼暗無邊，行人在何處？好乘浮雲驄，佳期蘭
    渚東。鴛鴦綠蒲上，翡翠錦屏中。自憐十五餘，顏色桃花紅。那作商人婦，愁水
    復愁風。
　
　　昌案：此詩實張潮（與李白同時）所作，非出李白之手。說詳詹（金英）主編《
　　　李白全集校注彙釋集評》，天津：百花文藝出版社，一九九六年十二月出版。
  巴女詞（卷二五（二）一五○二）
    巴水急如箭，巴船去若飛。十月三千里，郎行幾時歸？
  東山吟（卷七（一）五二一）
    攜妓東土山，悵然悲謝安。我妓今朝如花月，他妓古墳荒草寒。白雞夢後三百歲
    ，灑酒澆君同所懽。酣來自作青海舞，秋風吹落紫綺冠。彼亦一時，此亦一時。
    浩浩洪流之詠何必奇？
  荊州歌（卷四（一）三○二）
    白帝城邊足風波，瞿塘五月誰敢過？荊州麥熟繭成蛾。繰絲憶君頭緒多，撥穀飛
    鳴奈妾何！
  〔注〕
    繰絲憶君頭緒多：復旦大學《李白詩選》：「繰同繅，抽繭出絲。‥‥‥六朝民
　    歌中常用『絲』字雙關『思』字，這裏在內容上也有聯想意義。‥‥‥頭緒多
      亦是雙關語，以絲的頭緒多，喻思念丈夫的頭緒紛繁。」
    撥穀：復旦大學《李白詩選》：「撥穀，即布穀鳥，五月飛鳴，鳴聲如喚『行不
      得也哥哥』。」
７２６　丙寅　玄宗　開元一四
        ■張說修五禮。　李元紘相。　說罷。　戶部奏戶口極盛。
  ▲李白二十六歲。春，至廣陵。又東南遊蘇州﹑杭州﹑越州﹑臺州，東涉溟海。然
    後回舟北上，復至揚州。散金三十萬。臥病。
　【詩】
  金陵酒肆留別（卷十五（一）九二八）（從郁賢皓《謫仙詩豪李白》說）
    風吹（兩宋本、繆本俱作白門）柳花滿（兩宋本、繆本、王本俱注云：一作酒）
    店香，吳姬壓酒喚（宋本作喚，蕭本作使，郭本作勸）客嘗。金陵子弟來相送，
    欲行不行各盡觴。請君試問東流水，別意與之誰短長？
　〔校〕
　　風吹：兩宋本、繆本俱作白門。蕭本、王本俱注云：一作白門。
    滿：兩宋本、繆本、王本俱注云：一作酒。
    喚：王本注云：許本作使，一本作勸。按：蕭本作使，郭本作勸。
    試問：兩宋本、繆本俱作問取。胡本注云：一作問取。王本注云：繆本作問取。
　〔注〕
    壓酒：新酒初熟，壓糟取飲。
　〔評箋〕　　
    徐文靖云：太白詩：「風吹柳花滿店香」，解者謂柳花不可言香。按《唐書．南
      蠻傳》：「訶陵國以柳花、椰子為酒，飲之輒醉。」太白「風吹柳花滿店香」
      ，亦以酒言。如〈七命〉「豫北竹葉」，竹葉亦酒名也。又《梁書》：「頓遜
      國酒樹似安石榴，取花汁貯杯中，數日成酒。《宋史．外國傳》：「闍婆國，
      其酒出於椰子蝦蝚及丹樹。」《一統志》：「浡泥國有加蒙樹，其樹心可為酒
      。瓊州有嚴樹，搗皮葉浸水和以釀，數日成酒。」皆此類也。
    太白每喜以流水、深水喻深情、愁緒，如：
　　渡荊門送別（卷一五（一）九四一）
　　  渡遠荊門外，來從楚國遊。山隨平野闊，江入大荒流。月下飛天鏡；雲生結海
      樓。仍憐故鄉水，萬里送行舟。
　　黃鶴樓送孟浩然之廣陵（卷一五（一）九三五）
    故人西辭黃鶴樓，煙花三月下揚州。孤帆遠影碧山盡，唯見長江天際流。
　〔校〕
　　題：兩宋本、繆本題下俱注云：江夏、岳陽。咸本無黃鶴樓三字。敦煌殘卷之廣
　    陵作下惟揚。絕句本作送孟君之廣陵。
　　碧山：山，蕭本、郭本、胡本俱作空。王本注云：蕭本作空。
    孤帆：此句敦煌殘卷作「孤帆遠映綠山盡」。兩宋本、繆本、王本影下俱注云：
　    一作映。
　〔注〕
    廣陵：揚州。
　〔評箋〕
    陸游云：太白登此樓送孟浩然詩云：「征帆遠映碧山盡，唯見長江天際流」。蓋
    帆檣遠映，山尤可觀，非江行久不能知也。」（《入蜀記》）
　〔附〕
    黃永武：宋本及今本題目作「黃鶴樓送孟浩然之廣陵」，廣陵郡唐時屬淮南道揚
      州，揚州古時稱惟揚，《梁溪漫志》上記得很明白：「古今稱揚州為維揚，蓋
      取禹貢『淮海惟揚州』之語，今易惟作維矣。」是敦煌本作惟揚能寶存古真的
      面目。○「孤帆遠映綠山盡」，明．嘉靖本作「孤帆遠影碧空盡」，宋本「影
      」一作「映」，「空」作「山」。考陸放翁《入蜀記》引李詩作「征帆遠映碧
      山盡」，是宋時所見本尚能與敦煌本相近。「碧空」大抵適宜描寫秋季九月，
      「碧山」、「綠山」才與上文春季「三月」相應。空有透明義，作碧為佳。形
      容山，則綠、碧皆入聲，出入不大，可見作「綠山」較「碧空」為佳。又「孤
      帆」即「遠影」，「遠影」即「孤帆」，孤帆遠影四字的意思多少有些重複，
      原作是「遠映」，則所謂「帆檣遠映，山尤可觀」（陸游語），將江上的風光
      時令寫得具體而鮮明，那綠山、遠帆、江流、天光，遠近有序地從眼前直寫到
      天水一線處，充分地表現出匠心布置的空間深度感。（《敦煌的唐詩．敦煌所
      見》李白詩四十三首的價值》，洪範書店，一九八七年五月，頁二六）
　　贈汪倫（卷十二（一）八二○）
　　  李白乘舟將欲行，忽聞岸上踏歌聲。桃花潭水深千尺，不及汪倫送我情。
　　橫江詞六首（卷七（一）五一五）
      其二（頁五一六）
      海潮南去過尋陽，牛渚由來險馬當。橫江欲渡風波惡，一水牽愁萬里長。
　〔附〕
    李後主：虞美人（春花秋月何時了）
      問君能有幾多愁？恰似一江春水向東流。
  夜下征虜亭（卷二二（二）一二六五）（從郁賢皓《謫仙詩豪李白》說）
    船下廣陵去，月明征虜亭。山花如繡頰，江火似流螢。
  蘇臺覽古（卷二二（二）一二九一）（從郁賢皓《謫仙詩豪李白》說）
    舊苑荒臺楊柳新，菱歌清唱不勝春。只今惟有西江月，曾照吳王宮裏人。
  烏棲曲（卷三（一）二二○）（從郁賢皓《謫仙詩豪李白》說）
    姑蘇臺上烏棲時，吳王宮裏醉西施。吳歌楚舞歡未畢，青山欲銜半邊日。銀箭金
    壺漏水多，起看秋月墜江波，東方漸高奈樂何！
  越中覽古（卷二二（二）一二九二）（從郁賢皓《謫仙詩豪李白》說）
    越王句踐破吳歸，義士還家盡錦衣。宮女如花滿春殿，只今惟有鷓鴣飛。
  淮南臥病書懷寄蜀中趙徵君蕤（卷一三（一）八二五）（從郁賢皓《謫仙詩豪李白
    》說）
    吳會一浮雲，飄如遠行客。功業莫從就，歲光屢奔迫。良圖俄棄捐；衰疾乃綿劇
    。古琴藏虛匣；長劍挂空壁。楚懷奏鍾儀；越吟比莊舄。國門遙天外；鄉路遠山
    隔。朝憶相如臺；夜夢子雲宅。旅情初結緝；秋氣方寂歷。風入松下清；露出草
    間白。故人不可見；幽夢誰與適？寄書西飛鴻，贈爾慰離析。
  月夜金陵懷古（卷三○（二）一六九六詩文補遺）
    蒼蒼金陵月，空懸帝王州。天文列宿在，霸業大江流。淥水絕馳道，青松摧古丘
    。臺傾鳷鵲觀，宮沒鳳凰樓。別殿悲清暑，芳園罷樂遊。一聞歌玉樹，蕭瑟後庭
    秋。
  示金陵子（卷二五（二）一五○○）
    金陵城東誰家子，竊聽琴聲碧窗裏。落花一片天上來，隨人直渡西江水。楚歌吳
    語嬌不成，似能未能最有情。謝公正要東山妓，攜手林泉處處行。
  出妓金陵子呈盧六四首（卷二五（二）一五○一）
    其一（卷二五（二）一五○一）
    安石東山三十春，傲然攜妓出風塵。樓中見我金陵子，何似陽臺雲雨人。
    其二（卷二五（二）一五○一）
    南國新豐酒，東山小妓歌。對君君不樂，花月奈愁何！
    其三（卷二五（二）一五○二）
    東道煙霞主，西江詩酒筵。相逢不覺醉，日墮歷陽川。
    其四（卷二五（二）一五○二）
    小妓金陵歌楚聲，家僮丹砂學鳳鳴。我亦為君飲清酒，君心不肯向人傾。
  白毫子歌（卷七（一）四九九）
    淮南小山白毫子，乃在淮南小山裏。夜臥松下雲，朝餐石中髓。小山連綿向江開
    ，碧峰巉巖淥水迴。余配白毫子，獨酌流霞杯。拂花弄琴坐青苔。綠蘿樹下春風
    來。南窗蕭颯松聲起，憑崖一聽清心耳。可得見，未得親。八公攜手五雲去，空
    餘桂樹愁殺人。
  江上寄巴東故人（卷一四（一）八七八）
    漢水波浪遠；巫山雲雨飛。東風吹客夢，西落此中時。覺後思白帝，佳人與我違
    。瞿塘饒賈客，音信莫令稀。
  別東林寺僧（卷一五（一）九三○）
    東林送客處，月出白猿啼。笑別廬山遠，何煩過虎谿？
  金陵白楊十字巷（卷二二（二）一三一○）
    白楊十字巷，北夾湖溝道。不見吳時人；空生唐年草。天地有反覆，宮城盡傾倒
    。六帝餘古丘，樵蘇泣遺老。
　金陵新亭（卷三○（二）一六九七詩文補遺）
    金陵風景好，豪士集新亭。舉目山河異，偏傷周顗情。四坐楚囚悲，不憂社稷傾
    。王公何慷慨！千載仰雄名。
  洗腳亭（卷二五（二）一四四二）
    白道向姑熟，洪亭臨道旁。前有吳時井，下有五丈床。瞧女洗素足，行人歇金裝
    。西望白鷺洲，蘆花似朝霜。送君此時去，回首淚成行。
  秋日登揚州西靈塔（卷二一（二）一二二四）
    寶塔淩蒼蒼，登攀覽四荒。頂高元氣合；標出海雲長。萬象分空界；三天接畫梁
    。水搖金剎影；日動火珠光。鳥拂瓊簷度；霞連繡栱張。目隨征路斷；心逐去帆
    揚。露浩梧楸白；霜催橘柚黃。玉毫如可見，于此照迷方。
  秋夜板橋浦汎月獨酌懷謝朓（卷二二（二）一三○二）
    天上何所有？迢迢白玉繩。斜低建章闕，耿耿對金陵。漢水舊如練，霜江夜清澄
    。長川瀉落月，洲渚曉寒凝。獨酌板橋浦，古人誰可徵？玄暉難再得，灑酒氣填
    膺。
  寄弄月溪吳山人（卷一三（一）八二七）
    嘗聞龐德公，家住泂湖水。終身栖鹿門，不入襄陽市。夫君弄明月，滅景清淮裏
    。高蹤邈難追，可與古人比。清揚杳莫睹，白雲空望美。待號辭人間，攜手訪松
    子。
  望廬山五老峰（卷二一（二）一二四二）
    廬山東南五老峰，青天削出金芙蓉。九江秀色可攬結，吾將此地巢雲松。
  遊溧陽北湖亭望瓦屋山懷古贈同旅（卷十（一）七○二）（一作孟浩然）　？
    朝登北湖亭，遙望瓦屋山。天清白露下，始覺秋風還。遊子託主人，仰觀眉睫間
    。目色送飛鴻，邈然不可攀。長吁相勸勉，何事來吳關？聞有貞義女，振窮溧水
    灣。清光了在眼，白日如披顏。高墳五六墩，崒兀栖猛虎。遺跡翳九泉，芳名動
    千古。子胥昔乞食，此女傾壺漿。運開展宿憤，入楚鞭平王。凜冽天地間，聞名
    若懷霜。壯夫或未達，十步九太行。與君拂衣去，萬里同翱翔。
  登瓦官閣（卷二一（二）一二二九）
    晨登瓦官閣，極眺金陵城。鍾山對北戶；淮水入南榮。漫漫雨花落；嘈嘈天樂鳴
    。兩廊振法鼓；四角吟風箏。杳出霄漢上，仰攀日月行。山空霸氣滅；地古寒陰
    生。寥廓雲海晚；蒼茫宮觀平。門餘閶闔字；樓識鳳凰名。雷作百山動；神扶萬
    栱傾。靈光何足貴？長此鎮吳京。
  鼓吹入朝曲（卷五（一）三九四）
    金陵控海浦，淥水帶吳京。鐃歌列騎吹，颯沓引公卿。搥鐘速嚴妝，伐鼓啟重城
    。天子憑玉几，劍履若雲行。日出照萬戶，簪裾爛明星。朝霸沐浴閑，遨遊閬風
    亭。濟濟雙闕下，歡娛樂恩榮。
  廣陵贈別（卷一五（一）九一九）
    玉瓶沽美酒，數里送君還。繫馬垂楊下；銜盃大道間。天邊看綠水；海上見青山
    。興罷各分袂，何須醉別顏？
  橫江詞六首（卷七（一）五一五）
    其一（頁五一五）
    人道橫江好，儂道橫江惡。一風三日吹倒山，白浪高於瓦官閣。
    其二（頁五一六）
    海潮南去過尋陽，牛渚由來險馬當。橫江欲渡風波惡，一水牽愁萬里長。
    其三（頁五一七）
    橫江西望阻西秦，漢水東連楊子津。白浪如山那可渡？狂風愁殺峭帆人。
    其四（頁五一八）
    海神來過惡風迴，浪打天門石壁開。浙江八月何如此？濤似連山噴雪來。
    其五（頁五一九）
    橫江館前津吏迎，向余東指海雲生。郎今欲渡緣何事？如此風波不可行。
    其六（頁五一九）
    月暈天風霧不開，海鯨東蹙百川迴。驚波一起三山動，公無渡河歸去來。
  題金陵王處士水亭（卷二五（二）一四四四）
    王子玄言，賢豪多在門。好鵝尋道士，愛竹嘯名園。樹色老荒苑；池光蕩華軒
    。北堂見明月，更憶陸平原。掃拭青玉簟，為余置金尊。醉霸欲歸去，花枝宿鳥
    喧。何時復來此，再得洗囂煩？
  廬山東林寺夜懷（卷二三（二）一三四九）
    我尋青蓮宇，獨往謝城闕。霜清東林鐘；水白虎溪月。天香生虛空，天樂鳴不歇
    。宴坐寂不動，大千入毫髮。湛然冥真心，曠劫斷出沒。
７２７　丁卯　玄宗　開元一五
        ■王君■擊吐蕃於青海西。　作十王宅、百孫院。　賜貴近絲一綟宮珠育蠶
          也。　蘇頲卒。吐蕃陷瓜州。　盜殺王君■。　還西京。　蕭嵩為河西節
          度禦吐蕃。
　▲李白二十七歲。沿長江西上，觀雲夢，寓安州北壽山。北遊汝海﹑襄州，結識孟
    浩然。回安陸，沖撞李長史車馬。與元丹丘一起受馬都督和李長史接見。與故相
    許圉師的孫女結婚。　
  【詩】
  贈內（卷二五（二）一四九五）
    三百六十日，日日醉如泥。雖為李白婦，何異太常妻？
  【文】
  代壽山答孟少府移文書（卷二六（二）一五二一）（從郁賢皓《謫仙詩豪李白》說
    ）
　　    淮南小壽山謹使東峰金衣雙鶴銜飛雲錦書於維揚孟公足下曰：僕包大塊之氣
    ，生洪荒之間，連翼軫之分野，控荊衡之遠勢。盤薄萬古，邈然星河。憑天霓以
    結峰，倚斗極而橫嶂。頗能攢吸霞雨，隱居靈仙。產隋侯之明珠，蓄卞氏之光寶
    。罄宇宙之美，殫造化之奇。方與崑崙抗行，閬風接境。何人間巫廬台霍之足陳
    耶？
    　　昨於山人李白處見吾子移文，責僕以多奇，鄙僕以特秀，而盛談三山五岳之
    美。謂僕小山無名，無德而稱焉。觀乎斯言，何太謬之甚也？吾子豈不聞乎？無
    名為天地之始，有名為萬物之母。假令登封禋祀，曷足以大道譏耶？然能損人費
    物，庖殺致祭，暴殄草木，鐫刻金石。使載圖典，亦未足為貴乎！且達人莊生常
    有餘論，以為尺鷃不羨於鵬鳥，秋毫可並於太山。由斯而談，何小大之殊也？
    　　又怪于諸山藏國寶隱國賢，使吾君牓道燒山，披訪不獲，非通談也。夫皇王
    登極，瑞物昭至，蒲萄翡翠以納貢，河圖洛書以應符，設天網以掩賢，窮月竁以
    率職，天不祕寶，地不藏珍，風威百蠻，春養萬物。王道無外，何英賢珍玉而能
    伏匿于巖穴耶？所謂牓道燒山，此則王者之德未廣矣。昔太公大賢，傅說明德，
    棲渭川之水，藏虞虢之巖，卒能形諸兆朕，感乎夢想。此則天道闇合，豈勞乎搜
    訪哉？果投竿詣麾，捨築作相，佐周文，讚武丁。總而論之，山亦何罪？乃知巖
    穴為養賢之域，林泉非祕寶之區。則僕之諸山避何負于國家矣？　　
    　　近者逸人李白自峨眉而來，爾其天為容，道為貌，不屈己，不干人，巢由以
    來，一人而已。乃虯蟠龜息，遁乎此山。僕嘗弄之以綠綺，臥之以碧雲，嗽之以
    瓊液，餌之以金砂。既而童顏益春，真氣愈茂。將欲倚劍天外，挂弓伏桑，浮四
    海，橫八荒，出宇宙之寥廓，登雲天之渺茫。俄而李公仰天長吁，謂其友人曰：
    吾未可去也。吾與爾達則兼濟天下，窮則獨善一身，安能餐君紫霞，映君青松，
    乘君鸞鶴，駕君虯龍，一朝飛騰，為方丈蓬萊之人耳，此則未可也。乃相與卷其
    丹書，匣其瑤瑟，申管晏之談，謀帝王之術，奮其智能，願為輔弼。使寰區大定
    ，海縣清一，事君之道成，容親之義畢。然後與陶朱留侯，浮五湖，戲滄洲，不
    足為難矣。即僕林下之所隱容，豈不大哉？必能資其聰明，輔以正氣，借之以物
    色，發之以文章，雖煙花中貧，沒齒無恨。其有山精木魅，雄虺猛獸，以驅之四
    荒，磔裂原野，使影跡絕滅，不干戶庭，亦遣清風掃門，明月侍坐。此乃養賢之
    心，斯亦勤矣。孟子孟子，無深見責耶？明年青春，求我于此巖也。
  上安州李長史書（卷二六（二）一五二七）（從郁賢皓《謫仙詩豪李白》說）
    　　白，嶔崎歷落可笑人也。雖然，頗嘗覽千載，觀百家，至於聖賢，相似厥眾
    。則有若似于仲尼，紀信似于高祖，牢之似于無忌，宋玉似于屈原。而遙觀君侯
    ，竊疑魏洽。便欲趨就，臨然舉鞭。遲疑之間，未及迴避。且理有疑誤而成過，
    事有形似而類真，惟大雅含弘，方能恕之也。
    　　白少頗周慎，忝聞義方，入暗室而無欺，屬昏行而不變。今小人履疑誤形似
    之，君侯流愷悌矜恤之恩。戢清霜之威，布冬日之愛，睟容有穆，怒顏不彰。
    雖將軍息恨於長孺之前，此無德；司空受揖於元淑之際，彼未為賢。一言見冤
    ，九死非謝。
    　　白孤劍誰託，悲歌自憐。迫于悽惶，席不暇暖。寄絕國而何仰？若浮雲而無
    依。南徙莫從，北遊失路。遠客汝海，近還（云邑）城。昨遇故人，飲以狂藥，
    一酌一笑，陶然樂酣。困河朔之清觴，飫中山之醇酎。屬早日初眩，晨霾未收。
    乏離朱之明，昧王戎之視。青白其眼，瞢而前行。亦何異抗莊公之輪，怒螳螂之
    臂？御者趨召，明其是非。入門鞠躬，精魄飛散。昔徐邈緣醉而賞，魏王卻以為
    賢；無鹽因醜而獲，齊君待之逾厚。白妄人也，安能比之？上挂國風相鼠之譏，
    下懷周易履虎之懼。（心敏）以固陋，禮而遣之，幸如甯越之辜，深荷王公之德
    。銘刻心骨，退思狂，五情冰炭，罔知所措。晝愧于影，夜于魄，啟處不遑
    ，戰跼無地。
    　　伏惟君侯明奪秋月，和均韶風。掃塵詞場，振發文雅。陸機做太康之傑士，
    未可比肩；曹植為建安之雄才，惟堪捧駕。天下豪俊，翕然趨風。白之不敏，竊
    慕餘論。何圖叔夜潦倒，不切于事情；正平猖狂，自貽于恥辱？一忤容色，終身
    厚顏。敢昧負荊，請罪門下？儻免以訓責，恤其愚蒙，如能伏劍結纓，謝君侯之
    德。敢以記所為春遊就苦寺詩一首十韻，石巖寺詩一首八韻，上楊都尉詩一首三
    十韻，辭旨狂野，貴露下情，輕干視聽，幸乞詳覽。
７２８  戊辰　玄宗　開元一六
        ■楊思勗討平嶺南獠。　張說兼集賢院學士。　行開元大衍歷。
　▲李白二十八歲。春至江夏，改葬吳指南。暮春，送孟浩然之廣。回安陸，寓居白
　　兆山。　
  【詩】
  黃鶴樓送孟浩然之廣陵（卷一五（一）九三五）（從郁賢皓《謫仙詩豪李白》說）
    故人西辭黃鶴樓，煙花三月下揚州。孤帆遠影碧山盡（此句敦煌殘卷作「孤帆遠
    映綠山盡」。兩宋本、繆本、王本「影」下俱注云：一作「映」），唯見長江天
    際流。
　　唐傳奇〈紅線傳〉冷朝陽代薛嵩贈別紅線詩：
　　　採菱歌怨木蘭舟，送別魂消百尺樓。還似洛妃乘霧去，碧天無際水長流。
  送蔡山人（卷一七（二）一○三九）
    我本不棄世，世人自棄我。一乘無倪舟，八極縱遠杝。燕客期躍馬，唐生安敢譏
    ？採珠勿驚寵，大道可暗歸。故山有松月，遲爾翫清暉。
　【文】
  早春於江夏送蔡十還家雲夢序（卷二七（二）一五六九）
　　　  吾觀蔡侯奇人也。爾其才高氣遠，有四方之志。不然，何周流宇宙太多耶？
    白遐窮冥搜，亦以早矣。海草三綠，不歸國門，又更逢春，再結鄉思。一見夫子
    ，冥心道存，窮朝晚以作宴，驅煙霞以輔賞。朗笑明月，時眠落花。斯遊無何，
    尋告睽索。來暫觀我，去還愁人。乃浮漢陽，入雲夢，鄉枻云叩，歸魂亦飛。且
    青山綠楓，累道相接，遇勝因賞，利君前行。既非遠離，曷足多歎？秋七月，結
    遊鏡湖，無我期，先子而往，敬慎好去，終當早來。無使耶川白雲不得復弄爾
    。鄉中廖公及諸才子為詩略謝之。
  送戴十五歸衡岳序（卷二七（二）一五七三）
　　    白上探玄古，中觀人世，下察交道，海內豪俊，相識如浮雲。自謂德參夷顏
    ，才亞孔墨，莫不名由口進，實從事退，而風義可合者，厥惟戴侯。戴侯寓居長
    沙，稟湖岳之氣；少長咸洛，窺霸王之圖。精微可以入神，懿重可以崇德，謨猶
    可以尊主，文藻可以成化，兼以五材，統以四美，何往而不濟也？其二三諸昆，
    皆以才秀擢用，辭翰炳發，昇聞天朝，而此君獨潛工後世，以期大用。鯤海未躍
    ，鵬霄悠然。不遠千里，訪余以道。（云邑）國之秀，有廖侯焉。人倫精鑒，天
    下獨立。每延以宴謔，許為通人。獨孤有鄰及薛諸公，咸亦以為信然矣。屬明主
    未夢，且歸衡陽，憩祝融之雲峰，弄茱萸之湍水。軒騎糾合，祖於魏公之林亭。
    笙歌鳴秋；劍舞增氣，況江葉墜綠，沙鴻冥飛，登高送遠，使人心醉。見周張二
    子，為論平生雞黍之期，當速赴也。
７２９  己巳　玄宗　開元一七
        ■朔方節度使禕攻拔吐蕃石堡城，賜名振武軍。　宇文融相。　八月生日為
          千秋節。　融貶聚斂之臣始此。
  安州般若寺水閣納涼喜遇薛員外乂（卷二三（二）一三二八）
    翛然金園賞，遠近含晴光。樓臺成海氣；草木皆天香。忽逢青雲士；共解丹霞裳
    。水退池上熱；風生松下涼。吞討破萬象；搴窺臨眾芳。而我遺有漏，與君用無
    方。心垢都已滅，永言題禪房。
  安州應城玉女湯作（卷二二（二）一二六三）
    神女歿幽境，湯池流大川。陰陽結炎炭；造化開靈泉。地底爍朱火；沙旁歊素煙
    。沸珠躍明月；皎鏡涵空天。氣浮蘭芳滿；色漲桃花然。精覽萬殊入；潛行七澤
    連。愈疾功莫尚；變盈道乃全。濯纓掬清泚；晞髮弄潺湲。散下楚王國；分澆宋
    玉田。可以奉巡幸；奈何隔窮偏。獨隨朝宗水，赴海輸微涓。
  秋夜於安府送孟贊府還都序（卷二七（二）一五八八）
    　　夫士有飾危冠﹑佩長劍﹑揚眉吐諾﹑激昂青雲者，咸誇炫意氣，託交王侯。
    若告之急難，乃十失八九。我養兄孟子，則不然耶！道合而襟期暗親，志乖而肝
    膽楚越。鴻騫鳳立，不循常流。孔明披書，每觀于大略；少君讀易，時作于小文
    。四方賢豪，眩然景慕。雖長不過七尺，而心雄萬夫。至于酒情中酣，天機俊發
    ，則談笑滿席，風雲動天。非嵩丘騰精，何以及此？白以弱植，早飲香名。況親
    承光輝，恩甚華萼，他鄉此別，誰無恨耶？時林風吹霜，散下秋草；海雁嘶月，
    孤飛朔雲。驚魂動骨，戛瑟落涕。抗手緬邁，傷如之何！且各賦詩，以寵行路。
７３０  庚午　玄宗　開元一八
        ■令百官休日選勝行樂。　宰相裴光庭兼吏部尚書奏循資格。　吐蕃入貢。
  ▲李白三十歲。安陸遭謗。春夏之交離安陸，經南陽赴長安。隱居終南山。結識崔
    宗之。拜見宰相張說，結識張﹑張埱兄弟。在玉真公主別館作客。
　【詩】
　酬崔五郎中（宗之）（卷十九（二）一一○二）（從郁賢皓《謫仙詩豪李白》說）
    朔雲橫高天，萬里起秋色。壯士心飛揚，落日空嘆息。長嘯出原野，凜然寒風生
    。幸遭聖明時，功業猶未成。奈何懷良圖，鬱悒獨愁坐。杖策尋英豪，立談乃知
    我。崔公生民秀，緬邈青雲姿。制作參造化，託諷含神祇。海岳尚可傾，吐諾終
    不移。是時霜飆寒，逸興臨華池。起舞拂長劍，四坐皆揚眉。因得窮歡情，贈我
    以新詩。又結汗漫期，九垓遠相待。舉身憩蓬壺，濯足弄滄海。從此淩倒景，一
    去無時還。朝遊明光宮，暮入閶闔關。但得長把袂，何必嵩丘山？
  附：崔宗之：贈李十二（白）（卷十九（二）一一○四）
    涼秋八九月，白露空園亭。耿耿意不暢，梢梢風葉聲。思見雄俊士，共話今古情
    。李侯忽來儀，把袂苦不早。清論既抵掌，玄談又絕倒。分明楚漢事，歷歷王霸
    道。擔囊無俗物，訪古千里餘。袖有匕首劍，懷中茂陵書。雙眸光照人，詞賦凌
    子虛。酌酒絃素琴，霜氣正凝潔。平生心事中，今日為君說。我家有別業，寄在
    嵩之陽。明月出高岑，清溪澄素光。雲散窗戶靜，風吹松桂香。子若同斯游，千
    載不相忘。
  玉真公主別館苦雨贈衛尉張卿二首（卷九（一）六一○）（從郁賢皓《謫仙詩豪李
    白》說）
    其一（頁六一○）
    秋坐金、張館，繁陰晝不開。空煙迷雨色，蕭颯望中來。翳翳昏墊苦，沉沉憂恨
    催。清秋何以慰？白酒盈吾杯。吟詠思管、樂，此人已成灰。獨酌聊自勉，誰貴
    經綸才？彈劍謝公子，無魚良可哀。
    其二（頁六一二）
    苦雨思白日，浮雲何由卷？稷契和天人，陰陽乃驕蹇。秋霖劇倒井，昏霧橫絕巘
    。欲往咫尺塗，遂成山川限。潀潀奔溜聞，浩浩驚波轉。泥沙塞中途，牛馬不可
    辨。飢從漂母食，閑綴羽陵簡。園家逢秋蔬，藜藿不滿眼。蠨蛸結思幽，蟋蟀傷
    褊淺。廚灶無青煙，刀机生綠蘚。投（竹助）解鷫（霜鳥），換酒醉北堂。丹徒
    布衣者，慷慨未可量。何時黃金盤，一斛薦檳榔？功成拂衣去，搖曳滄洲傍。
  玉真仙人詞（卷八（一）五七七）（從郁賢皓《謫仙詩豪李白》說）
    玉真之仙人，時往太華峰。清晨鳴天鼓，飆欻騰雙龍。弄電不輟手，行雲本無蹤
    。幾時入少室，王母應相逢。
  「北溟有巨魚」詩（古風五十九首之三十三）（卷二（一）一五一）
    北溟有巨魚，身長數千里。仰噴三山雪，橫吞百川水。憑陵隨海運，燀赫因風起
    。吾觀摩天飛，九萬方未已。
  烏夜啼（卷三（一）二一八）（從郁賢皓《謫仙詩豪李白》說）
    黃雲城邊烏欲棲，歸飛啞啞枝上啼。機中織錦秦川女，碧紗如煙隔窗語。停梭悵
    然憶遠人，獨宿孤房淚如雨。　85.12.5.講
　　敦煌殘卷：
　　黃雲城邊烏夜栖，歸飛啞啞枝上啼。機中織錦秦川女，碧紗如煙隔窗語，停梭問
    人憶故夫，獨宿空床淚如雨！
    〔校〕：
    城邊：邊，王本注云：一作城南。
    秦川女：此句兩宋本、繆本、王本俱注云：一作「閨中織婦秦家女」。《樂府》
    　注同。
    悵然：然，兩宋本、繆本俱注云：一作「望」。以下五字兩宋本、繆本俱注云：
　    一作「聞人憶故夫」。
    孤房：以上四字，兩宋本、繆本俱注云：一作「獨宿空堂」，一作「知在流沙」
　    。
    淚如雨：以上兩句，兩宋本、繆本俱注云：一作「停梭向人問故夫，知在關西淚
　    如雨」。《樂府》注同，《才調》注云：一作「停梭向人憶故夫，知在流沙淚
  　  如雨」。王本注云：一作「停梭向人問故夫，知在關西淚如雨」。又「悵然望
　    遠如」，一作「問人憶故夫」。又「獨宿孤房」一作「獨宿空堂」，一作「知
　    在流沙」，一作「欲說遼西」。
    〔注〕：
    烏夜啼：《樂府詩集》：《古今樂錄》曰：西曲歌有烏夜啼。
    秦川女：《晉書》卷九六〈列女傳〉：竇滔妻蘇氏，始平人，名蕙，字若蘭，
      善屬文。苻堅時，滔為秦州刺史，被徙流沙，蘇氏思之，織錦為迴文旋圖以贈
      滔，宛轉循環以讀之，詞甚悽惋，凡八百四十字。　○王云：庾信詩：彈琴蜀
      郡卓家女，織錦秦川竇氏妻。　○胡三省《通鑑注》：關中之地，沃野千里，
      秦之故國，謂之秦川。
    秦川：一、泛指今陝西、甘肅秦嶺以北渭水平原。二、專指今甘肅清水縣境後川
　　　河谷地。川內有秦亭（一作秦城），秦代祖先非子始封于此。（《中國古今地
　　　名大辭典》，廣東教育出版社，一九九五年五月第一版，頁八七六）
　　流沙：一、泛指我國西北沙漠地區。二、指今新疆境內白龍堆沙漠。古時為中西
　　　交通主要路線所經。（《中國歷史地名大辭典》，頁九六三）
　　〔評箋〕：
    沈德潛云：蘊含深遠，不須語言之煩。賀知章讀烏夜啼諸樂府，因重太白，薦於
    明皇。（唐詩別裁）
  安陸白兆山桃花巖寄劉侍御綰（卷十三（一）八二三）
    雲臥三十年，好閑復愛仙。蓬壺雖冥絕，鸞鳳心悠然。歸來桃花巖，得憩雲窗眠
    。對嶺人共語，飲潭猿相連。時昇翠微上，邈若羅浮巔。兩岑抱東壑，一嶂橫西
    天。樹雜日易隱，崖傾月難圓。芳草換野色，飛蘿搖春煙。入遠搆石室，選幽開
    山田。獨此林下意，杳無區中緣。永辭霜臺客，千載方來旋。
　【文】
  上安州裴長史書（卷二六（二）一五四四）
    　　白聞天不言而四時行，地不語而百物生。白人焉，非天地，安得不言而知乎
    ？敢剖心析肝，論舉身之事，便當談笑，以明其心。而粗陳其大綱，一快憤懣，
    惟君侯察焉。
    　　白本家金陵，世為右姓。遭沮渠蒙遜難，奔流咸秦。因官寓家，少長江漢。
    五歲誦六甲，十歲觀百家。軒轅以來，頗得聞矣。常橫經籍書，制作不倦，迄於
    今三十春矣。
    　　以為士生則桑弧蓬矢，射乎四方，故知大丈夫必有四之方之志。乃仗劍去國
    ，辭親遠遊，南窮蒼梧,東涉溟海.見鄉人'相如大誇雲夢之事,云楚有七擇,遂來觀
    焉。而許相公家見招，妻以孫女，便憩跡於此，至移三霜焉。
    　　囊昔東遊維揚，不踰一年，散金三十餘萬，有落魄公子，悉皆濟之。此則是?
    之輕財好施也。
　　　　又昔與蜀中友人吳指南同遊於楚，指南死於洞庭之上，白禫服慟哭，若喪天
    倫。炎月伏屍，泣盡而繼之以血。行路聞者，悉皆傷心。猛虎前臨，堅守不動。
    遂權殯於湖側，便之金陵。數年來觀，筋肉尚在。白雪泣持刃，躬身洗削。裹骨
    徒步，負之而趨。寢興攜持，無輟身手，遂丐貸營葬於鄂城之東。故鄉路遙，魂
    魄無主，禮以遷窆，式昭朋情。此則是白存交重義也。
    　　又昔與逸人東巖子隱於岷山之陽，白巢居數年，不跡城市。養奇禽千計，呼
    皆就掌取食，了無驚猜。廣漢太守聞而異之，詣廬親睹，因舉二人以有道，並不
    起。此則白高忘機，不屈之跡也。
    　　又前禮部尚書蘇公出為益州長史，白於路中投刺，待以布衣之禮。因謂群寮
    曰：「此子天才英麗，下筆不休，雖風力未成，且見專車之骨。若廣之以學，可
    以相如比肩也。」四海明識，具知此談。
    　　前此郡督馬公，朝野豪彥，一見盡禮，許為奇才。因謂長史李京之曰：「諸
    人之文，猶山無煙霞，春無草樹。李白之文，清雄奔放，名章俊語，絡繹間起，
    光明洞徹，句句動人。」此則故交元丹親接斯議。
    　　若蘇、馬二公愚人也，復何足陳；儻賢賢也，白有可尚。夫唐虞之際，於斯
    為盛，有婦人焉，九人而已。是知才難不可多得。白，野人也，頗工於文，惟君
    侯顧之，無按劍也。伏惟君侯，貴而且賢，鷹揚虎視，齒若編貝，膚如凝脂，昭
    昭乎，若玉山上行，朗然映人也。而高義重諾，名飛天京，四方諸侯，聞風暗
    許。倚劍慷慨，氣干虹蜺。月費千金，日宴群客，出躍駿馬，入羅紅顏，所在之
    處，賓朋成市。故時人歌曰：「賓朋何喧喧，日夜裴公門。願得裴公之一言，不
    須驅馬埒華軒。」白不知君侯何以得此聲於天壤之間，豈不由重諾好賢，謙以得
　　也。而晚節改操，棲情翰林，天材超然，度越作者。屈佐鄖國，時惟清哉。稜威
    雄雄，下慴群物。　
    　　白竊慕高義，已經十年。雲山間之，造謁無路。今也運會，得趨末塵，承顏
    接辭，八九度矣。常欲一雪心跡，崎嶇未便。何圖謗言忽生，眾口攢毀，將恐投
    杼下客，震於嚴威。然自明無辜，何憂悔吝。孔子曰：畏天命，畏大人，畏聖人
    之言。過此三者，鬼神不害。若使事得其實，罪當其身，則將浴蘭沐芳，自屏於
    烹鮮之地，惟君侯死生。不然，投山竄海，轉死溝壑。豈能明目張膽，託書自陳
    耶！
    　　昔王東海問犯夜者曰：「何所從來？」客曰：「從師受學，不覺日晚。」王
    曰：「吾豈可鞭撻甯越，以立威名。」想君侯通人，必不爾也。
    　　願君侯惠以大遇，洞開心顏，終乎前恩，再辱英盼。白必能使精誠動天，長
    虹貫日，直度易水，不以為寒。若赫然作威，加以大怒，不許門下，逐之長途，
    白即膝行於前，再拜而去，西入秦海，一觀國風，永辭君侯，黃鵠舉矣。何王公
    大人之門，不可以彈長劍乎？
~d4;B:\LEEBAI\WORKS\701-730.txt   9-16 1996   16:55 57
７３１　辛未　玄宗　開元一九
        ■以詩書賜吐蕃。　幸東都。
  ▲李白三十一歲。下終南山，西遊邠州﹑坊州。　
　【詩】
　下終南山過斛斯山人宿置酒（卷二十（二）一一六五）（從郁賢皓《謫仙詩豪李白
    》說）
    暮從碧山下，山月隨人歸。卻顧所來徑，蒼蒼橫翠微。相攜及田家，童稚開荊扉
    。綠竹入幽徑，青蘿拂行衣。歡言得所憩，美酒聊共揮。長歌吟松風，曲盡河星
    稀。我醉君復樂，陶然共忘機。
　　〔注〕：　　
　　斛斯山人：王云：《通志．氏族略》：代北複姓有斛斯氏，其先居廣牧，世襲莫
      勿大人號斛斯部，因氏焉。　○按：杜甫〈過斛斯校書莊〉自注云：老儒艱難
      時病於庸蜀，歎其歿後方授一官。《全唐詩》引《英華》注云：即斛斯融。又
      有〈聞斛斯六官未歸〉詩，仇注：斛斯複姓，名融，公所謂「南鄰愛酒伴」者
      。似白從斛斯宿時尚在亂前，當即一人也。
　贈裴十四（卷九（一）六二八）（從郁賢皓《謫仙詩豪李白》說）
    朝見裴叔則，朗如行玉山。黃河落天走東海，萬里寫入胸懷間。身騎白黿不敢度
    ，金高南山買君顧。徘徊六合無相知，飄若浮雲且西去。
  登新平樓（卷二一（二）一二二二）（從郁賢皓《謫仙詩豪李白》說）
    去國登茲樓，懷歸傷暮秋。天長落日遠，水淨寒波流。秦雲起嶺樹，胡雁飛沙洲
    。蒼蒼幾萬里，目極令人愁。
  贈新平少年（卷九（一）六五○）（從郁賢皓《謫仙詩豪李白》說）
    韓信在淮陰，少年相欺淩。屈體若無骨，壯心有所憑。一遭龍顏君，嘯（口宅）
    從此興。千金答漂母，萬古共嗟稱。而我竟何為？寒苦坐相仍。長風入短袂，內
    手如懷冰。故友不相恤，新交寧見矜？摧殘檻中虎，羈紲韝上鷹。何時騰風雲，
    搏擊申所能？
　酬坊州王司馬與閻正字對雪見贈（卷十九（二）一一一○）（從郁賢皓《謫仙詩豪
    李白》說）
    遊子東南來，自宛適京國。飄然無心雲，倏忽復西北。訪戴昔未偶，尋嵇此相得
    。愁顏發新歡，終宴敘前識。閻公漢庭舊，沉鬱富才力。價重銅龍樓，聲高重門
    側。寧期此相遇？華館陪遊息。積雪明遠峰，寒城鎖春色。主人蒼生望，假我青
    雲翼。風水如見資，投竿佐皇極。
７３２　壬申　玄宗　開元二０
~t48fm3x2l20;
        ■信安王禕大破契丹兵。　還西京。
  ▲李白三十二歲。春，由坊州回長安終南山。在長安與鬥雞徒衝徒。五月，離長安
    ，由黃河東下至梁苑。回安陸。
　【詩】
  春歸終南山松龍舊隱（卷二三（二）一三三五）（從郁賢皓《謫仙詩豪李白》說）
    我來南山陽，事事不異昔。卻尋溪中水，還望巖下石。薔薇緣東窗，女蘿遶北壁
    。別來能幾日？草木長數尺。且復命酒樽，獨酌陶永夕。
  「大車揚飛塵」詩（古風五十九首之二十四）（卷二（一）一三八）（從郁賢皓《
    謫仙詩豪李白》說）
    大車揚飛塵，亭午暗阡陌。中貴多黃金，連雲開甲宅。路逢鬥雞者，冠蓋何輝赫
　　！鼻息干虹蜺，行人皆怵惕。世無洗耳翁，誰知堯與蹠？
  行路難三首（從郁賢皓《謫仙詩豪李白》說）
    其一（卷三（一）二三八）
    金樽清酒斗十千，玉盤珍羞直萬錢。停杯投（竹助）不能食，拔劍四顧心茫然。
    欲渡黃河冰塞川，將登太行雪滿山。閒來垂釣碧溪上，忽復乘舟夢日邊。行路難
    ，行路難，多岐路，今安在？長風破浪會有時，直挂雲帆濟滄海。
　　〔校〕
　　　滿山：兩宋本、繆本、咸本、《英靈》、《樂府》俱作暗天，兩宋本、繆本俱
　      注云：一作滿山。《文粹》作暗山。王本注云：一作暗天。
      閒來：來，《文粹》作居。咸本亦作居，注云：一作來。
      碧溪：碧，兩宋本、繆本俱作坐，注云：一作碧。《英靈》、《文粹》俱作坐
　      。王本注云：一作坐。
      忽復：復，《文粹》作然。咸本同，注云：一作復。
      今安在：今，黃校作路。《英華》作道，注云：一作今。咸本注云：一本無今
　      字。
　　〔注〕
      行路難：王云：《樂府古題要解》：〈行路難〉備言世路艱難及離別傷悲之意
　      。多以君不見為首。　○蕭云：〈行路難〉者，古樂府道路六曲之一，亦有
　      〈變行路難〉。
      萬錢：《晉書》卷三三〈何會傳〉：食日萬錢，猶云無下箸處。
　　　拔劍四顧心茫然：鮑照詩：「對案不能食，拔劍擊柱長歎息。」古詩：「四顧
　　　　何茫然。」
      太行山：長城、黃河間之山脈統稱太行山。主峰在山西晉城縣西南。
      閒來垂釣碧溪上：據傳姜太公未遇文王時，嘗釣磻溪。
      忽復乘舟夢日邊：《宋書》：「伊摯將應湯命，夢乘船過日月之旁。」又晉明
　      帝嘗曰：「只聞人自長安來，不聞人自日邊來。」後遂以日邊為帝都之稱。
      破浪：《宋書》卷七六〈宗愨傳〉：叔父炳高尚不仕，愨年少時炳問其志，愨
　      曰：「願乘長風，破萬里浪。」
    〔評箋〕
      胡云：〈行路難〉，歎世路艱難及貧賤離索之感。古辭亡，後鮑照擬作為多，
　      白詩似全學照。　
　　　《唐宋詩醇》云：冰塞雪滿，道路之難甚矣。而日邊有夢，破浪濟海，尚未決
　      志於去也。後有二篇，則畏其難而決去矣。此蓋被放之初述懷如此，真寫得
　      難字意出。
      劉咸忻云：「停杯」、「長風」二聯振動易學，「欲渡」四句排宕則不易，後
      人但學「停杯」以為豪。渡河、登太行，濟世也。冰雪，譬小人，猶〈四愁〉
      之水深雪雰也。溪上夢日邊，身在江湖，心存魏闕也。（風骨集評）
    其二（卷三（一）二四○）
    大道如青天，我獨不得出。羞逐長安社中兒，赤雞白狗賭梨栗。彈劍作歌奏苦聲
    ，曳裾王門不稱情。淮陰市井笑韓信，漢朝公卿忌賈生。君不見，昔時燕家重郭
    隗，擁篲折節無嫌猜。劇辛樂毅感恩分，輸肝剖膽效英才。昭王白骨縈蔓草，誰
    人更掃黃金臺？行路難，歸去來！
    其三（卷三（一）二四二）
    有耳莫洗潁川水，有口莫食首陽蕨。含光混世貴無名，何用孤高比雲月？吾觀自
    古賢達人，功成不退皆殞身。子胥既棄吳江上，屈原終投湘水濱。陸機雄才豈自
    保？李斯稅駕苦不早。華亭鶴唳詎可聞？上蔡蒼鷹何足道？君不見，吳中張翰稱
    達生，秋風忽憶江東行。且樂生前一杯酒，何須身後千載名？
  蜀道難（卷三（一）一九九）（從郁賢皓《謫仙詩豪李白》說）
    01噫吁（口戲），危乎高哉！
    02蜀道之難，難於上青天。
    03蠶叢及魚鳧，
    04開國何茫然！
    05爾來四萬八千歲，
    06不與秦塞通人煙。
    07西當太白有鳥道，
    08可以橫絕峨眉巔。
    09地崩山摧壯士死，
    10然後天梯石棧相鉤連。
    11上有六龍迴日之高標，
    12下有衝波逆折之回川。
    13黃鶴之飛尚不得過，
    14猿猱欲度愁攀援。
    15青泥何盤盤，
    16百步九折縈巖巒。
    17捫參歷井仰脅息，
    18以手撫膺坐長嘆。
    19問君西遊何時還？
    20畏途巉巖不可攀。
    21但見悲鳥號古木，
    22雄飛雌從繞林間。
    23又聞子規啼，
    24夜月愁空山。
    25蜀道之難，難於上青天，
    26使人聽此凋朱顏。
    27連峰去天不盈尺，
    28枯松倒挂倚絕壁。
    29飛湍瀑流爭喧虺，
    30（石冰）崖轉石萬壑雷。
    31其險也若此，
    32嗟爾遠道之人胡為乎來哉！
    33劍閣崢嶸而崔嵬，
    34一夫當關，
    35萬夫莫開。
    36所守或匪親，
    37化為狼與豺。
    38朝避猛虎，
    39夕避長蛇，
    40磨牙吮血，
    41殺人如麻。
    42錦城雖云樂，
    43不如早還家。
    44蜀道之難，難於上青天，
    45側身西望長咨嗟。
　〔注〕
    作意考辨：此詩作意歷來眾說紛紜，有謂罪嚴武者，有謂諷玄宗幸蜀者，有謂諷
      章仇兼瓊者，有謂即事成篇，別無寓意者。詹（金英）氏則以為詩當作於天寶
      元年（七四二），乃送友人入蜀之詩，而此友人則未必是王炎也。說詳（李白
      全集校注彙釋集評（一）三○四〈蜀道難〉備考）
    蜀道難：王云：按《樂府詩集》：王僧虔《技錄》，相和歌瑟調三十八曲內有〈
    　蜀道難行〉。《樂府古題要解》：〈道難〉備言銅梁、玉壘之險。　昌案：銅
      梁山在四川省合川縣南。山有石梁橫亙，其色如銅，故名。
　　蜀道：指自漢中通往四川之路。起自今陜西褒城縣北之漢石門，南抵四川劍閣縣
      之劍門關。
　　蠶叢及魚鳧：劉逵〈三都賦〉注引揚雄《蜀王本紀》：蜀王之先，名蠶叢、柏灌
      、魚鳧、蒲澤、開明。是時人萌髻左言，不曉文字，未有禮樂。從開明上到蠶
      叢，積三萬四千歲。
    太白：《元和郡縣志》卷二：太白山在（鳳翔府郿）縣東南五十里。　按：太白
      山乃秦嶺主峰，在陜西盩厔、郿縣、太白等縣之間。舊以其冬夏積雪，故名。
      山在長安之西，故云「西當太白」。
　　峨眉：山名，岷山支脈，在四川峨眉縣西南。岷山山脈連綿數百里，至此雙峰特
      起，相對如峨眉，故名。
　　地崩山摧壯士死：《華陽國志．蜀志》：秦惠王知蜀王好色，許嫁五女於蜀，蜀
      遣五丁迎之，還到梓潼，見一大蛇入穴中，一人攬其尾，掣之不禁，至五人相
      助，大呼拽蛇，山崩時壓殺五人及秦五女并將從，而山分為五嶺。
　　六龍回日之高標：唐．徐堅《初學記．天部三》引淮南子曰：「爰止羲和，爰息
      六螭，是謂懸車。」注曰：「日乘車駕以六龍，羲和御之，日至此而薄於虞淵
      ，羲和至此而迴，六螭即六龍也。」　按：此句意謂雖天上駕日之龍車，亦為
      高標所阻。高標，高峰。
　　青泥：嶺名，在陜西略陽縣附近。《元和郡縣志》卷二二：青泥嶺在（興州長舉
      ）縣西北五十三里，接溪山東，即今通路也。懸崖萬仞，上多雲雨，行者屢逢
      泥淖，故號為青泥嶺。
　　捫參歷井：參、井，二十八宿之名。參宿七星在獵戶座，井宿八星在雙子座。參
      宿乃蜀之分野，井宿為秦之分野。
　　脅息：屏氣不敢呼吸。
　　（石冰）：流水擊石。
　　劍閣：即今劍門關，在四川劍閣縣北七里。《水經注．瀁水》：「又東南逕小劍
      戍北，西去大劍三十里，連山絕險，飛閣通衢，故謂之劍閣也。」
　　錦城：即錦官城，今四川成都市。　　
    〔參考資料〕：　　
      「蜀道難」說　俞平伯　文學研究集刊五　民四六（一九五七）
      「蜀道難」的寓意及寫作年代辨　樊興　文學遺產增刊六（一六九－－一七八
        ）　民四七（一九五八）、五　又見唐詩研究論文集－－李白詩研究　香港
        中國語文學　社編　一九六九、九
  　　談李白的「蜀道難」　王運熙　唐詩研究論文集（一四○－－一四四）　北平
        人民文學出版社　民四八（一九五九）、二
      李白蜀道難詩旨辨疑　麥朝樞　藝林叢錄四　民五三、四　又見中國藝林叢論
        七　臺北　文馨出版社　民六五、二
      李白「蜀道難」　高木正一　中國名著（91--91）　一九六一、十
      李白「蜀道難」補議　喬象鍾　南京大學一九九０年唐代文學國際學術討論會
        論文
      論李白的蜀道難　王達津　唐詩叢考　上海古籍出版社　一九八六年二月第一
        版　頁一至六
      〈蜀道難〉求是　安旗　文收氏著李白研究　大陸版：西北大學出版社　一九
　      八七年出版　台灣版：水牛出版社一  九九二年三月二十五日初版　頁一六
        八
      敦煌所見李白詩四十三首的價值：三○、古蜀道難　黃永武　文收氏著《敦煌
　      的唐詩》　洪範書店　一九七七年五月　初版　頁五三
      李白〈蜀道難〉寫作年代考辨　羅師聯添　第二屆國際唐代學術會議論文集（
        上冊：文學及敦煌學　下冊：史學）　中國唐代學會主編　台北：文津出版
        社　一九九三　年六月初版　（上）頁三五至四六
      李白蜀道難寓意探討　羅師聯添　文收《王叔岷先生八十壽慶論文集》　大安
        出版社　一九九三年六月
      〈蜀道難〉說　俞平伯文收李太白研究　夏敬觀﹑任半塘﹑張以仁﹑李正治等
　      著　里仁書局　一九八五年五月二十日出版：
      蜀道難的文學地理解讀　劉剛　社會科學輯刊　一九九三年六月
      建國以來李白研究概述：四、關於〈蜀道難〉的討論　郁賢皓﹑倪培翔　文收
　      李白學刊第二輯　中國李白學會﹑馬鞍山市李白紀念館主辦　李白學刊編輯
  　    部編　上　海三聯書店　一九八九年八月第一版第一刷　頁二五八
        照錄全文：
        　　李白的代表作《蜀道難》，歷來對其寓意和作年爭論很大，建國以來對
        這篇代表作仍然眾說紛紜。
        　　王運熙《談李白的〈蜀道難〉》（《光明日報》一九五七年二月十七日
        ）一文，據《河嶽英靈集》的編集年代，推斷《蜀道難》創作至遲在天寶十
        二載（七五三）前，證明蕭士贇諷玄宗奔蜀說不可信。認為《蜀道難》是李
        白在長安送友人入蜀之作，採用樂府舊題，描繪蜀地道途艱險和環境險惡，
        希望友人不要久留蜀地。俞平伯的《〈蜀道難〉說》（《文學研究集刊》第
        五冊，一九五七年五月）一文，則認為蕭士贇諷玄宗奔蜀說最可信。認為《
        河嶽英靈集》殷璠序說「此集起甲寅，終癸巳」不可靠。書名既為「河嶽英
        靈」所收當是已逝的作家，云「終癸巳」，其時太白尚在，離他卒年寶應元
        年壬寅，相距甚遠。認為今本《河嶽英靈集》是否殷氏之舊，或有出後人附
        益處固不可知。樊興的《〈蜀道難〉的寓意及寫作年代辨》（《文學遺產增
        刊》第六輯，一九五八年五月）一文，認為《蜀道難》是天寶元年李白剛到
        長安時所作。
        　　進入八十年代後，《蜀道難》討論再度興起。安旗的《〈蜀道難〉新探
        》（《西北大學學報》一九八○年第四期）一文，認為《蜀道難》作於開元
        十八年至十九年之間，是李白首次入長安困頓蹭蹬失意之作，是作者經歷一
        番大幻滅以後譜出的血淚交織的樂章，因而它是對李唐王朝的陰暗面的揭發
        和批判，認為從李白慣用的藝術手法看，《蜀道難》用比興手法，以蜀道艱
        險寄托對仕途坎坷、現實黑暗的憤鬱。安旗另有《〈蜀道難〉求是》（《唐
        代文學論叢，一九八二年第二期）、《〈蜀道難〉新箋》（《光明日報》一
        九阿三年五月十七日）、《我讀〈蜀道難〉》（《中國古典文學鑑賞》一九
        八五年第一期），申述其對《蜀道難》寓意為仕途坎坷說的觀點。柯昌貴《
        說〈蜀道難〉的主題》（《光明日報》一九八三年五月三十一日）持與安旗
        觀點相似之說。王啟興《〈蜀道難〉新探質疑》（《唐代文學論叢》一九八
        二年第一期）一文，則認為「比興言志」不是分析李白詩歌的主要途徑，就
        《蜀道難》而論，不存在「比興言志」的問題，認為《蜀道難》是借樂府舊
        題極寫雄峻奇險的蜀中山川。周韻春《〈蜀道難〉求是質疑》（《內蒙古大
        學學報》一九八四年第二期）一文，認為「李白詩歌（特別是樂府）富於比
        興，多出己意」的規律是不存在的，李白《蜀道難》是用樂府舊題寫傳統題
        材。其主旨仍以胡震亨說為是。姜光斗、顧啟《〈蜀道難〉作年與主題思想
        質疑》（《呼蘭師專學報》一九八四年第一期）一文，認為《蜀道難》的作
        年最早不得早於天寶六載，最遲不得晚於天寶十二載。認為《本事詩》、《
        唐摭言》的記載不可信。認為其主題是隱喻玄宗後期李林甫專權時政治黑暗
        、仕途艱險的社會現實。康懷遠的《〈蜀道難〉是李白在蜀地的作品》（《
        社會科學研究》一九八四年第一期）一文，認為《蜀道難》作於蜀地，是青
        年時代的代表作，重點是表現「蜀地之險」，別無寄托。朱德慈《〈蜀道難
        〉非作於蜀地》（《社會科學研究》一九八四年第五期）一文，則認為康懷
        原沒有顧及李白兩入長安的基本事實，對《本事詩》的理解不全面。袁宗一
        《略論〈蜀道難〉之有無寄托》（《寧夏大學學報》一九八五年第二期）一
        文，認為《蜀道難》作於天寶三載春，李白「濟蒼生、安社稷」的仕宦之途
        失敗後，借友人入蜀之機，描寫入蜀途中的山川險阻，抒發理想幻滅的痛苦
        ，懷才不遇的悲哀。詩中所塑造的形象，無不寄寓著形象本身之外的「情」
        和「事」。黃東黎《〈蜀道難〉新辨》（《松遼學刊》一九八五年第四期）
        ，認為《蜀道難》創作時間當在天寶元年十一月至天寶二年三月之間。是李
        白奉詔入京初的作品，系於開元十八年並見於賀知章的說法不能成立。認為
        李白寫《蜀道難》正是唐帝國由盛而衰的前夜，通過極力描寫蜀道的艱險，
        深刻地揭示盛唐時代的社會矛盾，表達自己的遠見卓識和雄才大略。趙德潤
        《蜀道莽蒼，國步艱難－－析〈蜀道難〉寓意》（《信陽師院學報》一九八
        六年第三期）一文，認為《蜀道難》的節構、寫景、風格情調三者明顯地表
        明有內在聯繫，詩人對強盛的大唐帝國危機四伏表示痛徹肺腑的憂慮和關切
        ，也即《蜀道難》的寓意。顧永華《〈蜀道難〉別無寓意說補正》（《湖州
        師專學報》一九八六年第二期）一文，認為《蜀道難》是李白天寶元年剛到
        長安之作。認為《蜀道難》以浪漫主義手法，通過由秦入蜀道路奇險壯麗景
        色的描繪，唱出了時代聲音，顯示了盛唐詩人特有的胸襟氣質，表達了「居
        安思危、防險戒逸」的嚴肅思想，乃為本詩的主旨。此外，還有羅伏龍的《
        〈蜀道難〉主題新探》（《廣西大學學報》一九八六年第二期）、王啟興《
        〈蜀道難〉新箋商兌》（《天府新論》一九八七年第五期）、王輝斌《〈蜀
        道難〉探索》（《李白研究論叢》一九八七年巴蜀書社版）、劉友竹《〈蜀
        道難〉新議》（同前）、王定超《〈蜀道難〉別論》（同前）、鄭臨川《李
        白〈蜀道難〉新解》（同前）、朱金城、朱易安《從李白〈蜀道難〉看詩的
        興寄》（同前）和王運熙、楊明的《關於李白〈蜀道難〉、〈將進酒〉、〈
        梁甫吟〉、〈遠別離〉的寫作年代》（同前）等等。鍾文的《對〈蜀道難〉
        主題的不同見解》（《語文導報》一九八五年第一○期），對近幾年的討論
        作了綜述報導，歸納為四種觀點：（一）《蜀道難》寄托著對仕途坎坷的感
        慨。（二）《蜀道難》是對時弊的無情揭露和辛辣諷刺。（三）《蜀道難》
        的作意是送友人入蜀。（四）《蜀道難》的主旨是極寫雄峻險奇的蜀中山川
        之美。這些觀點可分二類，前二種說法為一類，認為是有寓意的。後二種說
        法為一類，認為是沒有寓意的。
        　　看來，對《蜀道難》的寓意和作年，目前要取得一致意見是困難的。（
        一九九六年十一月二十日錄）
　以詩代書答元丹丘（卷十九（二）一一○六）（從郁賢皓《謫仙詩豪李白》說）
    青鳥海上來，今朝發何處？口銜雲錦字，與我忽飛去。鳥去凌紫煙，書留綺窗前
    。開緘方一笑，乃是故人傳。故人深相勗，憶我勞心曲。離居在咸陽，三見秦草
    綠。置書雙袂間，引領不暫閑。長望杳難見，浮雲橫遠山。
  梁園吟（卷七（一）五○○）（從郁賢皓《謫仙詩豪李白》說）
    我浮黃河去京闕，挂席欲進波連山。天長水闊厭遠涉，訪古始及平臺間。平臺為
    客憂思多，對酒遂作梁園歌。卻憶蓬池阮公詠，因吟淥水揚洪波。洪波浩蕩迷舊
    國，路遠西歸安可得？人生達命豈暇愁？且飲美酒登高樓。平頭奴子搖大扇，五
    月不熱疑清秋。玉盤楊梅為君設，吳鹽如花皎白雪。持鹽把酒但飲之，莫學夷齊
    事高潔。昔人豪貴信陵君，今人耕種信陵墳。荒城虛照碧山月，古木盡入蒼梧雲
    。梁王宮闕今安在？枚馬先歸不相待。舞影歌聲散淥池，空餘汴水東流海。沉吟
    此事淚滿衣，黃金買醉未能歸。連呼五白行六博，分曹賭酒酣馳暉。歌且謠，意
    方遠。東山高臥時起來，欲濟蒼生未應晚。
  送梁公昌從信安王北征（卷十七（二）一○二四）
    入幕推英選，捐書事遠戎。高談百戰術，鬱作萬夫雄。起舞蓮花劍，行歌明月宮
    。將飛天地陣，兵出塞垣通。祖席留丹景，征麾拂綵虹。旋應獻凱入，麟閣佇深
    功。
７３３  癸酉　玄宗　開元二一　閏三月
~t48fm3x2l20;
        ■遣大門藝討渤海不克。　韓休相。　左丞相宋璟致仕。　休罷。　張九齡
          相。分天下為十五道，置採訪使。
  ▲李白三十三歲。應元丹丘邀請，赴嵩山隱居。結識元演。往來於洛陽﹑襄漢﹑安
    陸之間。曾至隨州訪問道士胡紫陽。
　【詩】
  元丹丘歌（卷七（一）四九二）（從郁賢皓《謫仙詩豪李白》說）
    元丹丘，愛神仙，朝飲潁川之清流，暮還嵩岑之紫煙，三十六峰常周旋。長周旋
    ，躡星虹，身騎飛龍耳生風，橫河跨海與天通，我知爾遊心無窮。
  題隨州紫陽先生壁（卷二五（二）一四三七）（從郁賢皓《謫仙詩豪李白》說）
    神農好長生，風俗久已成。復聞紫陽客，早署丹臺名。喘息餐妙氣，步虛吟真聲
    。道與古仙合，心將元化并。樓疑出蓬海，鶴似飛玉京。松雪窗外曉，池水階下
    明。忽耽笙歌樂，頗失軒冕情。終願惠金液，提攜淩太清。
　【文】
  冬夜於隨州紫陽先生餐霞樓送煙子元演隱仙城山序（卷二七（二）一五九一）（從
    郁賢皓《謫仙詩豪李白》說）
    　　吾與霞子元丹、煙子元演，氣激道合，結神仙交。殊身同心，誓老雲海，不
    可奪也。歷行天下，周求名山。入神農之故鄉，得胡公之精術。胡公身揭日月，
    心飛蓬萊。起餐霞之孤樓，鍊吸景之精氣。延我數子，高談混元。金書玉訣，盡
    在此矣。白乃語及形勝，紫陽因大誇仙城。元侯聞之，乘興將往。別酒寒酌，醉
    青田而少留；夢魂曉飛，度淥水以先去。吾不凝滯於物，與時推移，出則以平交
    王侯，遁則以俯視巢許。朱紱狎我，綠蘿未歸。恨不得同棲煙林，對坐松月。有
    所款然，銘契潭石。乘春當來，且抱琴臥花，高枕相待。詩以寵別，賦而贈之。
７３４  甲戌　玄宗　開元二二
~t48fm3x2l20;
        ■幸東都。　李林甫相。　幽州節度使張守珪大破契丹。　京城置丐者病坊
          。
  ▲李白三十四歲。在襄陽拜見荊州長史韓朝宗。至江夏，遇宋之悌。與崔宗之遊南
    陽。
　【詩】
  江夏別宋之悌（卷十五（一）九五○）（從郁賢皓《謫仙詩豪李白》說）
    楚水清若空，遙將碧海通。人分千里外，興在一杯中。谷鳥吟晴日，江猿嘯晚風
    。平生不下淚，於此泣無窮。
  梁甫吟（卷三（一）二一○）（從郁賢皓《謫仙詩豪李白》說）
    長嘯梁甫吟，何時見陽春？君不見，朝歌屠叟辭棘津，八十四來釣渭濱！寧羞白
    髮照清水，逢時壯氣思經綸。廣張三千六百鉤，風期暗與文王親。大賢虎變愚不
    測，當年頗似尋常人。君不見，高陽酒徒起草中，長揖山東隆準公！入門不拜騁
    雄辯，兩女輟洗來趨風。東下齊城七十二，指揮楚漢如旋蓬。狂客落魄尚如此，
    何況壯士當群雄！我欲攀龍見明主，雷公砰訇震天鼓。帝旁投壺多玉女。三時大
    笑開電光，倏爍晦冥起風雨。閶闔九門不可通，以額叩關閽者怒。白日不照吾精
    誠，杞國無事憂天傾。猰貐磨牙競人肉，騶虞不折生草莖。手接飛猱搏彫虎，側
    足焦原未言苦。智者可卷愚者豪，世人見我輕鴻毛。力排南山三壯士，齊相殺之
    費二桃。吳楚弄兵無劇孟，亞夫咍爾為徒勞。梁甫吟，聲正悲。張公兩龍劍，神
    物合有時。風雲感會起屠釣，大人（山兒）屼當安之。
  大隄曲（卷五（一）頁三七一）
    漢水臨襄陽，花開大隄暖。佳期大堤下，淚向南雲滿。春風復無情，吹我夢魂散
    。不見眼中人，天長音信斷。
  江上吟（卷七（一）四八○）
    木蘭之枻沙棠舟，玉簫金管坐兩頭。美酒樽中置千斛，載妓隨波任去留。仙人有
    待乘黃鶴，海客無心隨白鷗。屈平詞賦懸日月，楚王臺榭空山丘。興酣落筆搖五
    岳，詩成笑傲凌滄洲。功名富貴若長在，漢水亦應西北流。
  江夏行（卷八（一）五七四）
    憶昔嬌小姿，春心亦自持。為言嫁夫婿，得免長相思。誰知嫁商賈，令人卻愁苦
    。自從為夫妻，何曾在鄉土。去年下揚州，相送黃鶴樓。眼看帆去遠，心逐江水
    流。只言期一載，誰謂歷三秋。使妾腸欲斷，恨君情悠悠。東家西舍同時發，北
    去南來不逾月。未知行李遊何方？作箇音書能斷絕。適來往南浦，欲問西江船。
    正見當壚女，紅妝二八年。一種為人妻，獨自多悲恓。對鏡便垂淚，逢人只欲啼
    。不如輕薄兒，旦暮長追隨。悔作商人婦，青春長別離。如今正好同歡樂，君去
    容華誰得知？
　〔校〕
    長追隨：追，蕭本、咸本、胡本俱作相。王本注云：一作相。
　〔注〕
    江夏：《舊唐書．地理志》：江南西道鄂州，天寶元年（七四二）改為江夏郡。
    行李：王云：《演繁露》：今人謂出行資裝為行李。琦按，杜氏《左傳注》：行
　    李，行人也。後人多據之，而訾以行裝為行李者為非是。方密之云：使人行必
  　  有裝，鄭當時之治行，孟子之治任是已。則以行李為隨行之物，何不可耶？
    能：胡云：能，善也，吳音。
    南浦：王云：《太平寰宇記》：南浦在鄂州江夏縣南三里。《離騷》云：「送美
　    人兮南浦。」其源出景首山，西入大江，秋冬凅竭，春夏泛漲，商旅往來，皆
  　  於浦停泊，以其在郭之南，故曰南浦。
    一種：張相《詩詞曲語辭匯釋》云：一種猶云一樣或同是也。李白〈江夏行〉：
　    一種為人妻，獨自多悲恓。」言同是為人妻也。
　〔評箋〕
    胡云：按，白此篇及前長干行篇，並為商人婦詠，而其源似出西曲。蓋古者吳俗
　    好賈，荊、郢、樊、鄧間尤盛。男女怨曠，哀吟清商諸西曲所由作也。第其辭
      無言二韻，節短而情有未盡。太白往來襄、漢、金陵，悉其土俗人情，因采而
      演之為長什。一從長干上巴峽，一從江夏下揚州，以盡乎行賈者之程，而言其
      家人失身誤嫁之恨，盼歸怨望之傷。使夫謳吟之者，足動其逐末輕離之悔，回
      積習而裨王風。雖其才思足以發之，而踵事以增華，自從西曲本辭得來，取材
      固有蔡也。凡太白樂府，皆非泛然獨造，必參觀本曲之詞與所借用之曲之詞，
      始知其源流之自，點化奪換之妙，要不獨此二篇為然，聊發凡資獨者觸解云。
  江夏送友人（卷十八（二）一○七二）
    雪點翠雲裘，送君黃鶴樓。黃鶴振玉羽，西飛帝王州。鳳無琅玕實，何以贈遠遊
    ？徘徊相顧影，淚下漢江流。
  江夏送張丞（卷十八（二）一○七三）
    欲別心不忍，臨行情更親。酒傾無限月，客醉幾重春。藉草依流水，攀花贈遠人
    。送君從此去，迴首泣迷津。
  赤壁歌送別（卷八（一）五七○）
    二龍爭戰決雌雄，赤壁樓船掃地空。烈火張天照雲海，周瑜於此破曹公。君去滄
    江望澄碧，鯨鯢唐突留餘跡。一一書來報故人，我欲因之壯心魄。
  送二季之江東（卷十八（二）一○七四）
    初發強中作，題詩與惠連。多慚一日長，不及二龍賢。西塞當中路，南風欲進船
    。雲峰出遠海，帆影挂清川。禹穴藏書地，匡山種杏田。此行俱有適，遲爾早歸
    旋。
  送張舍人之江東（卷十六（二）九五二）
    張翰江東去，正值秋風時。天清一雁遠，海闊孤帆遲。白日行欲暮，滄波杳難期
    。吳洲如見月，千里幸相思。
  秋夜宿龍門香山寺奉寄王方城十七丈奉國瑩上人從弟幼成令問（卷十三（一）八三
　　二）
    朝發汝海東，暮棲龍門中。水寒夕波急，木落秋山空。忘極九霄迥，賞幽萬壑通
    。目皓沙上月，心清松下風。玉斗橫網戶，銀河耿花宮。興在趣方逸，歡餘情未
    終。鳳駕憶王子，虎溪懷遠公。桂枝坐蕭瑟，棣華不復同。流恨寄伊水，盈盈焉
    可窮？
  峴山懷古（卷二二（二）一二九六）
    訪古登峴首，憑高眺襄中。天清遠峰出，水落寒沙空。弄珠見遊女，醉酒懷山公
    。感嘆發秋興，長松鳴夜風。
　寄遠十二首（卷二五（二）一四六五）
    其一（頁一四六五）
    三鳥別王母，銜書來見過。腸斷若剪絃，其如愁思何！遙知玉窗裏，纖手弄雲和
    。奏曲有深意，青松交女蘿。寫水山井中，同泉豈殊波？秦心與楚恨，皎皎為誰
    多？
    其二（頁一四六六）
    青樓何所在？乃在碧雲中。寶鏡挂秋水，羅衣輕春風。新妝坐落日，悵望金屏空
    。念此送短書，願因雙飛鴻。
    其三（頁一四六七）
    本作一行書，殷勤道相憶。一行復一行，滿紙情何極？瑤臺有黃鶴，為報青樓人
    。朱顏凋落盡，白髮一何新！自知未應還，離居經三春。桃李今若為，當窗發光
    彩。莫使香風飄，留與紅芳待。
    其四（頁一四六七）
    玉（竹助）落春鏡，坐愁湖陽水。聞與陰麗華，風煙接鄰里。青春已復過，白日
    忽相催。但恐荷花晚，令人意已摧。相思不惜夢，日夜向陽臺。
  　其五（頁一四六八）
    遠憶巫山陽，花明淥江暖。躊躇未得往，淚向南雲滿。春風復無情，吹我夢魂斷
    。不見眼中人，天長音信短。
    其六（頁一四六九）
    陽臺隔楚水，春草生黃河。相思無日夜，浩蕩若流波。流波向海去，欲見終無因
    。搖將一點淚，遠寄如花人。
    其七（頁一四六九）
    妾在舂陵東，君居漢江島。百里望花光，往來成白道。一為雲雨別，此地生秋草
    。秋草秋蛾飛，相思愁落暉。何由一相見，滅燭解羅衣？
    其八（頁一四七○）
    憶昨東園桃李紅碧枝，與君此時初別離。金瓶落井無消息，令人行嘆復坐思。坐
    思行嘆成楚越，春風玉顏畏銷歇。碧窗紛紛下落花，青樓寂寂空明月。兩不見，
    但相思。空留錦字表心素，至今緘愁不忍窺。
    其九（頁一四七一）
    長短春草綠，緣階如有情。卷葹心獨苦，抽卻死還生。睹物知妾意，希君種後庭
    。閑時當採掇，念此莫相輕。
    其十（頁一四七二）
    魯縞如玉霜，筆題月支書。寄書白鸚鵡，西海慰離居。行數雖不多，字字有委曲
    。天末如見之，開緘淚相續。淚盡恨轉深，千里同此心。相思千萬里，一書直千
    金。
    其十一（頁一四七三）
    美人在時花滿堂，美人去後餘空床。床中繡被卷不寢，至今三載聞餘香。香亦竟
    不滅，人亦竟不來。相思黃葉落，白露濕青苔。
    其十二（頁一四七三）
    愛君芙蓉嬋娟之豔色，若可餐兮難再得。憐君冰玉清迥之明心，情不極兮意已深
    。朝共琅玕之綺食，夜同鴛鴦之錦衾。恩情婉孌忽為別，使人莫錯亂愁心。亂愁
    心，涕如雪。寒燈厭夢魂欲絕，覺來相思生白髮。盈盈漢水若可越，可惜淩波步
    羅（革蔑）。美人美人兮歸去來，莫作朝雲暮雨兮飛陽臺。
  嵩山採菖蒲者（卷二五（二）一四五八）
    神人多古貌，雙耳下垂肩。嵩岳逢漢武，疑是九疑仙。我來採菖蒲，服食可延年
    。言終忽不見，滅影入雲煙。喻帝竟莫悟，終歸茂陵田。
  瑩禪師房觀山海圖（卷二四（二）一四二九）
    真僧閉精宇，滅跡含達觀。列障圖雲山，攢峰入霄漢。丹崖森在目，清晝疑
    卷幔。蓬壺來軒窗，瀛海入几案。煙濤爭噴薄，島嶼相淩亂。征帆飄空中，瀑水
    灑天半。崢嶸若可涉，想像徒盈嘆。杳與真心冥，遂諧靜者翫。如登赤城裏，揭
    涉滄洲畔。即事能娛人，從茲得蕭散。
  襄陽曲四首（卷五（一）三七四）
　　其一
　　襄陽行樂處，歌舞白銅鞮。江城回淥水，花月使人迷。
　　其二
　　山公醉酒時，酩酊高陽下。頭上白接羅，倒著還騎馬。
    其三
    峴山臨漢江，水綠沙如雪。上有墮淚碑，青苔久磨滅。
    其四
    且醉習家池，莫看墮淚碑。山公欲上馬，笑殺襄陽兒。
  襄陽歌（卷七（一）四七三）
    落日欲沒峴山西，倒著接■花下迷。襄陽小兒齊拍手，攔街爭唱白銅鞮。
    傍人借問笑何事，笑殺山公醉似泥。鸕鶿杓，鸚鵡杯。百年三萬六千日，
    一日須傾三百杯。遙看漢水鴨頭綠，恰似葡萄初醱醅。此江若變作春酒，
    壘麴便築糟丘臺。千金駿馬換小妾，醉坐雕鞍歌落梅。車旁側挂一壺酒，
    鳳笙龍管行相催。咸陽市中嘆黃犬，何如月下傾金罍？君不見！晉朝羊公一片石
    ，龜頭剝落生莓苔。淚亦不能為之墮，心亦不能為之哀。清風朗月不用一錢買，
    玉山自倒非人推。舒州杓，力士鐺。李白與爾同死生，襄王雲雨今安在？江水東
    流猿夜聲。
  題元丹丘山居（卷二五（二）一四三八）
    故人棲東山，自愛丘壑美。青春臥空林，白日猶不起。松風清襟袖；石潭洗心耳
    。羨君無紛喧，高枕碧霞裏。
  贈張公洲革處士（卷九（一）六六三）
    列子居鄭圃，不將眾庶分。革侯遁南浦，常恐楚人聞。抱甕灌秋蔬，心閑遊天雲
    。每將瓜田叟，耕種漢水濱。時登張公洲，入獸不亂群。井無桔槔事，門絕刺繡
    文。長揖二千石，遠辭百里君。斯為真隱者，吾黨慕清芬。
  題元丹丘潁陽山居并序（卷二五（二）一四三九）
　　    丹丘家於潁陽，新卜別業，其地北倚馬嶺，連峰高丘，南瞻鹿臺，極目汝海
    。雲巖映鬱，有佳致焉。白從之遊，故有此作。仙遊渡潁水，訪隱同元君。忽遺
    蒼生望；獨與洪崖群。卜地初晦跡；興言且成文。卻顧北山斷；前瞻南嶺分。遙
    通汝海月；不隔嵩丘雲。之子合逸趣；而我欽清芬。舉跡倚松石；談笑迷朝曛。
    益願狎青鳥，拂衣棲江濆。
  贈嵩山焦鍊師并序
    嵩山有神人焦鍊師者，不知何許婦人也。又云生於齊梁時，其年貌可稱五六十。
    常胎息絕穀，居少室廬，遊行若飛，倏忽萬里。世或傳其入東海，登蓬萊，竟莫
    能測其往也。余訪道少室，盡登三十六峰，聞風有寄，灑翰遙贈。
    二室淩青天，三花含紫煙。中有蓬海客，宛疑麻姑仙。道在喧莫染；跡高想已綿
    。時餐金鵝蕊；屢讀青苔篇。八極恣遊憩；九垓長周旋。下瓢酌潁水；舞鶴來伊
    川。還歸東山上，獨拂秋霞眠。蘿月挂朝鏡；松風鳴夜絃。潛光隱嵩岳，鍊魄棲
    雲幄。霓裳何飄颻！鳳吹轉綿邈。願同西王母，下顧東方朔。紫書儻可傳，銘骨
    誓相學。
  贈僧行融（卷十二（一）八○七）
    梁有湯惠休，常從鮑照游。峨眉史懷一，獨映陳公出。卓絕二道人，結交鳳與麟
    。行融亦俊發，吾知有英骨。海若不隱珠，驪龍吐明月。大海乘虛舟，隨波任安
    流。賦詩旃檀閣；縱酒鸚鵡洲。待我適東越，相攜上白樓。
  【文】
　與韓荊州書（卷二六（二）一五三九）
    　　白聞天下談士相聚而言曰：生不用萬戶侯，但願一識韓荊州。何令人之景慕
    一至於此耶？豈不以周公之風，躬吐握之事，使海內豪俊奔走而歸之，一登龍門
    ，則聲譽十倍！所以龍盤鳳逸之士，皆欲收名地價於君侯，願君侯不以富貴而驕
    之，寒賤而忽之。則三千賓中有毛遂，使白得穎脫而出，即其人焉。白隴西布衣
    ，流落楚漢。十五好劍術，遍干諸侯；三十成文章，歷抵卿相。雖長不滿七尺，
    而心雄萬丈，王公大人許與氣義。此疇曩心跡，安敢不盡於君侯哉？
    　　君侯制作侔神明，德行動天地，筆參造化，學究天人。幸願開張心顏，不以
    長揖見拒。必若接之以高宴，縱之以清談，請日試萬言，倚馬可待。今天下以君
    侯為文章之司命，人物之權衡，一經品題，便作佳士。而君侯何惜階前盈尺之地
    ，不使白揚眉吐氣，激昂青云耶？
    　　昔王子師為豫州，未下車即辟荀慈明，既下車又辟孔文舉。山濤作冀州，甄
    拔三十餘人，或為侍中尚書，先代所美。而君侯亦薦一嚴協律，入為祕書郎，中
    間崔宗之、房習祖、黎昕、許瑩之徒，或以才名見知，或以清白見賞。白每觀其
    銜恩撫躬，忠義奮發，以此感激，知君侯推赤心于諸賢腹中，所以不歸他人而願
    委身國士。儻急難有用，敢效微軀。
    　　且人非堯舜，誰能盡善？白謨猷籌畫，安能自矜？至於制作，積成卷軸，則
    欲塵穢視聽，恐雕蟲小技，不合大人。若賜觀芻蕘，則請給紙墨，兼之書人，然
    後退掃閑軒，繕寫呈上。庶青萍結綠，長價於薛卞之門。幸惟下流，大開獎飾，
    惟君侯圖之。
  冬日於龍門送從弟京兆參軍令問之淮南覲省序
    　　紫雲仙季，有英風焉。吾家見之，若眾星之有月。貴則天王之令弟，寶則海
    岳之奇精。遊者所謂風生玉林，清明蕭灑，真不虛也。
    　　常醉目吾曰：「兄心肝五藏，皆錦繡耶！不然，何開口成文，揮翰霧散。」
    吾因撫掌大笑，揚眉當之。使王澄再聞，亦復絕倒。觀夫筆走群象，思通神明，
    龍章炳然，可得而見。
    　　歲十二月，拜省於淮南。思白華之長吟，眺黃雲之晚色。目斷心盡，情懸高
    堂。傾蘭醑而送行，赫金鞍而照地。錯轂蹲野，朝英滿筵。非才名動時，何以及
    此。
    　　日落酒罷，前山陰煙。殷勤惠言，吾道東坐。想洛橋春色，先到淮城，見千
    條之綠楊，折一枝以相贈，則華萼情在，吾無恨焉。群公賦詩，以光榮餞。
  江夏送林公上人遊衡岳序（卷二七（二）一五六○）
    　　江南之仙山，黃鶴之爽氣，偶得英粹，後生俊人。林公世為豪家，此土之秀
    。落髮歸道，專精律儀。白月在天，朗然獨出。既灑落於彩翰，亦諷誦於人口。
    　　閑雲無心，與化偕往。欲將振五樓之金策，浮三湘之碧波。乘杯泝流，考室
    名岳；瞰憩冥壑，凌臨諸天。登祝融之峰巒，望長沙之煙火。遙謝舊國，誓遺歸
    蹤。百千開士，稀有此者。
    　　予所以歎其峻節，揚其清波。龍象先輩，迴眸拭視。比夫汩泥沙者，相去如
    牛之一毛。昔智者安禪於台山，遠公托志於廬嶽，高標勝概，斯亦嚮慕哉！
    　　紫霞搖心，青楓夾岸，目斷川上，送君此行，群公臨流，賦詩以贈。
  奉餞十七翁二十四翁尋桃花源序（卷二七（二）一五五六）
    　　昔祖龍滅古道,嚴威刑，煎熬生人，若墜大火。三墳、五典，散為寒灰。築
    長城，建阿房，并諸侯，殺豪俊。自謂功高羲皇，國可萬世。思欲凌雲氣，求仙
    人，登封太山，風雨暴作。雖五松受職，草木有知，而萬象乖度，禮刑將弛，則
    綺皓不得不遁於南山，魯連不得不蹈於東海。則桃源之避世者，可謂超升先覺。
    夫指鹿之儔，連頸而同死，非吾黨之謂乎？
    　　二翁耽老氏之言，繼少卿之作，文以述大雅，道以通至精。卷舒天地之心，
    託落神仙之境。武陵遺跡，可得而窺焉。問津利往，水引漁者；花藏仙溪，春風
    不知從來,落英何許流出。石洞來人，晨光盡開,有良田名池.竹果森列,三十六洞,
    別為一天耶?今扁舟而行,笑謝人世，阡陌未改，古人依然。白雲何時而歸來，青
    山一去而誰往？諸公賦桃源以美之。
  送黃鐘之鄱陽謁張使君序（卷二七（二）一五六八）
    　　東南之美者，有江夏黃公焉。白竊已風流，嘗接談笑。亦有抗節玉立，光
    輝炯然，氣高時英，辯析天口。道可濟物，志棲無垠。
    　　鄱陽張公，朝野榮望，愛客接士，即原、嘗、春、陵之亞焉。每欽其辭華，
    懸榻見往。而黃公因訪古跡，便從貴遊，乃僑裝撰行，去國遐涉。
    　　諸子銜酒惜別，沾巾分贈，沉醉煙夕，惆悵涼月。天南迴以變夏，火西飛而
    獻秋。汀葭颯然，海草微落。夫子行邁，我心若何。毋金玉爾音，而有遐心。湖
    水演沔，勗哉是行。共賦武昌釣臺篇，以慰別情耳。
  夏日諸從弟登汝州龍興閣序（卷二七（二）一五八七）
    　　夫槿榮芳園，蟬嘯珍木，蓋紀乎南火之月也。可以處臺榭，居高明。
    　　吾之友于，順此意也，遂卜精勝，得乎龍興。留寶馬於門外，步金梯於閣上
    。漸出軒戶，遐瞻雲天。晴山翠遠而四合，暮江碧流而一色。屈指鄉路，還疑夢
    中；開襟危欄，宛若空外。
    　　嗚呼！屈、宋長逝，無堪與言。起予者誰，得我二季。當揮爾鳳藻，挹予霞
    觴。與白老兄，俱莫負古人也。
  暮春江夏送張祖監丞之東都序（卷二七（二）一五五五）
    　　吁咄哉，僕書室坐愁，亦已久矣。每思欲遐登蓬萊，極目四海，手弄白日，
　　頂摩青穹，揮斥幽憤，不可得也。而金骨未變，玉顏已緇，何嘗不捫松傷心，撫
    鶴嘆息。誤學書劍，薄遊人間。紫微九重，碧山萬里。有才無命，甘於後時。劉
    表不用於禰衡，暫來江夏；賀循喜逢於張翰，且樂船中。
　　　　達人張侯，大雅君子。統泛舟之役，在清川之湄。談玄賦詩，連興數月，醉
    盡花柳，賞窮江山。王命有程，告以行邁，煙景晚色，慘為愁容。繫飛帆於半天
    ，泛淥水於遙海。欲去不忍，更開芳樽，樂雖寰中，趣逸天半。平生酣暢，未若
    此筵。至於清談浩歌，雄筆麗藻，笑飲醁酒，醉揮素琴，余實不愧於古人也。　?
    　　揚袂遠別，何時歸來？想洛陽之秋風，將膾魚以相待。詩可贈遠，無乃闕乎
    ？
７３５　乙亥　玄宗　開元二三　閏十一月
~t48fm3x2l20;
        ■冊壽王妃楊氏。
  ▲李白三十五歲。五月間，與元演同遊太原。秋，由太原經洛陽回安陸。
　【詩】
  太原早秋（卷二二（二）一二七○）
    歲落眾芳歇，時當大火流。霜威出塞草，雲色渡河秋。夢遶邊城月，心飛故國樓
    。思歸若汾水，無日不悠悠。
  「青春流驚湍」詩（古風五十九首之五十二）
    青春流驚湍，朱明驟回薄。不忍看秋蓬，飄揚竟何託？光風滅蘭蕙；白露灑葵藿
    。美人不我期，草木日零落。
  春夜洛城聞笛（卷二五（二）一四五八）
    誰家玉笛暗飛聲？散入春風滿洛城。此夜曲中聞折柳，何人不起故園情？
  「碧荷生幽泉」詩（古風五十九首之二十六）
    碧荷生幽泉，朝日豔且鮮。秋花冒綠水，密葉羅青煙。秀色空絕世，馨香誰為傳
    ？坐看飛霜滿，凋此紅芳年。結根未得所，願託華池邊。
  「燕趙有秀色」詩（古風五十九首之二十七）
    燕趙有秀色，綺樓青雲端。眉目豔皎月，一笑傾城歡。常恐碧草晚，坐泣秋風寒
    。纖手怨玉琴，清晨起長歎。焉得偶君子，共乘雙飛鸞？
  贈郭季鷹（卷九（一）六四五）
    河東郭有道，於世若浮雲。盛德無我位，清光獨映君。恥將雞並食，長與鳳為群
    。一擊九千仞，相期淩紫氛。
　【文】
　秋日于太原南柵餞陽曲王贊公賈少公石艾尹少公應舉赴上都序（卷二七（二）一五
    七○）
    　　天王三京，北都居一，其風俗遠，蓋陶唐氏之人歟！襟四塞之要衝，控五原
    之都邑，雄藩劇鎮，非賢莫居。則陽曲丞王公，神仙之冑也。爾其學鏡千古，知
    周萬殊。又若少府賈公，以述作之雄也，鰲弄筆海，虎攫辭場。又若石艾、尹少
    公，廊廟之器，口折黃馬，手揮青萍。咸道貫于人倫，名飛于日下。實難沉屈，
    永懷青霄。劍有隱而氣衝七星，珠雖潛而光照萬壑。
    　　今年春，皇帝有事千畝，湛恩八埏，大搜群才，以緝邦政。而王公以令宰見
    舉，賈公以王霸昇聞。海激佇乎三千，天飛期於六月，必有以也，豈徒然哉？
　　    有從兄太原主簿舒，才華動時，規謀匠物。乃  翠幕，筵虹梁。瓊羞霞開
    ，羽觴電舉。然後抗目遠覽，憑軒高吟。屏俗事于煩襟，結浮歡于落景。俄而皓
    月生海，來窺醉容；黃雲出關，半起秋色。數君乃輟酌慷慨，搖心促裝。望丹闕
    而非遠，揮玉鞭而且去。白也不敏，先鳴翰林。幸叼玳瑁之筵，敢竭麒麟之筆。
    請各探韻，賦詩寵行。
７３６　丙子　玄宗　開元二四
~t48fm3x2l20;
        ■北庭都護蓋嘉運擊破突騎施。　始敕禮部侍郎掌貢舉。　張守珪使討擊使
          安祿山討奚、契丹，敗績，送京師，上赦之。張九齡爭之，不聽。　守珪
          又奏史思明為果毅。　九齡罷，以李林甫、牛仙客並相。
  ▲李白三十六歲。岑勳千里尋訪李白至嵩山。元丹丘請李白至嵩山相會。
  【詩】
  酬岑勳見尋就元丹丘對酒相待以詩見招（卷一九（二）一一一五）
    黃鶴東南來，寄書寫心曲。倚松開其緘，憶我腸斷續。不以千里遙，命駕來相招
    。中逢元丹丘，登嶺宴碧霄。對酒忽思我，長嘯臨清飆。蹇余未相知，茫茫綠雲
    垂。俄然素書及，解此長渴飢。策馬望山月，途窮造（土皆）墀。喜茲一會面，
    若（者見）瓊樹枝。憶君我遠來，我歡方素至。開顏酌美酒，樂極忽成醉。我情
    既不淺，君意方亦深。相知兩相得，一顧輕千金。且向山客笑，與君論素心。
  將進酒（卷三（一）二二五）（參見卷十（一）七○三醉後贈從甥高鎮、卷十四（
    一）八七四自漢陽病酒歸寄王明府）（從郁賢皓《謫仙詩豪李白》說）
    01君不見，黃河之水天上來，02奔流到海不復回！03君不見，高堂明鏡悲白髮，
    04朝如青絲暮成雪！05人生得意須盡歡，06莫使金樽空對月。07天生我材必有用
    ，08千金散盡還復來。09烹羊宰牛且為樂，10會須一飲三百杯。11岑夫子，丹丘
    生。12進酒君莫停（一作「將進酒，杯莫停」，一作「將進酒，君莫停」。《敦
    煌殘卷》、《唐文粹》俱無此「進酒君莫停」五字）。13與君歌一曲，14請君為
    我傾耳聽。15鐘鼓饌玉不足貴，16但願長醉不用醒。17古來聖賢皆寂寞，18惟有
    飲者留其名。19陳王昔時宴平樂，20斗酒十千恣歡謔。21主人何為言少錢？22徑
    須沽酒對君酌。23五花馬，24千金裘。25呼兒將出換美酒，26與爾同銷萬古愁。
    （卷二三（二）一三四三金陵江上遇蓬池隱者：解我紫綺裘，且換金陵酒。）
　〔校〕
    題：敦煌殘卷作惜樽空三字。兩宋本、繆本、王本俱注云：一作惜空樽酒。
    到海：到，蕭本作倒。王本注云：蕭本作倒。
    高堂：敦煌殘卷作床頭。
    青絲：絲，英華作雲，注云：一作絲。敦煌殘卷作春雲。
    成雪：成，兩宋本、繆本、王本俱注云：一作如。
    有用：用，兩宋本、繆本俱注云：一作開，又云：天生我身必有財，又作天生吾
　    徒有俊材。《英華》注云：一作我身必有材。王本注云：一作天生我身必有財
　    ，又作天生吾徒有俊材，又用一作開。
    千金：千，兩宋本、繆本、王本俱注云：　一作黃。胡本作黃。
    進酒：以下五字，兩宋本、繆本、王本俱注云：一作將進酒杯莫停。胡本及《樂
      府》與一作同。《英華》進上有將字，杯下注云：一作君。敦煌殘卷、《文粹
      》俱無此五字。咸本注云：一本無此五字。
　　與君歌：與，敦煌殘卷作為。
　　傾耳：傾，蕭本作側。敦煌殘卷、《文粹》俱無此二字。咸本注云：一本無此二
      字。王本注云：蕭本作側。
　　鐘鼓：此句《英華》、《文粹》俱作鐘鼎玉帛豈足貴。注云：一作鐘鼓饌玉不足
      貴。王本注云：一作鐘鼎玉帛豈足貴。饌玉，敦煌殘卷作玉帛。兩宋本、繆本
      俱注云：一作玉帛豈足貴。《英靈》作鐘鼎玉帛不足悅。按：鐘鼓、饌玉不成
      對文，古無此文法，觀各本作鐘鼎玉帛者多，知唐人寫本不誤，若下文為饌玉
      ，則上文當為鼓鐘，非鐘鼓，說見後。
　　用醒：用，兩宋本、繆本俱注云：一作復。《樂府》與一作同。《英華》作復，
      注云：一作用。蕭本作願。王本注云：一作復，蕭本作願。
　　聖賢：《英華》作賢聖。
    寂寞：兩宋本、繆本、王本俱注云：一作死盡。敦煌殘卷與一作同。
    昔時：時，兩宋本、繆本、王本俱云：一作日。《英靈》作日。
    徑須：此句兩宋本、繆本、王本俱注云：一作且須沽酒共君酌。取，《英華》作
　    酒，注云：一作取。徑，《文粹》作且。
　〔注〕
    將進酒：《樂府詩集》卷一六鼓吹曲辭漢鐃歌引《古今樂錄》：漢鼓吹鐃歌十八
      曲，九曰將進酒。又將進酒解題：古詞曰，將進酒，乘太白。大略以飲酒放歌
      為言。宋．何承天〈將進酒篇〉曰：「將進酒，慶三朝。備繁禮，薦佳肴。」
      則言朝會進酒，且以濡首荒志為戒。若梁．昭明太子云：「洛陽輕薄子」，但
      敘遊樂飲酒而已。○蕭云：將進酒者，漢短蕭鐃歌二十二曲之一也．．．。太
      白填之以伸己之意耳。
    丹丘生：楊云：杜工部詩多與岑參唱和，岑夫子必此人也，丹秋生即元丹丘。○
      王云：岑夫子即集中所稱岑徵君是，丹丘生即集中所稱元丹丘是，皆太白好友
      也。○按：楊說岑為岑參，誤。岑為岑勛，集中有詩題云「酬岑勛見尋就元丹
      丘對酒相待以詩見招」。今人詹（金英）云：詩云：「岑夫子，丹丘生，進酒
      君莫停。與君歌一曲，請君為我傾耳聽。」疑與上首為同時之作。詩起句云：
      「君不見黃河之水天上來。」則其地或在梁、宋，去黃河不遠。
　　鐘鼓：按：鐘鼓饌玉不成對文，疑當作鼓鐘饌玉，即鐘鳴鼎食之意。《詩．秦風
      》：「子有鐘鼓，弗鼓弗考。」鼓鐘乃古人習用語。
　　歡謔：王云：曹植以太和六年（二三二）封為陳王，其所作〈名都篇〉有曰：「
      歸來宴平樂，美酒斗十千。」李善注：平樂，觀名。
　　五花馬：王云：五花馬謂之毛色作五花文者，讀杜甫〈高都護驄馬行〉云：「五
      花散作雲滿身。」厥狀可睹矣。杜陽雜篇謂代宗御馬九花虯，以身被九花故名
      ，亦是此義。或謂據《圖畫見聞志》云：唐開元、天寶之間，承平日久，世尚
      輕肥，三花飾馬。舊有家藏韓幹畫〈貴戚閱馬圖〉，中有三花馬。兼曾見蘇大
      參家有韓幹畫三花御馬，晏元獻家張萱畫〈虢國出行圖〉，中有三花馬。三花
      者，剪鬣為三瓣。白樂天詩云：「鳳箋裁五色，馬鬣翦三花。」乃知所謂五花
      者亦是剪馬鬣為五瓣耳。其說亦通。○按：吳旦生《歷代詩話》卷五○云：「
      《唐六典》：外牧歲進良馬，印以三花飛鳳之字。東坡《筆記》言，李將軍思
      訓作〈明皇摘瓜圖〉：嘉陵山川，帝乘赤驃，起三騣，與諸王嬪御十數騎出飛
      仙嶺下，初見平陸，馬皆驚，而帝馬見小橋不進。不知三騣謂何？今見岑參有
      〈赤驃馬歌〉云：「赤髯胡雛金剪刀，平時翦出三騣高。」乃知唐御馬多翦治
      ，而三騣其飾也。《復齋漫錄》乃引楊巨源〈觀打毬〉詩：「玉勒回時露赤汗
      ，花騣分處拂紅纓。」嚴維作〈敕賜寧王馬〉詩：「鏡點黃金眼，花開白雪騣
      。」又見《名畫錄》言：開元、天寶，世尚輕肥，多愛三花飾馬。郭若虛藏韓
      幹畫〈貴戚閱馬圖〉中有三花馬，蘇大參家有韓幹畫三花御馬。晏元獻家有〈
      虢國出行圖〉，亦畫三花馬。蓋三花者，剪騣為三瓣耳。楊升庵云：唐詩：「
      朝騎五花馬」，又：「五花馬，千金裘」，杜詩：「蕭蕭千里馬，箇箇五花文
      。」隋．丹元子〈步天歌〉：「五箇花文」，以馬鬣翦為五花或三花，皆象天
      文也。
  　附：杜甫〈題柏大兄弟山居屋壁二首其二（卷二一（四）一八三八）
　    野屋流寒水，山籬帶薄（一作白）雲。靜應連虎血，喧已去人群。筆架霑窗雨
　　　，書籤映隙曛。〔蕭蕭千里足，個個五花文〕。
　　千金裘：《史記．孟嘗君列傳》：「孟嘗軍有一狐白裘，天下無雙。」
　宴陶家亭子（卷二十（二）一一八六）
    曲巷幽人宅，高門大士家。池開照膽鏡，林吐破顏花。綠水藏春日，青軒祕晚霞
    。若聞絃管妙，金谷不能誇。
  登單父陶少府半月臺（卷二一（二）一二一四）
    陶公有逸興，不與常人俱。築臺像半月，迥向高城隅。置酒望白雲，商（風炎）
    起寒梧。秋山入遠海，桑柘羅平蕪。水色淥且明，令人思鏡湖。終當過江去，愛
    此暫踟躕。
  【文】
  任城縣廳壁記（卷二八（二）一五九五）
    　　風姓之後，國為任城，蓋古之秦縣。在禹貢則南徐之分，當周成迺東魯之邦
    。自伯禽到于順公，三十二代。遭楚蕩滅，因屬楚焉。炎漢之後，更為郡縣。隋
    開皇三年，廢高平郡，移任城于舊居，邑乃屢遷，井則不改。
    　　魯境七百里，郡有十一縣，任城其衝要。東盤琅邪，西控鉅野，北走厥國，
    南馳互鄉。青帝太昊之遺墟，白衣尚書之舊里。土俗古遠，風流清高，賢良間生
    ，掩映天下。地博厚，川疏明。漢則名王分茅，魏則天人列土。所以代變豪侈，
    家傳文章。君子以才雄自高，小人則鄙朴難治。
    　　況其城池爽塏，邑屋豐潤。香閣倚日，淩丹霄而欲飛；石橋橫波，驚彩虹而
    不去。其雄麗坱圠有如此焉。故萬商往來，四海綿歷。實泉貨之橐籥，為英髦之
    咽喉。故資大賢，以主東道。製我美錦，不易其人。
    　　今鄉二十六，戶一萬三千三百七十一。帝擇明德，以賀公宰之。公溫恭克修
    ，儼碩有立。季野備四時之氣，士元非百里之才。撥煩彌閒，剖劇無滯。鏑百發
    克破於楊葉，刀一鼓必合於桑林。寬猛相濟，弦韋適中。一之歲肅而教之，二之
    歲惠而安之，三之歲富而樂之。然後青矜向訓，黃髮履禮。耒耜就役，農無遊手
    之夫；杼軸和鳴，機罕嚬蛾之女。物不知化，陶然自春。權豪鋤縱暴之心，黠吏
    返淳和之性。行者讓於道路，任者併於輕重。伏老攜幼，尊尊親親，千載百年，
    再復魯道。非神明博遠，孰能契于此乎？白探奇東蒙，竊聽輿論，輒記於壁，垂
    之將來。俾後賢之操刀，知賀公之絕跡者也。
７３７　丁丑　玄宗　開元二五
~t48fm3x2l20;
        ■崔希逸破吐蕃。　貶九齡為荊州長史。　殺太子瑛、鄂王瑤、光王琚。　
          賜林甫爵晉國公、仙客豳國公，以刑措也。　宋璟卒。　武惠妃卒。
　▲李白三十七歲。（郁賢皓《謫仙詩豪李白》生平大事年表未有記述）
　【詩】
  大庭庫（卷二一（二）一二一三）
    朝登大庭庫，雲物何蒼然！莫辨陳鄭火，空霾鄒魯煙。我來尋梓慎，觀化入寥天
    。古木翔氣多，松風如五絃。帝圖終冥沒，嘆息滿山川。
  早秋單父南樓酬竇公衡（卷十九（二）一○九四）
    白露見日滅，紅顏隨霜凋。別君若俯仰，春芳辭秋條。太山嵯峨夏雲在，疑是白
    波漲東海。散為飛雨川上來，遙帷卻卷清浮埃。知君獨坐青軒下，此時結念同所
    懷。我閉南樓看道書，幽簾清寂若仙居。曾無好事來相訪，賴爾高文一起予。
  早秋贈裴十七仲堪（卷九（一）六○○）
    遠海動風色，吹愁落天涯。南星變大火，熱氣餘丹霞。光景不可迴，六龍轉天車
    。荊人泣美玉，魯叟悲匏瓜。功業若夢裏，撫琴發長嗟。裴生信英邁，屈起多才
    華。歷抵海岱豪，結交魯朱家。復攜兩少妾，豔色驚荷葩。雙歌入青雲，但惜白
    日斜。窮溟出寶貝，大澤饒龍蛇。明主儻見收，煙霄路非賒。時命若不會，歸應
    鍊丹沙。
  東魯門泛舟二首（卷二十（二）一一五三）
    其一（頁一一五三）
    日落沙明天倒開，波搖石動水縈迴。輕舟泛月尋溪轉，疑是山陰雪後來。
    〔校〕
    　東魯：兩宋本、繆本俱作魯東。王本注云：繆本作魯東。
    〔注〕
      東魯門：《明一統志》卷二三：東魯門在兗州（今山東曲阜）府城東。
      山陰：《世說．任誕篇》：王子猷居山陰，夜大雪，眠覺開室，命酌酒，四望
        皎然，因起仿偟，詠左思招隱詩，忽憶戴安道。時戴在剡，即便夜乘小船就
        之，經宿方至。造門不前而返。人問其故，王曰：「吾本乘興而行，興盡而
        反，何必見戴？」《一統志》：剡溪在紹興府嵊縣治南，一名戴溪，即晉王
        徽之雪夜訪戴逵處。
    其二（頁一一五三）
    水作青龍盤石隄，桃花夾岸魯門西。若教月下乘舟去，何啻風流到剡溪？
  金鄉薛少府廳畫鶴讚（卷二八（二）一六三○）
    　　高堂閑軒兮，雖聽訟而不擾。圖蓬山之奇禽，想瀛海之縹緲。紫頂煙赩，丹
    眸星皎。昂昂佇（目台），霍若驚矯。形留座隅，勢出天表。謂長鳴于風霄，終
    寂立于露曉。凝翫益古，俯察愈妍。舞疑傾市，聽似聞絃。儻感至精以神變，可
    弄影而浮煙。
  送方士趙叟之東平（卷十六（二）九八○）
    長桑晚洞視，五藏無全牛。趙叟得祕訣，還從方士游。西過獲麟臺，為我弔孔丘
    。念別復懷古，潸然空淚流。
  送梁四歸東平（卷十八（二）一○七一）
    玉壺挈美酒，送別強為歡。大火南星月，長郊北路難。殷王期負鼎，汶水起垂竿
    。莫學東山臥，參差老謝安。
  詠鄰女東窗海石榴（卷二四（二）一四一八）
    魯女東窗下，海榴世所稀。珊瑚映綠水，未足比光輝。清香隨風發，落日好鳥歸
    。願為東南枝，低舉拂羅衣。無由一攀折，引領望金扉。
  魯郡葉和尚讚（卷二八（二）一六三八）
    　　海英岳靈，誕彼開士。了身皆空，觀月在水。如薪傳火，朗徹生死。如雲開
    婖，廓然萬里。寂滅為樂，江海而閑。逆旅形內，虛舟世間。邈彼崑閬，誰云可
    攀？
  魯城北郭曲腰桑下送張子還嵩陽（卷十六（二）九九六）
    送別枯桑下，凋葉落半空。我行懵道遠，爾獨知天風。誰念張仲蔚，還依蒿與蓬
    ？何時一杯酒，更與李膺同？
  贈范金鄉二首（卷九（一）六○三）
    其一（頁六○三）
    君子往清盼，不知東走迷。離家未幾月，絡緯鳴中閨。桃李君不言，攀花願成蹊
    。那能吐芳信？惠好相招攜。我有結綠珍，久藏濁水泥。時人棄此物，乃與燕石
    齊。摭拭欲贈之，申眉路無梯。遼東慚白豕，楚客羞山雞。徒有獻芹心，終流泣
    玉啼。祇應自索漠，留舌示山妻。
    其二（頁六○五）
    范宰不買名，絃歌對前楹。為邦默自化，日覺冰壺清。百里雞犬靜，千廬機杼鳴
    。浮人少蕩析，愛客多逢迎。遊子睹嘉政，因之聽頌聲。
  贈瑕丘王少府（卷九（一）六○五）
    皎皎鸞鳳姿，飄飄神仙氣。梅生亦何事？來作南昌尉。清風佐鳴琴，寂寞道為道
    。一見過所聞，操持難與群。毫揮魯邑訟，目送瀛洲雲。我隱屠釣下，爾當玉石
    分。無由接高論，空此仰清芬。
  觀博平王志安少府山水粉圖（卷二四（二）一四二三）
    粉壁為空天，丹青狀江海。游雲不知歸，日見白鷗在。博平真人王志安，沉吟至
    此願挂冠。松溪石磴帶秋色，愁客思歸坐曉寒。
７３８　戊寅　玄宗　開元二六
~t48fm3x2l20;
        ■立忠王璵為太子，改名亨。　封南詔婆邏閣為雲南王，居太和城。　罷龍
          武軍。
　▲李白三十八歲。（郁賢皓《謫仙詩豪李白》生平大事年表未有記述）
　【詩】
　丁都護歌（卷六（一）四二二）
    雲陽上征去，兩岸饒商賈。吳牛喘月時，拖船一何苦？水濁不可飲，壺漿半成土
    。一唱都護歌，心摧淚如雨。萬人鑿盤石，無由達江滸。君看石芒碭，掩淚悲千
    古。
７３９　己卯　玄宗　開元二七
~t48fm3x2l20;
        ■貶張守珪。　蓋嘉運擊擒突騎施可汗骨啜。　追謚孔子為文宣王，始南面
          。贈弟子為公、侯、伯。　吐蕃入寇，禦之。　是歲戶口極盛，行者萬里
          不持半兵。
  ▲李白三十九歲。秋在巴陵，遇王昌齡。
　【詩】
  月夜江行寄崔員外宗之（卷十三（一）八五一）
    飄颻江風起，蕭颯海樹秋。登艫美清夜，挂席移輕舟。月隨碧山轉，水合青天流
    。杳如星河上，但覺雲林幽。歸路方浩浩，徂川去悠悠。徒悲蕙草歇，復聽菱歌
    愁。岸曲迷後浦，沙明瞰前洲。懷君不可見，望遠增離憂。
  見京兆韋參軍量移東陽二首（卷九（一）六○七）
    其一（頁六○七）
    潮水還歸海，流入卻到吳。相逢問愁苦，淚盡日南珠。
    其二（頁六○八）
    聞說金華渡，東連五百灘。全勝若耶好，莫道此行難。猿嘯千谿合，松風五月寒
    。他年一攜手，搖艇入新安。
  夜泊牛渚懷古（卷二二（二）一三一四）
    牛渚西江夜，青天無片雲。登舟望秋月，空憶謝將軍。余亦能高詠，斯人不可聞
    。明朝挂帆席，楓葉落紛紛。
　　〔校〕
      題：兩宋本、繆本題下俱注云：此地即謝尚聞袁宏詠史處。王本注上加原注二
　      字。
      明朝：咸本作明月，注云：一作明朝。
      挂帆席：兩宋本、繆本、蕭本、王本俱注云：一作洞庭去。
      落：兩宋本、繆本、蕭本、王本俱注云：一作正。胡本作正，注云：一作落。
    〔注〕
      牛渚：王云：《方輿勝覽》：牛渚山在太平州當塗縣北三十里。山下有磯，古
        津渡也，與和州橫江渡相對。隋師伐陳，賀若弼從此北渡，六朝以來為屯戍
        之地。陸放翁《入蜀記》：采石一名牛渚，與和州對岸，江面比瓜州為狹。
        故隋韓擒虎平陳及本朝曹彬下江南皆自此渡。然微風輒浪作不可行。劉賓客
        云：「蘆葦晚風起，秋江鱗甲生。」王文公云「一風微吹萬舟阻」，皆謂此
        磯也。《太平府志》：牛渚磯屹然立江流之衝，水勢湍急，大為舟楫之害。
        ○即今安徽馬鞍山市西南采石磯。（《中國歷史地名大辭典》）
　　　西江：南京以西至江西境內之長江古稱西江。
      謝將軍：晉謝尚，字仁祖，更禦桓溫，歷官建武、安西、建威、鎮西將軍。晉
        書有傳。○《晉書．文苑傳》：袁宏，字彥伯，有逸才。曾為詠史詩，是其
        風情所寄。少孤貧，以運租自業。謝尚時鎮牛渚，秋夜乘月，率爾與左右微
        服泛江。會宏在舫中諷詠，遂駐聽久之，遣問焉。答曰：「是袁臨汝郎誦詩
        。」即其詠史之作也。尚傾率有勝致，即迎升舟，與之譚論，申旦不寐。」
      紛紛：多貌。
    〔評箋〕
      王士禎云：或問不著一字盡得風流之說，答曰：太白詩「牛渚西江夜，青天無
        片雲。登高（舟）望秋月，空憶謝將君。余亦能高詠，斯人不可聞。明朝挂
        帆去，楓葉落紛紛。」詩至此，色相俱空。正如羚羊挂角，無跡可求，畫家
        所謂逸品是也。（《帶經堂詩話》）
　　　唐宋詩醇曰：白天才超邁，絕去町畦，其論詩以興寄為主，而不屑屑於排偶聲
        調，當其意合，真能化盡筆墨之跡，迥出塵（土蓋）之外。司空圖云：不著
        一字，盡得風流。嚴羽云：鏡中之花，水中之月，羚羊挂角，無跡可求。論
        者以此詩及孟浩然望廬山一篇當之，蓋有以窺其妙矣。羽又云：味在酸鹹之
        外。吟此數過，知其善於名狀矣。
      王云：《滄浪詩話》：律詩有徹首尾不對者，盛唐諸公有此體。如孟浩然詩：
        「挂席東南望，青山水國遙。軸艫爭利涉，來往接風潮。問我今何適？天台
        訪石橋。坐看霞色晚，疑是赤城標。」又「水國無邊際」之篇，又太白「牛
        渚西江夜」之篇，皆文從字順，音韻鏗鏘，八句皆無對偶。趙宦先曰：律不
        取對，如李白「牛渚西江夜」云云，孟浩然「挂席東南望」云云，二詩無一
        句屬對，而調則無一字不律。故調律則律，屬對非律也。近有詩家竊取古掉
        作近體，自以為高者，終是古詩，非律也。中晚之律，每取一貫而下，已自
        失款。況今日之以古作律乎？楊用修云：五言律八句不對，太白、浩然有之
        ，乃是平仄穩貼古詩也。楊謬以對為律，亦淺之乎觀律矣。古詩在格與意義
        ，律詩在調與聲韻。如必取對，則六朝全對者正自多也，何不即呼律詩乎？
        律詩之彌起於唐，律詩之法嚴於唐，未起未嚴，偶然作對，作者觀者慎勿以
        此持心，方能得一代作用之旨。
　春日歸山寄孟浩然（卷十四（一）八七○）
    朱紱遺塵境，青山謁梵筵。金繩開覺路，寶筏度迷川。嶺樹攢飛栱，喦花覆谷泉
    。塔形標海日，樓勢出江煙。香氣三天下，鐘聲萬壑連。荷秋珠已滿，松密蓋初
    圓。鳥聚疑聞法，龍參若護禪。媿非流水韻，叨入伯牙絃。
  寄淮南友人（卷十三（一）八三五）
    紅顏悲舊國，青歲歇芳洲。不待金門詔，空持寶劍游。還雲迷驛道，江月隱鄉樓
    。復作淮南客，因逢桂樹留。
　與元丹丘方城寺談玄作（卷二三（二）一三二五）
    茫茫大夢中，惟我獨先覺。騰轉風火來，假合作容貌。滅除昏疑盡，領略入精要
    。澄慮觀此身，因得通寂照。朗悟前後際，始知金仙妙。幸逢禪居人，酌玉坐相
    召。彼我俱若喪，雲山豈殊調？清風生虛空，明月見談笑。怡然青蓮宮，永願恣
    遊眺。
  潁陽別元丹丘之淮陽（卷十五（一）九一五）
    吾將元夫子，異姓為天倫。本無軒裳契，素以煙霞親。嘗恨迫世網，銘意俱未伸
    。松柏雖寒苦，羞逐桃李春。悠悠市朝間，玉顏日緇磷。所共重山岳，所得輕埃
    塵。精魄漸蕪穢，衰老相憑因。我有錦囊訣，可以持君身。當餐黃金藥，去為紫
    陽賓。萬事難並立，百年猶崇晨。別爾東南去，悠悠多悲辛。前志庶不易，遠途
    期所遵。已矣歸去來，白雲飛天津。
  題瓜洲新河餞族叔舍人賁（卷二五（二）一四四○）
    齊公鑿新河，萬古流不絕。豐功利生人，天地同朽滅。兩橋對雙閣，芳樹有行列
    。愛此如甘棠，誰云敢攀折？吳關倚此固，天險自茲設。海水落斗門，潮平見沙
    汭。我行送季父，弭棹徒流悅。楊花滿江來，疑是龍山雪。惜此林下興，愴為山
    陽別。瞻望清路塵，歸來空寂蔑。
  贈孟浩然（卷九（一）五九三）
    吾愛孟夫子，風流天下聞。紅顏棄軒冕，白首臥松雲.醉月頻中聖，迷花不事君
    。高山安可仰？徒此揖清芬。
  贈從兄襄陽少府皓（卷九（一）五九四）
    結髮未識事，所交盡豪雄。卻秦不受賞，擊晉寧為功？小節豈足言？退耕舂陵東
    。歸來無產業，生事如轉蓬。一朝烏裘敝，百鎰黃金空。彈劍徒激昂，出門悲路
    窮。吾兄青雲士，然諾聞諸公。所以陳片言，片言貴情通。棣華儻不接，甘與秋
    草同。
７４０　庚辰　玄宗　開元二八
        ■張九齡卒。
  ▲李白四十歲。許氏夫人約卒於此年。李白帶子女赴東魯。此後幾年，一直在東魯
    。與韓準﹑裴政﹑孔巢父﹑張叔明﹑陶沔等隱於徂徠山，酣歌縱酒，時號「竹溪
    六逸」。
　【詩】
　五月東魯行答汶上翁（卷十九（二）一○九三）（從郁賢皓《謫仙詩豪李白》說）
    五月梅始黃，蠶凋桑柘空。魯人重織作，機杼鳴簾櫳。顧余不及仕，學劍來山東
    。舉鞭訪前塗，獲笑汶上翁。下愚忽壯士，未足論窮通。我以一箭書，能取聊城
    功。終然不受賞，羞與時人同。西歸去直道，落日昏陰虹。此去爾勿言，甘心如
    轉蓬。
  嘲魯儒（卷二五（二）一四五二）（從郁賢皓《謫仙詩豪李白》說）
    魯叟談五經，白髮死章句。問以經濟策，茫如墜煙霧。足著遠遊履，首戴方山巾
    。緩步從直道，未行先起塵。秦家丞相府，不重褒衣人。君非叔孫通，與我本殊
    倫。時事且未達，歸耕汶水濱。
　客中作（卷二二（二）一二六九）（從郁賢皓《謫仙詩豪李白》說）
    蘭陵美酒鬱金香，玉（木宛）盛來琥珀光。但使主人能醉客，不知何處是他鄉？
　送韓準裴政孔巢父還山（卷十六（二）九八一）（從郁賢皓《謫仙詩豪李白》說）
    獵客張兔罝，不能挂龍虎。所以青雲人，高歌在妍戶。韓生信英彥，裴子含清真
    。孔侯復秀出，俱與雲霞親。峻節淩遠松，同衾臥盤石。斧冰嗽寒泉，三子同二
    屐。時時或乘興，往往雲無心。出山揖牧伯，長嘯輕衣簪。昨宵夢裏還，云弄竹
    溪月。今晨魯東門，帳飲與君別。雪崖滑去馬，蘿徑迷歸人。相思若煙草，歷亂
    無冬春。
  南都行（倦七頁四七八）
    南都信佳麗，武闕橫西關。白水真人居，萬商羅（廛邑）闤。高樓對紫陌，賈
    第連青山。此地多英豪，邈然不可攀。陶朱與五羖，名播天壤間。麗華秀玉色，
    漢女嬌朱顏。清歌遏流雲，豔舞有餘閒。遨遊盛宛洛，冠蓋隨風還。走馬紅陽城
    ，呼鷹白河灣。誰識臥龍客，長吟愁鬢斑？
  南陽送客（卷十六（二）九五一）
    斗酒勿為薄，寸心貴不忘。坐惜故人去，偏令遊子傷。離顏怨芳草，春思結垂楊
    。揮手再三別，臨岐空斷腸。
　「殷后亂天紀」詩（古風五十九首之五十一）
    殷后亂天紀，楚懷亦已昏。夷羊滿中野，菉葹盈高門。比干諫而死，屈平
    竄湘源。虎口何婉孌？女嬃空嬋娟。彭咸久淪沒，此意與誰論？
　遊南陽白水登石激作（卷二十（二）一一四九）
    朝涉白水源，暫與人俗疏。島嶼佳境色，江天涵清虛。目送去海雲，心閑遊川魚
    。長歌盡落日，乘月歸田廬。
  遊南陽清冷泉（卷二十（二）一一五○）
    惜彼落日暮，愛此寒泉清。西輝逐流水，蕩漾游子情。空歌望雲月，曲盡長松聲
    。
~d4;B:\LEEBAI\WORKS\731-740.txt   9-16 1996   17:02 56
７４１　辛巳　玄宗　開元二九
        ■吐蕃入寇，擊破之。　寧王薨，追謚曰讓皇帝。　吐蕃陷石堡城。
  關山月（卷四（一）二七九）
    明月出天山，蒼茫雲海間。長風幾萬里，吹度玉門關。漢下白登道，胡窺青海灣
    。由來征戰地，不見有人還。戍客望邊色，思歸多苦顏。高樓當此夜，嘆息未應
    閑。
　　〔校〕
      題：兩宋本、繆本此首俱在卷三之末。王氏蓋據蕭本。
      蒼茫：此句咸本注云：一作蒼蒼蒞雲間。
      邊色：色，兩宋本、繆本、王本俱注云：一作邑。
      應閑：閑，兩宋本、繆本、王本俱注云：一作還。
　　〔注〕
      關山月：《樂府古題要解》：關山月，傷離別也。　○蕭云：關山月者，樂府
        鼓角橫吹十五曲之一也。
　　　天山：天漢二年，貳師將軍．．．與右賢王戰於天山。注：晉灼曰：在西域，
        近蒲類國，去長安八千餘里。師古曰：即祁連山也，匈奴謂天為祁連，．．
        ．今鮮卑語尚然。　○《通典》：《元和志》於張掖縣既著祁連山矣，而伊
        、西、庭三州皆有此山，則是自甘張掖而西至於庭州，相去三千五六百里，
        而天山皆能周遍其地，則此山亦廣長矣。月出於東而天山在西，今曰「明月
        出天山」，蓋自征夫而言，已過天山之西而迴首東望，則儼然見明月出於天
        山之外也。
　　　白登道：王云：《漢書》卷九四〈匈奴傳〉：「匈奴．．．引兵南踰句注，攻
        太原，至晉陽下。高帝自將兵往擊之。會冬大寒雨雪，卒之墮指者十二三，
        於是冒頓陽敗走，誘漢兵，漢兵逐擊冒頓，冒頓匿其精兵，見其羸弱，於是
        漢悉兵多步兵三十二萬北逐之。高帝先至平城，步兵未盡到，冒頓縱精兵三
        十餘萬騎，圍高帝於白登七日。漢兵中外不得相救餉。」顏師古注：白登在
        平城東南，去平城十餘里。○白登山在今山西大同市東北。（《中國歷史地
        名大辭典》）
　　　青海灣：王琦云：青海，隋時屬吐谷渾。唐高宗時為吐蕃所據。儀鳳中李敬元
        、開元中王君■、張景順、崔希逸、皇甫惟明、王忠嗣先後與吐蕃攻戰，皆
        近其地，相去不遠。○即今青海省青海湖。（《中國歷史地名大辭典》）
７４２　壬午　玄宗　天寶一
　　　　■以安祿山為平盧節度使。　改官名。　享玄元皇帝於新廟。　李適之相。
          突厥始微。
  ▲李白四十二歲。四月，遊泰（太）山。攜子女南下，寄居南陵。秋，奉詔入京，
    召見於金鑾殿，命待詔翰林。侍從遊溫泉宮。
　【詩】
  遊太山六首（卷二十（二）一一五四）（從郁賢皓《謫仙詩豪李白》說）
    其一（頁一一五四）
    四月上泰山，石平御道開。六龍過萬壑，澗谷隨縈迴。馬跡遶碧峰，於今滿青苔
    。飛流灑絕巘，水急松聲哀。北眺崿嶂奇，傾崖向東摧。洞門閉石扇，地底興雲
    雷。登高望蓬瀛，想象金銀臺。天門一長嘯，萬里清風來。玉女四五人，飄颻下
    九垓。含笑引素手，遺我流霞杯。稽手再拜之，自愧非仙才。曠然小宇宙，棄世
    何悠哉。
    其二（頁一一五六）
    清曉騎白鹿，直上天門山。山際逢羽人，方瞳好容顏。捫蘿欲就語，卻掩青雲關
    。遺我鳥跡書，飄然落巖間。其字乃上古，讀之了不閑。感此三嘆息，從師方未
    還。
    其三（頁一一五六）
    平明登日觀，舉手開雲關。精神四飛揚，如出天地間。黃河從西來，窈窕入遠山
    。憑崖覽八極，目盡長空閑。偶然值青童，綠髮雙雲鬟。笑我晚學仙，蹉跎凋朱
    顏。躊躇忽不見，浩蕩難追攀。
    其四（頁一一五七）
    清齋三千日，裂素寫道經。吟誦有所得，眾神衛我形。雲行信長風，颯若羽翼生
    。攀崖上日觀，伏檻窺東溟。海色動遠山，天雞已先鳴。銀臺出倒景，白浪翻長
    鯨。安得不死藥，高飛向蓬瀛。
    其五（頁一一五八）
    日觀東北傾，兩崖夾雙石。海水落眼前，天光遙空碧。千峰爭攢聚，萬壑絕凌歷
    。緬彼鶴上仙，去無雲中跡。長松入霄漢，遠望不盈尺。山花異人間，五月雪中
    白。終當遇安期，於此鍊玉液。
    其六（頁一一五九）
    朝飲王母池，暝投天門關。獨抱綠綺琴，夜行青山間。山明月露白，夜靜松風歇
    。仙人遊碧峰，處處笙歌發。寂靜娛清輝，玉真連翠微。想象鸞鳳舞，飄颻龍虎
    衣。捫天摘匏瓜，怳惚不憶歸。舉手弄清淺，誤攀織女機。明晨坐相失，但見五
    雲飛。
  南陵別兒童入京（卷十五（一）九四七）（從郁賢皓《謫仙詩豪李白》說）
    白酒新熟山中歸，黃雞啄黍秋正肥。呼童烹雞酌白酒，兒女嬉笑牽人衣。高歌取
    醉欲自慰，起舞落日爭光輝。遊說萬乘苦不早，著鞭跨馬涉遠道。會稽愚婦輕買
    臣，余亦辭家西入秦。仰天大笑出門去，我輩豈是蓬蒿人？
　　〔校〕
      題：兩宋本、繆本、王本俱注云：一作古意。英靈、又玄俱作古意。
　　　新熟：新，兩宋、本繆本俱注云：一作初。英靈作初。
      兒女：又玄作男女。
      嬉笑：兩宋本、繆本作歌笑。嬉，王本注云：繆本作歌。
　　　光輝：此句下咸本注云：一本無此二句。
      西入：西，兩宋本、繆本、王本俱注云：一作方。
　　〔注〕
      南陵：今安徽南陵縣。
      買臣：《漢書》卷六四〈朱買臣傳〉：家貧，好讀書，不治產業。常刈薪樵，
        賣以給食，擔束薪行且誦讀。其妻亦負擔相隨，數止買臣毋歌謳道中。買臣
        愈益疾歌，妻羞之求去。買臣笑曰：「我年五十當富貴，今已四十餘矣。汝
        苦日久，待我富貴報汝功。」妻恚怒曰：「如公等終餓死溝中耳，何能富貴
        ！」買臣不能留，即聽去。（買臣會稽吳郡（今江蘇蘇州、吳縣一帶）人）
      蓬蒿人：無官之田野中人也。
  侍從遊宿溫泉宮作（卷二十（二）一一六七）（從郁賢皓《謫仙詩豪李白》說）
    羽林十二將，羅列應星文。霜仗懸秋月，霓旌卷夜雲。嚴更千戶肅，清樂九天聞
    。日出瞻佳氣，蔥蔥繞聖君。
  駕去溫泉宮後贈楊山人（卷九（一）六二五）（從郁賢皓《謫仙詩豪李白》說）
    少年落魄楚漢間，風塵蕭瑟多苦顏。自言管葛竟誰許，長吁莫錯還閉關。一朝君
    王垂拂拭，剖心輸丹雪胸臆。忽蒙白日迴景光，直上青雲生羽翼。幸陪鸞輦出鴻
    都，身騎飛龍天馬駒。王公大人借顏色，金章紫綬來相趨。當時結交何紛紛，片
    言道合唯有君。待吾盡節報明主，然後相攜臥白雲。
  溫泉侍從歸逢故人（卷九（一）六二七）（從郁賢皓《謫仙詩豪李白》說）
    漢帝長楊苑，誇胡羽獵歸。子雲叨侍從，獻賦有光輝。激賞搖天筆，承恩賜御衣
    。逢君奏明主，他日共翻飛。
  之廣陵宿常二南郭幽居（卷二二（二）一二六五）
    綠水接柴門，有如桃花源。忘憂或假草，滿院羅叢萱。瞑色湖上來，微雨飛南軒
    。故人宿茅宇，夕鳥棲楊園。還惜詩酒別，深為江還言。明朝廣陵道，獨憶此傾
    樽。
  王右軍（卷二二（二）一二八九）
　　右軍本清真，瀟灑在風塵。山陰遇羽客，要此好鵝賓。掃素寫道經，筆精妙入神
    。書罷籠鵝去，何曾別主人！
  天台曉望（卷二一（二）一二一五）
    天台鄰四明，華頂高百越。門標赤城霞，樓棲滄島月。憑高遠登覽，直下見溟渤
    。雲垂大鵬翻，波動巨鰲沒。風潮爭洶湧，神怪何翕忽？觀奇跡無倪，好道心不
    歇。攀條摘朱實，服藥鍊金骨。安得生羽毛？千春臥蓬闕。
  白田馬上聞鶯（卷二五（二）一四六二）
    黃鸝啄紫椹，五月鳴桑枝。我行不記日，誤作陽春時。蠶老客未歸，白田已繰絲
    。驅馬又前去，捫心空自悲。
  早望海霞邊（卷二一（二）一二一六）
    四明三千里，朝起赤城霞。日出紅光散，分輝照雪崖。一餐咽瓊液，五內發金沙
    。舉手何所待，青龍白虎軍。
  別儲邕之剡中（卷十五（一）九二五）
    借問剡中道，東南指越鄉。舟從廣陵去，水入會稽長。竹色溪下綠，荷花鏡裏香
    。辭君向天姥，拂石臥秋霜。
  焦山望松寥山（卷二一（二）一二一八）
    石壁忘松寥，宛然在碧霄。安得五綵虹，架天作長橋。仙人如愛我，舉手來相招
    。
  酬張司馬贈墨（卷一九（二）一○九七）
　　上黨碧松煙，夷陵丹砂末。蘭麝凝珍墨，精光乃堪掇。黃頭奴子雙鴉鬟，錦囊養
    之懷袖間。今日贈余蘭亭去，興來灑筆會稽山。
  與從姪杭州刺史良游天竺寺（卷二十（二）一一六二）
    挂席凌蓬丘，觀濤憩樟樓。三山動逸興，五馬同遨遊。天竺森在眼，松風颯驚秋
    。覽雲測變化，弄水窮清幽。疊嶂隔遙海，當軒寫歸流。詩成傲雲月，佳趣滿吳
    洲。
  贈徐安宜（卷九（一）五九八）
　　白田見楚老，歌詠徐安宜。製錦不擇地，操刀良在茲。清風動百里，惠化聞京師
    。浮人若雲歸，耕種滿郊岐。川光淨麥隴，日色明桑枝。訟息但長嘯，賓來或解
    頤。青橙拂戶牖，白水流園池。遊子滯安邑，懷恩未忍辭。翳君樹桃李，歲晚託
    深期。
  擬恨賦（卷一（一）一四）
　　    晨登太山 , 一望蒿里。松楸骨寒，宿草墳毀。浮生可嗟，大運同此。于是僕
    本壯夫，慷慨不歇，仰思前賢，飲恨而沒。
    　　昔如漢祖龍躍，群雄競奔，提劍叱（口宅），指揮中原，東馳渤澥，西漂崑
    崙。斷蛇奮旅，掃清國步，握瑤圖而倏昇，登紫壇而雄顧。一朝長辭，天下縞素
    。
    　　若乃項王虎鬥，白日爭輝。拔山力盡，蓋世心違。聞楚歌之四合，知漢卒之
    重圍。帳中劍舞，泣挫雄威。騅兮不逝，喑噁何歸。
    　　至如荊卿入秦，直度易水。長虹貫日，寒風颯起。遠讎始皇,擬報太子。
奇謀不成，憤惋而死。若夫陳后失寵，長門掩扉。日冷金殿，霜淒錦衣。
春草罷綠，秋螢亂飛。恨桃李之委絕，思君王之有違。 昔這屈原既放，遷于湘流。心死?
    　　及夫李斯受戮，神氣黯然。左右垂泣，精魂動天。執愛子以長別，嘆黃犬之
    無緣。
    　　或有從軍永訣，去國長違，天涯遷客，海外思歸。此人忽見愁雲蔽日，目斷
    心飛，莫不攢眉痛骨，抆血霑衣。
    　　若乃錯繡轂，填金門，煙塵曉沓，歌鐘晝諠。亦復星沉電滅，閉影潛魂。
    　　已矣哉，桂華滿兮明月輝，扶桑曉兮白日飛。玉顏滅兮螻蟻聚，碧臺空兮歌
    舞稀。與天道兮共盡，莫不委骨同歸。
７４３　癸未　玄宗　天寶二
        ■祿山入朝。　轉運使韋堅引滻水作廣運潭成。
  ▲李白四十三歲。待詔翰林，草和蠻書或出師詔。醉中寫清平調﹑宮中行樂詞。自
    以為得寵，有金門答蘇秀才。張■進讒，帝疏之。（案：本集未見〈和蕃書〉或
    〈出師詔〉，待續查。85.9.14.）
　【詩】
  清平調詞三首（卷五（一）三八九） （從郁賢皓《謫仙詩豪李白》說）
　〔注〕
　　題解：《太真外傳》：開元中禁中重木芍藥，即今牡丹也。得數本，紅、紫、淺
      紅、通白者。上因移植於興慶池東沉香亭前。會花方繁開，上乘照夜白，妃以
      步輦從。詔選梨園弟子中尤者，得樂十六色。李龜年以歌擅一時之名，手捧檀
      板押眾樂前，將欲歌之。上曰：「賞名花，對妃子，焉用舊樂詞為？」遽命龜
      年持金花箋，宣賜翰林學士李白，立進清平樂詞三章。承旨猶若宿酲。因援筆
      賦之。龜年捧詞進，上命梨園弟子略約詞調，撫絲竹，遂促龜年以歌之。太真
      妃持頗梨七寶杯，酌西涼州蒲桃酒，笑領歌辭，意甚厚。上因調玉笛以迎曲。
      每曲遍將換，則遲其聲以媚之。妃飲罷，斂繡巾再拜。上自是顧李翰林尤於諸
      學士。○《通典》：平調、清調、瑟調，皆周房中之遺聲也。漢代謂之三調。
      ○（王）琦按：《唐書．禮樂志》「俗樂二十八調，中有正平調、高平調」，
      則知所謂清平調者，亦其類也。蓋天寶中所製供奉新曲，如荔枝香、伊州曲、
      涼州曲、甘州曲、霓裳羽衣曲之儔歟？
　　背景說明：（參見薛順雄〈李白清平調詞解析〉，東海學報二二期，一九八一，
      頁一三一至一四九）
      （一）楊貴妃（717-755 39）被冊封為「貴妃」，事在天寶四載，年二十八歲
　      。時玄宗已六十二歲（684-761 79）。二人相差三十四歲。）計自入宮至逝
　      世，貴妃共侍玄宗十一年。
      （二）李白此詩，不但篇章有其整體性，文句之經營更有其關連性。其主旨基
　      本上以歌詠貴妃之美豔與才藝為主。第一首總述貴妃動靜兩態之美，實非人
　      間所有。第二首則專述其豔麗乃曠古所無。第三首則融匯前二首，合言貴妃
        才貌常獲君王歡心。
    其一（頁三八九）
    雲想衣裳花想容，春風拂檻露華濃。若非群玉山頭見，會向瑤臺月下逢。
　　〔注〕
      雲想衣裳花想容：王琦按：蔡君謨書此詩，以雲想作葉想。近世吳舒鳧遵之。
        且云：「葉想衣裳花想容，與王昌齡『荷葉羅裙一色裁，芙蓉向臉兩邊開』
        ，俱從梁簡文『蓮花亂臉色，荷葉雜衣香』脫出，而李用二想字，化實為虛
        ，尤見新穎。不知何人誤作「雲」字？而解者附會《楚辭》『青雲兮白霓裳
        』，甚覺無謂云云。」不知改雲作葉，便味同嚼蠟，索然無味矣。此必君謨
        一時落筆之誤，非有意點金成鐵。若謂太白本是葉字，則更大謬不然。
      群玉山：《山海經》：「玉山是西王母所居也。」郭璞注：「此山多玉石，因
　      以名云。」《穆天子傳》謂之群玉之山。見其山阿無險，四轍中繩，先王之
  　    所謂策府。寡草木，無鳥獸。
      瑤臺：《楚辭》：「望瑤臺之偃蹇兮，見有娥之佚女。」王逸注：「有娥，國
　      名。佚，美也。謂帝嚳之妃契母狄簡也。」《太平御覽．登真隱訣》曰：「
  　    崑崙瑤臺，是西王母之宮，所謂西瑤上臺，上真祕文盡在其中矣。」
　　〔賞析〕（參見薛順雄〈李白清平調詞解析〉，東海學報二二期，一九八一，頁
        一三一至一四九，下同）
      （一）雲、衣裳、花、容四物，以二「想」字自然串聯，形成二組具體意象。
　　　（二）「雲想衣裳」，寫貴妃動態之美。屈原〈九歌．少司命〉：「表雲衣兮
        白霓裳。」宋玉〈神女賦〉：「婉若游龍乘雲翔．．．動霧縠以徐步。」李
        白蓋兼以雲移之狀形容貴妃步姿之曼妙。唐人喜以雲形容女子之舞衣與舞姿
        ，如：李義府〈堂堂詞．其一〉：「裁雲作舞衣。」（《全唐詩》卷三五）
        杜審言〈奉和七夕侍宴兩儀殿應制〉：「微步動雲衣。」（《全唐詩》卷六
        二）
      （三）「花想容」寫貴妃靜態之美。其句脫化自宋玉〈神女賦〉：「美貌橫生
        ，曄兮如花。」此詩以為比擬之花，乃唐朝國花牡丹花也。「花」之意象，
        貫穿全詩三章，故須與下二首連看。
　　　（四）李白若泛寫女人之美，則其所比擬之花，亦僅泛稱，無有專名專指，如
        ：〈越中覽古〉：「宮女如花滿宮殿。」若專寫特定對象，則亦必比擬具名
        之花也。如此詩之以牡丹比擬楊貴妃是也。
　　　（五）露華濃：雙寫牡丹之嬌豔與夫貴妃之得寵。
　　　（六）若非群玉山頭見，會向瑤臺（月宮）月下逢：詩法上遙承首句「雲」字
        而發揮。詩意上則融鑄前二句之詞意。
    其二（頁三九一）
    一枝紅豔露凝香，雲雨巫山枉斷腸。借問漢宮誰得似？可憐飛燕倚新妝。
　　〔注〕
      雲雨巫山：《水經注》：丹山西即巫山者也。帝女居焉。宋玉所謂「天帝之季
        女，名曰瑤姬，未行而亡，封於巫山之臺，精魂為草實，為靈芝，所謂巫山
        之女，高唐之姬，旦為行雲，暮為行雨。朝朝暮暮，陽臺之下。」旦早視之
        ，果如其言，故為立廟，號朝雲焉。
      飛燕：趙飛燕。初為陽阿公主家宮女，因貌美能歌舞，為漢成帝所愛，立為皇
        后。後因淫亂，平帝時廢為庶人，自殺。
　　〔賞析〕
      （一）「一枝紅豔」承首句「花想容」而來，實事虛接之法也。元．釋圓至（
        天隱）曰：「實事寓意而接，則轉換有力，善斷而續，外振起而內不失於平
        妥。」（見宋．周弼選、元．釋圓至註《箋註唐賢三體詩法》卷之一「實接
        」註）又，一枝，有「一枝獨秀」意，所謂「三千寵愛在一身」者也。
      （二）清．李瑛（青萍）曰：此首特用「一枝」二字作指實之筆，緊承前首三
        、四句作轉，言其如花之容，雖非世所常有，而今則現有此人，實實如一枝
        名花，色香俱備，儼然在前也。兩首一氣相生，次首即承前首作轉，如此空
        靈飛度之筆，非謫仙孰能有之！」（見其《詩法易簡錄》卷一三〈清平調〉
        三首評）
      （三）雲雨巫山枉斷腸：由前句之「花」轉為「人」，轉筆高妙而不突然。「
        枉斷腸」三字，明抑神女而暗揚貴妃。
      （四）借問漢宮誰得似？可憐飛燕倚新妝：神女為虛，飛燕則實。一虛一實，
        而俱不如，則貴妃之美豔，真天地無雙矣。又，以貴妃比飛燕，亦暗喻其善
        舞也。
      （五）以飛燕擬貴妃為輕賤之之說，乃小說家言，不足採信。蓋自六朝以來，
        詩人即喜以飛燕擬美女，李白他詩亦然，實無輕賤之意，如其〈陽春歌〉：
        「飛燕皇后輕身舞。」〈宮中行樂詞．其二〉：「宮中誰第一？飛燕在昭陽
        。」〈長信宮詞〉：「天行乘玉輦，飛燕與君同。」
    其三（頁三九三）
    名花傾國兩相歡，長得君王帶笑看。解釋春風無限恨，沉香亭北倚闌干。
　宮中行樂詞八首（從郁賢皓《謫仙詩豪李白》說）
    其一（卷五業三七八）
    小小生金屋，盈盈在紫微。山花插寶髻，石竹繡羅衣。每出深宮裏，常隨步輦歸
    。只愁歌舞散，化作綵雲飛。
    其二（卷五（一）三七九）
    柳色黃金嫩，梨花白雪香。玉樓巢翡翠，珠殿鎖鴛鴦。選妓隨雕輦，徵歌出洞房
    ，宮中誰第一？飛燕在昭陽。
    其三（卷五（一）三八○）
    盧橘為秦樹，蒲桃出漢宮。煙花宜落日，絲管醉春風。笛奏龍鳴水，簫吟鳳下空
    。君王多樂事，還與萬方同。
    其四（卷五（一）三八二）
    玉樹春歸日，金宮樂事多。後庭朝未入，輕輦夜相過。笑出花間語，嬌來燭下歌
    。莫教明月去，留著醉姮娥。
    其五（卷五（一）三八三）
    繡戶香風暖，紗窗曙色新。宮花爭笑日，池草暗生春。綠樹聞歌鳥，青樓見舞人
    。昭陽桃李月，羅綺自相親。
    其六（卷五（一）三八三）
    今日明光裏，還須結伴遊。春風開紫殿，天樂下珠樓。豔舞全知巧，嬌歌半欲羞
    。更憐花月夜，宮女笑藏鉤。
    其七（卷五（一）三八四）
    寒雪梅中盡，春風柳上歸。宮鶯嬌欲醉，簷燕語還飛。遲日明歌席，新花豔舞衣
    。晚來移綵仗，行樂好光輝。
    其八（卷五（一）三八五）
    水綠南薰殿，花紅北闕樓。鶯歌聞太液，鳳吹遶瀛洲。素女鳴珠佩，天人弄綵毬
    。今朝風日好，宜入未央遊。
  金門答蘇秀才（卷十九（二）一一○七）（從郁賢皓《謫仙詩豪李白》說）
    君還石門日，朱火始改木。春草如有情，山中尚含綠。折芳媿遙憶，永路當自勗
    。遠見故人心，平生以此足。巨海納百川，麟閣多才賢。獻書入金闕，酌醴奉瓊
    筵。屢忝白雲唱，恭聞黃竹篇。恩光照拙薄，雲漢希騰遷。銘鼎儻云遂，扁舟方
    渺然。我留在金門，君去臥丹壑。。未果三山期，遙欣一丘樂。玄珠寄罔象，赤
    水非寥廓。願狎東海鷗，共營西山藥。栖巖君寂滅，處世余龍蠖。良辰不同賞，
    永日應閑居。鳥吟簷間樹，花落窗下書。緣谿見綠篠，隔岫窺紅蕖。採薇行笑歌
    ，眷我情何已？月出石鏡間，松鳴風琴裏。得心自虛妙，外物空頹靡。身世如兩
    忘，從君老煙水。
  玉壺吟（卷七（一）四八四）（從郁賢皓《謫仙詩豪李白》說）
    烈士擊玉壺，壯心惜暮年。三盃拂劍舞秋月，忽然高詠涕泗漣。鳳凰初下紫泥詔
    ，謁帝稱觴登御筵。揄揚九重萬乘主，謔浪赤墀青瑣賢。朝天數換飛龍馬，敕賜
    珊瑚白玉鞭。世人不識東方朔，大隱金門是謫仙。西施宜笑復宜嚬，醜女效之徒
    累身。君王雖愛蛾眉好，無奈宮中妒殺人。
  翰林讀書言懷呈集賢院內諸學士（卷二四（二）一三九八）（從郁賢皓《謫仙詩豪
    李白》說）
    晨趨紫禁中，夕待金門詔。觀書散遺帙，探古窮至妙。片言茍會心，掩卷忽而笑
    。青蠅易相點，白雪難同調。本是疏散人，屢貽褊促誚。雲天屬清朗，林壑憶遊
    眺。或時清風來，閒倚欄下嘯。嚴光桐廬溪，謝客臨海嶠。功成謝人間，從此一
    投釣。
  送友人入蜀（卷十八（二）一○五三）
    見說蠶叢路，崎嶇不易行。山從人面起，雲傍馬頭生。芳樹籠秦棧，春流遶蜀城
    。升沉應已定，不必問君平。
  送姪良攜二妓赴會稽戲有此贈（卷十七（二）一○○九）
    攜妓東山去，春光半道催。遙看若桃李，雙入鏡中開。
　送楊山人歸天台（卷十六（二）九七六）
    客有思天台，東行路超忽。濤落浙江秋，沙明浦陽月。今遊方厭楚，昨夢先歸越
    。且盡秉燭歡，無辭凌晨發。我家小阮賢，剖竹赤城邊。詩人多見重，官燭未曾
    然。興引登山屐，情催汎海船。石橋如可度，攜手弄雲煙。
  秋山寄衛尉張卿及王徵君（卷十二（一）八二九）
    何以折相贈，白花青桂枝。月華若夜雪，見此令人思。雖然剡溪興，不異山陰時
    。明發懷二子，空吟招隱詩。
  陪族叔當塗宰遊化城寺升公清風亭（卷二十（二）一二○八）
    化城若化出，金牓天宮開。疑是海上雲，飛空結樓臺。升公湖上秀，粲然有辯才
    。濟人不利己，立俗無嫌猜。了見水中月，青蓮出塵埃。閒居清風亭，左右清風
    來。當暑陰廣殿，太陽為徘徊。茗酌待幽客，珍盤薦彫梅。飛文何灑落，萬象為
    之摧。季父擁鳴琴，德聲布雲雷。雖遊道林室，亦舉陶潛杯。清樂動諸天，長松
    自吟哀。留歡若可盡，劫石乃成灰。
  答友人贈烏紗帽（卷十九（二）一○九六）
    領得烏紗帽，全勝白接（网離）。山人不照鏡，稚子道相宜。
  鳳笙篇（卷五（一）三五九）
    仙人十五愛吹笙，學得崑丘採鳳鳴。始聞鍊氣餐金液，復道朝天赴玉京。玉京迢
    迢幾千里，鳳笙去去無窮已。欲嘆離聲發絳唇，更嗟別調流纖指。此時惜別詎堪
    聞，此地相看未忍分。重吟真曲和清吹，卻奏仙歌響綠雲。綠雲紫氣向函關，訪
    道應尋緱氏山。莫學吹笙王子晉，一遇浮丘斷不還。　
  讀諸葛武侯傳書懷贈長安崔少府叔封昆季（卷九（一）六二二）
    漢道昔云季，群雄方戰爭。霸圖各未立，割據資豪英。赤伏起頹運，臥龍得孔蒙
    。當其南陽時，隴畝躬自耕。魚水三顧合，風雲四海生。武侯立岷蜀，壯志吞咸
    京。何人先見許，但有崔州平。余亦草間人，頗懷拯物情。晚途值子玉，華髮同
    衰容。託意在經濟，結交為弟兄。無令管與鮑，千載獨知名。
　【文】　
　天門山銘（卷二九（二）一六四六）
　　　　梁山博望，關扃楚濱，夾據洪流，實為吳津。兩坐錯落，如鯨張鱗。惟海有
    若，唯川有神。牛渚怪物，目圍車輪。光射島嶼，氣凌星辰。卷沙揚濤，溺馬殺
    人。國泰呈瑞，時訛反珍。開則九江納錫，閉則五岳飛塵。天險之地，無德匪親
    。
　化城寺大鐘銘（卷二九（二）一六三九）
    　　噫！天以震雷鼓群動，佛以鴻鐘驚大夢。而能發揮沉潛，開覺茫蠢，則鐘之
    取象，其義博哉！夫揚音大千，所以清真心，警俗慮；協響廣樂，所以達元氣，
    彰天聲；銘勳皇宮，所以旌豐功，昭茂德。莫不配美金鼎，增輝寶坊，仍事作制
    ，豈徒然也。
    　　粵有唐宣城郡當塗縣化城寺大鐘者，量函千盈，蓋邑宰李公之所創也。公名
    有則，系玄元之英蕤，茂列聖之天枝，生於公族，貴而秀出，少蘊才略，壯而有
    成。西逾流沙，立功絕域。帝疇乎厥庸，始學古從政。歷宰潔白，聲聞於天。天
    書褒榮，輝之簡牘，稽首三復，子孫其傳。天寶之初，鳴琴此邦，不言而治。日
    計之無近功，歲計之有大利。物不知化，潛臻小康；神明其道，越不可尚。
    　　方入於禪關，睹天宮崢嶸，聞鐘聲瑣屑，乃謂諸龍象曰：「盍不建大法鼓，
    樹之層臺，使群聾六時有所歸仰，不亦美乎？」於是發一言以先，舉百里而咸
    應。秋毫不挫，人多子來。銅崇朝而山積，工不日而雲會。
    　　乃採鳧氏撰鳴鐘，火天地之爐，扇陰陽之炭。回祿奮怒，飛廉震驚。金精轉
    涾以融熠，銅液星熒而璀燦。光噴日道，氣歊天維。紅雲點於太清，紫煙
矗於遙海。烜赫宇宙，功侔鬼神。瑩而察之，吁駭人也。
    　　爾其龍質炳發，虎形躨跜。縻金索以上緪，懸寶樓而迭擊。傍振萬壑，高聞
    九天。聲動山以隱隱，響奔雷而闐闐。赦湯鑊於幽途，息劍輪與苦海。景福肸蠁
    ，被於人天。非李公好謀而成，弘濟群有，孰能興於此乎！
    　　丞尉等並衣冠之龜龍，人數之標準。大雅君子，同僚盡心，聞善賈勇，贊成
    厥美。
    　　寺主昇朝，閑心古容，英骨細氣，灑落毫素，謙柔笑言。海受水而皆納，鏡
    無形而不燭。直道妙用，乃如是言。常虛懷忘情，潔己利物，是人行空寂，不動
    見如來。
    　　有若上座靈隱，都維那則舒，名僧日暉、蘊虛，常因調護。賢哉六開士，普
    聞八萬法。深入禪惠，精修律儀。
    　　機博我以文章，求我以述作。功德大海，酌而難名。遂與六曹豪吏、姑熟賢
    老，乃緇乃黃，鳧趨梵庭，請揚宰君之鴻美。白昔忝侍從，備於辭臣，恭承德音
    ，敢闕清風之頌。其辭曰：
    　　雄雄鴻鐘砰隱天，雷鼓霆擊警大千。含號烜（火赫）聲無邊，摧慴魑魅招靈
    仙。旁極六道極九泉，劍輪輟苦期息肩，湯鑊猛火停熾燃。愷悌賢宰人父母，興
    功利物信可久，德方金鐘永不朽。
  劍閣賦（卷一（一）二八）
    　　咸陽之南，直望五千里，見雲峰之崔嵬。前有劍閣橫斷，倚青天而中開。上
    則松風蕭颯瑟（風日），有巴猿兮相哀。旁則飛湍走壑，灑石噴閣，洶湧而驚雷
    。
    　　送佳人兮此去，復何時兮歸來。望夫君兮安極，我沉吟兮歎息。視滄波之東
    注，悲白日之西匿。鴻別燕兮秋聲，雲愁秦而暝色。若明月出于劍閣兮，與君兩
    鄉對酒而相憶。
７４４　甲申　玄宗　天寶三
        ■改年曰載。　以安祿山兼范陽節度使。
  ▲李白四十四歲。正月，賀知章請度為道士還鄉，李白有詩送別。白被讒後縱酒解
    愁。三月，上書請還山，玄宗賜金遣之。秋，在梁﹑宋間會見杜甫﹑高適，暢遊
    梁宋，縱獵孟諸。冬，從高如貴道士受道籙於齊州紫極宮。
　【詩】
  送賀監歸四明應制（卷十七（二）一○○四）（從郁賢皓《謫仙詩豪李白》說）
    久辭榮祿遂初衣，曾向長生說息機。真訣自從茅氏得，恩波寧阻洞庭歸？瑤臺含
    霧星辰滿，仙嶠浮空島嶼微。借問欲棲珠樹鶴，何年卻向帝城飛？
　　昌案：此詩大陸學者陶敏以為係偽詩，理由如下：
      （一）所謂李白「應制」詩，自當指和唐玄宗送賀知章詩而言。但是，翻開《
        全唐詩》第三卷，唐玄宗〈送賀知章歸四明〉，卻赫然發現是一首五言律詩
        。
　　　（二）《全唐詩》卷一二一有李林甫〈送賀監歸四明應制〉詩，也是五言律詩
        。如果李白確曾應制作詩的話，那也只能是一首五言詩而不應該是七言詩，
        更不應該是李白素不喜作的七言律詩，所以此詩的真實性大可懷疑。
      （三）《全唐詩》卷五五三有晚唐姚鵠（會昌三年王起下進士及第）〈送賀知
        章入道〉詩，一首，提供了李白〈送賀監歸四明應制〉為偽作的旁證。其詩
        如下：
        　若非堯運及垂衣，肯許巢由脫俗機。太液始同黃鵠下，仙鄉已駕白雲歸。
        　還披舊褐辭金殿，卻捧玄珠向翠微。羈束慚無仙藥分，隨車空有夢魂飛。
        此詩與李白詩同為七律，同以衣、機、歸、微、飛為韻，決不是偶然的巧合
        ，說明了二詩是同時所作。
      （四）《全唐詩》姚鵠詩題下注云：「一本題上有『擬』字。」姚鵠生活的時
        代與賀知章相去一個世紀，題上有「擬」字，合乎情理。李白這首詩應該是
        姚鵠同時人所作，題目也應該是〈擬送賀知章入道〉，後被改易題目，竄入
        李白集中。
      （五）唐人送賀知章歸鄉詩曾編為詩集一卷行世。此書現仍完整地保存在北宋
        神宗熙寧五年（一○七二）孔延之編《會稽掇英總集》卷二中。該卷共收詩
        四十五首，其中有〈送賀祕監歸會稽詩〉三十七首。值得注意的是：一、託
        名李白的〈送賀監歸四明應制〉七律，未收入此卷詩中，更說明了其真實性
        大可懷疑；二、盧象所作乃七言歌行，雖是在長安送行之詩，卻非應制之作
        ，李白七絕〈送賀賓客歸越〉與朱放等詩置于賀知章〈回鄉偶書〉之後，可
        見均非長安送行之作，在全卷中處于「附錄」的地位。
      （六）該書五律二十六首，五言六韻排律六首，皆為應制之作，但七律五首則
        決非應制送賀知章詩。其中嚴都之詩與姚鵠及託名李白之詩，同以衣、機、
        歸、微、飛為韻，這就有力地證明託名李白的〈送賀監歸四明應制〉，並非
        李白所作，而是晚唐人與姚鵠、嚴都等擬題限韻之作。
     （七）李白未曾應制作送賀知章歸越詩，因為他根本沒有參加長樂坡餞送賀知
        章的活動。李白另有七絕〈送賀賓客歸越〉，這首詩〈文苑英華〉卷二六九
        及敦煌唐寫本唐詩殘卷均已收錄，當是李白作無疑。不過唐寫本唐詩殘卷題
        作〈陰盤驛送賀監歸越〉，這個題目較為接近事實。
     （八）陰盤驛在京兆府昭應縣東，也就是漢代的新豐（以美酒知名）。而昭應
        正是賀知章取道洛陽歸越所必經之地。李白既在陰盤驛送別賀知章，知天寶
        三載正月賀知章歸越時他不在長安，未預長樂坡之會，亦可反證〈送賀監歸
        四明應制〉非李白所作。（陶敏〈李白送賀監歸四明應制詩為偽作〉，文收
        《李白學刊》第二輯，中國李白學會（籌）、馬鞍山市李白紀念館主辦，李
        白學刊編輯部編輯，上海三聯書店（上海紹興路五號）出版，一九八九年八
        月第一版。）1996.11.19.
  送賀賓客歸越（卷十七（二）一○一○）（從郁賢皓《謫仙詩豪李白》說）
    鏡湖流水漾清波，狂客歸舟逸興多。山陰道士如相見，應寫黃庭換白鵝。
　　〔校〕
　　　題：敦煌殘卷題上有陰盤驛三字。
      瀁清波：兩宋本、繆本俱注云：一作春始波。敦煌殘卷作春始波。王本瀁清下
　      注云：一作春始。
      狂客：英華作征客。
    〔注〕
      賓客：王云：《舊唐書》：天寶二年（七四三）十二月乙酉，太子賓客賀知章
        請度為道士還鄉。三載正月庚子，遣左右相以下祖別賀知章於長樂坡，賦詩
        贈之。《法書要錄》：賀知章字維摩，會稽永興人，太子洗馬德仁之孫。少
        以聞辭知名，工草隸書，進士及第，歷官禮部侍郎、集賢學士、太子右庶子
        ，兼皇子侍讀，檢校工部侍郎，遷祕書監，太子賓客，慶王侍讀。知章性放
        善謔，晚年尤縱，無復規檢。年八十六，自號四明狂客。每興酣命筆，好書
        大字，或三百言，或五百言，詩筆惟命。問有幾紙，報十紙，紙盡語亦盡。
        二十紙、三十，紙盡語亦盡。忽有好處，造化相爭，非人工所可到也。天寶
        二年，以年老上表請入道，歸鄉里，特詔許之。重令入閣，儲皇以下拜辭，
        上親製詩序，令所司供帳，百僚餞送，賜詩敘別。○《通典》：皇太子賓客
        四人，掌調護侍從規諫，凡太子有賓客之事，則為上齒，蓋取象於四皓焉。
        資位閑重，其流不雜。
　　　白鵝：何法盛《晉中興書》：山陰有道士養群鵝，羲之意甚悅。道士云：「為
        寫《黃庭經》，當舉群相贈。乃為寫訖，籠鵝而去。
  還山留別金門知己（卷十五（一）九一○）（從郁賢皓《謫仙詩豪李白》說）
    好古笑流俗，素聞賢達風。方希佐明主，長揖辭成功。白日在青天，迴光矚微躬
    。恭承鳳凰詔，欻起雲蘿中。清切紫霄迥，優游丹禁通。君王賜顏色，聲價淩煙
    虹。方學揚子雲，獻賦甘泉宮。天書美片善，清芳播無窮。歸來入咸陽，談笑皆
    王公。一朝去金馬，飄落成飛蓬。賓友日疏散，玉樽亦已空。長才猶可倚，不慚
    世上雄。閑來東武吟，曲盡情未終。書此謝知己，扁舟尋釣翁。
  春陪商州裴使君遊石娥溪（卷二十（二）一一七○）（從郁賢皓《謫仙詩豪李白》
    說）
    裴公有仙標，拔俗數千丈。澹蕩滄洲雲，飄颻紫霞想。剖竹商洛間，政成心已閑
    。蕭條出世表，冥寂閉玄關。我來屬芳節，解榻時相悅。褰帷對雲峰，揚袂指松
    雪。暫出東城邊，遂遊西巖前。橫天聳翠壁，噴壑鳴紅泉。尋幽殊未歇，愛此春
    光發。溪傍饒名花，石上有好月。命駕歸去來，露華生翠苔。淹留惜將晚，復聽
    清猿哀。清猿斷人腸，遊子思故鄉。明發首東路，此歡焉可忘。
  秋獵孟諸夜歸置酒單父東樓觀妓（卷二十（二）一一五三）（從郁賢皓《謫仙詩豪
    李白》說）
    傾暉速短炬，走海無停川。冀餐圓丘草，欲以還頹年。此事不可得，微生若浮煙
    。駿發跨名駒，雕弓控鳴弦。鷹豪魯草白，狐兔多肥鮮。邀遮相馳逐，遂出城東
    田。一掃四野空，喧呼鞍馬前。歸來獻所獲，炮炙宜霜天。出舞兩美人，飄颻若
    雲仙。留歡不知疲，清曉方來旋。
  月下獨酌四首（卷二三（二）一三三一）（從郁賢皓《謫仙詩豪李白》說）
    其一（頁一三三一）
    花間一壺酒，獨酌無相親。舉杯邀明月，對影成三人。月既不解飲，影徒隨我身
    。暫伴月將影，行樂須及春。我歌月徘徊，我舞影零亂。醒時同交歡，醉後各分
    散。永結無情遊，相期邈雲漢。
　　〔校〕
      題：敦煌殘卷作月下對影獨酌。又合一、二首為一首，無三、四兩首。兩宋本
        、繆本題下俱注云：長安。
      花間：間，王本注云：一作下，《文苑》作前。胡本注云：一作下。咸本作下
        ，注云：一作間。
      舉杯：舉，咸本注云：一作■（音義同攬）。
　　　月將影：敦煌殘卷作明月影。
      邈雲漢：胡本、《英華》俱注云：一作碧嵒（原字「山」在「品」上）畔。
　　〔注〕
      無情遊：忘情之遊。（月、影既無情故也）
　　　相期：相待，相約。
　　　邈：遙遠
　　　雲漢：銀河，意指天上。亦為仙境之代詞也。
　　〔評箋〕
      沈德潛云：脫口而出，純乎天籟。此種詩人不易學。（唐詩別裁）
　  　附：《鮑照集》卷二頁三六０２３代少年時至衰老行
  　  憶昔少年時，馳逐好名晨。結友多貴門，出入富兒鄰。綺羅豔華風，車馬自揚
      塵。歌唱青齊女，彈箏趙燕人。好酒多芳氣，餚味厭時新。今日每相念，此事
      邈無因。寄語後生子，〔作樂當及春〕。
    其二（頁一三三二）
    天若不愛酒，酒星不在天；地若不愛酒，地應無酒泉。天地既愛酒，愛酒不媿天
    。已聞清比聖，復道酌如賢。賢聖既已飲，何必求神仙？三盃通大道，一斗合自
    然。但得酒中趣，勿為醒者傳。
　　〔校〕
      愛酒：敦皇殘卷作飲酒。
      酒泉：酒，《英華》注云：一作醴。王本注云：《文苑》作醴。
      神仙：此句下咸本注云：一本無此四句。敦煌殘卷無此四句。
      酒中：酒，兩宋本、繆本、咸本作醉。王本注云：繆本作醉。
　　〔注〕
      酒星：《三國志．魏志．崔琰傳》注：太祖制酒禁而融書啁之曰：「天垂酒旗
        之星，地列酒泉之郡。」《晉書．天文志》：軒轅右角南三星曰酒旗（獅子
　　　　座），酒官之旗也，主享宴酒食。
　　　酒泉：《漢書．地理志》：「酒泉郡，武帝太初元年（前一○四）開。」注：
　　　　應劭曰：「其水若酒，故曰酒泉也。」師古曰：舊俗傳云：城下有金泉，泉
        味如酒。
      比聖：《藝文類聚》引《魏略》：太祖禁酒，而人竊飲之，故難言酒，以濁酒
        為賢者，清酒為聖人。　
      酒中趣：《晉書》卷九八〈孟嘉傳〉：好酣飲，愈多不亂。（桓）溫問嘉：「
        酒有何好而卿嗜之？」嘉曰：「公未得酒中趣耳。」
　　〔評箋〕
      查慎行云：此種語太庸近，疑非太白作。
      王云：胡震亨曰：此首乃馬子才詩也。胡元瑞云：近舉李墨跡為證。詩可偽，
        筆不可偽耶？○（王）琦按：馬子才乃宋元祐中人，而《文苑英華》已載太
        白此詩，胡說恐誤。
    其三（頁一三三三）
    三月咸陽城，千花晝如錦。誰能春獨愁？對此徑須飲。窮通與修短，造化夙所稟
    。一樽齊死生，萬事固難審。醉後失天地，兀然就孤枕。不知有吾身，此樂最為
    甚。
　　〔校〕
      咸陽城：城，兩宋本、繆本俱作時，注云：一作城。咸本作時。蕭本、王本俱
        注云：一作時。
　　　如錦：以上二句，兩宋本、繆本、王本俱注云：一作好鳥吟清風，落花散如錦
        。又作園鳥語成歌，庭花笑如錦。胡本注云：一作好鳥吟清風，落花散如錦
        。
　　〔注〕　　　
      兀然：無知覺之狀。
      不知有吾身：老子：人之大患，在我有身。及我無身，吾有何患？
    其四（頁一三三三）
    窮愁千萬端，美酒三百杯。愁多酒雖少，酒傾愁不來。所以知酒聖，酒酣心自開
    。辭粟臥首陽，屢空飢顏回。當代不樂飲，虛名安用哉？蟹螯即金液，糟丘是蓬
    萊。且須飲美酒，乘月醉高臺。
　　〔校〕
      千萬：兩宋本、繆本、胡本、王本俱注云：一作有千。
      三百：兩宋本、繆本、胡本、王本俱注云：一作惟數。
      酒傾：傾，胡本作醉。
      酒聖：兩宋本、繆本、王本俱注云：一作聖賢。
      臥首陽：兩宋本、繆本、王本俱注云：一作餓伯夷。胡本首陽下注云：一作伯
        夷。
      空飢：飢，兩宋本、繆本、王本俱注云：一作悲。
　　〔注〕
      辭粟歸首陽：首陽，山名，在今河南偃師縣西北，接孟津縣界。又名首山，即
        邙山最高處，日出先照，故名。《水經注．河水》：「河水逕平縣北，南對
        首陽山，《春秋》所謂戴首也，上有（伯）夷、（叔）齊廟。」周武王伐紂
        ，孤竹君之二子伯夷、叔齊叩馬諫阻。商亡後，二人恥食周粟，逃入首陽山
        ，採薇而食，終致餓死。事見《史記．伯夷叔齊列傳》。
　　　屢空：《論語．雍也》：「一簞食，一瓢飲，在陋巷，人不堪其憂，回也不改
        其樂，賢哉回也。」陶潛〈五柳先生傳〉：「簞瓢屢空。」
      蟹鰲：《晉書》卷四九〈畢卓傳〉：卓嘗謂人曰：得酒滿數百斛船，四時甘味
        置兩頭，右手持酒杯，左手持蟹鰲，拍浮酒船中，便足了一生矣。
      金液：《神仙傳》：「藥之上者有九轉還丹、太乙金液，服之皆立登天。」
      糟丘：積酒糟成丘。《南史．陳暄傳》：「暄嗜酒過差非度，其兄子秀常憂之
        ，致書於暄友人何胥，冀以諷諫。暄聞之，與秀書曰：『速營糟丘，吾將老
        焉，爾無多言。』」
      蓬萊：海上仙山。
　　〔評箋〕
      今人詹（金英）云：按《文苑英華》僅錄前二首，題作對酒。第首題下注云：
        一作月下獨酌。第二首題下注云：一作月夜獨酌。《太平廣記》卷二○一引
        《本事詩》云：白才行不羈，放曠袒率，乞歸故山，玄宗亦以非廊廟器，優
        詔許之。嘗有醉吟詩曰：「天若不愛酒，酒星不在天。」即月下獨酌第二首
        也。敦煌寫本《唐詩選》殘卷錄此詩，合一、二首為一首，題作月下對影獨
        酌，而無三四兩首。是則各本絕無同者，然其決非偽作無疑也。
　　　按：「三月咸陽城，千花晝如錦」一首，與〈古風〉第八首意頗相似，疑為在
        京感憤時事而作，連章不能無微意存其間，非止頌酒而已。
  于闐採花（卷四（一）二九三）
    于闐採花人，自言花相似。明妃一朝西入胡，胡中美女多羞死。乃知漢多地明姝
    ，胡中無花可方比。丹青能令醜者妍，無鹽翻在深宮裏。自古（女石）蛾眉，胡
    沙埋皓齒。
  口號贈楊徵君（卷九（一）六五九）
    陶令辭彭澤，梁鴻入會稽。我尋高士傳，君與古人齊。雲臥留丹壑，天書降紫泥
    。不知楊伯起，早晚向關西。
  夕霽杜陵登樓寄韋繇（卷十三（一）八三一）
    浮陽滅霽景，萬物生秋容。登樓送遠目，伏檻觀群峰。原野曠超緬，關河紛錯重
    。清暉映竹日，翠色明雲松。蹈海寄遐想，還山迷舊蹤。徒然迫晚暮，未果諧心
    胸。結桂空佇立，折麻恨莫從。思君達永夜，長樂聞疏鐘。
  天馬歌（卷三（一）二三四）
    天馬來出月支窟，背為虎文龍翼骨。嘶青雲，振綠髮。蘭筋權奇走滅沒。騰崑崙
    ，歷西極，四足無一蹶。雞鳴刷燕晡秣越。神行電邁躡恍惚。天馬呼，飛龍趨。
    目明長庚臆雙鳧，尾如流星首渴烏，口噴紅光汗溝朱。曾陪時龍躍天衢，羈金絡
    月照皇都，逸氣稜稜淩九區。白璧如山誰敢沽？回頭笑紫燕，但覺爾輩愚。天馬
    奔，戀君軒。駷躍驚矯浮雲翻。萬里足躑躅，遙瞻閶闔門。不逢寒風子，誰採逸
    景孫？白雲在青天，丘陵遠崔嵬。鹽車上峻(土反)，倒行逆施畏日晚。伯樂剪拂
    中道遺，少盡其力老棄之。願逢田子方，惻然為我悲。雖有玉山禾，不能療苦飢
    。嚴霜五月凋桂枝。伏櫪含冤摧兩眉。請君贖獻穆天子，猶堪弄影舞瑤池。
  「太白何蒼蒼」詩（古風五十九首之五）（卷二（一）一○二）
    太白何蒼蒼！星辰上森列。去天三百里，邈爾與世絕。中有綠髮翁，披雲
    臥松雪。不笑亦不語，冥棲在巖穴。我來逢真人，長跪問寶訣。粲然啟玉
    齒，授以鍊藥說。銘骨傳其語，竦身已電滅。仰望不可及，蒼然五情熱。
    吾將營丹砂，永與世人別。
  少年行（卷六（一）四五八）（李白全集校注彙釋集評（二）九四八）
    君不見，淮南少年游俠客，白日毬獵夜擁擲。呼盧百萬終不惜，報讎千里如咫尺
    。少年游俠好經過，渾身裝束皆綺羅。蘭蕙相隨喧妓女，風光去處滿笙歌。驕矜
    自言不可有，俠士堂中養來久。好鞍好馬乞與人，十千五千旋沽酒。赤心用盡為
    知己，黃金不惜栽桃李。桃李栽來幾度春，一回花落一回新。府縣盡為門下客，
    王侯皆是平交人。男兒百年且樂命，何須徇書受貧病。男兒百年且榮身，何須徇
    節甘風塵？衣冠半是征戰士，窮儒浪作林泉民。遮莫枝根長百丈，不如當代多還
    往。遮莫姻親連帝城，不如當身自簪纓。看取富貴眼前者，何用悠悠身後名？
  〔注〕
    淮南：唐淮南道，古揚州之地。
    呼盧：即樗博，古代睹博之一種。
    乞：音氣，給與。
    旋：猶漫也。
    栽桃李：猶樹桃李，指扶持他人。《說苑．復恩》：「陽虎得罪於衛，北見簡子
　    曰：『自今以來，不復樹人矣。』簡子曰：『何哉？』陽虎對曰：『夫堂上之
      人，臣所樹者過半矣；朝廷之吏，臣所立者亦過半矣；邊境之士，臣所立者，
      亦過半矣。』今夫堂上之人親卻臣於君；朝廷之吏親危臣於眾；邊境之士親劫
      臣於兵。』簡子曰：『唯賢者為能報恩，不肖者不能。夫樹桃李者，夏得休息
      ，秋得食焉。樹蒺藜者，夏不得休息，秋得其刺焉。今子所樹，蒺藜也。自今
      以來，擇人而樹，毋已樹而擇之。』」
　　徇書：一作讀書，較勝。
    徇節：殉節。
    遮莫：儘教、儘管。
　白馬篇（卷五（一）三五七）
    龍馬花雪毛，金鞍五陵豪。秋霜切玉劍，落日明珠袍。鬥雞事萬乘，軒蓋一何高
    ？弓摧南山虎，手接太行猱。酒後競風采，三杯弄寶刀。殺人如剪草，劇孟同遊
    遨。發憤去函谷，從軍向臨洮。叱（口宅）經百戰，匈奴盡奔逃。歸來使酒氣，
    未肯拜蕭曹。羞入原憲室，荒徑隱蓬蒿。
  白雲歌送友人（卷十八（二）一○四八）
    楚山秦山多白雲，白雲處處長隨君。君今還入楚山裏，雲亦隨君渡湘水。水上女
    蘿衣白雲，早臥早行君早起。
  白雲歌送劉十六歸山（卷七（一）五二六）
    楚山秦山皆白雲，白雲處處長隨君。長隨君。君入楚山裏。雲亦隨君渡湘水。湘
    水上，女蘿衣。白雲堪臥君早歸。
  白鼻騧（卷六（一）四三八）
    銀鞍白鼻騧，綠地障泥錦。細雨春風花落時，揮鞭直就胡姬飲。
  夷則格上白鳩拂舞辭（卷三（一）二六四）
    鏗鳴鐘，考朗鼓。歌白鳩，引拂舞。白鳩之白誰與鄰？霜衣霜襟誠可珍。含哺七
    子能平均。食不噎，性安馴。首農政，鳴陽春。天子刻玉枝，鏤形賜耆人。白鷺
    之白非純真，外潔其色心匪仁。闕五德，無司晨。胡為啄我葭下之紫鱗？鷹鸇雕
    （咢鳥），貪而好殺，鳳凰雖大聖，不願以為臣。
　西岳雲臺歌送丹丘子（卷七（一）四八八）
    西岳崢嶸何壯哉！黃河如絲天際來。黃河萬里觸山動，盤渦轂轉秦地雷。榮光休
    氣紛五彩，千年一清聖人在。巨靈咆哮擘兩山，洪波噴流射東海。三峰卻立如欲
    摧，翠崖丹谷高掌開。白帝金精運元氣，石作蓮花雲作臺。雲臺閣道連窈冥，中
    有不死丹丘生。明星玉女備灑掃，麻姑搔背指爪輕。我皇手把天地戶，丹丘談天
    與天語。九重出入生光輝，東求蓬萊復西歸。玉漿儻惠故人飲，騎二茅龍上天飛
    。
  羽林范將軍畫讚（卷二八（二）一六二四）
    　　羽林列衛，壁壘南垣。四十五星，光輝至尊。范公拜將，遙承主恩。位寵虎
    臣，封傳雁門。瞻天蹈舞，踴躍精魂。逐逐鶚視，昂昂鴻騫。心豪祖逖，氣爽劉
    琨。名震大國，威揚列藩。麟閣之階，粉圖華軒。胡兵百萬，橫行縱吞。爪牙帝
    市，功業長存。
  同王昌齡送族弟襄歸桂陽二首（卷十七（二）一○一七）
    其一（頁一○一七）
    秦地見碧草，楚謠對清樽。把酒爾何思？鷓鴣啼南園。予欲羅浮隱，猶懷明主恩
    。躊躇紫宮戀，孤負滄洲言。終然無心雲，海上同飛翻。相期乃不淺，幽桂有芳
    根。
    其二（頁一○一八）
    爾家何在瀟湘川，青莎白石長江邊。昨夢江花照江日，幾枝正發東窗前。覺來欲
    往心悠悠然，魂隨越鳥飛南天。秦雲連山海相接，桂水橫煙不可涉。送君此去令
    人愁，風帆茫茫隔河洲。春潭瓊草綠可折，西寄長安明月樓。
  走筆贈獨孤駙馬（卷九（一）六五三）
    都尉朝天躍馬歸，香風吹人花亂飛。銀鞍紫鞚照雲日，左顧右盼生光輝。是時僕
    在金門裏，待詔公車謁天子。長揖蒙垂國士恩，壯心剖出酬知己。一別蹉跎朝市
    間，青雲之交不可攀。儻其公子重迴顧，何必侯嬴長抱關？
  杜陵絕句（卷二一（二）一二一八）
    南登杜陵上，北望五陵間。秋水明落日，流光滅遠山。
  君子有所思行（卷五（一）三四九）
    紫閣連終南，青冥天倪色。憑崖望咸陽，宮闕羅北極。萬井驚畫出，九衢如絃直
    。渭水銀河清，橫天流不息。朝野盛文物，衣冠何翕赩？廄馬散連山，軍容威絕
    域。伊皋運元化，衛霍輸筋力。歌鐘樂未休，榮去老還逼。圓光過滿缺，太陽移
    中昃。不散東海金，何爭西輝匿？無作牛山悲，惻愴纇沾臆。
　初出金門尋王侍御不遇詠壁上鸚鵡（卷二四（二）一四二一）
    落羽辭金殿，孤鳴託繡衣。能言終見棄，還向隴西飛。
  東武吟（卷五（一）三九八）
    好古笑流俗，素聞賢達風。方希佐明主，長揖辭成功。白日在高天，迴光燭微躬
    。恭承鳳凰詔，欻起雲蘿中。清切紫霄迴，優游丹禁通。君王賜顏色，聲價凌煙
    虹。乘輿擁翠蓋，扈從金城東，寶馬麗絕景，錦衣入新豐。依巖望松雪，對酒鳴絲桐
    王公。一朝去金馬，飄落成飛蓬。賓客日疏散，玉樽亦已空。才力猶可倚，不慚
    世上雄。閑作東武吟，曲盡情未終。書此謝知己，吾尋黃綺翁。
  來日大難（卷五（一）三六八）
    來日一身，攜糧負薪。道長食盡，苦口焦唇。今日醉飽，樂過千春。仙人相存，
    誘我遠學。海淩三山，陸憩五嶽。乘龍天飛，目瞻兩角。授以神藥，金丹滿握。
    蟪蛄蒙恩，深媿短促。思填東海，強銜一木。道重天地，軒師廣成。蟬翼九五，
    以求長生。下士大笑，如蒼蠅聲。
  「孤蘭生幽園」詩（古風五十九首之三十八）（卷二（一）一六○）
    孤蘭生幽園，眾草共蕪沒。雖照陽春暉，復悲高秋月。飛霜早淅瀝，綠豔恐休歇
    。若無清風吹，香氣為誰發？
  侍從宜春苑奉詔賦龍池柳色初青聽新鸚百囀歌（卷七（一）四八二）
    東風已綠瀛洲草，紫殿紅樓覺春好。池南柳色半青青，縈煙裊娜拂綺城。垂絲百
    尺挂雕楹，上有好鳥相和鳴，間關早得春風情。春風卷入碧雲去，千門萬戶皆春
    聲。是時君王在鎬京，五雲垂暉耀紫青。仗出金宮隨日轉，天回玉輦繞花行。始
    向蓬萊看舞鶴，還過■若聽新鶯。新鶯飛繞上林苑，願入簫韶雜鳳笙。
  送于十八應四子舉落第還嵩山（卷十七（二）一○二一）
    吾祖吹橐籥，天人信森羅。歸根復太素，群動熙元和。炎炎四真人，摛辯若濤波
    。交流無時寂，楊墨日成科。夫子聞洛誦，誇才才故多。為金好踴躍，久客方蹉
    跎。道可束賣之，五寶溢山河。勸君還嵩丘，開酌盼庭柯。三花如未落，乘興一
    來過。
  送白利從金吾董將軍西征（卷十七（二）一○二六）
    西羌延國討，白起佐軍威。劍決浮雲氣，弓彎明月輝。馬行邊草綠，旌卷曙霜飛
    。抗手凜相顧，寒風生鐵衣。
  送長沙陳太守二首（卷十七（二）一○三五）
    其一（頁一○三五）
    長沙陳太守，逸氣凌青松。英主賜五馬，本是天池龍。湘水迴九曲，衡山望五峰
    。榮君按節去，不及遠相從。
    其二（頁一○三六）
    七郡長沙國，南連湘水濱。定王垂舞袖，地窄不迴身。莫小二千石，當安遠俗人
    。洞庭鄉路遠，遙羨錦衣春。
  送祝八之江東賦得浣紗石（卷十七（二）一○二九）
    西施越溪女，明豔光雲海。未入吳王宮殿時，浣紗古石今猶在。桃李新開映古查
    ，菖蒲猶短出平沙。昔時紅粉照流水，今日青苔覆落花。君去西秦適東越，碧山
    清江幾超忽。若到天涯思故人，浣紗石上窺明月。
  送族弟綰從軍西安（卷十七（二）一○二三）
    漢家兵馬乘北風，股行而西破犬戎。爾隨漢將出門去，剪虜若草收奇功。君王按
    劍望邊色，旄頭已落胡天空。匈奴繫頸數應盡，明年應入蒲桃宮。
  送張遙之壽陽幕府（卷十七（二）一○一四）
    壽陽信天險，天險橫荊關。苻堅百萬眾，遙阻八公山。不假築長城，大賢在其間
    。戰夫若熊虎，破敵有餘閑。張子勇且冰，少輕衛霍孱。投軀紫髯將，千里望風
    顏。勗爾效才略，功成衣錦還。
  送程劉二侍御兼獨孤判官赴安西幕府（卷十七（二）一○○七）
    安西幕府多才雄，喧喧唯道三數公。繡衣貂裘明積雪，飛書走檄如飄風。朝辭明
    主出紫宮，銀鞍送別金城空。天外飛霜下蔥海，火旗雲馬生光彩。胡塞塵清計日
    歸，漢家草綠遙相待。
  前有樽酒行二首
    其一（卷三（一）二五一）
    春風東來忽相過，金樽淥酒生微波。落花紛紛稍覺多，美人欲醉朱顏酡。青軒桃
    李能幾何！流光欺人忽蹉跎。君起舞，日西夕。當年意氣不肯傾，白髮如絲歎何
    益？
    其二（卷三（一）二五二）
    琴奏龍門之綠桐，玉壺美酒清若空。催絃拂柱與君飲，看朱成碧顏始紅。胡姬貌
    如花，當壚笑春風。笑春風，舞羅衣。君今不醉將安歸？
  春日行（卷三（一）二四九）
    深宮高樓入紫清，金作蛟龍盤繡楹。佳人當窗弄白日，絃將手語彈鳴箏。春風吹
    落君王耳，此曲乃是昇天行。因出天池泛蓬瀛。樓船蹙踏波浪驚。三千雙蛾獻歌
    笑，撾鐘考鼓宮殿傾。萬姓聚舞歌太平。我無為，人自寧。三十六帝欲相迎，仙
    人飄翩下雲軿。帝不去，留鎬京。安能為軒轅，獨往入杳冥？小臣拜獻南山壽，
    陛下萬古垂鴻名。
　相逢行（卷四（一）三○五）
    相逢紅塵內，高揖黃金鞭。萬戶垂楊裏，君家阿那邊？
  陌上贈美人（卷二五（二）一四七八）
    駿馬驕行踏落花，垂鞭直拂五雲車。美人一笑褰珠箔，遙指紅樓是妾家。
  「咸陽二三月」詩（古風五十九首之八）（卷二（一）一○七）
    咸陽二三月，宮柳黃金枝。綠幘誰家子？賣珠輕薄兒。日暮醉酒歸，白馬驕且馳
    。意氣人所仰，冶遊方及時。子雲不曉事，晚獻長楊辭。賦達身已老，草玄鬢若
    絲。投閣良可歎，但為此輩嗤。
　秋夜獨坐懷故山（卷二三（二）一三五七）
    小隱慕安石，遠遊學子平。天書訪江海，雲臥起咸京。入侍瑤池宴，出陪玉輦行
    。誇胡新賦作，諫獵短書成。但奉紫霄顧，非邀青史名。莊周空說劍，墨翟恥論
    兵。拙薄遂疏絕，歸閑事耦耕。顧無蒼生望，空愛紫芝榮。寥落暝霞色，微茫舊
    壑情。秋山綠蘿月，今夕為誰明？
  怨歌行（卷五（一）三六一）
    十五入漢宮，花顏笑春紅。君王選玉色，侍寢金屏中。薦枕嬌夕月，卷衣戀春風
    。寧知趙飛燕，奪寵恨無窮。沉憂能傷人，綠鬢成霜蓬。一朝不得意，世事徒為
    空。鷫（霜鳥）換美酒，舞衣罷雕龍。寒苦不忍言，為君奏絲桐。腸斷絃亦絕，
    悲心夜忡忡。
  望終南山寄紫閣隱者（卷十三（一）八三○）
    出門見南山，引領意無限。秀色難為名，蒼翠日在眼。有時白雲起，天際自舒卷
    。心中與之然，託興每不淺。何當造幽人，滅跡棲絕巘？
  「越客採明珠」詩（古風五十九首之五十六）（卷二（一）一八四）
    越客採明珠，提攜出南隅。清輝照海月，美價傾皇都。獻君君按劍，懷寶空長吁
    。魚目復相哂，寸心增煩紆。
  朝下過盧郎中敘舊遊（卷二十（二）一一六六）
    君登金華省，我入銀臺門。幸遇聖明主，俱承雲雨恩。復此休浣時，閑為疇昔言
    。卻話山海事，宛然林壑存。明湖思曉月，疊嶂憶清猿。何由返初服，田野醉芳
    樽。
  登太白峰（卷二一（二）一二一九）
    西上太白峰，夕陽窮登攀。太白與我語，為我開天關。願乘泠風去，直出浮雲間
    。舉手可近月，前行若無山。一別武功去，何時復更還？
  「登高望四海」詩（古風五十九首之三十九）（卷二（一）一六一）
    登高望四海，天地何漫漫！霜被群物秋，風飄大荒寒。榮華東流水，萬事皆波瀾
    。白日掩徂暉，浮雲無定端。梧桐巢燕雀；枳棘悽鴛鸞。且復歸去來，劍歌行路
    難。
  陽春歌（卷四（一）二八六）
    長安白日照春空，綠楊結煙桑裊風。披香殿前花始紅。流芳發色繡戶中。繡戶中
    ，相經過。飛燕皇后輕身舞，紫宮夫人絕世歌。聖君三萬六千日，歲歲年年奈樂
    何！
  憶東山二首（卷二三（二）一三六一）
    其一（頁一三六一）
    不向東山久，薔薇幾度花。白雲還自散，明月落誰家？
    其二（頁一三六二）
    我今攜謝妓，長嘯絕人群。欲報東山客，開關掃白雲。
  「燕臣昔慟哭」詩（古風五十九首之三十七）（卷二（一）一五九）
    燕臣昔慟哭，五月飛秋霜。庶女號蒼天，震風擊齊堂。精誠有所感，造化為悲傷
    。而我竟何辜？遠身金殿旁。浮雲蔽紫闥，白日難回光。群沙穢明珠，眾草淩孤
    芳。古來共歎息，流淚空沾裳。
  豳歌行（卷七（一）四八六）
    豳谷稍稍振庭柯，涇水浩浩揚湍波。哀鴻酸嘶暮聲急，愁雲蒼慘寒氣多。憶昨去
    家此為客，荷花初紅柳條碧。中宵出飲三百杯，明朝歸揖二千石。寧知流寓變光
    輝？胡霜蕭颯繞客衣。寒灰寂寞憑誰暖？落葉飄揚何處歸？吾兄行樂窮曛旭，滿
    堂有美顏如玉。趙女長歌入彩雲，燕姬醉舞嬌紅燭。狐裘獸炭酌流霞，壯士悲吟
    寧見嗟？前榮後枯相翻覆，何惜餘光及棣華？
  題東谿公幽居（卷二五（二）一四五一）
    杜陵賢人清且廉，東谿卜築歲將淹。宅近青山同謝朓，門垂碧柳似陶潛。好鳥迎
    春歌後院，飛花送酒舞前簷。客到但知留一醉，盤中祇有水精鹽。
  贈韋祕書子春（卷九（一）六一五）
    谷口鄭子真，躬耕在巖石。高名動京師，天下皆籍籍。斯人竟不起，雲臥從所適
    。茍無濟代心，獨善亦何益？惟君家世者，偃息逢休明。談天信浩蕩，說劍紛縱
    橫。謝公不徒然，起來為蒼生。祕書何寂寂！無乃羈豪英！且復歸碧山，安能戀
    金闕。舊宅樵漁地，蓬蒿已應沒。卻顧女几峰，胡顏見雲月？徒為風塵苦，一官
    已白髮。氣同萬里合，訪我來瓊都。披雲睹青天，捫蝨話良圖。留侯將綺里，出
    處未云殊。終與安社稷，功成去五湖。
  贈郭將軍（卷九（一）六二三）
    將軍少年出武威，入掌銀臺護紫微。平明拂劍朝天去，薄暮垂鞭醉酒歸。愛子臨
    風吹玉笛，美人向月舞羅衣。疇昔雄豪如夢裏，相逢且欲醉春暉。
  贈崔侍御（卷九（一）六二八）
    黃河三尺鯉，本在孟津居。點額不成龍，歸來伴凡魚。故人東海客，一見借吹噓
    。風濤儻相因，更欲淩崑墟。
　贈崔侍御（卷九（一）六五一）
    長劍一杯酒，男兒方寸心。洛陽因劇孟，託宿話胸襟。但仰山岳秀，不知江海深
    。長安復攜手，再顧重千金。君乃輶軒佐，余叨翰墨林。高風摧秀木，虛彈落驚
    禽。不取回舟興，而來命駕尋。扶搖應借力，桃李願成陰。笑吐張儀舌，愁為莊
    舄吟。誰憐明月夜，腸斷聽秋砧！
  贈參寥子（卷九（一）六三九）
    白鶴飛天書，南荊訪高士。五雲在峴山，果得參寥子。骯髒辭故國，昂藏入君門
    。天子分玉帛，百官接話言。毫墨時灑落，探玄有奇作。著論窮天人，千春祕麟
    閣。長揖不受官，拂衣歸林巒。余亦去金馬，藤蘿同所攀。相思在何處？桂樹青
    雲端。
  贈盧徵君昆弟（卷九（一）六四九）
    明主訪賢逸，雲泉今已空。二盧竟不起，萬乘高其風。河上喜相得，壺中趣每同
    。滄洲即此地，觀化遊無窮。木落海水清，鼇背睹方蓬。與君弄倒影，攜手淩星
    虹。
  贈薛校書（卷九（一）六一九）
    我有吳越曲，無人知此音。姑蘇成蔓草，糜鹿空悲吟。未誇觀濤作，空鬱釣鼇心
    。舉手謝東海，虛行歸故林。
  灞陵行送別（卷十七（二）一○○三）
    送君灞陵亭，灞水流浩浩。上有無花之古樹，下有傷心之春草。我向秦人問路岐
    ，云是王粲南登之古道。古道連綿走西京，紫闕落日浮雲生。正當今夕斷腸處，
    驪歌愁絕不忍聽。
  「鳳飢不啄粟」詩（古風五十九首之四十）（卷二（一）一六三）
    鳳飢不啄粟，所食唯琅玕。焉能與群雞，刺蹙爭一餐？朝鳴崑丘樹；夕餐砥柱湍
    。歸飛海路遠；獨宿天霜寒。幸遇王子晉，結交青雲端。懷恩未得報，感別空長
    歎。
  「綠蘿紛葳蕤」詩（古風五十九首之四十四）（卷二（一）一六九）
    綠蘿紛葳蕤，繚繞松柏枝。草木有所託，歲寒尚不移。奈何夭桃色，坐嘆葑菲詩
    ？玉顏豔紅彩；雲髮非素絲。君子恩已畢，賤妾將何為？
　【文】
　早夏于將軍叔宅與諸昆季送傅八之江南序（卷二七（二）一五七五）
    　　易曰：觀乎人文，以化成天下。窮此道者，其惟傅侯耶！侯篇章驚新，海內
    稱善。五言之作，妙絕當時。陶公愧田園之能，謝客慚山水之美。佳句籍籍，人
    為美談。前許州司馬宋公蘊冰清之姿，重傅侯玉潤之德。妻以其子，鳳皇于飛，
    潘楊之好，斯為睦矣。僕不佞也，忝于芳塵。宴同一筵，心契千古。清酌連曉，
    玄談入微。歡攜無何，旋告睽拆。將軍叔雄略蓋古，英明動神。天王貴宗，誕育貴子
    草木已盛，且江嶂若畫，賞盈前途，自然屏間坐遊，鏡裏行到，霞月千里，足供
    文章之用哉！征帆空懸，落日相逼，二季揮翰，詩其贈焉。
  漢東紫陽先生碑銘（卷三○（二）一七三四詩文補遺）
    　　嗚呼紫陽，竟夭其志以默化，不昭然白日而升九天乎！或將潛賓皇王，非世
    所測，□□□□□□□□□□挺列仙明拔之英姿，明堂平白，長耳廣顙，揮手振
    骨，百關有聲，殊毛秀采，居然逸異，□□□□□□□□□□而直達。何龜鶴早
    世，蟪蛄延秋，元命乎，遭命乎！予長息三日，懵于變化之理。
    　　先生姓胡氏□□□□□□族也。代業黃老，門清儒素，皆龍脫世網，鴻冥高
    雲。但貴天爵，何徵閥閱？始八歲經仙城山，□□□□□□□□□□□有清都紫
    微之遐想。九歲出家，十二休糧，二十遊衡山，雲尋洞府，水涉冥壑。神王□□
    □□□□□□召為威儀及天下採經使，因遇諸真人，受赤丹陽精，石景水母，故
    常吸飛根，吞日魂，密而修之，□□□□□□所居苦竹院，置餐霞之樓，手植雙
    柱，棲遲其下。聞金陵之墟，道始盛於三茅，波乎四許，華陽□□□□□□□陶
    隱居傳昇元子，昇元子傳體元，體元傳貞一先生，貞一先生傳天師李含光，李含
    光合契乎紫陽。□□□□□於神農之里，南抵朱陵，北越白水，稟訓門下者三千
    餘人。鄰境牧守，移風問道，忽遇先生之宴坐，□□□□□隱机雁行而前。為時
    見重，多此類也。
    　　天寶初，威儀元丹丘道門龍鳳，厚禮致屈，傳籙於嵩山。東京大唐□□宮，
    三請固辭偃臥，未幾而詔書下責，不得已而行。入宮一革軌儀，大變都邑，然海
    鳥愁臧文之享，猿狙裂周公之衣，志往跡留，稱疾辭帝。剋期離闕，臨別自祭。
    其文曰：
    　　神將厭予，予非厭世。乃顧命姪道士胡齊物具平肩輿，歸骨舊土。王公卿士
    ，送及龍門，入葉縣，次王喬之祠，目若有睹，泊然而化，天香引道，尸輕空衣
    。及本郡太守裴公以幡花郊迎，舉郭雷動，□□□□開顏如生，觀者日萬，群議
    駭俗。至其年十月二十三日，葬於郭東之新松山，春秋六十有二。
    　　先生含弘光大，不修小節。書不盡妙，鬱有崩雲之勢；文非夙工，時動雕龍
    之作。存也宇宙而無光，歿也浪化而蟬蛻，豈□□□□□□□□乎！有鄉僧貞倩
    雅杖才氣，請予為銘。予與紫陽神交，飽餐素論，十得其九。弟子元丹丘等咸思
    鸞鳳之羽儀，想珠玉之雲氣。灑掃松月，載揚仙風。篆石頌德，與茲山不朽。其
    詞曰：
    　　賢哉仙士，六十而化。光光紫陽，善與時而為龍蛇，固亦以生死為晝夜。有
    力者挈之而趨。劫運頹落，終歸於無。惟元神不滅，湛然清都。延陵既沒，仲尼
    嗚呼。青青松柏，離離山隅。篆石頌德，名揚八區。
７４５  乙酉　玄宗　天寶四
        ■回鶻懷仁可汗擊殺突厥白眉可汗，於是北邊稍安，而回鶻遂全有突厥故地
          。懷仁卒葛勒立。　以朔方節度使王忠嗣兼河東節度使。　以楊太真為貴
          妃，更為壽王冊妃韋氏。　安祿山敗奚、契丹。
  ▲李白四十五歲。春，與杜甫同在東魯。夏，李白﹑杜甫﹑高適﹑李邕﹑盧象等在
    齊郡相會。秋，杜甫又至魯郡訪李白，在龜蒙山元丹丘處作客。與范居士遊。送
    別杜甫。（其後甫西去長安，白再遊江東）。
　【詩】
  上李邕（卷九（一）六六○）（從郁賢皓《謫仙詩豪李白》說）
    大鵬一日同風起，扶搖直上九萬里。假令風歇時下來，猶能簸卻滄溟水。時人見
    我恆殊調，見余大言皆冷笑。宣父猶能畏後生，丈夫未可輕年少。
  東海有勇婦（卷五（一）三五一）（從郁賢皓《謫仙詩豪李白》說）
    梁山感杞妻，慟哭為之傾。金石忽暫開，都由激深情。東海有勇婦，何慚蘇子卿
    ？學劍越處子，超騰若流星。捐軀報夫讎，萬死不顧生。白刃耀素雪，蒼天感精
    誠。十步兩躩躍，三呼一交兵。斬首掉國門，蹴踏五藏行。豁此伉儷憤，粲然大
    義明。北海李使君，飛章奏天庭。捨罪警風俗，流芳播滄瀛。名在列女籍，竹帛
    已光榮。淳于免詔獄，漢主為緹縈。津妾一棹歌，脫父於嚴刑。十子若不肖，不
    如一女英。豫讓斬空衣，有心竟無成。要離殺慶忌，壯夫所素輕。妻子亦何辜？
    焚之買虛聲。豈如東海婦，事立獨揚名！
  尋魯城北范居士失道落蒼耳中見范置酒摘蒼耳作（卷二十（二）一一五○）（從郁
    賢皓《謫仙詩豪李白》說）
    雁度秋色遠，日靜無雲時。客心不自得，浩漫將何之？忽憶范野人，閑園養幽姿
    。茫然起逸興，但恐行來遲。城壕失往路，馬首迷荒陂。不惜翠雲裘，遂為蒼耳
    欺。入門且一笑，把臂君為誰？酒客愛秋蔬，山盤薦霜梨。他筵不下（竹助），
    此席忘朝飢。酸棗垂北郭，寒瓜蔓東籬。還傾四五酌，自詠猛虎詞。近作十日歡
    ，遠為千載期。風流自簸蕩，謔浪偏相宜。酣來上馬去，卻笑高陽池。
  魯郡東石門送杜二甫（卷十七（二）一○○○）（從郁賢皓《謫仙詩豪李白》說）
    醉別復幾日，登臨遍池臺。何時石門路，重有金樽開？秋波落泗水，海色明徂徠
    。飛蓬各自遠，且盡手中杯。
　　〔校〕
      何時：時，兩宋本、繆本、咸本俱作言。王本注云：繆本作言。
      石門路：路，兩宋本、繆本、王本俱注云：一作下。
      手中：手，兩宋本、繆本俱作林。王本注云：繆本作林。
　　〔注〕
      石門：王云：居易錄：孔博士東塘言曲阜縣東北有石門山，即杜子美詩〈題張
        氏隱居〉所謂「春山無伴獨相求」，〈劉九法曹鄭瑕丘石門宴集〉所謂「秋
        水清無底」者是也。李太白有〈石門送杜二甫〉詩：「何時石門路，更有金
        樽開？」亦其地。山麓今尚有張氏莊，相傳為唐隱士張叔明舊居。張蓋與太
        白、孔巢父輩同隱徂徠，稱竹溪六逸者也。山不甚高大，石峽對峙如門，故
        名。中有石門寺。寺後曰涵峰，峰頂由，犬流入溪澗，往往成瀑布。
　　　泗水：王云：《元和郡縣志》：「泗水源出兗州泗水縣東陪尾山。其源有四，
        四泉俱導，因以為名。」《一統志》：「泗水源發陪尾山，四泉並發，循泗
        水縣北八里始合為一。西經曲阜縣，貫兗州府城下，至濟寧分流南北，南流
        入徐州境，北流入會通河。
　　　徂徠：王云：《水經注》：《鄒山記》曰：「徂徠山在梁甫、奉高、博三縣界
        ，猶有美松，亦曰尤來之山。」《一統志》：「徂徠山在泰安州東南四十里
        。上有紫原池、玲瓏山、獨秀峰、天平東西三寨。」
　　〔評箋〕　　　
      蕭云：杜工部嘗有詩贈太白曰：「何時一樽酒，重與細論文？」今觀此篇，豈
        一時酬答之詩邪？
　　　今人詹（金英）云：錢謙益《少陵年譜》：「白有〈魯郡石門別杜二子美詩〉
        ，或（天寶）四、五載之秋也。《居易錄》云：．．．按其說是也。」錢謙
        益於杜甫〈劉九法曹鄭瑕丘石門宴集詩〉下引《水經注》云「石門在臨邑縣
        」，仇兆鰲又引《新唐書．地理志》云在平陰縣，均誤。
　　〔附〕
  　杜甫：春日憶李白（卷一（一）五二）（天寶六載，七四七年在長安作）
    白也詩無敵，飄然思不群。清新庾開府，俊逸鮑參軍。渭北春天樹，江東日暮雲
    。何時一樽酒，重與細論文？
　　〔注〕
　　庾開府、鮑參軍：庾開府，庾信。鮑參軍，鮑照。黃生曰：六朝綺靡，庾、鮑獨
      存氣骨。○今按：庾新，主五言。鮑逸，主長句。○《周書》：庾信留長安，
      遷驃騎大將軍、開府儀同三司。○《宋書》：臨海王子瑱在荊州，以鮑照文辭
      贍逸，為前軍參軍。
  「一百四十年」詩（古風五十九首之四十六）（卷二（一）一七一）
    一百四十年，國容何赫然！隱隱五鳳樓，峨峨橫三川。王侯象星月；賓客如雲煙
    。鬥雞金宮裏，蹴踘瑤臺邊。舉動搖白日；指揮回青天。當塗何翕忽！失路長棄
    捐。獨有揚執戟，閉關草太玄。
　山人勸酒（卷四（一）二九○）
    蒼蒼雲松，落落綺皓。春風爾來為阿誰？胡蝶忽然滿芳草。秀眉霜雪顏桃花，骨
    青髓綠長美好。稱是秦時避世人，勸酒相歡不知老。各守糜鹿志，恥隨龍虎爭。
    欻起佐太子，漢皇乃復驚。顧謂戚夫人，彼翁羽翼成。歸來商山下，泛若雲無情
    。舉觴酹巢由，洗耳何獨清！浩歌望嵩岳，意氣還相傾。
  同族弟金城尉叔卿燭照山水壁畫歌（卷七（一）四九七）
    高堂粉壁圖蓬瀛，燭前一見滄洲清。洪波洶湧山崢嶸，皎若丹丘隔海望赤城。光
    中乍喜嵐氣滅，謂逢山陰晴後雪。迴谿碧流寂無喧，又如秦人月下窺花源。了然
    不覺清心魂，祇將疊嶂鳴秋猿。與君對此歡未歇，放歌行吟達明發。卻顧海客揚
    雲帆，便欲因之向溟渤。
  奉餞高尊師如貴道士傳道籙畢歸北海（卷十七（二）一○三二）
    道隱不可見，靈書藏洞天。吾師四萬劫，歷世遞相傳。別杖留青竹，行歌躡紫煙
    。離心無遠近，長在玉京懸。
  送岑徵君歸鳴皋山（卷十七（二）一○四三）
    岑公相門子，雅望歸安石。奕世皆夔龍，中台竟三拆。至人達機兆，高揖九州伯
    。奈何天地間，而作隱淪客。貴道能全真，潛輝臥幽鄰。探元入窅默，觀化遊無
    垠。光武有天下，嚴陵為故人。雖登洛陽殿，不屈巢由身。余亦謝明主，今稱偃
    蹇臣。登高覽萬古，思與廣成鄰。蹈海寧受賞？還山非問津。西來一搖扇，共拂
    元規塵。
　送侯十一（卷十七（二）一○三○）
    朱亥已擊晉，侯嬴尚隱身。時無魏公子，豈貴抱關人？余亦不火食，遊梁同在陳
    。空餘湛盧劍，贈爾託交親。
  送族弟凝之滁求婚崔氏（卷十六（二）九七三）
    與爾情不淺，忘筌已得魚。玉臺挂寶鏡，持此意何如？坦腹東床下，由來志氣疏
    。遙知向前路，擲果定盈車。
  送族弟凝至宴堌單父三十里（卷十六（二）九九五）
    雪滿原野白，戎裝出盤遊。揮鞭布獵騎，四顧登高丘。兔起馬足間，蒼鷹下平疇
    。喧呼相馳逐，取樂銷人憂。捨此戒禽荒，徵聲列齊謳。鳴雞發晏堌，別雁驚淶
    溝。西行有東音，寄與長河流。
  送楊山人歸嵩山（卷十七（二）一○四一）
    我有萬古宅，嵩陽玉女峰。長留一片月，挂在東溪松。爾去掇仙草，菖蒲花紫茸
    。歲晚或相訪，青天騎白龍。
　春日遊羅敷潭（卷二十（二）一一七○）
    行歌入谷口，路盡無人躋。攀崖度絕壑，弄水尋迴溪。雲從石上起，客到花間迷
    。淹留未盡興，日落群峰西。
  秋夜與劉碭山泛宴喜亭池（卷二十（二）一一六○）
    明宰試舟楫，張燈宴華池。文招梁苑客，歌動郢中兒。月色望不盡，空天交相宜
    。令人欲泛海，只待長風吹。
  「秦水別隴首」詩（古風五十九首之二十二）（卷二（一）一三五）
    秦水別隴首，幽咽多悲聲。胡馬顧朔雪，躞蹀長嘶鳴。感物動我心，緬然含歸情
    。昔視秋蛾飛；今見春蠶生。嫋嫋桑結葉，萋萋柳垂榮。急節謝流水，羈心搖懸
    旌。揮涕且復去，惻愴何時平？
　書情寄從弟邠州長史昭（卷十四（一）八六八）
    自笑客行久，我行定幾時？綠楊已可折，攀取最長枝。翩翩弄春色，延佇寄相思
    。誰言貴此物？意願重瓊蕤。昨夢見惠連，朝吟謝公詩。東風引碧草，不覺生華
    池。臨玩忽云夕，杜鵑夜鳴悲。懷君芳歲歇，庭樹落紅滋。
  草創大還贈柳官迪（卷十（一）六九一）
    天地為橐籥，周流行太易。造化合元符，交媾騰精魄。自然成妙用，孰知其指的
    ？羅絡四季間，綿微無一隙。日月更出沒，雙光豈云隻？（女宅）女乘河車，黃
    金充轅軛。執樞相管轄，摧伏傷羽翮。朱鳥張炎威，白虎守本宅。相煎成苦老，
    消爍凝津液。彷彿明窗塵，死灰同至寂。擣冶入赤色，十二周律曆。赫然稱大還
    ，與道本無隔。白日可撫弄，清都在咫尺。北酆落死名，南斗上生籍。抑予是何
    者？身在方士格。才術信縱橫，世途自輕擲。吾求仙棄俗，君曉損勝益。不向金
    闕遊，思為玉皇客。鸞車速風電，龍騎無鞭策。一舉上九天，相攜同所適。
  留別王司馬嵩（卷十五（一）九○九）
    魯連賣談笑，豈是顧千金？陶朱雖相越，本有五湖心。余亦南陽子，時為梁甫吟
    。蒼山容偃蹇，白日惜頹侵。願一佐明主，功成還舊林。西來何所為？孤劍託知
    音。鳥愛碧山遠，魚遊滄海深。胡鷹過上蔡，賣畚向嵩岑。他日閑相訪，丘中有
    素琴。
  商山四皓（卷二二（二）一二九三）
    白髮四老人，昂藏南山側。偃蹇松雲間，冥翳不可識。雲窗拂青靄，石壁橫翠色
    。龍虎方戰爭，於焉自休息。秦人失金鏡，漢祖昇紫極。陰虹濁太陽，前星遂淪
    匿。一行佐明兩，欻起生羽翼。功成身不居，舒卷在胸臆。窅冥合元化，茫昧信
    難測。飛聲塞天衢，萬古仰遺跡。
  訪道安陵遇蓋寰為予造真籙臨別留贈（卷十（一）六七二）
    清水見白石，仙人識青童。安陵蓋夫子，十歲與天通。懸河與微言，談論安可窮
    ？能令二千石，撫背驚神聰。揮毫贈新詩，高價掩山東。至今平原客，感激慕清
    風。學道北海仙，傳書蕊珠宮。丹田了玉闕，白日思雲空。為我草真籙，天人慚
    妙工。七元洞豁落，八角輝星虹。三災蕩璿璣，蛟龍翼微躬。舉手謝天地，虛無
    齊始終。黃金滿高堂，答荷難克充。下笑世上士，沉魂北羅酆。昔日萬乘墳，今
    成一科蓬。贈言若可重，實此輕華嵩。
  寓言三首（卷二四（二）一三九一）
    其一（頁一三九一）
    周公負斧扆，成王何夔夔！武王昔不豫，剪爪投河湄。賢聖遇讒慝，不免人君疑
    。天風拔大木，禾黍咸傷委。管菜扇蒼蠅，公賦鴟鴞詩。金縢若不啟，忠信誰明
    之？
    其二（頁一三九二）
    遙裔雙綵鳳，婉孌三青禽。往還瑤臺裏，鳴舞玉山岑。以歡秦娥意，復得王母心
    。區區精衛鳥，銜木空哀吟。
    其三（頁一三九三）
    長安春色歸，先入青門道。綠楊不自持，從風欲傾倒。海燕還秦宮，書飛入簾櫳
    。相思不相見，託夢遼城東。
  登廣武古戰場懷古（卷二一（二）一二五八）
    秦鹿奔野草，逐之若飛蓬。項王氣蓋世，紫電明雙瞳。呼吸八千人，橫行起江東
    。赤精斬白帝，叱（口宅）入關中。兩龍不並躍，五緯與天同。楚滅無英圖，漢
    興有成功。按劍清八極，歸酣歌大風。伊昔臨廣武，連兵決雌雄。分我一杯羹，
    太皇乃汝翁。戰爭有古跡，壁壘頹層穹。猛虎嘯洞壑，飢鷹鳴秋空。翔雲列曉陣
    ，殺氣赫長虹。撥亂屬豪聖，俗儒安可通？沉湎呼豎子，狂言非至公。撫掌黃河
    曲，嗤嗤阮嗣宗。
  單父東樓秋夜送族弟沈之秦（卷十六（二）九九三）
    爾從咸陽來，問我何老苦。沐猴而冠不足言，身騎土牛滯東魯。沈弟欲行凝弟留
    ，孤飛一雁秦雲秋。坐來黃葉落四五，北斗已挂西城樓。絲桐感人絃亦絕，滿堂
    送客皆惜別。卷簾見月清興來，疑是山陰夜中雪。明日斗酒別，惆悵清路塵。遙
    望長安日，不見長安人。長安宮闕九天上，此地曾經為近臣。一朝復一朝，髮白
    心不改。屈平憔悴滯江潭，亭伯流離放遼海。折翮翻飛隨轉蓬，聞弦虛墜下霜空
    。聖朝久棄清雲士，他日誰憐張長公？
  過四皓墓（卷二二（二）一二九四）
    我行至商洛，幽獨訪神仙。園綺復安在？雲蘿尚宛然。荒涼千古跡，蕪沒四墳連
    。伊昔鍊金鼎，何年閉玉泉？隴寒唯有月，松古漸無煙。木魅風號去，山精雨嘯
    旋。紫芝高詠罷，青史舊名傳。今日併如此，哀哉信可憐！
　酬岑勛見尋就元丹丘對酒相待以詩見招（卷十九（二）一一一五）
    黃鶴東南來，寄書寫心曲。倚松開其緘，憶我腸斷續。不以千里遙，命駕來相招
    。中逢元丹丘，登嶺宴碧霄。對酒忽思我，長嘯臨清飆。蹇余未相知，茫茫綠雲
    垂。俄然素書及，解此長渴飢。策馬望山月，途窮造階墀。喜茲一會面，若睹瓊
    樹枝。憶君我遠來，我歡方速至。開顏酌美酒，樂極忽成醉。我其既不淺，君意
    方亦深。相知兩相得，一顧輕千金。且向山客笑，與君論素心。
  鳴皋歌奉餞從翁清歸五崖山居（卷七（一）五一二）
    憶昨鳴皋夢裏還，手弄素月清潭間。覺時枕席非碧山，側身西望阻秦關。麒麟閣
    上春還早，著書卻憶伊陽好。青松來風吹古道，綠蘿飛花覆煙草。我家仙翁愛清
    真，才雄草聖淩古人。欲臥鳴皋絕世塵，鳴皋微茫在何處？五崖峽水橫樵路。身
    披翠雲裘，袖拂紫煙去。去時應過嵩少間，相思為折三花樹。
  鳴皋歌送岑徵君（卷七（一）五○六）
    若有人兮思鳴皋，阻積雪兮心煩勞。洪河凌兢不可以徑度，冰龍鱗兮難容舠。邈
    仙山之峻極兮，聞天籟之嘈嘈。霜崖縞皓以合沓兮，若長風扇海，湧滄溟之波濤
    。玄猿綠羆，舔舕崟岌；危柯振石，駭膽慄魄；群呼而相號。峰崢嶸以路絕，挂
    星辰於巖（山敖）。送君之歸兮，動鳴皋之新作。交鼓吹兮彈絲，觴清泠之池閣
    。君不行兮何待？若返顧之黃鶴。掃梁園之群英，振大雅於東洛。巾征軒兮歷阻
    折，尋幽居兮越巘崿。盤白石兮坐素月，琴松風兮寂萬壑。望不見兮心氛氳，蘿
    冥冥兮霰紛紛。水橫洞以下淥，波小聲而上聞。虎嘯谷而生風，龍藏溪而吐雲。
    冥鶴清唳，飢鼯嚬呻。塊獨處此幽默兮，愀空山而愁人。雞聚族以爭食，鳳孤飛
    而無鄰。蝘蜓嘲龍，魚目混珍。嫫母衣錦，西施負薪。若使巢由桎楛於軒冕兮，
    亦奚異於夔龍蹩(薛足)於風塵。哭何苦而救楚？笑何誇而卻秦。吾誠不能學二子，沽
    名矯飾以耀世兮，固將棄天地而遺身。白鷗兮飛來，長與君兮相親。
  對雪奉餞任城六父秩滿歸京（卷十六（二）九八四）
    龍虎謝鞭策，鵷鸞不司晨。君看海上鶴，何似籠中鶉？獨用天地心，浮雲乃吾身
    。雖將簪組狎，若與煙霞親。季父有英風，白眉超常倫。一官即夢寐，脫屣歸西
    秦。竇公敞華筵，墨客盡來臻。燕歌落胡雁，郢曲迴陽春。征馬百度嘶，游車動
    行塵。躊躇未忍去，戀此四座人。餞離駐高駕，惜別空慇懃。何時竹林下，更與
    步兵鄰？
　對雪獻從兄虞城宰（卷十（一）六七二）
    昨夜梁園裏，弟寒兄不知。庭前看玉樹，腸斷憶連枝。
  題雍丘崔明府丹灶（卷二四（二）一四二四）
    美人為政本忘機，服藥求仙事不違。葉縣已泥灶畢，瀛州當伴赤松歸。先師有
    訣神將助，大聖無心火自飛。九轉但能生羽翼，雙鳧忽去定何依？
  贈任城盧主簿潛（卷九（一）六○○）
    海鳥知天風，竄身魯門東。臨觴不能飲，矯翼思淩空。鐘鼓不為樂，煙霜誰與同
    ？歸來未忍去，流淚謝鴛鴻。
  贈華州王司士（卷九（一）六四八）
    淮水不絕波瀾高，盛德未泯生英髦。知君先負廟堂器，今日還須贈寶刀。
７４６  丙戌　玄宗　天寶五　閏十月
        ■王忠嗣為河西、隴右、朔方、河東節度使，大破吐蕃於青海積石，又破吐
          谷渾全部。　李適之罷相。陳希烈相。
  ▲李白四十六歲。在東魯懷念杜甫。秋，離東魯南遊。
  【詩】
  沙丘城下寄杜甫（卷十三（一）八三六）（李白全集校注彙釋集評（四）一九一七
    ）
    我來竟何事？高臥沙丘城。城邊有古樹，日夕連秋聲。魯酒不可醉，齊歌空復情
    。思君若汶水，浩蕩寄南征。
  〔注〕
    高臥：閒居、隱居。《晉書．陶潛傳》：「嘗言夏月虛閑，高臥北窗之下，清風
　    颯至，自謂羲皇上人。」
    沙丘城：宮衍興〈李白占籍東魯地名考〉：「沙丘城就在兗州城東，即唐魯郡治
　    城東門外，泗水邊上。」
　　魯酒：《莊子．胠篋》：「魯酒薄而邯鄲圍。」
    汶水：正流今名大汶河。源出山東萊蕪縣東北原山，西南流經泰安縣始東，再經
　    徂萊山下，向西南流至汶上縣，又西南流入運河。
  別中都明府兄（卷十五（一）八九七）
    吾兄詩酒繼陶君，試宰中都天下聞。東樓喜奉連枝會，南陌愁為落葉分。城隅淥
    水明秋日，海上青山隔暮雲。取醉不辭留夜月，雁行中斷惜離群。
  別魯頌（卷十五（一）八九六）
    誰道太山高，下卻魯連節？誰云秦軍眾，摧卻魯連舌？獨立天地間，清風灑蘭雪
    。夫子還倜儻，攻文繼前烈。錯落石上松，無為秋霜折。贈言鏤寶刀，千歲庶不
    滅。
  東魯見狄博通（卷九（一）六○六）
    去年別我向何處？有人傳道遊江東。謂言挂席度滄海，卻來應是無長風。
  金鄉送韋八之西京（卷十六（二）九八八）
    客自長安來，還歸長安去。狂風吹我心，西挂咸陽樹。此情不可道，此別何時遇
    ？望望不見君，連山起煙霧。
  送范山人歸太山（卷十七（二）一○四五）
    魯客抱白鶴，別余往太山。初行若片雪，杳在青崖間。高高至天門，日觀近可攀
    。雲生望不及，此去何時還？
  送族弟單父主簿凝攝宋城主簿至郭南月橋卻回棲霞山留飲贈之（卷十七（二）九九
    九）
    吾家青萍劍，操割有餘閑。往來糾二邑，此去何時還？鞍馬月橋南，光輝岐路間
    。賢豪相追餞，卻到棲霞山。群花散芳園，斗酒開離顏。樂酣相顧起，征馬無由
    攀。
　秋日魯郡堯祠亭上宴別杜補闕范侍御（卷十五（一）八九五）
    我覺秋興逸，誰云秋興悲？山將落日去，水與晴空宜。魯酒白玉壺，送行駐金羈
    。歇鞍憩古木，解帶挂橫枝。歌鼓川上亭，曲度神飆吹。雲歸碧海夕，雁沒青天
    時。相失各萬里，茫然空爾思。
  陪從祖濟南太守泛鵲山湖三首（卷二十（二）一一七二）
    其一（頁一一七二）
    初謂鵲山近，寧知湖水遙？此行殊訪戴，自可緩歸橈。
    其二（頁一一七三）
    湖闊數十里，湖光搖碧山。湖西正有月，獨送李膺還。
    其三（頁一一七三）
    水入北湖去，舟從南浦回。遙看鵲山轉，卻似送人來。
  答從弟幼成過西園見贈（卷十九（二）一一一六）
    一身自瀟洒，萬物何囂諠！拙薄謝明時，棲閑歸故園。二季過舊壑，四鄰馳華軒
    。衣劍照松宇，賓徒光石門。山童薦珍果，野老開芳樽。上陳樵漁事，下敘農圃
    言。昨來荷花滿，今見蘭苕繁。。一笑復一歌，不知夕景昏。醉罷同所樂，此情
    難具陳。
  酬中都小吏攜斗酒雙魚於逆旅見贈（卷一九（二）一一一一）
    魯酒若琥珀，汶魚紫錦鱗。山東豪吏有俊氣，手攜此物贈遠人。意氣相傾兩相顧
    ，斗酒雙魚表情素。雙鰓呀呷鰭鬣張，跋刺銀盤欲飛去。呼兒拂几霜刃揮，紅肥
    花落白雪霏。為君下（竹助）一餐飽，醉著金鞍上馬歸。
　酬張卿夜宿南陵見贈（卷十九（二）一一一三）
    月出魯城東，明如天上雪。魯女驚莎雞，鳴機應秋節。當君相思夜，火落金風高
    。河漢挂戶牖，欲濟無輕舠。我昔辭林丘，雲龍忽相見。客星動太微，朝去洛陽
    殿。爾來得茂彥，七葉仕漢餘。身為下邳客，家有圮橋書。傅說未夢時，終當起
    巖野。萬古騎辰星，光輝照天下。與君各未遇，長策委蒿萊。寶刀隱玉匣，繡澀
    空莓苔。遂令世上愚，輕我土與灰。一朝攀龍去，(土黽)黽安在哉？故山定有酒，與
    爾傾金罍。
  經下邳圮橋懷張子房（卷二二（二）一二九八）
    子房未虎嘯，破產不為家。滄海得壯士，椎秦博浪沙。報韓雖不成，天地皆振動
    。潛匿遊下邳，豈曰非智勇？我來圮橋上，懷古欽英風。唯見碧流水，曾無黃石
    公。歎息此人去，蕭條徐泗空。
  夢遊天姥吟留別（卷十五（一）八九八）
    第一段：起。
    01海客談瀛洲，02煙濤微茫信難求。03越人語天姥，04雲霞明滅或可睹。
    05天姥連天向天橫，06勢拔五岳掩赤城。
　　07天台四萬八千丈，08對此欲倒東南傾。
    第二段：承。述夢遊越中之奇景。
    09我欲因之夢吳越，10一夜飛度鏡湖月。11湖月照我影，12送我至剡溪。
    13謝公宿處今尚在，14淥水蕩漾清猿啼。15腳著謝公屐，16身登青雲梯。
    17半壁見海日，18空中聞天雞。19千巖萬轉路不定，20迷花倚石忽已暝。
    21熊咆龍吟殷巖泉，22慄深林兮驚層巔。23雲青青兮欲雨，24水澹澹兮生煙。
    25列缺霹靂，26丘巒崩摧。27洞天石扇，28訇然中開。29青冥浩蕩不見底，
    30日月照耀金銀臺。
    第三段：轉。述列仙之風采。
    31霓為衣兮風為馬，32雲之君兮紛紛而來下。33虎鼓瑟兮鸞回車，34仙之人兮列
    如麻。35忽魂悸以魄動，36怳驚起而長嗟。37惟覺時之枕席，38失向來之煙霞。
　　第四段：合。悟人生之貴自適。
    39世間行樂亦如此，40古來萬事東流水。41別君去兮何時還，42且放白鹿青崖間
    。43須行即騎訪名山。44安能摧眉折腰事權貴，45使我不得開心顏？
　　〔校〕
　　　題：兩宋本、繆本、王本俱注云：一作別東魯諸公。《英靈》作夢遊天姥山山
　      別東魯諸公。　
      微茫：兩宋本、繆本、王本俱注云：一作瀰漫。
      信難求：《英靈》作不易求。
      語：兩宋本、繆本、咸本、王本俱注云：一作道。
      或可：或，兩宋本、繆本、王本俱注云：一作安。《英靈》作如何，恐非。
      拔：兩宋本、繆本、王本俱注云：一作枝。
      四萬：四，王本注云：當作一。按：王文公詩集卷四八送僧游天台詩李壁注云
　      ：《真誥》：桐柏山高一萬八千丈，今天台亦然。太白云四萬，字誤。
      欲：兩宋本、繆本、王本俱注云：一作絕。《英靈》作絕。
      因之：兩宋本、繆本、王本俱注云：一作冥搜。《英靈》作冥搜。
      腳著：《英靈》作腳穿。
      倚石：倚，咸本作失，注云：一作倚。
      雲青：雲，兩宋本、繆本、王本俱注云：一作扉。
      中開：中，兩宋本、繆本、王本俱注云：一作而。《英靈》中上有而字。
      浩蕩：《英靈》作濛鴻。
      為衣：《英靈》作為裳。
      風為：風，兩宋本、繆本俱作鳳。王本注云：繆本作鳳。
      雲之：之，胡本作中。
      君兮：咸本注云：一本兮下有飄字。
      鼓瑟：《英靈》作鼓琴。
      以魄動：《英靈》作兮。
      惟覺時：惟，咸本作遺。
      亦如此：《英靈》作皆如是。
      去兮：咸本無兮字，蕭本兮作時。王本注云：蕭本作時。
      訪名山：訪，《英靈》作向。
      使我：此句《英靈》作暫樂九色凋朱顏。注云：一作使我不得開心顏。
　　〔注〕　　　
      天姥：天姥山在浙江新昌縣東五十里，乃括蒼山脈之餘支。道書列為第十六洞
        天。（《唐詩三百首鑑賞》）王云：《太平寰宇記》：天姥山在越州剡溪縣
        南八十里。《名山志》云：山有楓千餘丈蕭蕭然。《後吳錄》云：剡縣有天
        姥山，傳云登者聞天姥歌謠之響。謝靈運詩云：「暝抵剡中宿，明登天姥岑
        。高高入雲霓，還期那可尋？」即此也。《一統志》：天姥峰在台州天台縣
        西北，與天台山相對，其峰孤峭，下臨嵊縣，仰望如在天表。　姥，音母。
　　　瀛洲：王云：《十洲記》：瀛洲在東海中，地方四千里，大抵是對會稽去西岸
        七十萬里，上生神芝仙草。又有玉石，高且千丈，出泉如酒味甘，名之為玉
        醴泉，飲之數升輒醉，令人長生。洲上多仙家，風俗似吳人，山川如中國也
        。
　　　赤城：山名，在浙江天臺縣北六里，土色皆赤，狀似雲霞，故名。（《唐詩三
        百首鑑賞》）王云：《太平廣記》：章安縣西有赤城山，周三十里，一峰特
        高，可三百餘丈。《海錄碎事》：顧野王《輿地志》云：赤城山有赤石羅列
        ，長里餘，遙望似赤城。
　　　天台：《雲笈七籤》：天台山高一萬八千丈，洞周圍五百里，名上玉清平之天
        ，即桐柏王真人所理。葛仙翁鍊丹得道處，上應台宿，故曰天台，在台州天
        台縣。
      吳越：此篇指越。為中國語文雙義仄用之法。（黃永武、張高評《唐詩三百首
        鑑賞》
      東南傾：《楚辭．天問》：康回馮怒，地何故以東南傾？
　　　鏡湖：王云：薛方山《浙江志》：鑑湖又曰鏡湖，在會稽縣西南三十里，故南
        湖也。《圖經》云：後漢馬臻為太守，創立鑑湖，在會稽、山陰二縣界。
　　　剡溪：《元和郡縣志》卷二六：剡溪出（越州剡）縣西南，北流入上虞界，為
        上虞江。《清．一統志》：紹興府，曹娥江在會稽縣東南七十里，上流曰剡
        溪。自嵊縣入縣北界曰曹娥江，又北入上虞縣界，一名上虞江。
　　　謝公宿處：晉．謝靈運詩有「暝投剡中宿，明登天姥岑」之句。
　　　謝公屐：《南史》卷一九〈謝靈運傳〉：尋山陟嶺，必造幽峻，巖嶂數十重，
        莫不備盡登躡，常著木屐，上山則去其前齒，下山去其後齒。
　　　青雲梯：謂山勢高峻，拾級上入青雲，一似登梯。《文選》謝靈運〈登石門最
        高頂〉詩：「共登青雲梯。」劉良注：仙者因雲而升，故曰雲梯。
　　　天雞：《述異志》：東南有桃都山，上有大樹名曰桃都，枝相去三千里，上有
        天雞，日初出照此木，天雞則鳴，天下之雞皆隨之鳴。
      熊咆龍吟殷巖泉：咆，怒號也。吟，龍鳴也。殷，震動也。意同今言「轟隆作
        響」。
　　　列缺霹靂：列缺，天隙電光。霹靂，雷聲。《文選》揚雄〈羽獵賦〉：「霹靂
        列缺，吐火施鞭。」李善注：應卲曰：「霹靂，雷也；烈（五臣作列）缺，
        閃隙也。」
　　　洞天：神仙所居之名山勝境。
　　　金銀臺：神仙所居之處也。王云：郭璞游仙詩：神仙排雲出，但見金銀臺。　
      雲之君：即《楚辭》所謂雲中君。雲神，名豐隆。
　　　如麻：王云：傅玄〈吳楚歌〉：「雲為車兮風為馬。」〈西京賦〉：「總會仙
        倡，戲豹舞羆。白虎鼓瑟，蒼龍吹箎。」《太平御覽》：「太微天帝登白鸞
        之車。」上元夫人〈步元曲〉：「忽過紫微垣，真人列如麻。」
      煙霞：泛指夢中景物。（《唐詩三百首鑑賞》）
　　　摧眉：蹙眉。
      折腰：彎腰。
　　〔評箋〕
      王云：范德雞云：夢吳越以下，夢之源也。其間顯而晦，晦而顯，至「失向來
　      之煙霞」，夢極而與人接矣，非太白之胸次筆力，亦不能發此。「枕席」、
  　    「煙霞」二句最有力。結語平衍，亦文勢當如此。
      吳山民云：「千巖萬轉」句，語有包括。下三句，夢中危景。又八句，夢中奇
　      景。又四句，夢中所遇。「唯覺時之枕席」二語，篇中神句，結上啟下。「
  　    世間行樂」二句，因夢生意。結超。（《唐詩選脈會通》）
　　　今人詹（金英）云：陳沆《詩比興箋》云：「此篇昔人皆不論，一若無可疑議
        者。．．．蓋此篇即屈子〈遠遊〉之旨，亦即太白〈梁甫吟〉『我欲攀龍見
        明主，雷公砰訇震天鼓，．．．閶闔九門不可通，以額扣關閽者怒』之旨也
        。太白被放以後，回首蓬萊宮殿，有若夢遊，故託天姥以寄意。首言求仙難
        必，遇主或易，故『我欲因之夢吳越，一夜飛渡鏡湖月』言欲乘風而至君門
        也。『身登青雲梯，半壁見海日』以下言金鑾召見，置身雲霄，醉草殿廷，
        侍從親近也。「忽魂悸以魄動」以下言一旦被放，君門萬里。故云『惟覺時
        之枕席，失向來之煙霞』也。『世間行樂亦如此，古來萬事東流水，．．．
        須行即騎訪名山，安能摧眉折腰事權貴』云云，所謂『平生不識高將軍，手
        汙吾足乃敢嗔』也。題曰留別，蓋寄去國離都之思，非徒酬贈握手之作。」
        按：陳氏說亦間有是處，但以留別二字為寄去國離都之意思，則左矣。仇注
        《杜集．春日憶李白》詩下，引顧宸曰：「天寶五載春，公歸長安，白被放
        浪遊，再入吳。」按：杜甫之去魯在天寶五載秋，已見前，其歸至長安似應
        在本年冬季。至白別東魯諸公再遊吳越，亦在是時，翌年春則已達會稽，故
        杜甫有詩懷之也。
  魯中送二從弟赴舉之西京（卷十七（二）一○三一）
    魯客向西笑，君門若夢中。霜凋逐臣髮，日憶明光宮。復羨二龍去，才華冠世雄
    。平衢騁高足，逸翰凌長風。舞袖拂秋月，歌筵聞早鴻。送君日千里，良會何由
    同？
  魯中都東樓醉起作（卷二三（二）一三二九）
    昨日東樓醉，還應倒接羅。阿誰伏上馬？不省下樓時。
  魯東門觀刈蒲（卷二四（二）一四一七）
    魯國寒事早，初霜刈渚蒲。揮鐮若轉月，拂水生連珠。此草最可珍，何必貴龍鬚
    ？織作玉床席，欣承清夜娛。羅衣能再拂，不畏素塵蕪。
  魯郡堯祠送吳五之琅琊（卷十六（二）九八五）
    堯沒三千歲，青松古廟存。送行奠桂酒，拜舞清心魂。日色促歸人，連歌倒芳樽
    。馬嘶俱醉起，分手更何言？
  魯郡堯祠送張十四遊西北（卷十七（二）一○○一）
    猛虎伏尺草，雖藏難蔽身。有如張公子，骯髒在風塵。豈無橫腰劍？屈彼淮陰人
    。擊筑向北燕，燕歌易水濱。歸來太山上，當與爾為鄰。
  魯郡堯祠送竇明府薄華還西京（卷十六（二）九八五）
    朝策犁眉騧，舉鞭力不堪。強扶愁疾向何處？角巾微服堯祠南。長楊掃地不見日
    ，石門噴作金沙潭。笑誇故人指絕境，山光水色青於藍。廟中往往來擊鼓，堯本
    無心爾何苦？門前長跪雙石人，有女如花日歌舞。銀鞍繡轂往復迴，簸林蹶石鳴
    風雷。遠煙空翠時明滅，白鷗歷亂長飛雪。紅泥亭子赤欄干，碧流環轉青錦湍。
    深沉百丈洞海底，那知不有蛟龍蟠？君不見，綠珠潭水流東海，綠珠紅粉沉光彩
    。綠珠樓下花滿園，今日曾無一枝在。昨夜秋聲閶闔來，洞庭木落騷人哀。遂將
    三五少年輩，登高遠望形神開。生前一笑輕九鼎，魏武何悲銅雀臺？我歌白雲倚
    窗牖，爾聞其聲但揮手。長風吹月渡海來，遙勸仙人一杯酒。酒中樂酣宵向分，
    舉觴酹堯堯可聞。何不令皋繇擁篲橫八極，直上青天掃浮雲。高陽小飲真瑣瑣，
    山公酩酊何如我？竹林七子去道賒，蘭亭雄筆安足誇？堯祠笑殺五湖水，至今憔
    悴空荷花。爾向西秦我東越，暫向瀛洲訪金闕。藍田太白若可期，為余掃灑石上
    月。
  攜妓登梁王棲霞山孟氏桃園中（卷二十（二）一一六一）
    碧草已滿地，柳與梅爭春。謝公自有東山妓，金屏笑坐如花芢。今日非昨日，明
    日還復來。白髮對綠酒，強歌心已摧。君不見梁王池上月，昔照梁王樽中酒。梁
    王已去明月在，黃鸝愁醉啼春風。分明感激眼前事，莫惜醉臥桃園東。
  贈從弟冽（卷十二（一）七九九）
    楚人不識鳳，重價求山雞。獻主昔云是，今來方覺迷。自居漆園北，久別咸陽西
    。風飄落日去，節變流鶯啼。桃李寒未開，幽關豈來蹊？縫君發花萼，若與青雲
    齊。及此桑葉綠，春蠶起中閨。日出布穀鳴，田家擁鋤犁。顧余乏尺土，東作誰
    相攜？傅說降霖雨，公輸造雲梯。羌戎事未息，君子悲塗泥。報國有長策，成功
    羞執珪。無由謁明主，杖策還蓬藜。他年爾相訪，知我在磻溪。
７４７　丁亥　玄宗　天寶六 　
        ■李林甫賀野無遺賢。　祿山得出入禁中。　王忠嗣奏祿山必反，林甫遂惡
          忠嗣，貶之。　名驪山宮曰華清。　以哥舒翰為隴右節度使。以天下歲貢
          物賜林甫。　高仙芝為四鎮安西節度使。
　▲李白四十七歲。至越中，知賀知章已死，回棹北上，至金陵，遇崔成甫。聞李邕
    ﹑裴敦復等被害，不勝悲憤。
  【詩】
　酬崔侍御（成甫）（卷十九（二）一一二○）（從郁賢皓《謫仙詩豪李白》說）
    嚴陵不從萬乘遊，歸臥空山釣碧流。自是客星辭帝坐，元非太白醉揚州。
  同友人舟行（卷二十（二）一一六四）
    楚臣傷江楓，謝客拾海月。懷沙去瀟湘，挂席泛溟渤。蹇予訪前跡，獨往造窮髮
    。古人不可攀，去若浮雲沒。願言弄倒景，從此鍊真骨。華頂窺絕冥，蓬壺望超
    忽。不知青春度，但怪綠芳歇。空持釣鰲心，從此謝魏闕。‵
  自金陵泝流過白壁山翫月達天門寄句容王主簿（卷十四（一）八九一）
    滄江泝流歸，白壁見秋月。秋月照白壁，皓如山陰雪。幽人亭宵征，賈客忘早發
    。進帆天門山，迴首牛渚沒。川長信風來，日出宿霧歇。故人在咫尺，新賞成胡
    越。寄君青蘭花，惠好庶不絕。
  君道曲（卷四（一）三二一）
    大君若天覆，廣運無不至。軒后爪牙常先太山稽，如心之使臂。小白鴻翼於夷吾
    ，劉葛魚水本無二。土扶可成牆，積德為厚地。
  「松柏本孤直」詩（古風五十九首之十二）（卷二（一）一一四）
    松柏本孤直，難為桃李顏。昭昭嚴子陵，垂釣倉波間。身將客星隱；心與浮雲閑
    。長揖萬乘君，還歸富春山。清風灑六合，邈然不可攀。使我長嘆息，冥棲巖石
    間。
　浣紗石上女（卷二五（二）一五○○）
    玉面耶溪女，青蛾紅粉妝。一雙金齒屐，兩足白如霜。
  留別廣陵諸公（卷十五（一）九一七）
    憶昔作少年，結交趙與燕。金羈絡駿馬，錦帶橫龍泉。寸心無疑事，所向非徒然
    。晚節覺此疏，獵精草太玄。空名束壯士，薄俗棄高賢。中迴聖明顧，揮翰淩雲
    煙。騎虎不敢下，攀龍忽墮天。還家守清真，孤潔勵秋蟬。煉丹費火石，採藥窮
    山川。臥海不關人，租稅遼東田。乘興忽復起，棹歌溪中船。臨醉謝葛強，山公
    欲倒鞭。狂歌自此別，垂釣滄浪前。
  淮海對雪贈傅靄（卷九（一）五九六）
    朔雪落吳天，從風渡溟渤。海樹成陽春，江沙皓明月。興從剡溪起，思繞梁園發
    。寄君郢中歌，曲罷心斷絕。
  採蓮曲（卷四（一）三一四）
    若耶溪旁採蓮女，笑隔荷花共人語。日照新妝水底明，風飄香袂空中舉。岸上誰
    家遊冶郎，三三五五映垂楊。紫騮嘶入落花去，見此踟躕空斷腸。
　〔注〕
    採蓮曲：蕭云：《樂錄》草木二十四曲，內有採蓮曲。　王云：採蓮曲起梁武帝
    　父子，後人多擬之。
    若耶溪：王云：《太平寰宇記》：若耶溪在越州會稽東南二十八里。《一統志》
    　：若耶溪在紹興府城南二十五里，西施採蓮於此。
    紫騮：王云：鄭玄《毛詩箋》：赤身黑鬣曰騮。《南史》：帝賜羊侃河南國紫騮
　    。
  越女詞五首（卷二五（二）一四九七）
    其一（頁一四九七）
    長干吳兒女，眉目豔星月。屐上足如霜，不著鴉頭襪。
    其二（頁一四九八）
    吳兒多白皙，好為蕩舟劇。賣眼擲春心，折花調行客。
  〔注〕
    吳兒：吳地女子。
    蕩舟劇：船中之搖蕩嬉戲。
    賣眼：眉目傳情。
    調：挑逗，戲弄。
    其三（頁一四九八）
    耶溪採蓮女，見客棹歌回。笑入荷花去，佯羞不出來。
　〔注〕
    耶溪：若耶溪，在今浙江紹興市南。溪旁有浣紗石古跡，相傳春秋美女西施浣紗
　    於此。
    棹歌：船歌。
    其四（頁一四九九）
    東陽素足女，會稽素舸郎。相看月未墮，白地斷肝腸。
　〔注〕
    東陽：今浙江東陽縣。
    素足：指赤足，或白皙如玉之足。
    會稽：今浙江紹興市。
    素舸：未漆之船。
    白地：憑白地。
    其五（頁一四九九）
    鏡湖水如月，耶溪女如雪。新妝蕩新波，光景兩奇絕。
  對酒憶賀監二首并序（卷二三（二）一三六二）
    　　太子賓客賀公於長安紫極宮一見余，呼余為謫仙人，因解金龜換酒為樂。悵
    然有懷，而作是詩。
    其一（頁一三六二）
    四明有狂客，風流賀季真。長安一相見，呼我謫仙人。昔好杯中物，今為松下塵
    。金龜換酒處，卻憶淚沾巾。
    其二（頁一三六四）
    狂客歸四明，山陰道士迎。敕賜鏡湖水，為君臺沼榮。人亡餘故宅，空有荷花生
    。念此杳如夢，淒然傷我情。
  重憶一首（頁一三六五）
    欲向江東去，定將誰舉杯？稽山無賀老，卻棹酒船回。
  戰城南（卷三（一）二二二）
    去年戰桑乾源，今年戰蔥河道。洗兵條支海上波，放馬天山雪中草。萬里長征戰
    ，三軍盡衰老。匈奴以殺戮為耕作，古來惟見白骨黃沙田。秦家築城備胡處，漢
    家還有烽火燃。烽火燃不息，征戰無已時。野戰格鬥死，敗馬號鳴向天悲。烏鳶
    啄人腸，銜飛上挂枯樹枝。士卒塗草莽，將軍空爾為。乃知兵者是凶器，聖人不
    得已而用之。
　〔注〕
    戰城南：王云：按《宋書》，漢鼓吹鐃歌十八曲中有戰城南曲。《樂府古題要解
　    》：戰城南，期辭大略言：戰城南，死郭北。野死不得葬，為烏鳥所食。願為
　    忠臣，朝出攻戰而暮不得歸也。
    桑乾源：王云：《太平寰宇記》：桑乾河在朔州馬邑縣東三十里，源出北山下。
　    《一統志》：桑乾河在山西大同府城南六十里，源出馬邑縣北洪濤山，下與金
　    龍池水合流，東南入蘆溝河。
    蔥河道：《漢書卷》卷九六〈西域傳〉：其河有兩源：一出蔥嶺山，一出于闐。
　    于闐在南山下，其河北流，與蔥嶺合，東注蒲昌海。　《太平寰宇記》卷一五
　    四：《西河舊事》愉：蔥嶺在敦煌西八千里，其山高大，上悉生蔥，故曰蔥嶺
　    。河源潛發其嶺，分為二水。《涼州異物志》云：蔥嶺水分流東西，西入大海
  　  ，東為河源，張騫使大宛而窮河源，謂極於此，不達崑崙也。
    條支：《後漢書》卷九六〈西域傳〉：條支國，城在山上，周圍四十餘里，臨西
　    海。
    天山：《元和郡縣志》卷四：天山一名白山，一名時羅漫山，在（伊）州北一百
　    二十里。春夏有雪，出好木及金鐵，匈奴謂之天山，過之皆下馬拜。　參見〈
  　  關山月〉詩注。
    烽火：《後漢書．光武帝紀》：「大將軍杜茂屯北邊，築亭候、修烽燧。」注：
　    「邊方告警，作高土臺，臺上作桔皋，桔皋頭上有籠，中置薪草，有寇即舉火
　    燃之以相告，曰烽。又多積薪，寇至即燔之望其煙，曰燧。晝則燔燧，夜乃舉
  　  烽。
　戰城南（卷三○（二）一七一一詩文補遺）
    戰地何昏昏！戰士如群蟻。氣重日輪紅，血染蓬蒿紫。烏鳥銜人肉，食悶飛不起
    。昨日城上人，今日城下鬼。旗色如羅星，鼙聲殊未已。妾家夫與兒，俱在鼙聲
    裏。
  贈丹陽橫山周處士惟長（卷九（一）六○八）
    周子橫山隱，開門臨城隅。連峰入戶牖，勝概淩方壺。時枉白紵詞，放歌丹陽湖
    。水色傲溟渤，川光秀菰蒲。當其得意時，心與天壤俱。閑雲隨舒卷，安識身有
    無？抱石恥獻玉，沉泉笑探珠。羽化如可作，相攜上清都。
  贈崔郎中宗之（卷十（一）六七五）
    胡雁拂海翼，翱翔鳴素秋。驚雲辭沙朔，飄蕩迷河洲。有如飛蓬人，去逐萬里遊
    。登高望浮雲，彷彿如舊丘。日從海旁沒，水向天邊流。長嘯倚孤劍，目極心悠
    悠。歲晏歸去來，富貴安可求？仲尼七十說，歷聘莫見收。魯連逃千金，珪組豈
    可酬？時哉茍不會，草木為我儔。希君同攜手，長往南山幽。
  贈崔諮議（卷十（一）六七八）
    騄驥本天馬，素非伏櫪駒。長嘶向清風，倏忽淩九區。何言西北至，卻走東南隅
    ？世道有翻覆，前期難預圖。希君一剪拂，猶可騁中衢。
  翫月金陵城西孫楚酒樓達曙歌吹日晚著紫綺裘烏紗巾與酒客數人棹歌秦淮往石頭訪
　  崔四侍御（卷十九（二）一一二二）（從郁賢皓《謫仙詩豪李白》說）
    昨翫西城月，青天垂玉鉤。朝沽金陵酒，歌吹孫楚樓。忽憶繡衣人，乘船往石頭
    。草裹烏紗巾，倒被紫綺裘。兩岸拍手笑，疑是王子猷。酒客十數公，崩騰醉中
    流。謔浪掉海客，喧呼傲陽侯。半道逢吳姬，卷廉出揶揄。我憶君到此，不知狂
    與羞。月下一見君，三杯便迴橈。捨舟共連袂，行上南渡橋。興發歌綠水，秦客
    為之搖。雞鳴復相招，清宴逸雲霄。贈我數百字，字字凌風飆。繫之衣裘上，相
    憶每長謠。
７４８  戊子　玄宗　天寶七
        ■高力士為驃騎大將軍。　賜祿山鐵券。　楊釗判度支事。貴妃姊三人皆封
          國夫人。哥舒翰築神威軍應龍城。吐蕃不敢近青海。
　▲李白四十八歲。遊揚州江陽縣﹑廬江一帶。
  【詩】
  口號吳王美人半醉（卷二五（二）一四八五）
    風動荷花水殿香，姑蘇臺上見吳王。西施醉舞嬌無力，笑倚東窗白玉床。
  同吳王送杜秀芝舉入京（卷十八（二）一○六四）
    秀才何翩翩！王許回也賢。暫別廬江守，將遊京兆天。秋山宜落日，秀木出寒煙
    。欲折一枝桂，還來雁沼前。
  送楊燕之東魯（卷十七（二）一○三七）
    關西楊伯起，漢日舊稱賢。四代三公族，清風播人天。夫子華陰居，開門對玉蓮
    。何事歷衡霍，雲帆今始還。君坐稍解顏，為我歌此篇。我固侯門士，謬登聖主
    筵。一辭金華殿，蹭蹬長江邊。二子魯門東，別來已經年。因君此中去，不覺淚
    如泉。
　寄上吳王三首（卷十四（一）八九二）
    其一（頁八九二）
    淮王愛八公，攜手綠雲中。小子忝枝葉，亦攀丹桂叢。謬以詞賦重，而將枚馬同
    。何日背淮水？東之觀土風。
    其二（頁八九三）
    坐嘯廬江靜，閑聞進玉觴。去時無一物，東壁挂胡床。
    其三（頁八九四）
    英明廬江守，聲譽廣平籍。灑掃黃金臺，招邀青雲客。客曾與天通，出入清禁中
    。襄王憐宋玉，願入蘭臺宮。
  廬江主人婦（卷二二（二）一三○六）
    孔雀東飛何處棲？廬江小吏仲卿妻。為客裁縫君自見，城烏獨宿夜空啼。
  敘舊贈江陽宰陸調（卷十（一）六八四）（從郁賢皓《謫仙詩豪李白》說）
    太伯讓天下，仲雍揚波濤。清風蕩萬古，跡與星辰高。開吳食東溟，陸氏世英髦
    。多君秉古節，岳立冠人曹。風流少年時，京洛事遊遨。腰間延陵劍，玉帶明珠
    袍。我昔鬥雞徒，連延五陵豪。邀遮相組織，呵嚇來煎熬。君開萬叢人，鞍馬皆
    辟易。告急清憲臺，脫余北門厄。間宰江陽邑，剪棘樹蘭芳。城門何肅穆！五月
    飛秋霜。好鳥集珍木，高才列華堂。時從府中歸，絲管儼成行。但苦隔遠道，無
    由共銜觴。江北荷花開，江南楊梅鮮。挂席候海色，乘風下長川。多酤新豐醁，
    滿載剡溪船。中途不遇人，直到爾門前。大笑同一醉，取樂平生年。
７４９　己丑　玄宗  天寶八
        ■林甫奏停折衝府上下魚書，自是精兵皆聚於西北邊，中國始無武備。　哥
          舒翰攻拔吐蕃石堡城。
　▲李白四十九歲。在金陵。
  【詩】
  「代馬不思越」詩（古風五十九首之六）（卷二（一）一○四）
    代馬不思越，越禽不戀燕。情性有所習，土風固其然。昔別雁門關，金戍龍庭前
    。驚沙亂海日，飛雪迷胡天。蟣虱生虎鶡，心魂逐旌旃。苦戰功不賞，忠誠難可
    宣。誰憐李飛將，白首沒三邊？
  江上送女道士褚三清遊南岳（卷十八（二）一○五二）
    吳江女道士，頭戴蓮花巾。霓衣不濕雨，特異陽臺雲。足下遠遊履，淩波生素塵
    。尋仙向南岳，應見魏夫人。
  金陵送張十一再遊東吳（卷十七（二）一○三三）
    張翰黃花句，風流五百年。誰人今繼作？夫子世稱賢。再動遊吳棹，還浮入海船
    。春光白門柳，霞色赤城天。去國難為別，思歸各未旋。空餘賈生淚，相顧共悽
    然。
  送友人遊梅湖（卷十六（二）九七四）
    送君遊梅湖，應見梅花發。有使寄我來，無令紅芳歇。暫行新林浦，定醉金陵月
    。莫惜一雁書，音塵坐胡越。
  送紀秀才遊越（卷十七（二）一○三四）
    海水不滿眼，觀濤難稱心。即知蓬萊石，卻是巨鰲簪。送爾遊華頂，令余發舄吟
    。仙人居射的，道士住山陰。禹穴尋溪入，雲門隔嶺深。綠蘿秋月夜，相憶在鳴
    琴。
  「胡關饒風沙」詩（古風五十九首之十四）（卷二（一）一一八）
    胡關饒風沙，蕭索竟終古。木落秋草黃，登高望戎虜。荒城空大漠，邊邑無遺堵
    。白骨橫千霜，嵯峨蔽榛莽。借問誰陵虐？天驕毒威武。赫怒我聖皇，勞師事鼙
    鼓。陽和變殺氣，發卒騷中土。三十六萬人，哀哀淚如雨。且悲行就役，安得營
    農圃？不見征戍兒，豈知關山苦？李牧今不在，邊人飼豺虎。
  勞勞亭（卷二五（二）一四四三）
    天下傷心處，勞勞送客亭。春風知別苦，不遣柳條青。
　　〔注〕
      勞勞亭：楊云：《輿地志》：秣陵縣新亭隴有遠望樓，又名勞勞樓，宋改為臨
　      滄觀，行人分別之所。王云：《景定建康志》：勞勞亭在城南十五里，古送
　      別之所。吳置亭在勞勞山上，今顧家寨大路東即其所。《江南通志》：勞勞
  　    亭在江寧府治西南。
  勞勞亭歌（卷七（一）五一三）
    金陵勞勞送客堂，蔓草離離生道旁。古情不盡東流水，此地悲風愁白楊。我乘素
    舸同康樂，朗詠清川飛夜霜。昔聞牛渚吟五章，今來何謝袁家郎？苦竹寒聲動秋
    月，獨宿空簾歸夢長。
  聞王昌齡左遷龍標遙有此寄（卷十三（一）八四一）
    楊花落盡子規啼，聞道龍標過五溪。我寄愁心與明月，隨風直到夜郎西。
　　〔校〕
      楊花：此下四字兩宋本、繆本俱作揚州花落，注云：一作楊花落盡。王本注云
　      ：一作揚州花落。
      隨風：風，兩宋本、繆本俱作君。王本注云：繆本作君。
　　〔注〕
      王昌齡：《新唐書》卷二○三〈文藝傳．下〉：王昌齡，字少伯，江寧人。第
        進士，補校書郎，又中宏辭，遷汜水尉。不護細行，貶龍標尉。以世亂還鄉
        里，為刺史閭丘曉所殺。昌齡工詩，緒密而思清，時謂王江寧云。
　　　龍標：《舊唐書．地理志》：江南西道巫州龍標：武德七年置，屬辰州，貞觀
        八年置巫州為理所。○按：《新唐書》敘州潭陽郡下云：貞觀八年析置夜郎
        、郎溪、思微三縣。二書敘次均不明晰。《輿地紀勝》卷七一沅州：唐詩人
        王昌齡嘗尉是邑，李白以詩送云云。注：龍標在古夜郎東南，今辰溪縣乃隋
        之夜郎，此云西者，以《隋．地理志》言之也。
　　　五溪：王云：五溪：一辰溪、二酉溪、三巫溪、四武溪、五沅溪。、今黔中道
        謂之五溪。又云：五溪中地歸漢以後，列代開拓，今播川、涪川、夜郎、義
        泉、龍溪、溱溪等地。○按：均在今湖南西部。
      夜郎：今湖南省沅陵縣之夜郎。
　　〔評箋〕
      今人詹（金英）云：昌齡之卒當在天寶十五載間，其貶龍標尉究在何年，史無
        明文。按殷璠《河嶽英靈集》謂王昌齡「奈何晚節不矜細行，謗議沸騰，垂
        歷遐荒，使知音者嘆惜。」（《唐詩紀事》引作晚節謗議沸騰，言行相背，
        及淪落竄謫，竟未減才名。固知善毀者不能毀西施之美也。）當指昌齡貶龍
        標尉而言。又常建鄂渚招王昌齡張僨詩云：「楚山隔湘水，湖畔落日曛。．
        ．．謫居未為歎，讒枉何何由分？」似亦在昌齡貶龍標尉時。常建此詩既已
        選入《河嶽鷹靈集》，則昌齡之左遷龍標當在天寶十暗載以前。本詩起句云
        「楊花落盡子規啼」，疑是天寶八載春間於揚州作。
  寄東魯二稚子（卷十三（一）八五八）（從郁賢皓《謫仙詩豪李白》說）
    01吳地桑葉綠，02吳蠶已三眠。03我家寄東魯，04誰種龜陰田？
    05春事已不及，06江行復茫然。07南風吹歸心，08飛墮酒樓前。
    09樓東一株桃，10枝葉拂青煙。11此樹我所種，12別來向三年。
    13桃今與樓齊，14我行尚未旋。15嬌女字平陽，16折花倚桃邊。
    17折花不見我，18淚下如流泉。19小兒名伯禽，20與姊亦齊肩。
    21雙行桃樹下，22撫背復誰憐？23念此失次第，24肝腸日憂煎。
    25裂素寫遠意，26因之汶陽川。
　〔注〕
    龜陰田：《春秋》定十年：「齊人來歸鄆、讙、龜陰田。」杜注：泰山博縣北龜
　    山。陰，田在其北也。
　〔評〕　　
    今人詹（金英）云：《本事詩》：初白自幼好酒，於兗州習業，平居多飲。又於
　    任城構酒樓，日與同志荒宴其上，少有醒時。邑人皆以白重名，望其樓加敬焉
  　  。（《太平廣記》卷二○一引），蓋即此酒樓也。詩又云：「嬌女字平陽，．
　    ．．小兒名伯禽，與姊亦齊肩。」魏顥〈李翰林集序〉曰：「白始娶於許，生
　    一女一男，曰明月奴。女既嫁而卒。．．．次合於魯一婦人，生子曰頗黎。」
  　  王注曰：「太白後只一子伯禽，未知其明月奴與？其頗黎與？按頗黎之生，當
　    在白元配許氏卒後，今既言『與姊亦齊肩』，則伯禽與平陽相去不數歲，其為
　    明月奴而非頗黎明矣。」《湖北通志．流寓傳》謂夫人許氏生一女一男，男曰
　    明月奴，女既嫁而卒。以為魏顥序曰字上脫一男字，不為無見。按〈南陵別兒
　    童入京〉詩謂「兒女嬉笑牽人衣」。度其時白之兒女蓋在三、五歲間，今兒女
　    齊肩，則已屆十齡左右矣。白之去魯南游，約在天寶六載（七五七）春間，此
  　  詩蓋天寶九載春作，故得云「別來向三年」也。
　送蕭三十一之魯中兼問稚子伯禽（卷十七（二）一○四○）（從郁賢皓《謫仙詩豪
    李白》說）
    六月南風吹白沙，吳牛喘月氣成霞。水國鬱蒸不可處，時炎道遠無行車。夫子如
    何涉江路？雲帆嫋嫋金陵去。高堂倚門望伯魚，魯中正是趨庭處。我家寄在沙丘
    旁，三年不歸空斷腸。君行既識伯禽子，應駕小車騎白羊。
  答王十二寒夜獨酌有懷（卷十九（二）一一四三）（從郁賢皓《謫仙詩豪李白》說
    ）
    昨夜吳中雪，子猷佳興發。萬里浮雲卷碧山，青天中道流孤月。孤月滄浪河漢清
    ，北斗錯落長庚明。懷余對酒夜霜白，玉床金井冰崢嶸。人生飄忽百年內，且須
    酣暢萬古情。君不能狸膏金距學鬥雞，坐令鼻息吹虹霓。君不能學哥舒，橫行青
    海夜帶刀。西屠石堡取紫袍。吟詩作賦北窗裏，萬言不直一杯水。世人聞此皆掉
    頭，有如東風射馬耳。魚目亦笑我，請與明月同。驊騮拳跼不能食，蹇驢得志鳴
    春風。折楊黃華合流俗，晉君聽琴枉清角。巴人誰肯和陽春？楚地猶來賤奇璞。
    黃金散盡交不成，白首為儒身被輕。一談一笑失顏色，蒼蠅貝錦喧謗聲。曾參豈
    是殺人者？讒言三及慈母驚。與君論心握君手，榮辱於余亦何有？孔聖猶聞傷鳳
    麟，董龍更是何雞狗？一生傲岸苦不諧，恩疏媒勞志多乖。嚴陵高揖漢天子，何
    必長劍拄頤事玉階。達亦不足貴，窮亦不足悲。韓信羞將絳灌比，禰衡恥逐屠沽
    兒。君不見，李北海，英風豪氣今何在！君不見，裴尚書，土墳三尺蒿棘居！少
    年早欲五湖去，見此彌將鐘鼎疏。
　【文】
  答族姪僧中孚贈玉泉仙人掌茶并序（卷十九（二）一一二七）
    　　余聞荊州玉泉寺近清溪諸山，山洞往往有乳窟，窟中多玉泉交流。其中有白
    蝙蝠，大如鴉。按仙經：蝙蝠一名仙鼠，千歲之後，體白如雪，棲則倒懸，蓋飲
    乳水而長生也。其水邊處處有茗草羅生，枝葉如碧玉，惟玉泉真公常采而飲之。
    年八十餘歲，顏色如桃花，而此茗清香滑熟異於他者，所以能還童振枯，扶人壽
    也。余遊金陵，見宗僧中孚示余茶數十片，拳然重疊，其狀如手，號為仙人掌茶
    ，蓋新出乎玉泉之山，曠古未(賣見)。因持之見遺，兼贈詩要余答之，遂有此作。後
    之高僧大隱知仙人掌茶發乎中孚禪子及青蓮居士李白也。
    常聞玉泉山，山洞多乳窟。仙鼠如白鴉，倒懸清溪月。茗生此中石，玉泉流不歇
    。根柯灑芳津，採服潤肌骨。叢老卷綠葉，枝枝相接連。曝成仙人掌，似拍洪崖
    肩。舉世未見之，其名定誰傳。宗英乃禪伯，投贈以佳篇。清鏡燭無鹽，顧慚西
    子妍。朝坐有餘興，長吟播諸天。
７５０　庚寅　玄宗　天寶九
        ■封西岳。　賜祿山爵東平郡王，將帥封王自此始。　以祿山兼河北採訪使
          。　賜楊釗名國忠。　南詔王閣羅鳳反，陷雲南郡。
  ▲李白五十歲。回東魯。秋，至石門山訪元丹丘。
  【詩】
  尋高鳳石門山中元丹丘（卷二三（二）一三二六）（從郁賢皓《謫仙詩豪李白》說
    ）
    尋幽無前期，乘興不覺遠。蒼崖渺難涉，白日忽欲晚。未窮三四山，已歷千萬轉
    。寂寂聞猿愁，行行見雲收。高松來好月，空谷宜清秋。谿深古雪在，石斷寒泉
    流。峰巒秀中天，登眺不可盡。丹丘遙相呼，顧我忽而哂。遂造窮谷間，始知靜
    者閑。留歡達永夜，清曉方言還。
  秋日鍊藥院鑷白髮贈元六兄林宗（卷十（一）六六五）（從郁賢皓《謫仙詩豪李白
    》說）
    木落識歲秋，瓶冰知天寒。桂枝日已綠，拂雪淩雲端。弱齡接光景，矯翼攀鴻鸞
    。投分三十載，榮枯同所歡。長吁望青雲，鑷白坐相看。秋顏入曉鐘，壯髮凋危
    冠。窮與鮑生賈，飢從漂母餐。時來極天人，道在豈吟嘆？樂毅方適趙，蘇秦初
    說韓。卷舒固在我，何事空摧殘？
  憶舊遊寄譙郡元參軍（卷十三（一）八四四）（從郁賢皓《謫仙詩豪李白》說）
    憶昔洛陽董糟丘，為余天津橋南造酒樓。黃金白璧買歌笑，一醉累月輕王侯。海
    內賢豪青雲客，就中與君心莫逆。迴山轉海不作難，傾情倒意無所惜。我向淮南
    攀桂枝，君留洛北愁夢思。不忍別，還相隨。相隨迢迢訪仙城，三十六曲水迴縈
    。一溪初入千花明，萬壑度盡松風聲。銀鞍金絡到平地，漢東太守來相迎。紫陽
    之真人，邀我吹玉笙。餐霞樓上動仙樂，嘈然宛似鸞鳳鳴。袖長管催欲輕舉，漢
    中太守醉起舞。手持錦袍覆我身，我醉橫眠枕其股。當筵意氣淩九霄，星離雨散
    不終朝。分飛楚關山水遙。余既還山尋故巢，君亦歸家度渭橋。君家嚴君勇貔虎
    ，作尹并州遏戎虜。五月相呼渡太行，摧輪不道羊腸苦。行來北涼歲月深，感君
    貴義輕黃金。瓊杯綺食青玉案，使我醉飽無歸心。時時出向城西曲，晉祠流水如
    碧玉。浮舟弄水蕭鼓鳴，微波龍鱗莎草綠。興來攜妓恣經過，其若楊花似雪何。
    紅妝欲醉宜斜日，百尺清潭寫翠娥。翠娥嬋娟初月輝，美人更唱舞羅衣。清風吹
    歌入空去，歌曲自繞行雲飛。此時行樂難再遇，西遊因獻長楊賦。北闕青雲不可
    期，東山白首還歸去。渭橋南頭一遇君，酇臺之北又離群。問余別恨今多少，落
    花春暮爭紛紛。言亦不可盡，情亦不可及。呼兒長跪緘此辭，寄君千里遙相憶。
  冬夜醉宿龍門覺起言志（卷二三（二）一三三六）
    醉來脫寶劍，旅憩高堂眠。中夜忽驚覺，起立明燈前。開軒聊直望，曉雪河冰壯
    。哀哀歌苦寒，鬱鬱獨惆悵。傅說板築臣，李斯鷹犬人。欻起匡社稷，寧復長艱
    辛？而我胡為者？嘆息龍門下。富貴未可期，殷憂向誰寫？去去淚滿襟，舉聲梁
    甫吟。青雲當自致，何必求知音？
  江上寄元六林宗（卷十四（一）八七九）
    霜落江始寒，楓葉綠未脫。客行悲清秋，永路苦不達。滄波眇川汜，白日隱天末
    。停棹依林巒，驚猿相叫聒。夜分河漢轉，起視溟漲闊。涼風何蕭蕭！流水鳴活
    活。浦沙淨如洗，海月明可掇。蘭交空懷思，瓊樹詎解渴？勗哉滄洲心，歲晚庶
    不奪。幽賞頗自得，興遠與誰豁。
  金陵白下亭留別（卷十五（一）九三○）
    驛亭三楊樹，正當白下門。吳煙暝長條，漢水齧古根。向來送行處，迴首阻笑言
    。別後若見之，為余一攀翻。
  金陵望漢江（卷二一（二）一二五三）
    漢江迴萬里，派作九龍盤。橫潰豁中國，崔嵬飛迅湍。六帝淪亡後，三吳不足觀
    。我君混區宇，垂拱眾流安。今日任公子，滄浪罷釣竿。
  留別金陵諸公（卷十五（一）九二六）
    海水昔飛動，三龍紛戰爭。鍾山危波瀾，傾側駭奔鯨。黃旗一掃蕩，割嚷開吳京
    。六代更霸王，遺跡見都城。至今秦淮間，禮樂秀群英。地扇鄒魯學，詩騰顏謝
    名。五月金陵西，祖余白下亭。欲尋廬峰頂，先繞漢水行。香爐紫煙滅，瀑布落
    太清。若攀星辰去，揮手緬含情。
  雪讒詩贈友人（卷九（一）六三二）
    　　嗟余沉迷，猖獗已久。五十知非，古人常有。立言補過，庶存不朽。包荒匿
    瑕，蓄此煩醜。月出致譏，貽媿皓首。感悟遂晚，事往日遷。白璧何辜？青蠅履
    前。群輕折軸，下沉黃泉。眾毛飛骨，上淩青天。萋斐暗成，貝錦粲然。泥沙聚
    埃，珠玉不鮮。洪燄爍山，發自纖煙。滄波蕩日，起於微涓。交亂四國，播於八
    埏。拾塵掇蜂，疑聖猜賢。哀哉悲夫！誰察予之貞堅？
        彼人之猖狂，不如鵲之彊彊。彼婦人之淫昏，不如鶉之奔奔。坦蕩君子，無
    悅簧言。擢髮續罪，罪乃孔多。傾海流惡，惡無以過。人生實難，逢此織羅。積
    毀銷金，沉憂作歌。天未喪文，其如予何！
    　　妲己滅紂，褒女惑周。天維蕩覆，職此之由。漢祖呂氏，食其在傍。秦皇太
    后，毐亦淫荒。螮蝀作昏，遂掩太陽。萬乘尚爾，匹夫何傷！辭殫意窮，心切理
    直。如或妄談，昊天是殛。子野善聽，離婁至明。神靡遁響，鬼無逃形。不我遐
    棄，庶昭忠誠。
  登梅崗望金陵贈族姪高座寺僧中孚（卷二一（二）一二三二）
    鍾山抱金陵，霸氣昔騰發。天開帝王居，海色照宮闕。群峰如逐鹿，奔走相馳突
    。江水九道來，雲端遙明沒。時遷大運去，龍虎勢休歇。我來屬天清，登覽窮楚
    越。吾宗挺禪伯，特秀鸞鳳骨。眾星羅青天，明者獨有月。冥居順生理，草木不
    翦伐。煙窗引薔薇，石壁老野蕨。吳風謝安屐，白足傲履（革蔑）。幾宿一下山
    ，蕭然忘干謁。談經演金偈，降鶴舞海雪。時聞天香來，了與世事絕。佳遊不可
    得，春去惜遠別。賦詩留巖屏，千載庶不滅。
  尋陽紫極宮感秋作（卷二四（二）一四○○）
    何處聞秋聲？翛翛北窗竹。迴薄萬古心，攬之不盈掬。靜坐觀眾妙，浩然媚幽獨
    。白雲南山來，就我簷下宿。嬾從唐生決，羞訪季主卜。四十九年非，一往不可
    復。野情轉蕭散，世道有翻覆。陶令歸去來，田家酒應熟。
  酬談少府（卷十九（二）一○九一）
    一尉居倏忽，梅生有仙骨。三事或可羞，匈奴哂千秋。壯心屈黃綬，浪跡寄滄洲
    。昨觀荊峴作，如從雲漢遊。老夫當暮矣，蹀足懼驊騮。
  憶襄陽舊遊贈馬少府巨（卷十（一）六七○）
    昔為大堤客，曾上山公樓。開窗碧嶂滿，拂鏡滄江流。高冠佩雄劍，長揖韓荊州
    。此地別夫子，今來思舊遊。朱顏君未老，白髮我先秋。壯志恐蹉跎，功名若雲
    浮。歸心結遠夢，落日懸春愁。空思羊叔子，墮淚峴山頭。
  題嵩山逸人元丹丘山居并序（卷二五（二）一四四五）
    　　白久在廬霍，元公近遊嵩山，故交深情，出處無間。喦信頻及，許為主人。
    。欣然適會本意，當冀長往不返，欲便舉家就之，兼書共遊，因有此贈。
    家本紫雲山，道風未淪落。沉懷丹丘志，沖賞歸寂寞。朅來遊閩荒，捫涉窮禹鑿
    。夤緣汎潮海，偃蹇陟廬霍。憑雷躡天窗，弄景憩霞閣。且欣登眺美，頗愜隱淪
    諾。三山曠幽期，四岳聊所託。故人契嵩潁，高義炳丹雘。滅跡遺紛囂，終言本
    峰壑。自矜林湍好，不羨市朝樂。偶與真意并，頓覺世情薄。爾能折芳桂，吾亦
    採蘭若。拙妻好乘鸞，嬌女愛飛鶴。提攜訪神仙，從此鍊金藥。
　【文】
  崇明寺佛頂尊勝陀羅尼幢頌并序（卷二八（二）一六○八）（從郁賢皓《謫仙詩豪
    李白》說）
    　　共工不觸山，媧皇不補天，其鴻波汩汩流！伯禹不治水，萬人其魚乎！禮
    樂大壞，仲尼不作，王道其昏乎！而有功包陰陽，力掩造化，首出眾聖，卓稱大
    雄，彼三者之不足徵矣。粵有我西方金仙之垂範，覺曠劫之大夢，碎群愚之重昏
    。寂然不動，湛而常存。使苦海靜滔天之波，疑山滅炎崑之火，囊括大地，置之
    清涼。日月或墜，神通自在。不其偉與！
    　　魯郡崇明寺南門佛頂尊勝陀羅尼石幢者，蓋此都之壯觀。昔善住天子及千大
    天遊于國觀，又與天女遊戲，受諸快樂，即於夜分中聞有聲曰：「善住天子七日
    滅後當生，七反畜生之身。」於是如來授之吉祥真經，遂脫諸苦，蓋之天徵為大
    法印，不可得而聞也。我唐高宗時，有罽賓桑門，持入中土。猶日藏大寶，清園
    虛空，檀金淨彩，人皆悅見。所以山東開士舉國而崇之。時有萬商投珍，士女雲
    會，眾布蓄沓如陵。琢文石于他山，聳高標于列肆。鑱（玉民）錯綵，為鯨為螭
    ；天人海怪，若叱若語。貝葉金言刊其上，荷花水物形其隅，良工草萊，獻技而
    去。
    　　聖君垂拱南面，穆清而居，大明廣運，無幽不燭。以天下所立茲幢，多臨諸
    旗亭，軒囂湫隘，本非經行網繞之所。乃頒下明詔，令移于寶坊。吁！百尺中標
    ，矗若雲斷，委翳苔蘚，周流星霜，俾龍象興嗟，仰瞻無地，良可嘆也。
    　　我太官廣武伯隴西李公，先名琬，奉詔書改為輔。其從政也，肅而寬，仁而惠
    。五鎮方牧，聲聞於天，帝乃加剖竹於魯，魯道粲然可觀。方將和陰陽于太階，
    致吾君于堯舜，豈徒閉閣坐嘯，鴻盤二千哉？乃再崇厥功，發揮象教。於是與長
    史盧公、司馬李公等，咸明明在公，綽綽有裕，韜大國之寶，鍾元精支和。榮兼
    半刺，道光列岳。才或大而用小，識無微而不通，政其有經，談豈更僕？
    　　有律師道宗，心總群妙，量包大千。日何瑩而常明，天不言而自運。識岸浪
    注，玄機清發。每口演金偈，舌搖電光，開關延敵，罕有當者。由萬竅同號于一
    風，眾流俱納于溟海。若乃嚴飾佛事，規矩梵天。法堂鬱以霧開，香樓岌乎島峙
    。皆我公之締構也。以天寶八載五月一日示滅大寺。百城號天，四眾泣血，焚香
    散花，扶櫬臥轍。仙鶴數十，飛鳴中絕。非至德動天，深仁感物者，其孰能與于
    此乎？三綱等皆論窮彌天，惠湛清月，傳千燈于智種，了萬法于真空。不謀同心
    ，克樹聖跡。
    　　太官李公乃命門于南，垣廟通衢。曾盤舊規，累構餘石。壯士加勇，力侔拔
    山。纔擊鼓以雷作，拖鴻縻而電掣。千人壯，萬夫勢，轉鹿盧于橫梁，泯環合而
    無際。常六合之振動，崛九霄之崢嶸，非鬼神功，曷以臻此？況其清景燭物，香
    風動塵，群形所霑，積苦都雪。粲星辰而增輝，挂文字而不滅。雖漢家金莖，伏
    波銅柱，擬茲陋矣。或日月圓滿，方檀散華。清心諷持，諸佛稱贊。夫如是，亦
    可以從一天至一天，開天宮之門，見群聖之顏。巍巍功德，不可量也。
    　　其錄事參居，六曹英寮，及十一縣官屬，有宏才碩德，含香繡衣者，皆列名
    碑陰，此不具載。郡人都水使者，宣道先生孫太沖，得真人紫蕊玉笈之書，能令
    太一神自成還丹，以獻於帝。帝服享萬壽，與天同休。功成身退，謝病而去。不
    謂古之玄通微妙之士歟？乃謂白曰：「昔王文考觀藝于魯，騁雄辭于靈光，陸佐
    公知名在吳，銘雙闕于盤石，吾子盍可美盛德，揚中和？」恭承話言，敢不惟命
    ？遂作頌曰：
    　　揭高幢兮表天宮，嶷獨出兮淩星虹。神縱縱兮來空，仡扶傾兮蒼穹。西方大
    聖稱大雄，橫絕苦海舟群蒙。陀羅尼藏萬法宗，善住天子獲厥功。明明李君牧東
    魯，再新頹規扶眾苦。如大雲王注法雨，邦人清涼喜聚舞。揚鴻名兮振海浦，銘
    豐碑兮昭萬古。
~d4;B:\LEEBAI\WORKS\741-750.txt   9-16 1996   17:02 14
７５１　辛卯　玄宗　天寶一○
        ■為祿山起第於親仁坊。祿山兼河東節度使。　鮮于仲通討南詔，敗績，楊
          國忠仍以捷聞。　武庫火。　高仙芝擊大食，敗績。　祿山討契丹，敗績
          。　以國忠領劍南節度使。
　▲李白五十一歲。在梁苑，與宗楚客孫女結婚。對楊國忠發動南詔戰爭不滿。冬，
    離梁苑北上幽州。
  【詩】
  「羽檄如流星」詩（古風五十九首之三十四）（卷二（一）一五二）（從郁賢皓《
    謫仙詩豪李白》說）
    01羽檄如流星，02虎符合專城。03喧呼就邊急，04群鳥皆夜鳴。
    05白日曜紫微，06三公運權衡。07天地皆得一，08澹然四海清。
    09借問此何為？10答言楚徵兵。11渡瀘及五月，12將赴雲南征。
    13怯卒非戰士，14炎方難遠行。15長號別嚴親，16日月慘光晶。
    17泣盡繼以血，18心摧兩無聲。19困獸當猛虎，20窮魚餌奔鯨。
    21千去不一回，22投軀豈全生？23如何舞干戚，24一使有苗平？
　〔注〕
　　羽檄：王云：《史記》：「吾以羽檄偵天下兵。」裴駰注：「《魏武奏事》曰：
　    『今邊有小警，輒露檄插羽，非羽檄之意也。』駰按推此言，則以鳥羽插檄書
   　 ，謂之羽檄，取其急速若飛鳥也。」顏師古《漢書注》：「檄者，以木簡為書
　    ，長尺二寸，用徵召也。其有急事，則加以鳥羽插之，示疾速也。」
    虎符：王云：《後漢書》：「舊制發兵皆以虎符，其餘徵調竹使符而已。」　
    專城：專，擅也，擅一城也，謂守宰之屬。
    群鳥皆夜鳴：蕭云：此言一時之喧呼驚擾，栖鳥亦不得安其巢，至於夜鳴也。
    渡瀘及五月：王云：琦按瀘水即〈禹貢〉梁州之黑水也。漢時名瀘，唐名金沙江
      ，今雲南姚州之金沙江是也。．．．下流至四川敘州府為馬湖江。《水經注》
      ：「瀘峰最為高秀，水之左右，馬步之徑裁通。而時有瘴氣，三月四月逕之必
      死。非此時猶令人吐悶。五月以後，行者差得無害。故諸葛亮表言五月渡瀘，
      并日而食，臣非不自惜也，顧王業不可偏安於蜀故也。《益州記》曰：「瀘水
      源出曲羅舊山下三百里，曰瀘水。兩峰有殺氣，暑月舊不行，故武侯以夏渡為
      難。」《太平寰宇記》：「《舊唐書》：『南蠻質子閣羅鳳亡歸，帝怒，欲討
      之。楊國忠薦閬州人鮮于仲通為益州長史，令率精兵八萬討南蠻，與羅鳳戰於
      瀘南，全軍陷沒。國忠掩其敗狀，敘其戰功，仍令仲通上表，請國忠兼領益都
      。十載（七五一），國忠權知蜀郡都督府長史，充劍南節度副大使知節度事。
      國忠又使司馬李宓率師七萬，再討南詔。宓渡瀘水，為蠻所誘，至太和城，不
      戰而敗。李宓死於陣，國忠又隱其敗，以捷書上聞。自仲通、李宓再舉討蠻之
      軍，其徵發皆中國利兵。然於土風不便，沮洳之所陷，瘴疫之所傷，饋餉之所
      乏，物故者十八九，凡舉二十萬眾，棄之死地，隻輪不返，人銜冤毒，無敢言
      者。」
    干戚：《書．大禹謀》：「帝乃誕敷文德，舞干羽于兩階，七旬而有苗格。」《
      正義》：「〈明堂位〉云：『朱干玉戚以舞大武。』沈德潛云：「干羽改干戚
      ，本淵明『刑天舞干戚』句。」
  方城張少公廳畫師猛讚（卷二八（二）一六二三）
    　　張公之堂，華壁照雪。師猛在圖，雄姿奮發。森竦眉目，颯灑毛骨。鋸牙銜
    霜，鉤爪抱月。掣蹲胡以震怒，謂大廈之（山兒）屼。永觀厥容，神駭不歇。
  「秦王掃六合」詩（古風五十九首之三）（卷二（一）九七）
    秦王掃六合，虎視何雄哉！揮劍決浮雲，諸侯盡西來。明斷自天啟，大略駕群才
    。收兵鑄金人，函谷正東開。銘功會稽嶺，騁望琅邪臺。刑徒七十萬，起土驪山
    隈。尚採不死藥，茫然使心哀。連孥射海魚，長鯨正崔嵬。額鼻象五岳，揚波噴
    雲雷。鬐鬣蔽青天，何由睹蓬萊？徐市載秦女，樓船幾時回？但見三泉下，金棺
    葬寒灰。
　留別于十一兄逖裴十三遊塞垣（卷十五（一）九○六）（從郁賢皓《謫仙詩豪李白
    》說）
    太公渭川水，李斯上蔡門。釣周獵秦安黎元，小魚  何足言？天張雲卷有時節
    ，吳徒莫嘆羝觸藩。于公白首大梁野，使人悵望何可論？既知朱亥為壯士，且願
    束心秋毫裏。秦趙虎爭血中原，當去抱關救公子。裴生覽千古，龍鸞秉天章。悲
    吟雨雪動林木，放書輟劍思高堂。勸爾一杯酒，拂爾裘上霜。爾為我楚舞，吾為
    爾楚歌。且探虎穴向沙漠，鳴鞭走馬淩黃河。恥作易水別，臨岐淚滂沱。
  寄王屋山人孟大融（卷十三（一）八四三）
    我昔東海上，勞山餐紫霞。親見安期公，食棗大如瓜。中年謁漢主，不愜還歸家
    。朱顏謝春暉，白髮見生涯。所期就金液，飛步登雲車。願隨夫子天壇上，閑與
    仙人掃落花。
　登高丘而望遠海（卷四（一）二八三）
    登高丘，望遠海。六鼇骨已霜，三山流安在？扶桑半摧折，白日沉光彩。銀臺金
    闕如夢中，秦皇漢武空相待。精衛費木石，黿鼉無所憑。君不見！驪山茂陵盡灰
    滅，牧羊之子來攀登。盜賊劫寶玉，精靈竟何能？窮兵黷武有如此，鼎湖飛龍安
    可乘？
  聞丹丘子於城北山營石門幽居中有高鳳遺跡僕離群遠懷亦有棲遁之志因敘舊以贈之
    （卷十三（一）八三七）
    春華滄江月，秋色碧海雲。離居盈寒暑，對此長思君。思君楚水南，望君淮山北
    。夢魂雖飛來，會面不可得。疇昔在嵩陽，同衾臥羲皇。綠蘿笑簪紱，丹壑賤巖
    廊。晚塗各分析，乘興任所適。僕在雁門關，君為峨嵋客。心懸萬里外，影滯兩
    鄉隔。長劍復歸來，相逢洛陽陌。陌上何喧喧！都令心意煩。迷津覺路失，託勢
    隨風翻。以茲謝朝列，長嘯歸故園。故園恣閑逸，求古散縹帙。久欲入名山，婚
    娶殊未畢。人生信多故，世事豈惟一？念此憂如焚，悵然若有失。聞君臥石門，
    宿昔契彌敦。方從桂樹隱，不羨桃花源。高風起遐曠，幽人跡復存。松風清瑤瑟
    ，溪月湛芳樽。安居偶佳賞，丹心期此論。
  鄴中贈王大勸入高鳳石門山幽居（卷九（一）六四六）
    一身竟無託，遠與孤蓬征。千里失所依，復將落葉并。中途遇良朋，問我將何行
    。欲獻濟時策，此心誰見明？君王制六合，海塞無交兵。壯士扶草間，沉憂亂縱
    橫。飄颻不得意，昨發南都城。紫鷰櫪上嘶，青萍匣中鳴。投軀寄天下，長嘯尋
    豪英。恥學瑯邪人，龍蟠事躬耕。富貴吾自取，建功及春榮。我願執爾手，爾方
    達我情。相知同一己，豈唯弟與兄？抱子弄白雲，琴歌發清聲。臨別意難盡，各
    希存令名。
　【文】
  虞城縣令李公去思頌碑并序（卷二九（二）一六七七）（從郁賢皓《謫仙詩豪李白
    》說）
    　　王者立國君人，聚散六和，咸土以百里，雷其威聲。革其俗而風之，漁其人
    而涵之。其猶眾鮮洋洋，樂化在水，波而動之則憂，赬尾之刺作焉。徐而清之則
    安，頒首之頌興焉。茍非大賢，孰可育物？而能光昭絃歌，卓立振古，則有虞城
    宰公焉。公名錫，字元勳，隴西成紀人也。高祖楷，隋上大將軍，綿、益、原三
    州刺史，封汝陽公。曾祖騰雲，皇朝廣、茂二州都督，廣武伯。祖立節，起家韓
    王府記室參軍，襲廣武伯。父浦，郢、海、淄、唐、陳五州刺史，魯郡都督，廣平
    太守，襲廣武伯。皆納忠王庭，名鏤鐘鼎，侯伯繼跡，故可略而言焉。
    　　公即廣武伯之元子也。年十九，拜北海壽光尉。心不挂細務，口不言人非，
    群吏罕測，望風敬憚。秩滿，轉右武衛蒼曹參軍，次任趙郡昭慶縣令。奉詔修
    建初、啟運二陵，總徙五郡，支用三萬貫。舉築雷野，不鞭一人，功成餘八千貫
    。其幹能之聲大振乎齊趙矣。時名卿巡按，陵有黃赤氣，上衝太微，散為慶雲數
    千處，蓋精勤動天地也如此。因粉圖奏名，編入國史。
    　　天寶四載，拜虞城令，而天章寵榮，俾金玉王度，炯若七曜，昭回堂隅。於
    戲！敬之哉！宸威臨顧，作訓以理，其俗魯而木，舒而徐。急則狼戾，緩則鳥散
    。公酌以釣道，和之琴心。于是安四人，敷五教，處必糲食，行惟單車。觀其約
    而吏儉，仰其敬而俗讓，激直士之素節，揚廉夫之清波。三月政成，鄰境取則。
    因行春，見枯骸于路隅，惻然疚懷，出俸而葬。由是百里掩骼，四封歸仁。有居
    喪行號城市中者，習以成俗，公勗之親鄰，厄以凶事，而鰥寡惸獨，眾所賴焉。
    可謂變其頹風，永錫爾類。
    　　先時邑中有聚黨橫猾者，實惟二耿之族，幾百家焉。公訓為純人，易其里曰
    大忠正之里。北境黎丘之古鬼焉，或醉父以刃其子，自公到職，蔑聞為災。官宅
    舊井，水清而味苦，公下車嘗之，莞爾而笑曰：「既苦且清，足以符吾志也。」
    遂汲用不改，變為甘泉。蠡丘館東有三柳焉，公往來憩之，飲水則去，行路勿剪
    ，比於甘棠，鄉人因樹而書頌四十有六篇。
　　　　惟公志氣塞乎天地，德音發乎聲容，縞乎若寒崖之霜，湛乎若清川之月。彈
　　惡雪善，速若箭飛。尤能筆工新文，口吐雅論。天下美士，多從之遊。非汝陽三
    公三伯之積德，則何以生此？邑之賢老流楚(王褱)等乃相謂曰：我李公以神明之
    化，大賴於虞人，虞人陶然，歌詠其德。官則敬，去則思。山川鬼神猶懷之，況
    于人乎？乃咨群寮，興去思之頌。縣丞王彥暹，員外丞魏陟，主簿李詵，縣尉李
    向、趙濟、盧榮等，同德比義，好謀而成。相與採其(王褱)蹤茂行，俾刻石篆美
    ，庶清風令名，奮乎百世之上。其詞曰：
    　　激揚之水兮，白石有鑿。李公之來兮，雪虞人之惡。厥德孔昭，折獄既清。
    五教大行，殷雲雷之聲。既父其父，又子其子。春之以風，化成草靡。乃影我崗
    ，乃雨我田。陽無驕僭，四載有年。人戴公之賢，猶百里之天。棄余往矣，茫如
    墜川。哀喪惠博，掩骼仁深。苦井變甘，凶人易心。三柳勿剪，永思清音。
７５２　壬辰　玄宗　天寶一一
~t48fm3x2l20;
        ■祿山擊契丹。　國忠為御史大夫。　林甫死，國忠相。
　▲李白五十二歲。北上途中，遊廣平郡邯鄲﹑臨洺﹑清漳等地。十月，抵幽州。初
    有立功邊疆之思想，在邊地習騎射。後發現安祿山野心，登黃金臺痛哭。不久即
    離州州南下。
　【詩】
  幽州胡馬客歌（卷四（一）三四四）（從郁賢皓《謫仙詩豪李白》說）
    01幽州胡馬客，02綠眼虎皮冠。03笑拂兩隻箭，04萬人不可干。
    05彎弓若轉月，06白雁落雲端。07雙雙掉鞭行，08游獵向樓蘭。
    09出門不顧後，10報國死何難？11天驕五單于，12狠戾好凶殘。
    13牛馬散北海，14割鮮若虎餐。15雖居燕支山，16不道朔雪寒。
    17婦女馬上笑，18顏如赬玉盤。19翻飛射鳥獸，20花月醉雕鞍。
    21旄頭四光芒，22爭戰若蜂攢。23白刃灑赤血，24流沙為之丹。
    25名將古誰是？26疲兵良可嘆。27何時天狼滅？28父子得安閑。
　〔注〕
    題：胡云：梁鼓角橫吹曲本詞言剿兒苦貧，又言男女燕遊，太白依此立義，敘邊
　    塞逐虜之事。
    樓蘭：《漢書》卷九六〈西域傳〉：樓蘭王治（手于）尼城，去陽關千六百里，
　    去長安六千一百里，樓蘭國最在東垂，近漢，當白龍堆，乏水草，常主發導，
  　  負水儋糧，迎接漢使。
    狼戾：《漢書》卷六四〈嚴助傳〉：「今閩越王狼戾不仁，殺其骨肉，離其親戚
　    。」顏師古注：「狼性貪戾，凡言狼戾者，謂貪而戾也。」
    天狼：《史記．天官書》：「其東有大星曰狼，狼角變色，多盜賊。」《正義》
  　  ：「狼一星參東南，狼為野將，主侵掠，占非其處則人相食，色黃白而明，吉
    　。赤，角兵起，金火守亦如之。」
  遠別離（卷三（一）一九一）（從郁賢皓《謫仙詩豪李白》說）
　　遠別離，古有皇英之二女。乃在洞庭之南，瀟湘之浦。海水直下萬里深，誰人不
    言此離苦？日慘慘兮雲冥冥，猩猩啼煙兮鬼嘯雨。我縱言之將何補？皇穹竊恐不
    照余之忠誠，雷憑憑兮欲吼怒。堯舜當之亦禪禹。君失臣兮龍為魚，權歸臣兮鼠
    變虎。或云：堯幽囚，舜野死。九疑聯綿皆相似。重瞳孤墳竟何是？帝子泣兮綠
    雲間，隨風波兮去無還。慟哭兮遠望，見蒼梧之深山。蒼梧山崩湘水絕，竹上之
    淚乃可滅。
  北風行（卷三（一）二七三）
    燭龍棲寒門，光耀猶旦開。日月照之何不及此？惟有北風號怒天上來。燕山雪花
    大如席，片片吹落軒轅臺。幽州思婦十二月，停歌罷笑霜蛾摧。倚門望行人，念
    君長城苦寒良可哀。別時提劍救邊去，遺此胡文金（革卑）（革叉）。中有一雙
    白羽箭，蜘蛛結網生塵埃。箭空在，人今戰死不復回。不忍見此物，焚之已成灰
    。黃河捧土尚可塞，北風雨雪恨難裁。
  自廣平乘醉走馬六十里至邯鄲登城樓覽古書懷（卷三○（二）一六九三詩文補遺）
    醉騎白花駱，西走邯鄲城。揚鞭動柳色，寫鞚春風生。入郭登高樓，山川與雲平
    。深宮翳綠草，萬事傷人情。相如章華癲，猛氣折秦嬴。兩虎不可鬥，廉公終負
    荊。提攜(衣夸)中兒，杵臼及程嬰。空孤獻白刃，必死耀丹誠。平原三千客，談
    笑盡豪英。毛君能穎脫,二國且同盟.皆為黃泉土,使我涕縱橫.磊磊石子崗,蕭蕭百
    揚聲.諸賢沒此地，碑版有殘銘。太古共今時，由來互衰榮。傷哉何足道！感激
    仰空名。趙俗愛長劍，文儒少逢迎。閑從伯徒遊，帳飲雪朝酲。歌酣易水動，鼓
    震叢臺傾。日落把燭歸，淩晨向燕京。方陳五餌策，一使胡塵清。
  行行且游獵篇（卷三（一）二二九）
    邊城兒，生年不讀一字書，但知遊獵誇輕趫。胡馬秋肥宜白草，騎來躡影何矜驕
    。金鞭拂雪揮鳴鞘，半酣呼鷹出遠郊。弓彎滿月不虛發，雙鶬迸落連飛（骨高）
    海邊觀者皆辟易，猛氣英風振沙磧。儒生不及遊俠人，白首下帷復何益！
  邯鄲南亭觀妓（卷二十（二）一一六八）
    歌鼓燕趙兒，魏姝弄鳴絲。粉色豔日彩，舞袖拂花枝。把酒領美人，請歌邯鄲詞
    。清箏何繚繞！度曲綠雲垂。平原君在在！科斗生古池。座客三千人，於今知有
    誰？我輩不作樂，但為後代悲。
  送崔度還吳度故人禮部員外國輔之子（卷十七（二）一○二八）
    幽燕沙雪地，萬里盡黃雲。朝吹歸秋雁，南飛日幾群。中有孤鳳雛，哀鳴九天聞
    。我乃重此鳥，綵章五色分。胡為雜凡禽，雞騖輕賤君。舉手捧爾足，疾心若火
    焚。拂羽淚滿面，送之吳江濆。去影忽不見，躊躇日將曛。
  登邯鄲洪波臺置酒觀發兵（卷二一（二）一二二○）
    我把兩赤羽，來遊燕趙間。天狼正可射，感激無時閑。觀兵洪波臺，倚劍望玉關
    。請纓不繫越，且向燕然山。風引龍虎旗，歌鐘昔追攀。擊筑落高月，投壺破愁
    顏。遙知百戰勝，定掃鬼方還。
  贈清漳明府姪聿（卷九（一）六四二）
    我李百萬葉，柯條布中州。天開青雲器，日為蒼生憂。小邑且割雞，大刀佇烹牛
    。雷聲動四淨，惠與清漳流。絃歌詠唐堯，脫落隱簪組。心和得天真，風俗猶太
    古。牛羊散阡陌，夜寢不扃戶。問此何以然，賢人宰吾土。舉邑樹桃李，垂陰亦
    流芬。河堤繞淥水，桑柘連青雲。趙女不冶容，提籠晝成群。繰絲鳴機杼，百里
    聲相聞。訟息鳥下階，高臥披道帙。蒲鞭挂簷枝，示恥無撲抶。琴清月當戶，人
    寂風入室。長嘯無一言，陶然上皇逸。白玉壺冰水，壺中見底清。清光洞毫髮，
    皎潔照群情。趙北美嘉政，燕南播高名。過客覽行謠，因之誦德聲。
  贈臨洺縣令皓弟（卷九（一）六四四）
    陶令去彭澤，茫然太古心。大音自成曲，但奏無絃琴。釣水路非遠，連黿意何深
    ？終期龍伯國，與爾相招尋。
  贈饒陽張司戶燧（卷九（一）六四○）
    朝飲蒼梧泉，夕棲碧海煙。寧知鸞鳳意，遠託椅桐前？慕藺豈曩古？攀嵇是當年
    。媿非黃石老，安識子房賢？功業嗟落日，容華棄徂川。一語已道意，三山期著
    鞭。蹉跎人間世，寥落壺中天。獨見遊物祖，探元窮化元。何當共攜手，相與排
    冥筌？
７５３　癸巳　玄宗　天寶一二
~t48fm3x2l20;
        ■追削林甫官爵。　哥舒翰兼河西節度使。　如華清宮。
　▲李白五十三歲。過魏州貴鄉，韋良宰盛情招待。又西北遊汾州，然後南下回梁苑
    。秋，自梁苑經曹南至宣城。與崔成甫﹑宇文太守遊。
　【詩】
  九日登山（卷二十（二）一二○四）
    淵明歸去來，不與世相逐。為無杯中物，遂偶本州牧。因招白衣人，笑酌黃花菊
    。我來不得意，虛過重陽時。題輿何俊發！遂結城南期。築土接響山，俯臨宛水
    湄。胡人叫玉笛，越女彈霜絲。自作英王冑，斯樂不可窺。赤鯉湧琴高，白龜道
    冰夷。靈仙如彷彿，奠酹遙相知。古來登高人，今復幾人在？滄洲違宿諾，明日
    猶可待。連山似驚波，合沓出溟海。揚袂揮四座，酩酊安所知？齊歌送清觴，起
    舞亂參差。賓隨落葉散，帽逐秋風吹。別後登此臺，願言長相思。
  山中問答（卷十九（二）一○九五）
    問余何意棲碧山？笑而不答心自閑。桃花流水窅然去，別有天地非人間。
　古朗月行（卷四（一）三三二）
    01小時不識月，02呼作白玉盤。03又疑瑤臺鏡，04飛在青雲端。
    05仙人垂兩足，06桂樹何團團？07白兔擣藥成，08問言與誰餐？
    09蟾蜍蝕圓影，10大明夜已殘。11羿昔落九烏，12天人清且安。
    13陰精此淪惑，14去去不足觀。15憂來其如何？16悽愴摧心肝。
　〔注〕
　　仙人垂兩足：《太平御覽》卷四：虞喜《安天論》曰：「俗傳月中仙人桂樹，今
　    視其初生，見仙人之足漸已成形，桂樹後生焉。」
    蟾蜍：《淮南子．精神訓》：「月中有蟾蜍。」高誘注：「蟾蜍，蝦蟆也。」又
    　《說林訓》：「月照天下，蝕于詹諸。」高誘注：「詹諸，月中蝦蟆。食月，
    　故曰蝕于詹諸。」
    九烏：《楚辭．天問》：「羿焉彃日，烏焉解羽？」王逸注：「《淮南》言堯時
　    十日並出，草木焦枯。堯令羿射十日，中其九日，日中九烏皆死，墮其羽翼，
  　  故留其一日也。」
　自梁園至敬亭山見會公談陵陽山水兼期同遊因有此贈（卷十二（一）七九一）
    我隨秋風來，瑤草恐衰歇。中途寡名山，安得弄雲月？渡江如昨日，黃葉向人飛
    。敬亭愜素尚，弭棹流清輝。冰谷明且秀，陵巒抱江城。粲粲吳與史，衣冠耀天
    京。水國饒英奇，潛光臥幽草。會公真名僧，所在即為寶。開堂振白拂，高論橫
    青雲。雪山掃粉壁，墨客多新文。為余話幽棲，且述陵陽美。天開白龍潭，月映
    清秋水。黃山望石柱，突兀誰開張？黃鶴久不來，子安在蒼茫。東南焉可窮？山
    鳥飛絕處。稠疊千萬峰，相連入雲去。聞此期振策，歸來空閉關。相思如明月，
    可望不可攀。何當移白足，早晚淩蒼山？且寄一書札，令予解愁顏。
　別韋少府（卷十五（一）九四六）
    西出蒼龍門，南登白鹿原。欲尋商山皓，猶戀漢皇恩。水國遠行邁，仙經深討論
    。洗心句溪月，清耳敬亭猿。築室在人境，閉關無世諠。多君枉高駕，贈我以微
    言。交乃意氣合，道因風雅存。別離有相思，瑤瑟與金樽。
  金陵江上遇蓬池隱者（卷二三（二）一三四三）
    心愛名山遊，身隨名山遠。羅浮麻姑臺，此去或未返。遇君蓬池隱，就我石上飯
    。空言不成歡，強笑惜日晚。綠水向雁門，黃雲蔽龍山。嘆息兩客鳥，徘徊吳越
    間。共語一執手，留連夜將久。解我紫綺裘，且換金陵酒。酒來笑復歌，興酣樂
    事多。水影弄月色，清光奈愁何！明晨挂帆席，離恨滿滄波。
  宣州謝朓樓餞別校書叔雲（卷十八（二）一○七七）
    01棄我去者，昨日之日不可留。02亂我心者，今日之日多煩憂。
    03長風萬里送秋雁，04對此可以酣高樓。
    05蓬萊文章建安骨，06中間小謝又清發。
    07俱懷逸興壯思飛，08欲上青天覽明月。
    09抽刀斷水水更流，10舉杯消愁愁更愁。
    11人生在世不稱意，12明朝散髮弄扁舟。
　〔注〕
    題注：兩宋本、繆本、蕭本、胡本、王本俱注云：一作〈陪侍御叔華登樓歌〉。
    　今人詹（金英）云：此詩《文苑英華》題作〈陪侍御叔華登樓歌〉，當以一作
      為是。按詩云：「蓬萊文章建安骨，中間小謝又清發」，則所登者必係謝朓樓
      無疑也。《舊唐書．李華傳》：「天寶中登朝為監察御史，累轉侍御。」《新
      唐書．李華傳》：「天寶十一載，遷監察御史，．．．賊平，貶杭州司戶參軍
      。．．．遂屏居江南。上元中以左補闕、司封員外郎召之，稱疾不拜。」獨孤
      及〈趙郡李華集序〉：「天寶十一年，拜監察御史，會權臣竊政柄，貪猾當路
      ，公入司方書，出按二千石，持斧所嚮，列郡為肅，為姦黨所嫉，不容於御史
      府，除右補闕，祿山之難」云云。三者所記稍有出入，然此詩之作必在天寶十
      一載之後無疑也。　按：《新書》所謂賊平貶杭州者，乃以曾為安祿山鳳閣舍
      人之故。詩中「人生在世不稱意」，或即指此。若然，則白於安史平後，曾有
      一度仍在宣州，故得與華相遇於此。本卷有〈餞校書叔雲〉一詩，是春時所作
      ，恐一人不當春秋兩度餞別，《英華》之題較合。　又按：《唐文粹》卷九六
      李華〈雲母泉序〉云：「潁川陳公，天寶中與華同為諫官，．．．乾元初，公
      貶清江丞，移武陵丞，華貶杭州司功，恩復左補闕。上元中俱奉詔徵，公自清
      江至武陵，道路多虞，制書不至。華泝江而西，次于岳陽。」白與華相見，或
      即以是時未可知也。　又按：《新書．世系表》，趙郡李氏西祖房景昕子仲雲
      ，左司員外郎，叔雲監察御史。《太平廣記》卷二七九引《述異記》云：「監
      察御史李叔霽與兄仲雲俱進士擢第，有名當代。大曆初，叔霽卒後數年，仲雲
      亦卒。」按其年代頗符，叔霽似即叔雲。李詩題或漏一叔字。亦可互參。
    謝朓樓：王云：《江南通志》：「疊嶂樓在寧國府郡治後，即謝朓為宣城太守時
　    之高齋地，一名北樓，亦稱謝公樓。唐咸通間，刺史獨孤霖改建，易今名。」
  　  按：《輿地紀勝》卷一九寧國府：「疊嶂樓在府治，唐咸通中刺史獨孤霖建。
    　記曰：郡以溪山著，而溪少負，則疊嶂之名為宜。」
    蓬萊：《後漢書》卷五三〈竇章傳〉：「是時學者稱東觀為老氏藏室、道家蓬萊
　    山。」章懷太子注：「言東觀經籍多也。蓬萊，海中神山，為仙府，幽經祕錄
  　  並皆在焉。」
    建安：楊云：建安末，鄴中有魏太子、王粲、陳琳、徐幹、劉楨、應瑒、阮瑀、
　    平原侯植等，詩文皆入《文選》，故云「建安骨」也。
    小謝：謝朓。
　宣城九日聞崔四侍御與宇文太守遊敬亭余時登響山不同此賞醉後寄崔侍御二首（卷
    十四頁八八二）
    其一（頁八八二）
    九日茱萸熟，插鬢傷早白，登高望山海，滿目悲古昔。遠訪投沙人，因為逃名客
    。故交竟誰在？獨有崔亭伯。重陽不相知，載酒任所適。手持一枝菊，調笑二千
    石。日暮岸幘歸，傳呼隘阡陌。彤襜雙白鹿，賓從何輝赫！夫子在其間，遂成雲
    霄隔。良辰與美景，兩地方虛擲。晚從南峰歸，蘿月下水璧。卻登郡樓望，松色
    寒轉碧。咫尺不可親，棄我如遺舄。
    其二（頁八八三）
    九卿天上落，五馬道傍來。烈戟朱門曉，褰帷碧帳開。登高望遠海，召客得英才
    。紫綬歡情洽，黃花逸興催。山從圖上見，溪即鏡中迴。遙羨重陽作，應過戲馬
    臺。
  送通禪師還南陵隱靜寺（卷十八（二）一○四八）
    我聞隱靜寺，山水多奇蹤。巖種朗公橘，門深杯渡松。道人制猛虎，振錫還孤峰
    。他日南陵下，相期谷口逢。
  送崔氏昆季之金陵（卷十八（二）一○八五）
    放歌倚東樓，行子期曉發。秋風渡江來，吹落山上月。主人出美酒，滅燭延清光
    。二崔向金陵，安得不盡觴？水客弄歸棹，雲帆卷輕霜。扁舟敬亭下，五兩先飄
    揚。峽石入水花，碧流日更長。思君無歲月，西笑阻河梁。
  枯魚過河泣（卷六（一）四二○）
    白龍改常服，偶被豫且制。誰使爾為魚？徒勞訴天帝。作書報鯨鯢，勿恃風濤勢
    。濤落歸泥沙，翻遭螻蟻噬。萬乘慎出入，柏人以為誡。
  秋登宣城謝朓北樓（卷二一（二）一二五四）
    江城如畫裏，山晚望晴空。兩水夾明鏡，雙橋落彩虹。人煙寒橘柚，秋色老梧桐
    。誰念北樓上，臨風懷謝公？
　〔注〕
    北樓：王云：《一統志》：「北樓在寧國府治北，南齊守謝朓建。」《江南通志
    　》：「陵陽山在寧國府城南，岡巒盤屈，三峰秀拔，為一郡之鎮，上有樓，即
    　謝朓北樓，李白所稱江城如畫者。」
    雙橋：王云：《宣州圖經》：「宛溪、句溪兩水遶郡城合流，有鳳凰、濟川二橋
　    ，開皇時建。」《江南通志》：「宛溪在寧國府城東，跨溪上下有兩橋，上橋
　    曰鳳凰，直城東南泰和門外，下橋曰濟川，直城東陽德門外，並隋開皇中建。
  　  」
  書情贈蔡舍人雄（卷十（一）六六六）（參見崔顥黃鶴樓）
    嘗高謝太傅，攜妓東山門。楚舞醉看雲，吳歌斷清猿。暫因蒼生起，談笑安黎元
    。余亦愛此人，丹霄冀飛翻。遭逢聖明主，敢進興亡言。白璧竟何辜？青蠅遂成
    冤。一朝去京國，十載客梁園。猛犬吠九關，殺人憤精魂。皇穹雪冤枉，白日開
    昏氛。太階得夔龍，桃李滿中原。倒海索明月，淩山採芳蓀。(女鬼)無橫草功，
    虛負雨露恩。跡謝雲臺閣，心隨天馬轅。夫子王佐才，而今復誰論。曾飆振六翮
    ，不日思騰騫。我縱五湖棹，煙濤恣崩奔。夢釣子陵湍，英風緬猶存。徒希客星
    隱，弱植不足援。千里一迴首，萬里一長歌。黃鶴不復來，清風奈愁何！舟浮瀟
    湘月，山倒洞庭波。投汩笑古人，臨濠得天和。閑時田畝中，搔背牧雞鵝。別離
    解相訪，應在武陵多。
　留別西河劉少府（卷十五（一）九一三）
    秋髮已種腫，所為竟無成。閑傾魯壺酒，笑對劉公榮。謂我是方朔，人間落歲星
    。白衣千萬乘，何事去天庭？君亦不得意，高歌羨鴻冥。世人若醢雞，安可識梅
    生？雖為刀筆吏，緬懷在赤城。余亦如流萍，隨波樂休明。自有兩少妾，雙騎駿
    馬行。東山春酒綠，歸隱謝浮名。
  留別曹南群官之江南（卷十五（一）九○四）
    我昔釣白龍，放龍溪水傍。道成本欲去，揮手淩蒼蒼。時來不關人，談笑游軒皇
    。獻納少成事，歸休辭建章。十年罷西笑，攬鏡如秋霜。閉劍琉璃匣，練丹紫翠
    房。身佩豁落圖，腰垂虎盤囊。仙人借綵鳳，志在窮遐荒。戀子四五人，徘徊未
    翱翔。東流送白日，驟歌蘭蕙芳。仙宮兩無從，人間久摧藏。范蠡脫句踐，屈平
    去懷王。飄颻紫霞心，流浪憶江鄉。愁為萬里別，復此一銜觴。淮水帝王州，金
    陵繞丹陽。樓臺照海色，衣馬搖川光。及此北望君，相思淚成行。朝雲落夢渚，
    瑤草空高唐。帝子隔洞庭，青楓滿瀟湘。懷歸路綿邈，覽古情淒涼。登岳眺百川
    ，杳然萬恨長。卻戀峨眉去，弄景偶騎羊。
  淮陰書懷寄王宋城（卷十三（一）八四○）
    沙墩至梁苑，二十五長亭。大舶夾雙（舟魯），中流鵝鸛鳴。雲天掃空碧，川岳
    涵餘清。飛鳧從西來，適與家興并。眷言王喬舄，婉孌故人情。復此親懿會，而
    增交道榮。沿迴且不定，飄忽悵徂征。暝投淮陰宿，欣得漂母迎。斗酒烹黃雞，
    一餐感素誠。予為楚壯士，不是魯諸生。有德必報之，千金恥為輕。緬書羈孤意
    ，遠寄棹歌聲。
  寄崔侍御（卷十四（一）八八四）
    宛溪霜夜聽猿愁，去國長如不繫舟。獨憐一雁飛南海，卻羨雙溪解北流。高人屢
    解陳蕃榻，過客難登謝朓樓。此處別離同落葉，明朝分散敬亭秋。
　附：崔成甫：贈李十二（卷十九（二）一一二一）
    我是瀟湘放逐臣，君辭明主漢江濱。天外常求太白老，金陵捉得酒仙人。
  「莊周夢蝴蝶」詩（古風五十九首之九）（卷二（一）一一○）
    莊周夢胡蝶，胡蝶為莊周。一體更變易，萬事良悠悠。乃知蓬萊水，復作清淺流
    。青門種瓜人，舊日東陵侯。富貴固如此，營營何所求？
  野田黃雀行（卷三（一）二五四）
    遊莫逐炎洲翠，棲莫近吳宮燕。吳宮火起焚巢窠，炎洲逐翠遭網羅。蕭條兩翅蓬
    蒿下，縱有鷹鸇奈若何！
  遊敬亭寄崔侍御（卷十四（一）八八八）
    我家敬亭下，輒繼謝公作。相去數百年，風期宛如昨。登高素秋月，下望青山郭
    。俯視鴛鷺群，飲啄自鳴躍。夫子雖蹭蹬，瑤臺雪中鶴。獨立窺浮雲，其心在寥
    廓。時來一顧我，笑飯葵與藿。世路如秋風，相逢盡蕭索。腰間玉具劍，意許無
    遺諾。壯士不可輕。相期在雲閣。
  登敬亭山南望懷古贈竇主簿（卷十二（一）八○九）
    敬亭一迴首，目盡天南端。仙者五六人，常聞此遊盤。谿流琴高水，石聳麻姑壇
    。白龍降陵陽，黃鶴呼子安。羽化騎日月，雲行翼鴛鸞。下視宇宙間，四溟皆波
    瀾。汰絕目下事，從之復何難？百歲落半途，前期浩漫漫。強食不成味，清晨起
    長歎。願隨子明去，鍊火燒金丹。
  登敬亭北二小山余時客逢崔侍御並登此地（卷二一（二）一二五七）
    送客謝亭北，逢君縱酒還。屈盤戲白馬，大笑上青山。迴鞭指長安，西日落秦關
    。帝鄉三千里，杳在碧雲間。
　過崔八丈水亭（卷二一（二）一二五八）
    高閣橫秀氣，清幽併在君。簷飛宛溪水，窗落敬亭雲。猿嘯風中斷，漁歌月裏聞
    。閑隨白鷗去，沙上自為群。
  憶崔郎中宗之遊南陽遺吾孔子琴撫之潸然感舊（卷二三（二）一三五九）
    昔在南陽城，唯餐獨山蕨。憶與崔宗之，白水弄素月。時過菊潭上，縱酒無休歇
    。泛此黃金花，頹然清歌發。一朝摧玉樹，生死殊飄忽。留我孔子琴，琴存人已
    沒。誰傳廣陵散？但哭邙山骨。泉戶何時明？長歸狐兔窟。
  獨坐敬亭山（卷二三（二）一三五四）
    眾鳥高飛盡，孤雲獨去閑。相看兩不厭，只有敬亭山。
　〔注〕
    敬亭山：在今安徽宣城縣北。
  謝公亭（卷二二（二）一三一一）
    謝亭離別處，風景每生愁。客散青天月，山空碧水流。池花春映日，窗竹夜鳴秋
    。今古一相接，長歌懷舊遊。
  餞校書叔雲（卷十八（二）一○六二）
    少年費白日，歌笑矜朱顏。不知忽已老，喜見春風還。惜別且為懽，徘徊桃李間
    。看花飲美酒，聽鳥臨晴山。向晚竹林寂，無人空閉關。
  題宛溪館（卷二五（二）一四五○）
    吾憐宛溪好，百尺照心明。何謝新安水？千尋見底清。白沙留月色，綠竹助秋聲
    。卻笑嚴湍上，於今獨擅名。
  魏郡別蘇明府西北游（卷十五（一）九一二）
    魏都接燕趙，美女誇芙蓉。淇水流碧玉，舟車日奔衝。青樓夾兩岸，萬室喧歌鐘
    。天下稱豪貴，遊此每相逢。洛陽蘇季子，劍戟森詞鋒。六印雖未佩，軒車若飛
    龍。黃金數百鎰，白璧有幾雙？散盡空掉臂，高歌賦還邛。落魄乃如此，何人不
    相從？遠別隔兩河，雲山杳千重。何時更杯酒，再得論心胸？
  贈宣州靈源寺仲濬公（卷十二（一）八○四）
    敬亭白雲氣，秀色連蒼梧。下′映雙溪水，如天落鏡湖。此中積龍象，獨許濬公
    殊。風韻逸江左，文章動海隅。觀心同水月，解領得明珠。今日逢支遁，高談出
    有無。
  贈宣城宇文太守兼呈崔侍御（卷十二（一）七七六）
    白若白鷺鮮，清如清唳蟬。受氣有本性，不為外物遷。飲水箕山上，食雪首陽巔
    。迴車避朝歌，掩口去盜泉。岧嶢廣成子，倜儻魯仲連。卓絕二公外，丹心無間
    然。昔攀六龍飛，今作百鍊鉛。懷恩欲報主，投佩向北燕。彎弓綠弦開,滿月不憚
    堅.閑騎駿馬獵,一射兩虎穿.回旋若流光,轉背落雙鳶.胡虜三嘆息，兼知五兵權。
    鎗鎗突雲將，卻掩我之妍。多逢勦絕兒，先著祖生鞭。據鞍空矍鑠，壯志
    竟誰宣。蹉跎復來歸，憂恨坐相煎。無風難破浪，失計長江邊。危苦惜頹光，金
    波忽三圓。時游敬亭上，閑聽松風眠。或弄宛溪月，虛舟信洄沿。顏公二十萬，
    盡付酒家錢。興發每取之，聊向醉中仙。過此無一事，靜談秋水篇。君從九卿來
    ，水國有豐年。魚鹽滿市井，布帛如雲煙。下馬不作威，冰壺照清川。霜眉邑中
    叟，皆美太守賢。時時慰風俗，往往出東田。竹馬數小兒，拜迎白鹿前。含笑問
    使君，日晚可迴旋？遂歸池上酌，掩抑清風絃。曾標橫浮雲，下撫謝朓肩。樓高
    碧海出，樹古青蘿懸。光祿紫霞杯，伊昔忝相傳。良圖掃沙漠，別夢繞旌旃。富
    貴日成疏，願言杳無緣。登龍有直道，倚玉阻芳筵。敢獻繞朝策，思同郭泰船。
    何言一水淺，似隔九重天。崔生何傲岸，縱酒復談玄。身為名公子，英才苦迍邅
    。鳴鳳托高梧，淩風何翩翩？安知慕群客，彈劍拂秋蓮？
  贈崔司戶文昆季（卷十（一）六九四）
    雙珠出海底，俱是連城珍。明月兩特達，餘輝旁照人。英聲振名都，高價動殊鄰
    。豈伊箕山故？特以風期親。惟昔不自媒，擔簦西入秦。攀龍九天上，忝列歲星
    臣。布衣侍丹墀，密勿草絲綸。才微惠渥重，讒巧生緇磷。一去已十年，今來復
    盈旬。清霜入曉鬢，白露生衣巾。側見綠水亭，開門列華茵。千金散義士，四座
    無凡賓。欲折月中桂，持為寒者薪。路旁已竊笑，天路將何因？垂恩儻丘山，報
    德有微身。
  聽蜀僧濬彈琴（卷二四（二）一四一六）
    蜀僧抱綠綺，西下峨眉峰。為我一揮手，如聽萬壑松。客心洗流水，遺響入霜鐘
    。不覺碧山暮，秋雲暗幾重。
　〔注〕
    蜀僧濬：按：卷十二有〈贈宣州靈源寺仲濬公〉詩，自即其人，詩亦當作於宣城
　    。
    綠綺：傅玄〈琴賦序〉：楚王有琴曰繞梁，司馬相如有綠綺，蔡邕有焦尾，皆名
　    器也。
    流水：《列子．湯問篇》：伯牙善鼓琴，鍾子期善聽。伯牙鼓琴，志在登高山，
　    鍾子期曰：「善哉，峨峨兮若泰山。」志在流水，鍾子期曰：「善哉，洋洋兮
  　  若江河。」
    霜鐘：《山海經．中山經》：豐山，．．．有九鐘焉，是知霜鳴。」郭璞注：「
　    霜降則鐘鳴，故言知也。」
  觀胡人吹笛（卷二五（二）一四五四）
    胡人吹玉笛，一半是秦聲。十月吳山曉，梅花落敬亭。愁聞出塞曲，淚滿逐臣纓
    。卻望長安道，空懷戀主情。
　【文】
　秋于敬亭送從姪耑遊廬山序（卷二七（二）一五六六）
    余小時大人令誦子虛賦，私心慕之。及長，南有雲夢，覽七澤之壯觀，酒隱安陸
    ，蹉跎十年。初，嘉興季父謫長沙西還，時予拜見預飲杯下，耑乃稚子，嬉遊在
    旁。今來有成，鬱負秀氣。吾衰久矣，見爾慰心，申悲導舊，破涕為笑。方告我
    遠涉，西登香爐。長山橫蹙，九江卻轉，瀑布天落，半與銀河爭流，騰虹奔電，
    潀射萬壑，此宇宙之其詭也。其上有方湖石井，不可得而窺焉。羨君此行，撫鶴
    長嘯，恨丹液未就，白龍來遲。使秦人著鞭，先往桃花之水。孤負宿願，慚歸名
    山。終期後來，攜手五岳，情以送遠，詩寧闕乎？　
７５４　甲午　玄宗　天寶一三　閏十一月
~t48fm3x2l20;
        ■祿山入朝，加左僕射，歸范陽。　李密伐南詔，敗沒，國忠更以捷聞。
　▲李白五十四歲。春遊金陵。五月，至揚州，與魏萬相遇，同返金陵。盡出詩文，
    囑魏萬編集。聞晁衡回國途中遇難。遊秋浦﹑涇縣。
  【詩】
  贈汪倫（卷十二（一）八二○）（從郁賢皓《謫仙詩豪李白》說）
    李白乘舟將欲行，忽聞岸上踏歌聲。桃花潭水深千尺，不及汪倫送我情。
　〔注〕
    汪倫：今人王光澤、李子龍先後發現涇縣《汪氏宗譜》及《汪漸公譜》、《汪氏
　    續修支譜殘卷》，證明汪倫確為涇縣豪族。《汪氏宗譜》：「汪倫，又名鳳林
      ，仁素公之次子也。為唐時知名士。與李青蓮、王輞川諸公相友善，數以詩文
      往來贈答。青蓮居士尤為莫逆交。開元、天寶間，公為涇縣令，青蓮往候之，
      款洽不忍別。公解組後，居涇縣之桃花潭。生子文煥，傳十世餘，有遷常州、
      麻鎮者。其兄鳳思，曾為歙縣令。」參見〈關於汪倫其人〉，李子龍，李白學
      刊第二輯，中國李白學會、馬鞍山市李白紀念館主辦，李白學刊編輯部編，上
      海三聯書店，一九八九年八月第一版第一刷，頁一九四－一九九，及〈汪倫小
      考〉，李子龍，唐代文學研究，第二輯，廣西師範大學出版社，一九九○年十
      月第一版，頁一七一－－一七六。
    踏歌：連手而歌，踏地以為節。
　　桃花潭：在今安徽涇縣西南一百里，《一統志》謂深不可測。
  哭晁卿衡（卷二五（二）一五○三）（從郁賢皓《謫仙詩豪李白》說）
    日本晁卿辭帝都，征帆一片遶蓬壺。明月不歸沉碧海，白雲愁色滿蒼梧。
  三山望金陵寄殷淑（卷十四（一）八八九）
    三山懷謝朓，水澹望長安。蕪沒河陽縣，秋江正北看。盧龍霜氣冷，鳷鵲月光寒
    。耿耿憶瓊樹，天涯寄一歡。
　山鷓鴣詞（卷八（一）五八四）
    苦竹嶺頭秋月輝，苦竹南枝鷓鴣飛。嫁得燕山胡鴈  ，欲銜我向  門歸。山雞翟
    雉來相勸，南禽多被北禽欺。紫塞嚴霜如劍戟，蒼梧欲巢難背違。我心誓死不能
    去，哀鳴驚叫淚霑衣。
　  江寧楊利物畫讚（卷二八（二）一六二九）
    　　太華高嶽，三峰倚天。洪波經海，百代生賢。為夔為龍，廓土濟川。趙城開
    國，玉樹淩煙。筆鼓造化，形成自然。明珠獨轉，秋月孤懸。作宰作程，摧剛挫
    堅。德合窈冥，聲播蘭荃。鴻漸麟閣，英圖可傳。
  改九子山為九華山聯句并序（卷二五（二）一四四八）
    　　青陽縣南有九子山，山高數千丈，上有九峰如蓮華。按圖徵名，無所依據。
    太史公南遊，略而不書，事絕古老之口，復闕名賢之紀。雖靈仙往復，而賦詠罕
    聞。予乃削其舊號，加以九華之目。時訪道江漢，憩於夏侯迴之堂，開簷岸幘，
    坐眺松雪，因與二三子聯句，傳之將來。
    妙有二分氣，靈山開九華。（李白）層標遏遲日，半壁明朝霞.(高霽)積雪曜陰壑
    ，飛流歕陽崖。（韋權輿）青熒玉樹色，縹緲羽人家。（李白）
  於五松山贈南陵常贊府（卷十二（一）七八九）
    為草當作蘭，為木當作松。蘭幽香風遠，松寒不改容。松蘭相因依，蕭艾徒丰茸
    。雞與雞並食，鸞與鸞同枝。揀珠去沙礫，但有珠相隨。遠客投名賢，真堪寫懷
    抱。若惜方寸心，待誰可傾倒？虞卿棄趙相，便與魏齊行。海上五百人，同日死
    田橫。當時不好賢，豈傳千古名？願君同心人，於我少留情。寂寂還寂寂，出門
    迷所適。長鋏歸來乎！秋風思歸客。
  夜泊黃山聞殷十四吳吟（卷二二（二）一二八六）
    昨夜誰為吳會吟？風生萬壑振空林。龍驚不敢水中臥，猿嘯時聞巖下音。我宿黃
    山碧溪月，聽之卻罷松間琴。朝來果是滄洲逸，酤酒提盤飯霜粟。半酣更發江海
    聲，客愁頓向杯中失。
  青溪半夜聞笛（卷二三（二）一三四五）
    羌笛梅花引，吳溪隴水情。寒山秋浦月，腸斷玉關聲。
  宣城清溪（卷二十（二）一二○一）
    清溪勝桐廬，水木有佳色。山貌日高古，石容天傾側。綵鳥昔未名，白猿初相識
    。不見同懷人，對之空嘆息。
  送王屋山人魏萬還王屋并序（卷十六（二）九五三）
    　　王屋山人魏萬云：自嵩宋沿吳相訪，數千里不遇，乘興游台越，經永嘉，觀
    謝公石門，後於廣陵相見。美其愛文好古，浪跡方外，因述其行而贈是詩。
    仙人東方生，浩蕩弄雲海。沛然乘天遊，獨往失所在。魏侯繼大名，本家聊攝城
    。卷舒入元化，跡與古賢并。十三弄文史，揮筆如振綺。辯折田巴生，心齊魯連
    子。西涉清洛源，頗驚人世喧。採秀臥王屋，因窺洞天門。朅來遊嵩峰，羽客何
    雙雙！朝攜月光子，暮宿玉女窗。鬼谷上窈窕，龍潭下奔潀。東浮汴河水，訪我
    三千里。逸興滿吳雲，飄颻浙江汜。揮手杭越間，樟亭望潮還。濤卷海門石，雲
    橫天際山。白馬走素車，雷奔駭心顏。遙聞會稽美，一弄耶溪水。萬壑與千巖，
    崢嶸鏡湖裏。秀色不可名，清輝滿江城。人游月邊去，舟在空中行。此中久延佇
    ，入剡尋王許。笑讀曹娥碑，沉吟黃絹語。天台連四明，日入向國清。五峰轉月
    色，百里行松聲。靈溪恣沿越，華頂殊超忽。石梁橫青天，側足履半月。眷然思
    永嘉，不憚海路賒。挂席歷海嶠，迴瞻赤城霞。赤城漸微沒，孤嶼前嶢兀。水續
    萬古流，亭空千霜月。縉雲川谷難，石門最可觀。瀑布挂北斗，莫窮此水端。噴
    壁灑素雪，空濛生晝寒。卻思惡溪去，寧懼惡溪惡。咆哮七十灘，水石相噴薄。
    路創李北海，巖開謝康樂。松風和猿聲，搜索連洞壑。徑出梅花橋，雙溪納歸潮
    。落帆金華岸，赤松若可招。沈約八詠樓，城西孤岧嶢。岧嶢四荒外，曠望群川
    會。雲卷天地開，波連浙西大。亂流新安口，北指嚴光瀨。釣臺避雲中，邈與蒼
    嶺對。稍稍來吳都，徘徊上姑蘇。煙綿橫九疑，漭蕩見五湖。目極心更遠，悲歌
    但長吁。迴橈楚江濱，揮手揚子津。身著日本裘，昂藏出風塵。五月造我語，知
    非佁（人疑）人。相逢樂無限，水石日在眼。徒干五諸侯，不致百金產。吾友楊
    子雲，絃歌播清芬。隨為江寧宰，好與山公群。乘興但一行，且知我愛君。君來
    幾何時？仙臺應有期。東窗綠玉樹，定長三五枝。至今天壇人，當笑爾歸遲。我
    苦惜遠別，茫然使心悲。黃河若不斷，白首長相思。
　附：王屋山人魏萬「金陵酬翰林謫仙子」詩（李白集校注卷十六（二）九六六）
    君抱碧海珠，我懷藍田玉。各稱希代寶，萬里遙相燭。長卿慕藺久，子猷意已深
    。平生風雲人，暗合江海心。去秋忽乘興，命駕來東土。謫仙遊梁園，愛子在鄒
    魯。二處一不見，拂衣向江東。五兩挂淮月，扁舟隨海風。南游吳越遍，高揖二
    千石。雪上天臺山，春逢翰林伯。宣父敬像橐，林宗重黃生。一長復一少，相看
    如弟兄。惕然意不盡，更逐西南去。同舟入秦淮，建業龍盤處。楚歌對吳酒，借
    問承恩初。宮買長門賦，天迎駟馬車。才高世難容，道廢可推命。安石重攜妓，
    子房空謝病。金陵百萬戶，六代帝王都。虎石踞西江，鍾山臨北湖。湖山信為美
    ，王屋人相待。應為岐路多，不知歲寒在。君遊早晚還，勿久風塵間。此別未遠
    別，秋期道仙山。
  送殷淑三首（卷十七（二）一○四二）
    其一（頁一○四二）
    海水不可解，連江夜為潮。俄然浦嶼闊，岸去酒船遙。惜別耐取醉，鳴榔且長謠
    。天明爾當去，應有便風飄。
    其二（頁一○四二）
    白鷺洲前月，天明送客迴。青龍山後日，早出海雲來。流水無情去，征帆逐吹開
    。相看不忍別，更進手中杯。
    其三（頁一○四三）
    痛飲龍筇下，燈青月復寒。醉歌驚白鷺，半夜起沙灘。
  送溫處士歸黃山白鵝峰舊居（卷十六（二）九七七）
    黃山四千仞，三十二蓮峰。丹崖夾石柱，菡萏金芙蓉。伊昔昇絕頂，下窺天目松
    。仙人鍊玉處，羽化留餘蹤。亦聞溫伯雪，獨往今相逢。採秀辭五岳，攀巖歷萬
    重。歸休白鵝嶺，渴飲丹沙井。鳳吹我時來，雲車爾當整。去去陵陽東，行行芳
    桂叢。迴谿十六度，碧嶂盡晴空。他日還相訪，乘橋躡綵虹。
  送趙判官赴黔府中丞叔幕（卷十八（二）一○六八）
    廓落青雲心，結交黃金盡。富貴翻相忘，令人忽自哂。蹭蹬鬢毛斑，盛時難再還
    。巨源咄石生，何事馬蹄間？綠蘿長不厭，卻欲還東山。君為魯曾子，拜揖高堂
    裏，叔繼趙平原，偏承明主恩。風霜推獨坐，旌節鎮雄藩。虎士秉金鉞，蛾眉開
    玉樽。才高幕下去，義重林中言。水宿五溪月，霜啼三峽猿。東風春草綠，江上
    候歸軒。
  春日陪楊江寧及諸官宴北湖感古作（卷二十（二）一一七四）
    昔聞顏光祿，攀龍宴京湖。樓船入天鏡，帳殿開雲衢。君王歌大風，如樂豐沛都
    。延年獻佳作，邈與詩人俱。我來不及此，獨立鍾山孤。楊宰穆清風，芳聲騰海
    隅。英僚滿四座，粲若瓊林敷。(益鳥)首弄倒景，蛾眉綴明珠。新絃採梨園，古舞嬌
    吳歈。曲度繞雲漢，聽者皆歡娛。雞棲何嘈嘈！沿月沸笙竽。古之帝宮苑，今乃
    人樵蘇。感此勸一觴，願君覆瓢壺。榮盛當作樂，無令後賢吁。
　秋浦清溪雪夜對酒客有唱鷓鴣者（卷二十（二）一一八三）
    披君貂襜褕，對君白玉壺。雪花酒上滅，頓覺夜寒無。客有桂陽至，能吟山鷓鴣
    。清風動窗竹，越鳥起相呼。持此足為樂，何煩笙與竽？
  秋浦歌十七首（卷八（一）五三三）
    其一（頁五三三）
    秋浦長似秋，蕭條使人愁。客愁不可度，行上東大樓。正西望長安，下見江水流
    。寄言向江水，汝意憶儂不？遙傳一掬淚，為我達揚州。
　〔注〕
　　大樓：山名，在安徽貴池縣南。《讀史方輿紀要》：「大樓山，孤撐碧落，若空
　　　中樓閣然。」
    其二（頁五三四）
    秋浦猿夜愁，黃山堪白頭。青溪飛隴水，翻作斷腸流。欲去不得去，薄遊成久遊
    。何年是歸日？雨淚下孤舟。
　〔注〕
　　黃山、青溪：皆貴池縣山水。
　　隴水：古隴頭歌：「隴頭流水，嗚聲幽咽。遙望秦川，肝腸斷絕。」
　　薄遊：短期作客。薄，短也、小也。
    其三（頁五三四）
    秋浦錦駝鳥，人間天上稀。山雞羞淥水，不敢照毛衣。
    其四（頁五三五）
    兩鬢入秋浦，一朝颯已衰。猿聲催白髮，長短盡成絲。
    其五（頁五三五）
    秋浦多白猿，超騰若飛雪。牽引條上兒，飲弄水中月。
    其六（頁五三六）
    愁作秋浦客，強看秋浦花。山川如剡縣，風日似長沙。
    其七（頁五三六）
    醉上山公馬，寒歌甯戚牛。空吟白石爛，淚滿黑貂裘。
    其八（頁五三七）
    秋浦千重嶺，水車嶺最奇。天傾欲墮石，水拂寄生枝。
    其九（頁五三八）
    江祖一片石，青天掃畫屏。題詩留萬古，綠字錦苔生。
    其十（頁五三八）
    千千石楠樹，萬萬女貞林。山山白鷺滿，澗澗白猿吟。君莫向秋浦，猿聲碎客心
    。
    其十一（頁五三九）
    邏人橫鳥道，江祖出魚梁。水急客舟疾，山花拂面香。
    其十二（頁五四○）
    水如一匹練，此地即平天。耐可乘明月，看花上酒船。
    其十三（頁五四○）
    淥水淨素月，月明白鷺飛。郎聽採菱女，一道夜歌歸。
    其十四（頁五四一）
    爐火照天地，紅星亂紫煙。（赤皮）郎明月夜，歌曲動寒川。
    其十五（頁五四一）
    白髮三千丈，緣愁似箇長。不知明鏡裏，何處得秋霜？
    其十六（頁五四二）
    秋浦田舍翁，採魚水中宿。妻子張白鷴，結罝映深竹。
    其十七（頁五四二）
    桃波一步地，了了語聲聞。闇與山僧別，低頭禮白雲。
  紀南陵題五松山（卷二二（二）一三一二）
    聖達有去就，潛光愚其德。魚與龍同池，龍去魚不測。當時板築輩，豈知傅說情
    ？一朝和殷人，光氣為列星。伊尹生空桑，捐庖佐皇極。桐宮放太甲，攝政無愧色
    。三年帝道明，委質終輔翼。曠哉至人心，萬古可為則。時命或大謬，仲尼將奈
    何？鸞鳳忽覆巢，麒麟不來過。龜山蔽魯國，有斧且無柯。歸來歸去來，宵濟越
    洪波。
  書懷贈南陵常贊府（卷十二（一）八一八）
    歲星入漢年，方朔見明主。調笑當時人，中天謝雲雨。一去麒麟閣，遂將朝市乖
    。故交不過門，秋草日上階。當時何特達，獨與我心諧。置酒淩歊臺，歡娛未曾
    歇。歌動白紵山，舞迴天門月。問我心中事，為君前致辭。君看我才能，何似魯
    仲尼？大聖猶不遇，小儒安足悲？雲南五月中，頻喪渡瀘師。毒草殺漢馬，張兵
    奪秦旗。至今西二河，流血擁僵屍。將無七擒略，魯女惜園葵。咸陽天下樞，累
    歲人不足。雖有數斗玉，不如一盤粟。賴得契宰衡，持鈞慰風俗。自顧無所用，
    辭家方未歸。霜驚壯士髮，淚滿逐臣衣。以此不安席，蹉跎身世違。終當滅衛謗
    ，不受魯人譏。
  清溪行（卷八（一）五七九）
    清溪清我心，水色異諸水。借問新安江，見底何如此？人行明鏡中，鳥度屏風裏
    。向晚猩猩啼，空悲遠遊子。
  宿白鷺洲寄楊江寧（卷十三（一）八五一）
    朝別朱雀門，暮棲白鷺洲。波光搖海月，星影入城樓。望美金陵宰，如思瓊樹憂
    。徒令魂作夢，翻覺夜成秋。綠水解人意，為余西北流。因聲玉琴裏，蕩漾寄君
    愁。
  宿清溪主人（卷十一（一）七六六）
    夜到清溪宿，主人碧巖裏。簷楹挂星斗，枕席響風水。月落西山時，啾啾夜猿起
    。
  宿■湖（假卷二二（二）一二八七）
    雞鳴發黃山，暝投■湖宿。白雨映寒山，森森似銀竹。提攜採鉛客，結荷水邊沐
    。半夜四天開，星河爛人目。明晨大樓去，崗隴多屈伏。當與持斧翁，前溪伐雲
    木。
  望九華山贈青陽韋仲堪（卷十（一）七○七）
    昔在九江上，遙望九華峰。天河挂綠水，秀出九芙蓉。我欲一揮手，誰人可相從
    ？君為東道主，於此臥雲松。
  望木瓜山（卷二一（二）一二五六）
    早起見日出，暮見棲鳥還。客心自酸楚，況對木瓜山。
  詠山樽二首（卷二四（二）一四一九）
    其一（頁一四一九）
    蟠木不彫飾，且將斤斧疏。樽成山岳勢，材是棟梁餘。外與金罍並，中涵玉醴虛
    。慚君垂拂拭，遂忝玳筵居。
    其二（頁一四二○）
    擁腫寒山木，嵌空成酒樽。愧無江海量，偃蹇在君門。
  遊秋浦白（竹可）陂二首（卷二十（二）一一八六）
    其一（一一八六）
    何處夜行好？月明白（竹可）陂。山光搖積雪，猿影挂寒枝。但恐佳景晚，小令
    歸棹移。人來有清興，及此有相思。
    其二（頁一一八六）
    白（竹可）夜長嘯，爽然溪谷寒。魚龍動陂水，處處生波瀾。天借一明月，飛來
    碧雲端。故鄉不可見，腸斷正西看。
  登黃山凌（高欠）臺送族弟溧陽尉濟充汎舟赴華陰（卷十八（二）一○八六）
    鸞乃鳳之族，翱翔紫雲霓。文章輝五色，雙在瓊樹棲。一朝各飛去，鳳與鸞俱啼
    。炎赫五月中，朱曦爍河堤。爾從汎舟役，使我心魂悽。秦地無草木，南雲喧鼓
    鼙。君王減玉膳，早起思鳴雞。漕引救關輔，疲人免塗泥。宰相作霖雨，農夫得
    耕犁。靜者伏草間，群才滿金閨。空手無壯士，窮居使人低。送君登黃山，長嘯
    倚天梯。小舟若鳧雁，大舟若鯨鯢。開帆散長風，舒卷與雲齊。日入牛渚晦，蒼
    然夕煙迷。相思在何許，杳在洛陽西。
  答杜秀才五松山見贈（卷十九（二）一一三七）
    昔獻長楊賦，天開雲雨歡。當時待詔承明裏，皆道揚雄才可觀。敕賜飛龍二天馬
    ，黃金絡頭白玉鞍。浮雲蔽日去不返，總為秋風摧紫蘭。角巾東出商山道，採秀
    行歌詠芝草。路逢園綺笑向人，兩君解來一何好。聞道金陵龍虎盤，還同謝朓望
    長安。千峰夾水向秋浦，五松名山當夏寒。銅井炎爐歊九天，赫如鑄鼎荊山前。
    陶公矍鑠呵赤電，回祿睢盱揚紫煙。此中豈是久留處？便欲燒丹從列仙。愛聽松
    風且高臥，颼颼吹盡炎氛過。登崖獨立望九州，陽春欲奏誰相和？聞軍往年游錦
    城，章仇尚書倒屣迎。飛牋絡繹奏明主，天書降問迴恩榮。骯髒不能就珪組，至
    今空揚高蹈名。夫子工文絕世奇，五松新作天下推。吾非謝尚邀彥伯，異代風流
    各一時。一時相逢樂在今，袖拂白雲開素琴。彈為三峽流泉音，從茲一別武陵去
    ，去後桃花春水深。
  答高山人兼呈權顧二侯（卷十九（二）一一三五）
    虹霓掩天光，哲后起康濟。應運生夔龍，開元掃氛翳。太微廓金鏡，端拱清遐裔
    。輕塵集嵩岳，虛點盛明意。謬揮紫泥詔，獻納青雲際。讒惑英主心，恩疏佞臣
    計。徬徨庭闕下，歎息光陰逝。未做仲宣詩，先流賈生涕。挂帆秋江上，不為雲
    羅制。山海向東傾，百川無盡勢。我於鴟夷子，相去千餘歲。運闊英達稀，同風
    遙執袂。登艫望遠水，忽見滄浪枻。高士何處來？虛舟渺安繫。衣貌本淳古，文
    章多佳麗。延引故鄉人，風義未淪替。顧侯達語默，權子識通蔽。曾是無心雲，
    俱為此留滯。雙萍易飄轉，獨鶴思凌厲。明晨去瀟湘，共謁蒼梧帝。
  新林浦阻風寄友人（卷十三（一）八五二）
    潮水定可信，天風難與期。清晨西北轉，薄暮東南吹。以此難挂席，佳期益相思
    。海月破圓景，菰蔣生綠池。昨日北湖梅，開花已滿枝。今朝白門柳，夾道垂青
    絲。歲物忽如此，我來定幾時？紛紛江上雪，草草客中悲。明發新林浦，空吟謝
    朓詩。
　酬殷明佐見贈五雲裘歌（卷八（一）五八○）
    我吟謝朓詩上語，朔風颯颯吹飛雨。謝朓已沒青山空，後來繼之有殷公。粉圖珍
    裘五雲色，曄如晴天散綵虹。文章彪炳光陸離，應是素娥玉忸之所為。輕如松花
    落金粉，濃似錦苔含碧滋。遠山積翠橫海島，殘霞飛丹映江草。凝毫採掇花露容
    ，幾年功成奪天造。故人贈我我不違，著令山水含清暉。頓驚謝康樂，詩興生我
    衣。襟前林壑斂暝色，袖上雲霞收夕霏。群仙長歎驚此物，千崖萬嶺相縈鬱。身
    騎白鹿行飄颻，手翳紫芝笑披拂。相如不足誇鷫（霜鳥），王恭鶴氅安可方？瑤
    臺雪花數千點，片片吹落春風香。為君持此淩蒼蒼，上朝三十六玉皇。下窺夫子
    不可及，矯手相思空斷腸。
  與周剛清溪玉鏡潭宴別（卷二十（二）一一八四）
    康樂上官去，永嘉遊石門。江亭有孤嶼，千載跡猶存。我來游秋浦，三入桃陂源
    。千峰照積雪，萬壑盡啼猿。興與謝公合，文因周子論。掃崖去落葉，席月開清
    樽。溪當大樓南，溪水正南奔。迴作玉鏡潭，澄明洗心魂。此中得佳境，可以絕
    囂喧。清夜方歸來，酣歌出平原。別後經此地，為於謝蘭蓀。
  聞謝楊兒吟猛虎詞因有此贈（卷十一（一）七六六）
    同州隔秋浦，聞吟猛虎詞。晨朝來借問，知是謝楊兒。
　銅官山醉後絕句（卷二○（二）一一九八）
    我愛銅官樂，千年未擬還。要須迴舞袖，拂盡五松山。
  「鳳飛九千仞」詩（古風五十九首之四）（卷二（一）一○○）
    鳳飛九千仞，五章備綵珍。銜書且虛歸，空入周與秦。橫絕歷四海，所居
    未得鄰。吾營紫河車，千載落風塵。藥物祕海嶽，採鉛青溪濱。時登大樓
    山，舉首望仙真。羽駕滅去影，飆車絕回輪。尚恐丹液遲，志願不及申。
    徒霜鏡中髮，羞彼鶴上人。桃李何處開？此花非我春。惟應清都境，長與
    韓眾親。
  獨酌清溪江石上寄權昭夷（卷十三（一）八六○）
    我攜一樽酒，獨上江祖石。自從天地開，更長幾千尺？舉杯向天笑，天迴日西照
    。永願坐此石，長垂嚴陵釣。寄謝山中人，可與爾同調。
　戲贈鄭溧陽（卷十（一）六九七）
    陶令日日醉，不知五柳春。素琴本無絃，漉酒用葛巾。清風北窗下，自謂羲皇人
    。何時到栗里？一見平生親。
  贈柳圓（卷十一（一）七五三）
    竹實滿秋浦，鳳來何苦飢？還同月下鵲，三繞未安枝。夫子即瓊樹，傾柯拂羽儀
    。懷君戀明德，歸去日相思。
  贈黃山胡公求白鷴并序（卷十二（一）八○八）
    　　聞黃山胡公有雙白鷴，蓋是家雞所伏，自小馴狎，了無驚猜。以其名呼之，
    皆就掌取食。然此鳥耿介，尤難畜之。予平生酷好，竟莫能致。而胡公輟贈於我
    ，唯求一詩，聞之欣然，適會宿意。因援筆三叫，文不加點以贈之。
    請以雙白璧，百君雙白鷴。白鷴白如錦，白雪恥容顏。照影玉潭裏，刷毛琪樹間
    。夜棲寒月靜，朝步落花閑。我願得此鳥，翫之坐碧山。胡公能輟贈，籠寄野人
    還。
  贈僧崖公（卷十（一）六九八）
    昔在朗陵東，學禪白眉空。大地了鏡徹，迴旋寄輪風。攬彼造化力，持為我神通
    。晚謁太山君，親見日沒雲。中夜臥山月，拂衣逃人群。授余金仙道，曠劫未始
    聞。冥機發天光，獨朗謝垢氛。虛舟不繫物，觀化遊江濆。江濆遇同聲，道崖乃
    僧英。說法動海岳，遊方化公卿。手秉玉麈尾，如登白樓亭。微言注百川，亹亹
    信可聽。一風鼓群有，萬籟各自鳴。啟閉八窗牖，託宿掣雷霆。自言歷天台，搏
    壁躡翠屏。淩兢石橋去，恍惚入青冥。昔往今來歸，絕景無不經。何日更攜手？
    乘杯向蓬瀛。
  【文】
  溧陽瀨水貞義女碑銘并序（卷二九（二）一六四七）
    　　皇唐葉有六聖，再造八極，鏡照萬方，幽明咸熙，天秩有禮。自太古及今，
    君君臣臣烈士貞女，采其名節尤彰可激清頹俗者，皆掃地而祠之。蘭蒸椒漿，歲
    祀罔缺，而茲邑貞義女光靈翳然，埋冥古遠，琬琰不刻。豈前修博達者為邦之意
    乎？　　
    　　貞義女者，溧陽黃山里史氏之女也，以家溧陽，史闕書之。歲三十，弗移天
    于人。清英潔白，事母純孝。手柔荑而不龜，身擊漂以自業。當楚平王時，平王
    虐忠助讒，苛虐厥政，芟于尚，斬于奢，血流于朝，赤族伍氏。怨毒于人，何其
    深哉？子胥始東奔勾吳，月涉星遁，或七日不火，傷弓于飛。逼迫于昭關，葡匐
    于瀨渚，捨車而徒，告窮此女。目色以臆，授之壺漿。全人自沉，形與口滅。卓
    絕千古，聲淩浮雲。激節必報之讎，雪誠無疑之地。難乎哉！
    　　借如曹娥潛波，理貫于孝道；聶姊殞肆，概動于天倫。魯姑棄子，以卻三軍
    之眾；漂母進飯，沒受千金之恩。方之于此，彼或易耳。卒使伍君開張闔閭，傾
    蕩鄢郢。吳師鞭屍于楚國，申胥泣血于秦庭。我亡爾存，亦各壯志。張英風于古
    今，雪大憤于天地。微此女之力，雖云為之士，焉能咆哮烜（火赫），施于後世
    也！望其溺所，愴然低迴而不能去。每風號吳天，月苦荊水，響像如在，精魂可
    悲。惜其投金有泉，而刻石無主，哀哉！
    　　邑宰滎陽鄭公名晏，家康成之學，世子產之才，琴清心閑，百里大化。有若主
    簿扶風竇嘉賓、縣尉廣平宋陟、丹陽李濟、南郡陳然、清河張昭，皆有卿才霸略
    ，同事相協。緬紀英淑，勒銘道周。雖陵頹海竭，文或不死。其辭曰：
    　　粲粲貞女，孤生寒門。上無所天，下報母恩。春風三十，花落無言。乃如之
    人，激漂清源。碧流素手，縈彼潺湲。求思不可，秉節而存。伍胥東奔，乞食於
    此。女分壺漿，滅口而死。聲動列國，義形壯士。入郢鞭屍，還吳雪恥。投金瀨
    沚，報德稱美。明明千秋，如月在水。
~d4;B:\LEEBAI\WORKS\751-754.txt   9-16 1996   17:03 47
７５５　乙未　玄宗　天寶一四
        ■祿山請以蕃將代漢將，從之。　哥舒翰入朝，留京師。　如華清宮。　十
          一月，祿山反。遣封常清儒翁京禦祿山。　以郭子儀為朔方節度使。　以
          高仙芝統軍屯陝。　封常清敗於虎牢。祿山陷東京。　仙芝退保潼關，河
          南俱陷。　制太子監國。　平原太守顏真卿、常山太守顏杲卿俱起兵討賊
          。　斬仙芝、常清，以哥舒翰為副元帥。　郭子儀使李光弼、僕固懷恩擊
          破祿山兵，進拔馬邑。
　▲李白五十五歲。夏，在當塗。秋，遊秋浦。冬，返宣城。安祿山陷洛陽，李白回
    梁苑接宗氏南奔。
　【詩】
  秋浦寄內（卷二五（二）一四九○）
    我今尋陽去，辭家千里餘。結荷見水宿，卻寄大雷書。雖不同辛苦，愴離各自居
    。我自入秋浦，三年北信疏。紅顏愁落盡，白髮不能除。有客自梁苑，手攜五色
    魚。開魚得錦字，歸問我何如。江山雖道阻，意合不為殊。
  奔亡道中五首（卷二二（二）一二七一）（從郁賢皓《謫仙詩豪李白》說）
    其一（頁一二七一）
    蘇武天山上，田橫海島邊。萬重關塞斷，何日是歸年？
    其二（頁一二七二）
    亭伯去安在？李陵降未歸。愁容變海色，短服改胡衣。
    其三（頁一二七二）
    談笑三軍卻，交游七貴疏。仍留一隻箭，未射魯連書。
    其四（頁一二七二）
    函谷如玉關，幾時可生還？洛陽為易水，嵩岳是燕山。俗變羌胡語，人多沙塞顏
    。申包惟慟哭，七日鬢毛斑。
    其五（頁一二七三）
    淼淼望湖水，青青蘆葉齊。歸心落何處，日沒大江西。歇馬傍春草，欲行遠道迷
    。誰忍子規鳥，連聲向我啼。
　「西上蓮花山」詩（古風五十九首之十九）（卷二（一）一二九）（從郁賢皓《謫
    仙詩豪李白》說）
    西上蓮花山，迢迢見明星。素手把芙蓉，虛步躡太清。霓裳曳廣帶，飄拂昇天行
    。邀我登雲臺，高揖衛叔卿。恍恍與之去，駕鴻淩紫冥。俯視洛陽川，茫茫走胡
    兵。流血塗野草，豺狼盡冠纓。
  下涇縣陵陽溪至澀灘（卷二二（二）一二八五）
    澀灘鳴嘈嘈，兩山足猿猱。白波若卷雲，側石不容舠。漁子與舟人，撐折萬張篙
    。
  下陵陽沿高溪三門六刺灘（卷二二（二）一二八六）
    三門橫峻灘，六刺走波瀾。石驚虎伏起，水狀龍縈盤。何慚七里瀨？使我欲垂竿
    。
  自溧水道哭王炎三首（卷二五（二）一五○五）
    其一（頁一五○五）
    白楊雙行行，白馬悲路旁。晨興見曉月，更似發雲陽。溧水通吳關，逝川去未央
    。故人萬化盡，閉骨茅山岡。天上墜玉棺，泉中掩龍章。名飛日月上，義與風雲
    翔。逸氣竟莫展，英圖俄夭傷。楚國一老人，來嗟龔勝亡。有言不可道，雪泣憶
    蘭芳。
    其二（頁一五○六）
    王公希代寶，棄世一何早！弔死不及哀，殯宮已秋草。悲來欲脫劍，挂向何枝好
    ？哭向茅山雖未摧，一生淚盡丹陽道。
    其三（頁一五○六）
    王家碧瑤樹，一樹忽先摧。海內故人泣，天涯弔鶴來。未成霖雨用，先夭濟川材
    。一罷廣陵散，鳴琴更不開。
  別山僧（卷十五（一）九四八）
    何處名僧到水西？乘舟弄月宿涇溪。平明別我上山去，手攜金策踏雲梯。騰身轉
    覺三天近，舉足迴看萬嶺低。謔浪肯居支遁下，風流還與遠公齊。此度別離何日
    見？相思一夜暝猿啼。
  宣城見杜鵑花（卷二五（二）一四六二）
    蜀國曾聞子規鳥，宣城還見杜鵑花。一叫一回一腸斷，三春三月憶三巴。
  宣城吳錄事畫讚（卷二八（二）一六二一）
    　　大名之家，昭彰日月。生此髦士，風霜秀骨。圖真像賢，傳容寫髮。束帶岳
    立，如朝天闕。巖巖兮謂四方之削成，澹澹兮申五湖之澄明。武庫肅穆，辭峰崢
    嶸。大辯若訥，大音希聲。默然不語，終為國楨。
  送當塗趙少府赴長蘆（卷十六（二）九六九）
    我來揚都市，送客迴輕舠。因誇楚太子，便睹廣陵濤。仙尉趙家玉，英風淩四豪
    。維舟至長蘆，目送煙雲高。搖扇對酒樓，持袂把蟹螯。前途儻相思，登嶽一長
    謠。
　涇川送族弟錞（卷十八（二）一○八三）
    涇川三百里，若耶羞見之。錦石照碧山，兩邊白鷺鷥。佳境千萬曲，客行無歇時
    。上有琴高水，下有陵陽祠。先人不見我，明月空相知。問我何事來，盧敖結幽
    期。蓬山振雄筆，繡服揮清詞。江湖發秀色，草木含榮滋。置酒送惠連，吾家稱
    白眉。媿無海嶠作，敢闕河梁詩。見爾復幾朝，俄然告將離。中流漾綵(益鳥)，
    列岸叢金羈。嘆息蒼梧鳳，分棲瓊樹枝。清晨各飛去，飄落天南垂。望極落日盡
    ，秋深暝猿悲。寄情與流水，但有長相思。
  涇溪東亭寄鄭少府諤（卷十四（一）八八○）
    我遊東亭不見君，沙上行將白鷺群。白鷺閑時散飛去，又如雪點青山雲。欲往涇
    溪不辭遠，龍門蹙波虎眼轉。杜鵑花開春已闌，歸向陵陽釣魚晚。
  寄當塗趙少府炎（卷十三（一）八五七）
    晚登高樓望，木落雙江清。寒山饒積翠，秀色連州城。目送楚雲盡，心悲胡雁聲
    。相思不可見，迴首故人情。
　遊水西簡鄭明府（卷二十（二）一二○三）
    天宮水西寺，雲錦照東郭。清湍鳴迴溪，綠竹遶飛閣。涼風日瀟灑，幽客時憩泊
    。五月思貂裘，謂言秋霜落。石蘿引古蔓，岸筍開新籜。吟翫空復情，相思爾佳
    作。鄭公詩人秀，逸韻宏寥廓。何當一來遊，愜我雪山諾？
  過汪氏別業二首（卷二三（二）一三三八）
    其一（頁一三三八）
    遊山誰可遊？子明與浮丘。疊嶺礙河漢，連峰橫斗牛。汪生面北阜，池館清且幽
    。我來感意氣，搥炰列珍羞。掃石待歸月，開池漲寒流。酒酣益爽氣，為樂不知
    秋。
    其二（一三三九）
    疇昔未識君，知君好賢才。隨山起館宇，鑿石營池臺。星火五月中，景風從南來
    。數枝石榴發，一丈荷花開。恨不當此時，相過醉金罍。我行值木落，月苦清猿
    哀。永夜達五更，吳歈送瓊杯。酒酣欲起舞，四座歌相催。日出遠海明，軒車且
    徘徊。更遊龍潭去，枕石拂莓苔。
　酬崔十五見招（卷十九（二）一一四二）
    爾有鳥跡書，相招琴溪飲。手跡尺素中，如天落雲錦。讀罷向空笑，疑君在我前
    。長吟字不滅，懷袖且三年。
  當塗趙炎少府粉圖山水歌（卷八（一）五四三）
    峨眉高出西極天，羅浮直與南溟連。名工繹思揮綵筆，驅山走海置眼前。滿堂空
    翠如可掃，赤城霞氣蒼梧煙。洞庭瀟湘意渺綿，三江七澤情洄沿。驚濤洶湧向何
    處，孤舟一去迷歸年。征帆不動亦不旋，飄如隨風落天邊。心搖目斷興難盡，幾
    時可到三山巔？西峰崢嶸噴流泉，橫石蹙水波潺湲。東崖合沓蔽輕霧，深林雜樹
    空芊綿。此中冥昧失晝夜，隱几寂聽無鳴蟬。長松之下列羽客，對座不語南昌仙
    。南昌仙人趙夫子，妙年歷落青雲士。訟庭無事羅眾賓，杳然如在丹青裏。五色
    粉圖安足珍？真仙可以全吾身。若待功成拂衣去，武陵桃花笑殺人。
  與謝良輔遊涇州陵巖寺（卷二十（二）一二○二）
    乘君素舸泛涇西，宛似雲門對若溪。且從康樂尋山水，何必東遊入會稽？
  贈宣城趙太守悅（卷十二（一）七八三
    趙得寶符盛，山河功業存。三千堂上客，出入擁平原。六國揚清風，英聲何喧喧
    ？大賢茂遠業，虎竹光南藩。錯落千丈松，虯龍盤古根。枝下無俗草，所植唯蘭
    蓀。憶在南陽時，始承國士恩。公為柱下吏，脫繡歸田園。伊昔簪百筆，幽都逐
    游魂。持斧佐三軍，霜清天北門。差池宰兩邑，鶚立重飛翻。焚香入蘭臺，起草
    多芳言。夔龍一顧重，矯翼淩翔鵷。赤縣揚雷聲，強項聞至尊。驚飆摧秀木，跡
    屈道彌敦。出牧歷三郡，所居猛獸奔。遷人同衛鶴，謬上懿公軒。自笑東郭履，
    側慚狐白溫。閑吟步竹石，精義忘朝昏。（焦頁）（卒頁）成醜士，風雲何足論
    ？獼猴騎土牛，羸馬夾雙轅。願借羲和景，為人照覆盆。溟海不震蕩，何由縱鵬
    鯤？所期要津日，倜儻假騰騫。
  贈秋浦柳少府（卷十（一）七○五）
    秋浦舊蕭索，公庭人吏稀。因君樹桃李，此地忽芳菲。搖筆望白雲，開簾當翠微
    。時來引山月，縱酒酣清輝。而我愛夫子，淹留未忍歸。
  贈崔秋浦三首（卷十（一）七○五）
    其一（頁七○五）
    吾愛崔秋浦，宛然陶令風。門前五楊柳，井上二梧桐。山鳥下聽事，簷花落酒中
    。懷君未忍去，惆悵意無窮。
    其二（頁七○六）
    崔令學陶令，北窗常晝眠。抱琴時弄月，取意任無絃。見客但傾酒，為官不愛錢
    。東皋多種黍，勸爾早耕田。
    其三（頁七○七）
    河陽花作縣，秋浦玉為人。地逐名賢好，風隨惠化春。水從天漢落，山逼晝屏新
    。應念金門客，投沙弔楚臣。
  【文】
　金陵與諸賢送權十一序（卷二七（二）一五六二）
    　　斯高柄秦，嬴世不二。三傑伏草，與漢並出。莽夷朱暉，耿鄧乃起。自古英
    達，未必盡用于當年，去就之理，在大運爾。我君六葉繼聖，熙乎玄風；三清垂
    拱，穆然紫極，天人其一哉！所以青雲豪士，散在商釣。四坐明哲，皆清朝旅人
    。吾希風廣成，蕩漾浮世。素受寶訣，為三十六帝之外臣。即四明逸老賀知章呼
    余為謫仙人，蓋實錄耳。而嘗採（女宅）女於江華，收河車於清溪，與天水權昭
    夷服勤爐火業久矣。之子也，沖恬淵靜，翰才峻發，白每一篇一札，皆昭夷之所
    操。吁！捨我而南,若折羽翼，時歲律寒苦，天風枯聲，雲帆涉漢，冏若絕電。
    舉目四顧，霜天崢嶸，銜杯敘離，群子賦詩以出餞，酒仙翁李白辭。
  夏日陪司馬武公與群賢宴姑熟亭序（卷二七（二）一五五八）
    　　通驛公館南有水亭焉。四甍翬飛，巉絕浦嶼。蓋有前攝令河東薛公棟而宇之
    ；今宰隴西李公明化開物成務，又橫其梁而閣之。晝鳴閑琴，夕酌清月。蓋為接
    輶軒祖、遠客之佳境也。製置既久，莫知何名。司馬武公長材博古，獨映方外。
    因劇胡床岸幘嘯詠而謂前長史李公及諸公曰：此亭跨姑熟之水，可稱為姑熟亭焉
    。嘉名勝概，自我作也。且夫曹官紱冕者，大賢處之，若遊青山、臥白雲，逍遙
    偃傲，何適不可？小才居之，窘而自拘，悄若桎梏則清風朗月，河英嶽秀，皆為
    棄物，安得稱焉？所以司馬南鄰，當文章之旗鼓；翰林客卿，揮辭鋒以戰勝。名
    教樂地，無非得俊之場也。千載一時，言詩紀志。
  為趙宣城與楊右相書（卷二六（二）一五三六）
    　　某啟：辭違積年，伏戀軒屏。首冬初寒，伏惟相公尊體起居萬福。某蒙恩，
    才朽齒邁，徒延聖日。少參末吏，本乏遠圖。中年廢缺，分歸園壑。昔相公秉國
    憲之日，一拔九霄，拂刷前恥，昇騰晚官,恩貸稠疊,實戴丘山.落羽再振,枯鱗旋
    躍.運以大風之舉,假以磨天之翔.衣繡霜臺，含香華省。宰劇慚強項之名，酌貪礪
    清心之節。三典列郡，寂無成功。但宣布王澤，式酬天獎。伏惟相公開張徽猷，
    寅亮天地。入夔龍之室，持造化之權。安石高枕，蒼生是仰。某鳴躍無已，剪拂
    因人。銀章朱紱，坐榮宦達。身荷宸眷，目識龍顏。既齊飛于鵷鷺，復寄跡于門
    館。皆相公大造之力也。而鐘鳴漏盡，夜行不息，止足之分，實愧古人。犬馬戀
    主，迫于西汜。所冀枯松晚歲，無改節于風霜；老驥餘年，期盡力于啼足。上答
    明主，下報相公，縷縷之誠，屏息於此。伏惟相公收遺簪于少昊，念亡弓于楚澤
    。衰當益壯，結草知歸。瞻望恩光，無忘景刻。
  趙公西侯新亭頌（卷二八（二）一六○二）
    　　惟十有四載，皇帝以歲之驕陽，秋五不稔，乃慎擇明牧，恤南風凋枯。伊四
    月孟夏，自淮陰遷我天水趙公作藩于宛陵，祇明命也。惟公代秉天憲，作程南臺
    。洪柯大本，聿生懿德。宜乎哉！橫風霜之秀氣，鬱王霸之奇略。初以鐵冠白筆
    ，佐我燕京。威雄振肅，虜不敢視。而後鳴琴二邦，天下取則；起草三省，朝端
    有聲。天子識面，宰衡動聽。殷南山之雷，剖赤縣之劇。強項不屈，三州所居大
    化，咸列碑頌。至于是邦也，酌古以訓俗，宜風以布和。平心理人，兵鎮唯靜，
    畫一千里，時無莠言。
    　　退公之暇，清眺原隰。以此郡東塹巨海，西襟長江，咽三吳、扼五嶺，輶軒
    錯出，無旬時而息焉。出自西郭，蒼然古道。道寡列樹，行無清陰。至有疾雷破
    山，狂飆震壑，炎景爍野，秋霖灌途。馬逼側于谷口，人周草于山頂。亭候靡設
    ，逢迎缺如。
    　　自唐有天下，作牧百數，因循齷齪，罔恢永圖。及公來思，大革前弊。實相
    此土，陟降觀之。壯其迴崗龍盤，沓嶺波起，勝勢交至，可以有作。方農之隙，
    廓如是營。遂鏟崖堙卑，驅石剪棘，削汙壤，階高隅，以門以墉，乃棟乃宇。儉
    則不陋，麗而不奢，森沉閈閎，燥溼有庇。若鼇之湧，如鵬斯騫。縈流鏡轉，涵
    映池底。納遠海之餘清，瀉連峰之積翠。信一方雄勝之郊，五馬踟躕之地也。
　　　　長史齊公光乂，人倫之師表，司馬武公幼成,衣冠之髦彥，錄事參軍吳鎮、
    宣城令崔欽、令德之後，良材間生。縱風教之樂地，出人倫之高格。卓絕映古，
    清明在躬，僉謀僝功，不日而就。總是役也，伊二公之力歟！過客沉吟以稱嘆，
    邦人聚舞以相賀。僉曰我趙公之亭也。群寮獻議，請因謠頌以名之，則必與謝公
    北亭同不朽矣。白以為謝公德不及後世，亭不留要衝，無勿拜之言，鮮登高之賦
    ，方今之日，我則過矣。敢詢耆老而作頌曰：
        耽耽高亭,趙公所營.如鰲背突兀于太清,如鵬翼開張而欲行.趙公之宇,千載有
    睹.必恭必敬，爰遊爰處。瞻而思之，罔敢大語。趙公來翔，有禮有章。煌煌鏘鏘
    ，如文翁之堂。清風洋洋，永世不忘。
７５６　丙申　肅宗　至德一（玄宗天寶一五）　七月改元
~t48fm3x2l20;
        ■祿山自稱大燕皇帝，改元聖武。　許遠為睢陽太守。　賊史思明陷常山，
          復陷九郡。　子儀薦李光弼為河東節度使。光弼入常山，執安思義與思明
          戰，大敗之。　真源令張巡起兵雍邱討賊。　子儀、光弼與思明戰於九門
          ，敗之，進拔趙郡。又戰於嘉山，大敗之，復河北十餘郡。　六月，哥舒
          翰戰於靈寶，大敗，賊遂入關。　國忠定議幸蜀。　帝出奔蜀，次馬嵬，
          國忠及溎妃誅。　          留太子東討賊。　子儀、光弼聞京師陷，引
          兵入井陘。　七月，太子即位於靈武，尊帝為上皇。　上皇至蜀。　令狐
          潮圍雍邱。
　▲李白五十六歲。與宗氏夫人隱居廬山屏風疊。永王璘水軍至尋陽，三次遣使聘請
    。李白告別宗氏夫人，赴永王璘幕。
　【詩】
  別內赴徵三首（卷二五（二）一四八八）（從郁賢皓《謫仙詩豪李白》說）（李白
　　全集校注彙釋集評（七）三七一○
    其一（頁一四八八）
    王命三徵去未還，明朝離別出吳關。白玉高樓看不見，相思須上望夫山。
　〔注〕
    王命：永王璘之辟書。
    吳關：潯陽（今江西九江市）古豫章（今江西省）地處春秋吳國上游，楚國下游
　    ，因稱「吳頭楚尾」，廬山由此亦可稱曰吳關。
    望夫山：《太平寰宇記》卷一○五江南西道太平州當塗縣：「望夫山在縣北四十
　    七里，昔人往楚，累歲不還，其妻登此山望夫，乃化為石。周迴五十里，高一
  　  百丈，臨江。」安注：「望夫山所在多有，此處虛寫，非實指。」
    其二（頁一四八九）
    出門妻子強牽衣，問我西行幾日歸？歸時儻佩黃金印，莫見蘇秦不下機。
　〔注〕
    莫見蘇秦不下機：《戰國策．秦策》：「蘇秦說秦王，書十上而不行，‥‥‥歸
　    至家，妻不下機，嫂不為炊，父母不與言。」
    其三（頁一四八九）
    翡翠為樓金作梯，誰人獨宿倚門啼？夜坐寒燈連曉月，行行淚盡楚關西。
　〔注〕
    楚關：指江陵。在楚之西界。安注：「永王璘以是年九月屯江陵，十二月領舟師
　    東下。白初欲往楚地就之，故云。」
　猛虎行（卷六（一）四六二）（從郁賢皓《謫仙詩豪李白》說）
    朝作猛虎行，暮作猛虎吟。腸斷非關隴頭水，淚下不為雍門琴。旌旗繽紛兩河道
    ，戰鼓驚山欲傾倒。秦人半作燕地囚，胡馬翻銜洛陽草。一輸一失關下兵，朝降
    夕叛幽薊城。巨鼇未斬海水動，魚龍奔走安得寧？頗似楚漢時，翻覆無定止。朝
    過博浪沙，暮入淮陰市。張良未遇韓信貧，劉項存亡在兩臣。暫到下邳受兵略，
    來投漂母作主人。賢哲栖栖古如此，今時亦棄青雲士。有策不敢犯龍鱗，竄身南
    國避胡塵。寶書玉劍挂高閣，金鞍駿馬散故人。昨日方為宣城客，掣鈴交通二千
    石。有時六博快壯心，遶床三匝呼一擲。楚人每道張旭奇，心藏風雲世莫知。三
    吳邦伯皆顧盼，四海雄俠兩追隨。蕭曹曾作沛中吏，攀龍附鳳當有時。溧陽酒樓
    三月春，楊花茫茫愁殺人。胡雛綠眼吹玉笛，吳歌白紵飛梁塵。丈夫相見且為樂
    ，槌牛撾鼓會眾賓。我從此去釣東海，得魚笑寄情相親。
　北上行（卷五（一）四○五）
    北上何所苦？北上緣太行。磴道盤且峻，巉巖凌穹蒼。馬足蹶側石，車輪摧高崗
    。沙塵接幽州，烽火連朔方。殺氣毒劍戟，嚴風裂衣裳。奔鯨夾黃河，鑿齒屯洛
    陽。前行無歸日，返顧思舊鄉。慘慼冰雪裏，悲號絕中腸。尺布不掩體，皮膚劇
    枯桑。汲水澗谷阻，採薪隴（土反）長。猛虎又掉尾，磨牙皓秋霜。草木不可餐
    ，飢飲零露漿。嘆此北上苦，停驂為之傷。何日王道平，開顏睹天光？
  江上答崔宣城（卷十九（二）一一二五）
    太華三芙蓉，明星玉女峰。尋仙下西岳，陶令忽相逢。問我將何事？湍波歷幾重
    ？貂裘非季子，鶴氅似王恭。謬忝燕臺召，而陪郭隗豵。水流知入海，雲去或從
    龍。樹繞蘆洲月，山鳴鵲鎮鐘。還期如可訪，台嶺蔭成松。
  安吉崔少府翰畫讚（卷二八（二）一六二一）
    　　齊表巨海，吳嗟大風。崔為令族，出自太公。克生奇才，骨秀神聰。炳若秋
    月，騫然雲鴻。爰圖伊人，奪妙真宰。卓立欲語，謂行而在。清晨一觀，爽氣十
    倍。張之座隅，仰止光彩。
  自代內贈（卷二五（二）一四九一）
    寶刀裁流水，無有斷絕時。妾意逐君行，纏綿亦如之。別來門前草，秋巷春轉碧
    。掃盡更還生，萋萋滿行跡。鳴鳳始相得，雄驚雌各飛。遊雲落何山？一往不見
    歸。估客發大樓，知君在秋浦。梁苑空錦衾，陽臺夢行雨。妾家三作相，失勢去
    西秦。猶以舊歌管，淒清聞四鄰。曲度入紫雲，啼無眼中人。妾似井底桃，開花
    向誰笑？君如天上月，不肯一回照。窺鏡不自識，別多憔悴深。安得秦吉了，為
    人道寸心？
  扶風豪士歌（卷七（一）四九四）
    洛陽三月飛胡沙，洛陽城中人怨嗟。天津流水波赤血，白骨相撐如亂麻。我亦東
    奔向吳國，浮雲四塞道路賒。東方日出啼早鴉，城門人開掃落花。梧桐楊柳拂金
    井，來醉扶風豪士家。扶風豪士天下奇，意氣相傾山可移。作人不倚將軍勢，飲
    酒豈顧尚書期？雕盤綺食會眾客，吳歌趙舞香風吹。原嘗春陵六國時，開心寫意
    君所知。堂中各有三千士，明日報恩知是誰？撫長劍，一揚眉。清水白石何離離
    ！脫吾帽，向君笑。飲君酒，為君吟。張良未逐赤松去，橋邊黃石知我心。
　〔注〕
    扶風：今陝西鳳翔縣。
    洛陽三月飛胡沙：楊注：「天寶十四載（七五五）十一月，祿山反范陽，十二月
　    陷洛陽。」三月，至德元載（七五六）之三月也。
    天津：天津橋，其故址在今洛陽市郊洛水上。
    賒：音沙，遠也。高步瀛《唐宋詩舉要》：「此言安祿山陷東京，已避亂至吳。
　    」
    金井：飾有雕欄之井，多用以美稱宮廷園林之井。
    作人不倚將軍勢：辛延年《羽林郎》：「昔有霍家奴，姓馮名子都。依倚將軍勢
　    ，調笑酒家胡。」
    飲酒豈顧尚書期：《漢書．遊俠傳》：「（陳）遵嗜酒。每大飲，賓客滿堂，輒
　    關門，收客車轄投井中。雖有急，終不得去。嘗有部刺史奏事過遵，值其方飲
      ，刺史大窮，候尊霑醉時，突入見遵母，叩頭自白當對尚書有期會狀，母迺令
      從後閣出去。」
    原嘗春陵：戰國四公子：趙平原君趙勝、齊孟嘗君田文、楚春申君黃歇、魏信陵
　    君無忌也。　
    寫意：寫同瀉，傾懷也。
    清水白石何離離：離離，清晰貌。此謂其胸懷光明磊落也。
    張良未逐赤松去橋邊黃石知我心：赤松子，古之仙人。相傳為神農時雨師，能入
      火自燒，崑崙山上，隨風雨上下也。《高士傳．黃石公傳》：「黃石公者，下
      邳（今江蘇宿遷市東南）人也。遭秦亂，自隱姓名，世人莫知者。初，張良易
      姓為長，自匿下邳，步遊沂水圮上，與黃石公相遇。黃石公故墜履圮下，顧謂
      良曰：『孺子取履！』良素不知誰，愕然欲毆之，為其老人也，強忍下取履，
      因跪進焉。公以足受，笑而去。良殊驚，公行里所還，謂良曰：『孺子可教也
      。後五日平明與我期此。』‥‥‥乃出一編書與良，曰：『讀是書則為王者師
      矣。後十三年，孺子見我濟北，穀城山下黃石即我矣。』遂去不見，良旦視其
      書，乃《太公兵法》。良異之，因講習以說他人，皆不能用。後與沛公（劉邦
      ）遇於陳留（今河南陳留縣），沛公用其言，輒有功。後十三年，從高祖過濟
      北穀城山下，得黃石，良乃寶祠之。及良死，與石并葬焉。」
  杭州送裴大澤時赴廬州長史（卷十七（二）一○○二）
    西江天柱遠，東越海門深。去割辭親戀，行憂報國心。好風吹落日，流水引長吟
    。五月披裘者，應知不取金。
  金陵三首（卷二二（二）一二九九）（參見卷二一（二）一二三四登金陵鳳凰臺）
    其一（頁一二九九）
    晉家南渡日，此地舊長安。地即帝王宅，山為龍虎盤。金陵空壯觀，天塹淨波瀾
    。醉客迴橈去，吳歌且自歡。
    其二（頁一三○○）
    地擁金陵勢，城迴江水流。當時百萬戶，夾道起至朱樓。亡國生春草，王宮沒古
    丘。空餘湖後月，波上對瀛洲。
    其三（頁一三○○）
    六代興亡國，三杯為爾歌。苑方秦地少，山似洛陽多。古殿吳花草，深宮晉綺羅
    。併隨人事滅，東逝與滄波。
　送外甥鄭灌從軍三首（卷十七（二）一○一九）
    其一（頁一○一九）
    六博爭雄好彩來，金盤一擲萬人開。丈夫賭命報天子，當斬胡頭衣錦迴。
    其二（頁一○二○）
    丈八蛇矛出隴西，彎弧拂箭白猿啼。破胡必用龍韜策，積甲應將熊耳齊。
    其三（頁一○二○）
    月蝕西方破敵時，及瓜歸日未應遲。斬胡血變黃河水，梟首當懸白鵲旗。
　胡無人（卷三（一）二六九）
    嚴風吹霜海草凋，筋幹精堅胡馬驕。漢家戰士三十萬，將軍兼領霍嫖姚。流星白
    羽腰間插，劍花秋蓮光出匣。天兵照雪下玉關，虜箭如沙射金甲。雲龍風虎盡交
    回，太白入月敵可摧。敵可摧，旄頭滅。履胡之腸涉胡血。懸胡青天上，埋胡紫
    塞旁。胡無人，漢道昌。陛下之壽三千霜，但歌大風雲飛揚，安用猛士兮守四方
    ？
  秋浦感主人歸燕寄內（卷二五（二）一四九二）
    霜凋楚關木，始知殺氣嚴。寥寥金天廓，婉婉綠紅潛。胡燕別主人，雙雙語前簷
    。三飛四迴顧，欲去復相瞻。豈不戀華屋？終然謝珠簾。我不及此鳥，遠行歲已
    淹。寄書道中嘆，淚下不能緘。
　越中秋懷（卷二四（二）一三六九）
    越水遶碧山，周迴數千里。乃是天鏡中，分明畫相似。愛此從冥搜，永懷臨湍遊
    。一為滄波客，十見紅蕖秋。觀濤壯天險，望海令人愁。路遐迫西照，歲晚悲東
    流。何必探禹穴？逝將歸蓬丘。不然五湖上，亦可乘扁舟。
  登金陵冶城西北謝安墩（卷二一（二）一二二六）
    晉室昔橫潰，永嘉遂南奔。沙塵何茫茫！龍虎鬥朝昏。胡馬風漢草，天驕蹙中原
    。哲匠感頹運，雲鵬忽飛翻。組練照楚國，旌旗連海門。西秦百萬眾，戈甲如雲
    屯。投鞭可填江，一掃不足論。皇運有返正，醜虜無遺魂。談笑遏橫流，蒼生望
    斯存。冶城訪古跡，猶有謝安墩。憑覽周地險，高標絕人喧。想像東山姿，緬懷
    右軍言。梧桐識嘉樹，蕙草留芳根。白鷺映春洲，青龍見朝暾。地古雲物在，臺
    傾禾黍繁。我來酌清波，於此樹名園。功成拂衣去，歸入武陵源。
  答湖州迦葉司馬問白是何人（卷十九（二）一○九八）
    青蓮居士謫仙人，酒肆藏名四十春。湖州司馬何須問？金粟如來是後身。
  為吳王謝責赴行在遲滯表（卷二六（二）一五○九）
    　　臣某言：伏蒙聖恩，追赴行在。臣誠惶誠恐，頓首頓首。臣聞胡馬矯首，嘶
    北風以跼顧；越禽歸飛，戀南枝而刷羽。所以流波思其舊浦，落葉墜於本根。在
    物尚然，矧于臣子。臣位叨盤石，辜負明時；才闕總戎，謬當強寇。駑拙有素，
    天實知之。伏惟陛下重紐乾綱，再清國步，(敏心)臣不逮，賜臣生全，歸見白日
    ，死無遺恨。然臣年過耳順，風瘵日加。鋒鏑殘骸，劣有餘喘。雖決力上道，而
    心與願違。貴貪尺寸之程，轉增犬馬之戀。飛有他故，以疾淹留。今大舉天兵，
    掃除戎羯。所在郵驛，徵發交馳。臣逐便水行，難於陸進。瞻望丹闕，心魂若飛
    。慚墜履之還收，喜遺簪之再御。不勝涕戀屏營之至，謹奉表以聞。
  感時留別從兄徐王延年從弟延陵（卷十五（一）九一九）
    天籟何參差！噫然大塊吹。玄元包橐蘥，紫氣何逶迤！七葉運皇化，千齡光本支
    。仙風生指樹，大雅歌螽斯。諸王若鸞虯，肅穆列藩維。哲兄錫茅土，聖代羅榮
    滋。九卿領徐方，七步繼陳思。伊昔全盛日，雄豪動京師。冠劍朝鳳闕，樓船侍
    龍池。鼓鐘出朱邸，金翠照丹墀。君王一顧盼，選色獻蛾眉。列戟十八年，未曾
    輒遷移。大臣小喑嗚，謫竄天南垂。長沙不足舞，貝錦且成詩。佐郡浙江西，病
    閑絕趨馳。階軒日苔蘚，鳥雀噪簷帷。時乘平肩輿，出入畏人知。北宅聊偃憩，
    歡愉恤惸嫠。羞言梁苑地，烜赫耀旌旗。兄弟八九人，吳秦各分離。大賢達機兆
    ，豈獨慮安危？小子謝麟閣，雁行忝肩隨。令弟字延陵，鳳毛出天姿。清英神仙
    骨，芬馥■蘭蕤。夢得春草句，將非惠連誰？深心紫河車，與我特相宜。金膏
    猶罔象，玉液尚磷緇。伏枕寄賓館，宛同清漳湄。藥物多見饋，珍羞亦兼之。誰
    道溟渤深？猶言淺恩慈。鳴蟬遊子意，促織念歸期。驕陽何火赫，海水爍龍龜。
    百川盡凋枯，舟橶閣中逵。策馬搖涼月，通宵出郊圻。泣別目眷眷，傷心步遲遲
    。願言保明德，王室佇清夷。摻袂何所道，援毫投此辭。
  經亂後將避地剡中留贈崔宣城（卷十二（一）八一○）（參見送友人）
    雙鵝飛洛陽，五馬渡江徼。何意上東門，胡雛更長嘯？中原走豺豹，烈火焚宗廟
    。太白晝經天，頹陽掩餘照。王城皆蕩覆，世路成奔峭。四海望長安，嚬眉寡西
    笑。蒼生疑落葉，白骨空相弔。連兵似雪山，破敵誰能料？我垂北溟翼，且學南
    山豹。崔子賢主人，歡娛每相召。胡床紫玉笛，卻坐青雲叫。楊花滿州城，置酒
    同臨眺。忽思剡溪去，水石遠清妙。雪晝天地明，風開湖山貌。悶為洛生詠，醉
    發吳越調。赤霞動金光，日足森海嶠。獨散萬古意，閑垂一溪釣。猿近天上啼，
    人移月邊棹。無以墨綬苦，來求丹沙要。華髮長折腰，將貽陶公誚。
　與賈少公書（卷二六（二）一五三四）
    　　宿昔惟清勝。白綿疾疲薾，去期恬退，才微識淺，無足濟時。雖中原橫濱，
    將何以救之？王命崇重，大總元戎。辟書三至，人輕禮重。嚴期迫切，難以固辭
    。伏力一行，前觀進退。且殷深源廬岳十載，時人觀其起與不起，以卜江左興亡
    。謝安高臥東山，蒼生屬望。白不樹矯抗之跡，恥振玄邈之風，混遊漁商，隱不
    絕俗，豈徒販賣雲壑，要射虛名？方之二子，實有慚德。徒塵忝幕府，終無能為
    。唯當報國薦賢，持以自免，斯言若謬，天實殛之。以足下深知，具申中款。惠
    子知我，夫何間然？勾當小事，但增悚惕。
  賦得白鷺鷥送宋少府入三峽（卷十八（二）一○七四）
    白鷺拳一足，月明秋水寒。人驚遠飛去，直向使君灘。
  「戰國何紛紛」詩（古風五十九首之五十三）（卷二（一）一八○）
    戰國何紛紛！兵戈亂浮雲。趙倚兩虎鬥，儘為六卿分。姦臣欲竊位，樹黨
    自相群。果然田成子，一旦殺齊君。
  贈王判官時余歸隱居廬山屏風疊（卷十一（一）七○九）
    昔別黃鶴樓，蹉跎淮海秋。俱飄零落葉，各散洞庭流。中年不相見，蹭蹬遊吳越
    。何處我思君？天台綠蘿月。會稽風月好，卻遶剡溪回。雲山海上出，人物鏡中
    來。一度浙江北，十年醉楚臺。荊門倒屈宋，梁苑傾鄒枚。苦笑我誇誕，知音安
    在哉？大盜割鴻溝，如風掃秋葉。吾飛濟代人，且隱屏風疊。中夜天中望，憶君
    思見君。明朝拂衣去，永與還鷗群。
  贈友人三首（卷十二（一）七九四）
    其一（頁七九四）
    蘭生不當戶，別是閑庭草。夙被霜露欺，紅榮已先老。謬接瑤華枝，結根君王池
    。顧無馨香美，叨沐清風吹。餘芳若可佩，卒歲長相隨。
    其二（頁七九四）
    袖中趙匕首，買自徐夫人。玉匣閉霜雪，經燕復歷秦。其事竟不捷，淪落歸沙塵
    。持此願投贈，與君同急難。荊卿一去後，壯士多摧殘。長號易水上，為我揚波
    瀾。鑿井當及泉，張帆當濟川。廉夫惟重義，駿馬不勞鞭。人生貴相知，何必金
    與錢？
  　（參見黃永武《敦煌的唐詩．敦煌所見李白詩四十三首的價值》，台北：洪範書
　　　店，一九八七年五月初版，頁五，題作「贈趙四」）
    其三（頁七九五）
    慢世薄功業，非無胸中畫。謔浪萬古賢，以為兒童劇。立產如廣費，匡君懷長策
    。但苦山北寒，誰知道南宅？歲酒上逐風，霜鬢兩邊白。蜀主思孔明，晉家望安
    石。時來列五鼎，談笑期一擲。虎伏避胡塵，漁歌游海濱。弊裘恥妻嫂，長劍託
    交親。夫子秉家義，群公難與鄰。莫持西江水，空許東溟臣。他日青雲去，黃金
    報主人。
  贈武十七諤并序（卷十一（一）七一四）
    　　門人武諤，深於義者也。質木沉悍，墓要離之風，潛釣川海，不數數於世間
    事。聞中原作難，西來訪余。余愛子伯禽在魯，許將冒胡兵以致之。酒酣感激，
    援筆而贈。
    馬如一匹練，明日過吳門。乃是要離客，西來欲報恩。笑開燕匕首，拂拭竟無言
    。狄犬吠清洛，天津成塞垣。愛子隔東魯，空悲斷腸猿。林回棄白璧，千里阻同
    奔。君為我致之，輕齎涉淮源。精誠合天道，不媿遠遊魂。
  贈溧陽宋少府陟（卷十（一）六九六）
    李斯未相秦，且逐東門兔。宋玉事襄王，能為高唐賦。嘗聞淥水曲，忽此相逢遇
    。掃灑青天開，豁然披雲霧。葳蕤泚鸞鳥，巢在崑山樹。驚風西北吹，飛落南溟
    去。早懷經濟策，特受龍顏顧。白玉棲青蠅，君臣忽行路。人生感分義，貴欲呈
    丹素。何日清中原？相期廓天步。
　【文】
　春于姑熟送趙四流炎方序（卷二七（二）一五六四）（從郁賢皓《謫仙詩豪李白》
    說）
    　　白以鄒魯多鴻儒，燕趙饒壯士，蓋風土之然乎！趙少翁才貌(王褱)雅，志氣
    豪烈，以黃綬作尉，泥蟠當塗。亦雞棲鶴籠，不足以窘束鸞鳳耳。以疾惡抵法，
    遷於炎方。辭高堂而墜心，指絕國以搖恨。天與水遠，雲連山長。借光景于頃刻
    ，開壺觴于洲渚。黃鶴曉別，愁聞命子之聲；青楓暝色，盡是傷心之樹。然自吳
    瞻秦，日見喜氣。上當攫玉孥，摧狼狐，洗清天地，雷雨必作。冀白日迴照，丹
    心可明，巴陵半道，坐見還吳之棹。令雪解而松柏振色，氣和而蘭蕙開芳。僕西登
    天門，望子於西江之上。吾賢可流水其道，浮雲其身，通方大適，何往不可？何
    必戚戚于路岐哉？
~d4;B:\LEEBAI\WORKS\755-756.txt   9-16 1996   17:04 51
７５７　丁酉　肅宗　至德二　閏八月
        ■上皇在蜀。　安慶緒殺祿山。　殺建寧王倓。　思明寇太原，光弼破之。
　          子儀平河東。　慶緒使思明守范陽。　李成式討平永王璘。　上皇遣使
          祭張九齡。　張巡擊走尹子奇。　子儀戰於清溝，敗績。　張鎬相。　九
          月，子儀收復西京、華陰、弘農。　十月，睢陽陷。　子儀收復東京，取
          河陽及河內。　帝入西京。　慶緒走保鄴。　十二月，上皇自蜀還西京。
          　以張氏為淑妃。　思明等降。
　▲李白五十七歲。永王兵敗。李白自丹陽郡南奔，陷尋陽獄中。宗氏夫人奔走營救
    。宋若思與崔渙之為之洗雪。李白出獄，參加宋若思幕。定罪，長流夜郎。
　【詩】
  「八荒馳驚飆」詩（古風五十九首之四十五）（卷二（一）一七○）
    八荒馳驚飆，萬物盡凋落。浮雲蔽頹陽；洪波振大壑。龍鳳脫罔罟，飄颻將安託
    ？去去乘白駒，空山詠場藿。
  上皇西巡南京歌十首（卷八（一）五五七）
    其一（頁五五七）
    胡塵輕拂建章臺，聖主西巡蜀歸來。劍壁門高五千尺，石為樓閣九天開。
    其二（頁五五八）
    九天開出一成都，萬戶千門入畫圖。草樹雲山如錦繡，秦川得及此間無？
    其三（頁五五八）
    華陽春樹似新豐，行入新都若舊宮。柳色未饒秦地綠，花光不減上陽紅。
    其四（頁五五九）
    誰道君王行路難？六龍西幸萬人歡。地轉錦江成渭水，天迴玉壘作長安。
    其五（頁五六○）
    萬國同風共一時，錦江何謝曲江池？石鏡更明天上月，後宮親得照娥眉。
    其六（頁五六一）
    濯錦清江萬里流，雲帆龍舸下揚州。北地雖誇上林苑，南京還有散花樓。
    其七（頁五六二）
    錦水東流繞錦城，星橋北挂象天星。四海此中朝聖主，峨眉山上列仙庭。
    其八（頁五六三）
    秦開蜀道置金牛，漢水元通星漢流。天子一行遺聖跡，錦城長作帝王州。
    其九（頁五六四）
    水淥天青不起塵，風光和暖勝三秦。萬國煙花隨玉輦，西來添作錦江春。
    其十（頁五六五）
    劍閣重關蜀北門，上皇歸馬若雲屯。少帝長安開紫極，雙懸日月照乾坤。
  上留田行（卷三（一）二四五）
    行至上留田，孤墳何崢嶸！積此萬古恨，春草不復生。悲風四邊來，腸斷白楊聲
    。借問誰家地，埋沒蒿里塋？古老向予言，言是上留田，蓬科馬鬣今已平。昔之
    弟死兄不葬，他人於此舉銘旌。一鳥死，百鳥鳴。一獸走，百獸驚。桓山之禽別
    離苦，欲去迴翔不能征。田氏倉促骨肉分，青天白日摧紫荊。交讓之木本同形，
    東枝憔悴西枝榮。無心之物尚如此，參商胡乃尋天兵？孤竹延陵，讓國揚名。高
    風緬邈，頹波激清。尺布之謠，塞耳不能聽。
　上崔相百憂草（卷二四（二）一四○六）
    共工赫怒，天維中摧。鯤鯨噴蕩，揚濤起雷。魚龍陷人，成此禍胎。火焚崑山，
    玉石相（石追).仰希霖雨，灑寶炎煨。箭發石開，戈揮日迴。鄒衍慟哭，燕霜颯
    來。微誠不感，猶縶夏臺。蒼鷹搏攫，丹棘崔嵬。豪聖凋枯，王風傷哀。斯文未
    喪，東岳豈頹？穆逃楚難，鄒脫吳災。見機苦遲,二公所咍.驥不驟進,麟何來哉?
    星離一門,草擲二孩.萬憤結緝,憂從中催.金瑟玉壺，盡為愁媒。舉酒太息，泣血盈
    杯。台星再朗，天網重恢。屈法申恩，棄瑕取材。冶長非罪，尼父無猜。覆盆儻
    舉，應照寒灰。
　上雲樂（卷三（一）二五八）
    金天之西，白日所沒。康老胡雛，生彼月窟。巉巖容儀，戌削風骨。碧玉炅炅雙
    目瞳，黃金拳拳兩鬢紅。華蓋垂下睫，嵩岳臨上唇。不（者見）詭譎貌，豈知造
    化神？大道是文康之嚴父，元氣乃文康之老親。撫頂弄盤苦，推車轉天輪。云見
    日月初生時，鑄冶火精與水銀。陽烏未出谷，顧兔半藏身。女媧戲黃土，團作愚
    下人。散在六合間，濛濛若沙塵。生死了不盡，誰明此胡是仙真？西海栽若木，
    東溟植扶桑。別來幾多時，枝葉萬里長。中國有七聖，半路頹鴻荒。陛下應運
    起，龍飛入咸陽。赤眉立盆子，白水興漢光。叱（口宅）四海動，洪濤為簸揚。
    舉足蹋紫微，天關自開張。老胡感至德，東來進仙倡。五色師子，九苞鳳凰。是
    老胡雞犬，鳴舞飛帝鄉。淋漓颯沓，進退成行。能胡歌，獻漢酒。跪雙膝，並兩
    肘。散花指天舉素手。拜龍顏，獻聖壽。北斗戾，南山摧。天子九九八十一萬歲
    ，長傾萬歲杯。
  永王東巡歌十一首（卷八（一）五四六）
    其一（頁五四六）
    永王正月東出師，天子遙分龍虎旗。樓船一舉風波靜，江漢翻為燕鶩池。
    其二（頁五四七）
    三川北虜亂如麻，四海南奔似永嘉。但用東山謝安石，為君談笑靜胡沙。
　〔注〕
　　三川：秦郡名，漢改河南郡，在河南滎陽、洛陽一帶，因有河、洛、伊三水，故
　　　名。
　　永嘉：晉永嘉五年（三一一），劉曜陷洛陽，官民死者三萬餘人，中原世族相率
　　　避地江東。唐天寶十五載（七五六）安祿山入長安，君臣黎庶倉遑南奔，一似
　　　永嘉之亂。
    其三（頁五四八）
    雷鼓嘈嘈喧武昌，雲旗獵獵過尋陽。秋毫不犯三吳悅，春日遙看五色光。
    其四（頁五四九）
    龍盤虎踞帝王州，帝子金陵訪古丘。春風試暖昭陽殿，明月還過鳷鵲樓。
    其五（頁五四九）
    二帝巡遊俱未迴，五陵松柏使人哀。諸侯不救河南地，更喜賢王遠道來。
    其六（頁五五○）
    丹陽北固是吳關，畫出樓臺雲水間。千巖烽火連滄海，兩岸旌旗繞碧山。
　〔注〕
　　丹陽：唐江南東道丹陽郡。領丹徒、丹陽、金壇、延陵四縣，治丹徒，即今江蘇
　　　鎮江市。
　　北固：山名。在今鎮江市北。
    其七（頁五五一）
    王出三江按五湖，樓船跨海次揚都。戰艦森森羅虎士，征帆一一引龍駒。
    其八（頁五五二）
    長風挂席勢難迴，海動山傾古月摧。君看帝子浮江日，何似龍驤出峽來。
    其九（頁五五二）
    祖龍浮海不成橋，漢武尋陽空射蛟。我王樓艦輕秦漢，卻似文皇欲渡遼。
    其十（頁五五四）
    帝寵賢王入楚關，掃清江漢始應還。初從雲夢開朱邸，更取金陵作小山。
    其十一（頁五五五）
    試借君王玉馬鞭，指揮戎虜坐瓊筵。南風一掃胡塵靜，西入長安到日邊。
　〔注〕
　　君王：永王璘。
　　南風：永王時在江南，故以為喻。
　　日邊：天子所在之處，長安也。
  中丞宋公以吳兵三千赴河南軍次尋陽脫余之囚參謀幕府因贈之（卷十一（一）七一
    八）
    獨坐清天下，專征出海隅。九江皆渡虎，三郡盡還珠。組練明秋浦，樓船入郢都
    。風高初選將，月滿欲平胡。殺氣橫千里，軍聲動九區。白猿慚劍術，黃石借兵
    符。戎虜行當剪，鯨鯢立可誅。自憐非劇孟，何以佐良圖？
  在水軍宴韋司馬樓船觀妓（卷二十（二）一一八七）
    搖曳帆在空，清流順歸風。詩因鼓吹發，酒為劍歌雄。對舞青樓妓，雙鬟白玉童
    。行雲且莫去，留醉楚王宮。
  在水軍宴贈幕府諸侍御（卷十一（一）七一一）
    月化五白龍，翻飛淩九天。胡沙驚北海，電掃洛陽川。虜箭雨宮闕，皇輿成播遷
    。英王受廟略，秉鉞清南邊。雲旗卷海雪，金戟羅江煙。聚散百萬人，弛張在一
    賢。霜臺降群彥，水國奉戎旃。繡服開宴語，天人借樓船。如登黃金臺，遙謁紫
    霞仙。卷身編蓬下，冥機四十年。寧知草間人，腰下有龍泉？浮雲在一決，誓欲
    清幽燕。願與四座公，靜談金匱篇。齊心戴朝恩，不惜微軀捐。所冀旄頭滅，功
    成追魯連。
  在尋陽非所寄內（卷二五（二）一四九六）
    聞難知慟哭，行啼入府中。多君同蔡琰，流淚請曹公。知登吳章嶺，昔與死無分
    。崎嶇行石道，外折入青雲。相見若悲歎，哀聲那可聞？
  君馬黃（卷六（一）四三○）
    君馬黃，我馬白。馬色雖不同，人心本無隔。共作遊冶盤，雙行洛陽陌。長劍既
    照曜，高冠何赩赫。各有千金裘，俱為五侯客。猛虎落陷■，壯士時屈厄。相
    知在急難，獨好亦何益？
  送史司馬赴崔相公幕（卷三○（二）一七一○詩文補遺）
    崢嶸丞相府，清切鳳凰池。羨爾瑤臺鶴，高棲瓊樹枝。歸飛晴日暖，吟弄惠風吹
    。正有乘軒樂，初當學舞時。珍禽在羅網，微命苦猶絲。願託周周羽，相銜漢水
    湄。
　送張秀才從軍（卷十七（二）一○二六）
    六駮食猛虎，恥從駑那群。一朝長鳴去，矯若龍行雲。壯士懷遠略，志存解世紛
    。周粟猶不顧，齊珪安肯分？抱劍辭高堂，將投霍冠軍。長策掃河洛，寧親歸汝
    墳。當令千古後，麟閣著奇勳。
  送張秀才謁高中丞并序（卷十八（二）一○五七）
    　　余時繫尋陽獄中，正讀留侯傳，秀才張孟熊蘊滅胡之策，將之廣陵謁高中丞
    。余喜子房之風，感激於斯人，因作是詩以送之。
    秦帝淪玉鏡，留侯降氛氳。感激黃石老，經過倉海君。壯士揮金槌，報讎六國聞
    。智勇冠終古，蕭陳難與群。兩龍爭鬥時，天地動風雲。酒酣舞長劍，倉卒解漢
    紛。宇宙初倒懸，鴻溝勢將分。英謀信奇絕，夫子揚清芬。胡月入紫微，三光亂
    天文。高公鎮淮海，談笑卻妖氛。採爾幕中畫，戡難光殊勳。我無燕霜感，玉石
    俱燒焚。但灑一行淚，臨岐竟何云？
　送趙雲卿（卷十八（二）一○五四）（一作贈錢徵君少陽（卷十二（一）八○三）
    白玉一杯酒，綠楊三月時。春風餘幾日，兩鬢各成絲。秉燭唯須飲，投竿也未遲
    。如逢渭川獵，猶可帝王師。
  南奔書懷（卷二四（二）一四三二）
    遙夜何漫漫！空歌白石爛。甯戚未匡齊，陳平終佐漢。欃槍掃河洛，直割鴻溝半
    。曆數方未遷，雲雷屢多難。天人秉旄鉞，虎竹光藩翰。侍筆黃金臺，傳觴青玉
    案。不因秋風起，自有思歸漢。主將動讒疑，王師忽離叛。自來白沙上，鼓噪丹
    陽岸。賓御如浮雲，從風各消散。舟中指可掬，城上骸爭爨。草草出近關，行行
    昧前筭。南奔劇星火，北寇無涯畔。顧乏七寶鞭，留連道旁翫。太白夜食昴，長
    虹日中貫。秦趙興天兵，茫茫九州亂。感遇明主恩，頗高祖逖言。過江誓流水，
    志在清中原。拔劍擊前柱，悲歌難重論。
  陪宋中丞武昌夜飲懷古（卷二二（二）一三○七）
    清景南樓夜，風流在武昌。庾公愛秋月，乘興坐胡床。龍笛吟寒水，天河落曉霜
    。我心還不淺，懷古醉餘觴。
  萬憤詞投魏郎中（卷二四（二）一四○九）
    海水渤潏，人罹鯨鯢。蓊胡沙而四塞，始滔天於燕齊。何六龍之浩蕩，遷白日於
    秦西。九土星分，嗷嗷悽悽。南冠君子，呼天而啼。戀高堂而掩泣，類血地而成
    泥。獄戶春而不草，獨幽怨而沉迷。兄九江兮弟三峽，悲羽化之難齊。穆陵關北
    愁愛子，豫章天南隔老妻。一門骨肉散百草，遇難不復相提攜。樹榛拔桂，囚鸞
    寵雞。舜昔授禹，伯成耕犁。德自此衰，吾將安栖？好我者恤我，不好我者何忍
    臨危而相擠？子胥鴟夷，彭越醢醯。自古豪烈，胡為此繄？蒼蒼之天，高乎視低
    。如其聽卑，脫我牢狴。儻辨美玉，君收白珪。
  獄中上崔相渙（卷十一（一）七一七）
    胡馬渡洛水，血流征戰場。千門閉秋景，萬姓危朝霜。賢相燮元氣，再欣海縣康
    。台庭有夔龍，列宿粲成行。羽翼三元聖，發輝兩太陽。應念覆盆下，雪泣拜天
    光。
  樹中草（卷六（一）四二九）
    鳥銜野田草，誤入枯桑裏。客土植危根，逢春猶不死。草木雖無情，因依尚可生
    。如何同枝葉，各自有枯榮？
  獨漉篇（卷四（一）二八一）
    獨漉水中泥，水濁不見月。不見月尚可，水深行人沒。越鳥從南來，胡雁亦北度
    。我欲彎弓向天射，惜其中道失歸路。落葉別樹，飄零隨風。客無所託，悲與此
    同。羅帷舒卷，似有人開。明月直入，無心可猜。雄劍挂壁，時時龍鳴。不斷犀
    象，繡澀苔生。國恥未雪，何由成名？神鷹夢澤，不顧鴟鳶。為君一擊，鵬搏九
    天。
  擬古其六（頁一三七八）
    運速天地閉，胡風結飛霜。百草死冬月，六龍頹西荒。太白出東方，彗星揚精光
    。鴛鴦非越鳥，何為眷南翔？惟昔鷹將犬，今為侯與王。得水成蛟龍，爭池奪鳳
    凰。北斗不酌酒，南箕空簸揚。
  雜言用投丹陽知己兼奉宣慰判官（卷三○（二）一六九一詩文補遺）
    客從崑崙來，遺我雙玉璞。云是古之得道者西王母食之餘，食之可以淩太虛。愛
    之頗謂絕今昔，求識江淮人猶乎比石。如今雖在卞和手，■■正憔悴了了知之亦
    何益？恭聞士有調相如，始從鎬京還，復欲鎬京去，能勝秦王殿，何時迴光一相
    盼？欲投君，保君年。幸君持取無棄捐。無棄捐，服之與君俱神仙。
  繫尋陽上崔相渙三首（卷十一（一）七六七）
    其一（頁七六七）
    邯鄲四十萬，同日陷長平。能迴造化筆，或冀一人生。
    其二（頁七六七）
    毛遂不墮井，曾參寧殺人？虛言誤公子，投杼惑慈親。白璧雙明月，方知一玉真
    。
    其三（頁七六八）（存疑之作。說見詹（金英）《李白詩文繫年》）
    虛傳一片雨，枉作陽臺神。縱為夢裏相隨去，不是襄王傾國人。
  贈張相鎬二首（卷十一（一）七五八）
    其一（頁七五八）
    神器難竊弄，天狼虧紫宸。六龍遷白日，四海暗胡塵。昊穹降元宰，君子方經綸
    。澹然養浩氣，欻起持大鈞。秀骨象山岳，英謀合鬼神。佐漢解鴻門，生唐為後
    身。擁旄秉金鉞，伐鼓乘朱輪。虎將如雷霆，總戎向東巡。諸侯拜馬首，猛士騎
    鯨鱗。澤被魚鳥悅，令行草木春。聖智不失時，建功及良辰。醜虜安足紀？可貽
    幗與巾。到瀉溟海珠，盡為入幕珍。馮異獻赤伏，鄧生欻來臻。庶同昆陽舉,再
    ■睹漢儀新。昔為管將鮑，中奔吳隔秦。一生欲報主，百代期容親。其事竟不就
    ，哀哉難重陳。臥病宿松山，蒼茫空四鄰。風雲激壯志，枯槁驚常倫。聞君自天
    來，目張氣益振。亞夫得劇孟，敵國空無人。捫虱對桓公，願得論悲辛。大塊方
    噫氣，何辭鼓青蘋？斯言儻不合，歸老漢江濱。
    其二（頁七六二）
    本家隴西人，先為漢邊將。功略蓋天地，名飛青雲上。苦戰竟不侯，當年頗惆悵
    。世傳崆峒勇，氣蹟金風壯。英烈遺厥孫，百代神猶王。十五觀奇書，作賦淩相
    如。龍顏惠殊寵，麟閣憑天居。晚途未云已，蹭蹬遭讒毀。想像晉末時，崩騰胡
    塵起。衣冠陷鋒鏑，戎虜盈朝市。石勒窺神州，劉聰劫天子。撫劍夜吟嘯，雄心
    日千里。誓欲斬鯨鯢，澄清洛陽水。六合灑霖雨，萬物無凋枯。我揮一杯水，自
    笑何區區？因人恥成事，貴欲決良圖。滅虜不言功，飄然陟方壺。惟有安期舄，
    留之滄海隅。
  贈潘侍御論錢少陽（卷十一（一）七五二）
    繡衣柱史何昂藏！鐵冠白筆橫秋霜。三軍論事多引納，階前虎士羅干將。雖無二
    十五老者，且有一翁錢少陽。眉如松雪齊四皓，調笑可以安儲皇。君能禮此最下
    士，九州拭目膽清光。
  贈閭丘處士（卷十二（一）八○一）
    賢人有素業，乃在沙塘陵。竹影掃秋月，荷衣落古池。閑讀山海經，散帙臥遙帷
    。且■田家樂，遂曠林中期。野酌券芳酒，園蔬烹露葵。如能樹桃李，為我結茅
    茨。
  贈閭丘宿松（卷十一（一）七一六）
    阮籍為太守，乘驢上東平。剖竹十日間，一朝風化清。偶來拂衣去，誰測主人情
    ？夫子理宿松，浮雲知古城。掃地物莽然，秋來百草生。飛鳥還舊巢，遷人返躬
    耕。何慚宓子賤？不減陶淵明。吾知千載後，卻掩二賢名。
  贈錢徵君少陽（卷十二（一）八○三）（一作送趙雲卿（卷十八（二）一○五四）
    白玉一杯酒，綠楊三月時。春風餘幾日？兩鬢各成絲。秉燭唯須飲，投竿也未遲
    。如逢渭水獵，猶可帝王師。
  流夜郎聞酺不預（卷二五（二）一四六○）（從郁賢皓《謫仙詩豪李白》說）
    北闕聖人歌太康，南冠君子竄遐荒。漢酺聞奏鈞天樂，願得風吹到夜郎。
  【文】
  武昌宰韓君去思頌碑并序（卷二九（二）一六七○）
    　　仲尼，大聖也，宰中都而四方取則；子賤，大賢也，宰單父人到餘今而思之
    。乃知德之休明不在位之高下，其或繼之者得非韓君乎？君名仲卿，南陽人也。
    昔延陵知晉國之政必分於韓。獻子雖不能遏屠岸之誅，存孤嗣趙，太史公稱天下
    陰德也。其賢才羅生，列侯十世，不亦宜哉！七代祖茂，後魏尚書令安定王。五
    代祖鈞，金部尚書。曾祖晙，銀青光祿大夫雅州刺史。祖泰，曹州司馬。考睿素
    ，朝散大夫桂州都督府長史。分茅納言，剖符佐郡，奕葉明德，休有烈光。君乃
    長史之元子也。妣有吳錢氏。及長史即世，夫人早孀，弘聖善之規，成名四子，
    文伯孟軻二母之儔歟！少卿，當塗縣丞，感(既木)重諾，死節於義。雲卿，文章冠世
    ，拜監察御史，朝廷呼為子房。紳卿，尉高郵，才名振耀，幼負美譽。
    　　君自潞州銅鞮尉調補武昌令。未下車，人懼之；既下車，人悅之。惠如春風
    ，三月大化。姦吏束手，豪宗側目。有爨玉者，三江之巨橫，白額且去，清琴高
    張。兼操刀永興，二邑同化。時鑿齒磨牙而兩京，宋城易子而炊骨。吳楚轉輸，
    蒼生熬然，而此邦晏如，襁負雲集。居未二載，戶口三倍其初。銅鐵曾青未擇地
    而出。太冶鼓鑄，如天降神。既烹且爍，數盈萬億，公私其賴之。官絕請託之求
    ，吏無絲毫之犯。
    　　本道採訪大使皇甫公侁聞而賢之，擢佐輶軒，多所弘益。尚書右丞崔公禹稱
    之于朝，相國崔公渙特奏授鄱陽令，兼攝數縣，所謂投刃而皆虛，為其政而則理
    成，去若始至，人多懷恩。新宰王公名庭璘，巖然太華，浼然洪河。含章可貞，
    幹蠱有立。接武比德，絃歌連聲。服美前政，聞諸耆老，與邑中賢者胡思泰一十
    五人，及諸寮吏，式歌且舞，願揚韓公之遺美，白彩謠刻石而作頌曰：
    　　峨峨楚山，浩浩漢水。黃金之車，大吳天子。武昌鼎據，實為帝里。時艱世
    訛，薄俗如燬。韓君作宰，撫茲遺人。滂汪王澤，猶鴻得春。和風潛暢，惠化如
    神。刻石萬古，永思清塵。
  為宋中丞自薦表（卷二六（二）一五一八）
    臣某聞天地閉而賢人隱，雲雷屯而君子用。臣伏見前翰林供奉李白年五十有七，
    天寶初，五府交辟，不求聞達。亦由子真谷口，名動京師。上皇聞而悅之，召入
    禁掖，既潤色於鴻業，或間草於王言。雍容揄揚，特見褒賞。為賤臣詐詭，遂放
    歸山。閑居製作，言盈數萬。屬逆胡暴亂，避地廬山，遇永王東巡脅行，中道奔
    走，卻至彭澤，具已陳首，前後經宣慰大使崔渙及臣推覆清雪，尋經奏聞。
    　　臣聞古之諸侯，進賢受上賞，蔽賢受明戮。若三適稱美，必九錫光榮，垂之
    典謨，永以為訓。臣所管李白，實審無辜。懷經濟之才，抗巢由之節，文可以變
    風俗，學可以究天人。一命不霑，四海稱屈。伏惟陛下大明廣運，至道無偏，收
    其希世之英，以為清朝之寶。昔四皓遭高皇而不起，翼惠帝而方來。君臣離合，
    亦各有數。豈使此人名揚宇宙而枯槁當年？傳曰：舉逸人而天下歸心。伏惟陛下
    回太陽之高輝，流覆盆之下照。特請拜一京官，獻可替否，以光朝列，則四海豪
    俊，引領知歸。不勝慺慺之至，敢陳薦以聞。
  為宋中丞祭九江文（卷二九（二）一六八九）
    　　謹以三牲之奠敬祭于長源公之靈。惟神包括乾坤，平準天地。劃三峽以中斷
    ，流九道以爭奔。綱紀南維，朝宗東海。牲玉有禮，祀典無窮。今萬乘蒙塵，五
    陵慘黷。蒼生悉為白骨，赤血流于紫宮。宇宙倒懸，欃槍未滅，含識結憤，思剪
    元凶。若思參列雄藩，各當重寄。遵奉王命，大舉天兵。照海色于旌旗，肅軍威
    于原野。而洪濤渤潏，狂飆振驚。惟神使陽侯卷波，羲和奉命，樓船先濟，士馬
    無虞。掃妖孽于幽燕，斬鯨鯢于河洛。惟神佑我，降休于民。敬陳精誠，庶垂歆
    饗！
  為宋中丞請都金陵表（卷二六（二）一五一一）
　　    臣某言：臣誠惶誠恐，頓首頓首。臣聞社稷無常奉，明者守之；君臣無定位
    ，闇者失之。所以父作子述，重光疊輝，天未絕晉，人惟戴唐。以功德有厚薄，
    運數有修短，功高而福祚長永，德薄而政教陵遲。三后之姓，於今為庶，非一朝
    也。
    　　伏惟陛下欽六聖之光訓，擁千載之鴻休，有國之本，群生屬望。粵自明兩，
    光岐之陽。昔有周太王之興，發跡于此。天啟有類，豈人事與？皇朝百五十年，
    金革不作，逆胡竊號，剝亂中原，雖平高丘，填伊洛，不足以掩宮城之骸骨；決
    洪河，灑秦雍，不足以蕩犬羊之羶臊。毒浸區宇，憤盈穹旻，此乃猛士奮劍之秋
    ，謀臣運籌之日。夫不拯橫流，何以彰聖德？不斬巨猾，無以興神功。十亂佐周
    而克昌，四凶及虞而乃去。去元凶者，非陛下而誰？且道有興廢，代有中季。漢
    當三七，莽亦為災。赤伏再起，丕業終光。非陛下至神至聖，安能勃然中興乎？
    　　以臣料人事得失，敢獻疑於陛下。臣猶望愚夫千慮，或冀一得。何者？賊臣
    楊國忠，蔽塞天聰，屠割黎庶，女弟席寵，傾國弄權。久土泉貨，盡歸其室。怨
    氣上激，水旱荐臻。重罹暴亂，百姓力屈。即欲平殄蟊賊，恐難應期。且圖萬全
    之計，以成一舉之策。
    　　今自河以北，為胡所淩；自河之南，孤城四壘。大盜蠶食，割為洪溝。宇宙
    （山兒）屼，昭然可睹。臣伏見金陵舊都，地稱天險。龍盤虎踞，開扃自然。六
    代皇居，五福斯在。雄圖罷跡，隱賑由存。咽喉控帶，縈錯如繡。天下衣冠士庶
    ，避地東吳，永嘉南遷，未盛于此。臣又聞湯及盤庚五遷其邑,典謨訓誥不以為非.
    衛文徒居楚丘,風人流詠.伏惟陛下因萬人之蕩析，乘六合之譸張，去
    伏風萬有一危之近邦，就金陵太山必安之成策。茍利於物，斷在宸衷。
    　　況齒革羽毛之所生，楩楠豫章之所出。元龜大貝，充牣其中；銀坑鐵冶，連
    綿相屬。剷銅陵為金穴，煮海水為鹽山。以征則兵強，以守則國富。橫制八極，
    克復兩京，俗畜來蘇之歡，人多徯后之望。陛下西以峨嵋為壁壘，東以滄海為溝
    池，守海陵之倉，獵長洲之苑，雖上林五柞，復何加焉？上皇居天帝運昌之都，
    儲精真一之境，有虞則北閉劍閣，南扃瞿唐。蚩尤共工，五兵莫向。二聖高枕，
    人何憂哉？飛章問安，往復巴峽，朝發白帝，暮宿江陵，首尾相應，率然之舉。
    不勝屏營瞻雲望日之至，謹先奉表陳情以聞。
７５８　戊戌　肅宗　乾元一（至德三）　二月改元，復以載為年
~t48fm3x2l20;
        ■李輔國用事。　徙楚王俶為成王。　置觀察使。　立成王為太子，更名豫
          。　思明復反。　命子儀等九節度討班慶緒，以宦者魚朝恩為觀軍容使。
          　拔衛州，遂圍鄴。
　▲李白五十八歲。在流放途中，經江夏﹑沔州，入三峽。
  【詩】
  江上望皖公山（卷二一（二）一二四三）
    奇峰出奇雲，秀木含秀氣。清宴皖公山，巉絕稱人意。獨遊滄江上，終日淡無味
    。但愛茲嶺高，何由討靈異？默然遙相許，欲往心莫遂。待吾還丹成，投跡歸此
    地。
  泛沔州城南郎官湖并序（卷二十（二）一一八九）
    　　乾元歲秋八月，白遷於夜郎，遇故人尚書郎張謂出使夏口，沔州牧杜公、漢
    陽宰王公觴於江城之南湖，樂天下之再平也。方夜水月如練，清光可掇。張公殊
    有勝概，四望超然，乃顧白曰：「此湖古來賢豪遊者非一，而枉踐佳景，寂寥無
    聞。夫子可為我標之嘉名，以傳不朽。」白因舉酒酹水，號之曰「郎官湖」，亦
    由鄭圃之有僕射陂也。席上文士輔翼、岑靜以為知言，乃命賦詩紀事，刻石湖側
    ，將與大別山共相磨滅焉。
    張公多逸興，共泛沔城隅。當時秋月好，不減武昌都。四坐醉清光，為歡古來無
    。郎官愛此水，因號郎官湖。風流若未減，名與此山俱。
  放後遇恩不霑（卷二五（二）一四六一）
    天作雲與雷，霈然德澤開。東風日本至，白雉越裳來。獨棄長沙國，三年未許回
    。何時入宣室，更問洛陽才？
  流夜郎至江夏陪長史叔及薛明府宴興德寺南閣（卷二十（二）一一八八）
    紺殿橫江上，青山落鏡中。岸迴沙不盡，日映水成空。天樂流香閣，蓮舟颺晚風
    。恭陪竹林宴，留醉與陶公。
  流夜郎至西塞驛寄裴隱（卷十四（一）八七三）
    揚帆借天風，水驛苦不緩。平明及西塞，已先投沙伴。迴巒引群峰，橫蹙楚山斷
    。砯衝萬壑會，震沓百川滿。龍怪潛溟波，候時救炎旱。我行望雷雨，安得霑枯
    散？鳥去天路長，人愁春光短。空將澤畔吟，寄爾江南管。
  流夜郎題葵葉（卷二四（二）一四二八）
    慚君能衛足，嘆我遠移根。白日如分照，還歸守故園。
　流夜郎贈辛判官（卷十一（一）七二○）
    昔在長安醉花柳，五侯七貴同杯酒。氣岸遙淩豪士前，風流肯落他人後？夫子紅
    顏我少年，章臺走馬著金鞭。文章獻納麒麟殿，歌舞淹留玳瑁筵。與君自謂長如
    此，寧知草動風塵起。函谷忽驚胡馬來，秦宮桃李向明開。我愁遠謫夜郎去，何
    日金雞放赦回？
　送內尋廬山女道士李騰空二首（卷二五（二）一四九三）
    其一（頁一四九三）
    君尋騰空子，應到碧山家。水舂雲母碓，風掃石楠花。若戀幽居好，相邀弄紫霞
    。
    其二（頁一四九四）
    多君相門女，學道愛神仙。素手掬青靄，羅衣曳紫煙。一往屏風疊，乘鸞著玉鞭
    。
　送郗昂謫巴中（卷十八（二）一○七二）
    瑤草寒不死，移植滄江濱。東風洒雨露，會入天地春。予若洞庭葉，隨波送逐臣
    。思歸未可得，書此謝情人。
　秋夕旅懷（卷二四（二）一三九四）
    涼風度秋海，吹我鄉思飛。連山去無際，流水何時歸？目極浮雲色，心斷明月暉
    。芳草歇柔豔，白露催寒衣。夢長銀漢落，覺罷天星稀。含悲想舊國，泣下誰能
    揮？
　〔注〕
    舊國：舊都，指長安。
　贈別鄭判官（卷十五（一）九三四）
  （留別鄭判官）
    竄逐勿復哀，慚君問寒灰。浮雲本無意，吹落章華臺。遠別淚空盡，長愁心已摧
    。二年吟澤畔，（焦頁）（卒頁）幾時迴？
  留別龔處士（卷十五（一）九三三）
    龔子棲閑地，都無人世喧。柳深陶令宅，竹暗辟疆園。我去黃牛峽，遙愁白帝猿
    。贈君卷施草，心斷竟何言？
  寄王漢陽（卷十四（一）八六九）
    南湖秋月白，王宰夜相邀。錦帳郎官醉，羅衣舞女嬌。笛聲諠沔鄂，歌曲上雲霄
    。別後空愁我，相思一水遙。
  張相公出鎮荊州尋除太子詹事余時流夜郎行至江夏與張公相去千里公因太府丞王昔
　  使車寄羅衣二事及五月五日贈余詩余答以此詩（卷十九（二）一一三○）
    張衡殊不樂，應有四愁詩。慚君錦繡段，贈我慰相思。鴻鵠復矯翼，鳳凰憶故池
    。榮樂一如此，商山老紫芝。
  醉題王漢陽廳（卷二三（二）一三五三）
    我似鷓鴣鳥，南遷嬾北飛。時尋漢陽令，取醉月中歸。
  避地司空原言懷（卷二四（二）一四○四）
    南風昔不競，豪聖思經綸。劉琨與祖逖，起舞雞鳴晨。雖有匡濟心，終為樂禍人
    。我則異於是，潛光皖水濱。卜築司空原，北將天柱鄰。雪霽萬里月，雲開九江
    春。俟乎太階平，然後託微身。傾家事金鼎，年貌可長新。所願得此道，終然保
    清真。弄景奔日馭，攀星戲河津。一隨王喬去，長年玉天賓。
  竄夜郎於烏江留別宗十六璟（卷十五（一）九三一）
    君家全盛日，臺鼎何陸離！斬鰲翼媧皇，鍊石補天維。一迴日月顧，三入鳳凰池
    。失勢青門旁，種瓜復幾時？猶會眾賓客，三千光路岐。皇恩雪憤懣，松柏含榮
    滋。我非東床人，令姊忝齊眉。浪跡未出世，空名動京師。適遭雲羅解，翻謫夜
    郎悲。拙妻莫邪劍，及此二龍隨。慚君湍波苦，千里遠從之。白帝曉猿斷，黃牛
    過客遲。遙瞻明月峽，西去益相思。
  題江夏修靜寺（卷二五（二）一四四七）
    我家北海宅，作寺南江濱。空庭無玉樹，高殿坐幽人。書帶留青草，琴堂冪素塵
    。平生種桃李，寂滅不成春。
  雙燕離（卷四（一）二八八）
    雙燕復雙燕，雙飛令人羨。玉樓珠閣不獨棲，金窗繡戶長相見。柏梁失火去，因
    入吳王宮。吳宮又焚蕩，雛盡巢亦空。憔悴一身在，孀雌憶故雄。雙飛難再得，
    傷我寸心中。
  贈易秀才（卷十一（一）七二五）
    少年解長劍，投贈即分離。何不斷犀象？精光暗往時。蹉跎君自惜，竄逐我因誰
    ？地遠虞翻老，秋深宋玉悲。空摧芳桂色，不屈古松姿。感激平生意，勞歌寄此
    辭。
  贈常侍御（卷十一（一）七二四）
    安石在東山，無心濟天下。一起振橫流，功成復瀟灑。大賢有卷舒，季葉輕風雅
    。匡復屬何人，君為知音者。傳聞武安將，氣振長平瓦。燕趙期洗清，周秦保宗
    社。登朝若有言，為訪南遷賈。
  上三峽（卷二二（二）一二七八）（從郁賢皓《謫仙詩豪李白》說）
    巫峽（一作山）夾青天，巴水流若茲。巴水忽可盡，青天無到時。三朝上黃牛，
　　三暮行太遲。三朝又三暮，不覺鬢成絲。
~d4;B:\LEEBAI\WORKS\757-758.txt   9-16 1996   17:05 32
７５９　己亥　肅宗　乾元二
        ■思明稱燕王。　九節度兵潰於相州。　思明殺安慶緒還范陽，僭稱帝。　
          光弼大敗思明於河陽。　召子儀還京。
　▲李白五十九歲。至白帝城遇赦，立即返舟東下江陵。在江夏停留很久。秋，應裴
    隱邀請遊洞庭，遇賈至﹑李曄。
　【詩】
  九日登巴陵置酒望洞庭水軍（卷二一（二）一二四六）
    九日天氣清，登高無秋雲。造化闢川岳，了然楚漢分。長風鼓橫波，合沓蹙龍文
    。憶昔傳遊豫，樓船壯橫汾。今茲討鯨鯢，旌旆何繽紛！白羽落酒樽，洞庭羅三
    軍。黃花不掇手，戰鼓遙相聞。劍舞轉頹陽，當時日停曛。酣歌激壯士，可以摧
    妖氛。握（齒取）東籬下，淵明不足群。
  早發白帝城（卷二二（二）一二八○）（從郁賢皓《謫仙詩豪李白》說）
    朝辭白帝彩雲間，千里江陵一日還。兩岸猿聲啼不住，輕舟已過萬重山。
  巴陵贈賈舍人（卷十一（一）七六八）
    賈生西望憶京華，湘浦南遷莫怨嗟。聖主恩深漢文帝，憐君不遣到長沙。
　司馬將軍歌（卷四（一）三一六）
    狂風吹古月，竊弄章華臺。北落明星動光彩，南征猛將如雲雷。手中電曳倚天劍
    ，直斬長鯨海水開。我見樓船壯心目，頗似龍驤下三蜀。揚兵習戰張虎旗，江中
    白浪如銀屋。身居玉帳臨河魁，紫髯若戟冠崔嵬。細柳開營揖天子，始知灞上為
    嬰孩。羌笛橫吹阿嚲迴，向月樓中吹落梅。將軍自起舞長劍，壯士呼聲動九垓。
    功成獻凱見明主，丹青畫像麒麟臺。
  江夏使君叔席上贈史郎中（卷十一（一）七三七）
    鳳凰丹禁裏，銜出紫泥書。昔放三湘去，今還萬死餘。仙郎久為別，客舍問何如
    。涸轍思流水，浮雲失舊居。多慚華省貴，不以逐臣疏。復如竹林下，而陪芳宴
    初。希君生羽翼，一化北溟魚。
  江夏寄漢陽輔錄事（卷十四（一）八七六）
    誰道此水廣？狹如一匹練。江夏黃鶴樓，青山漢陽縣。大語猶可聞，故人難可見
    。君草陳琳檄，我書魯連箭。報國有壯心，龍顏不迴眷。西飛精衛鳥，東海何由
    填？鼓角徒悲鳴，樓船習征戰。抽劍步霜月，夜行空庭遍。長呼結浮雲，埋沒顧
    榮扇。他日觀軍容，投壺接高宴。
  江夏贈韋南陵冰（卷十一（一）七四五）
    胡驕馬驚沙塵起，胡雛飲馬天津水。君為張掖近酒泉。我竄三巴九千里。天地再
    新法令寬，夜郎遷客帶霜寒。西憶故人不可見，東風吹夢到長安。寧期此地忽相
    遇，驚喜茫如墮煙霧。玉簫金管喧四筵，苦心不得申長句。昨日繡衣傾綠樽，病
    如桃李竟何言？昔騎天子大宛馬，金乘款段諸猴門。賴遇南平豁方寸，復兼夫子
    持清論。有似山開萬里雲，四望青天解人悶。人悶還心悶，苦辛長苦辛。愁來飲
    酒二千石，寒灰重暖生陽春。山公醉後能騎馬，別是風流賢主人。頭陀雲月多僧
    氣，山水何曾稱人意？不然鳴笳按鼓戲滄流，呼取江南女兒歌棹謳。我且為君槌
    碎黃鶴樓，君亦為吾倒卻鸚鵡洲。赤壁爭雄如夢裏，且須歌舞寬離憂。
  至鴨欄驛上白馬磯贈裴侍御（卷二二（二）一二七五）
    側疊萬古石，橫為白馬磯。亂流若電轉，舉棹揚珠輝。臨驛卷緹幕，升堂接繡衣
    。情親不避馬，為我解霜威。
  自巴東舟行經瞿塘峽登巫山最高峰晚還題壁（卷二二（二）一二七八）
    江行幾千里，海月十五圓。始經瞿唐峽，遂步巫山巔。巫山高不窮，巴國盡所歷
    。日邊攀垂蘿，霞外倚穹石。飛步淩絕頂，極目無纖煙。卻顧失丹壑，仰觀臨青
    天。青天若可捫，銀漢去安在？望雲知蒼梧，記水辨瀛海。周遊孤光晚，歷覽幽
    意多。積雪照空谷，悲風鳴森柯。歸途行欲曛，佳趣尚未歇。江寒早啼猿，松暝
    已吐月。月色何悠悠！清猿響啾啾。辭山不忍廳，揮策還孤舟。
  自漢陽病酒歸寄王明府（卷十四（一）八七四）
    去歲左遷夜郎道，琉璃硯水長枯槁。今年敕放巫山陽，蛟龍筆翰生輝光。聖主還
    聽子虛賦，相如卻欲論文章。願掃鸚鵡洲，與君醉百場。嘯起白雲飛七澤，歌吟
    淥水動三湘。莫惜連船沽美酒，千金一擲買春芳。
  「我行巫山渚」詩（古風五十九首之五十八）（卷二（一）一八六）
    我行巫山渚，尋古登陽臺。天空綵雲滅；地遠清風來。神女去已久，襄王安在哉
    ？荒淫竟淪沒，樵牧徒悲哀。
　夜泛洞庭尋裴侍御清酌（卷二十（二）一一九三）
    日晚湘水綠，孤舟無端倪。明湖漲秋月，獨泛巴陵西。遇憩裴逸人，巖居陵丹梯
    。抱琴出深竹，為我彈（昆鳥）雞。曲盡酒亦傾，北窗醉如泥。人生且行樂，何
    必組與珪？
  門有車馬客行（卷五（一）三四七）
    門有車馬賓，金鞍耀朱輪。謂從丹霄落，乃是故鄉親。呼兒掃中堂，坐客論悲辛
    。對酒兩不飲，停觴淚盈巾。嘆我萬里遊，飄颻三十春。空談帝王略，紫綬不挂
    身。雄劍藏玉匣，陰符生素塵。廓落無所合，流離湘水濱。借問宗黨間，多為泉
    下人。生苦自戰役，死託萬鬼鄰。北風揚胡沙，埋翳周與秦。大運且如此，蒼穹
    寧匪仁？惻愴竟何道？存亡任天鈞。
  流夜郎半道承恩放還兼欣克復之美書懷示息秀才（卷十一（一）七五四）
    黃口為人羅，白龍乃魚服。得罪豈怨天？以愚陷網目。鯨鯢未翦滅,豺狼屨翻覆
    。悲作楚地囚，何由秦庭哭？遭逢二明主，前後兩遷逐。去國愁夜郎，投身竄荒
    谷。半道雪屯蒙，曠如鳥出籠。遙欣克復美，光武安可同？天子巡劍閣，儲皇守
    扶風。揚袂正北辰，開襟攬群雄。胡兵出月窟，雷破關之東。左掃因右拂，旋收
    洛陽宮。迴輿入咸京，席卷六合通。叱（口宅）開帝業，手成天地功。大駕還長
    安，兩日忽再中。一朝讓寶位，劍璽傳無窮。媿無秋毫力，誰念矍鑠翁？弋者何
    所慕？高飛仰冥鴻。棄劍學丹砂，臨爐雙玉童。寄言息夫子，歲晚陟方蓬。
  洞庭醉後送絳州呂使君杲流澧州（卷十八（二）一○六四）
    昔別若夢中，天涯忽相逢。洞庭破秋月，縱酒開愁容。贈劍刻玉字，延平兩蛟龍
    。送君不盡意，書及雁迴峰。
　南流夜郎寄內（卷二五（二）一四九七）
    夜郎天外怨離居，明月樓中音信疏。北燕春歸看欲盡，南來不得豫章書。
  秋夕書懷（卷二四（二）一四○二）
    北風吹海雁，南渡落寒聲。感此瀟湘客，悽其流浪情。海懷結滄洲，霞想遊赤城
    。始探蓬壺事，旋覺天地輕。澹然吟高秋，閑臥瞻太清。蘿月掩空幕，松霜結
    前楹。滅見息群動，獵微窮至精。桃花有源水，可以保吾生。
  秋登巴陵望洞庭（卷二一（二）一二四七）
    清晨登巴陵，周覽無不極。明湖映天光，徹底見秋色。秋色何蒼然！際海俱澄鮮
    。山青滅遠樹，水綠無寒煙。來帆出江中，去鳥向日邊。風清長沙浦，霜空雲夢
    田。瞻光惜頹髮，閱水悲徂年。北渚既蕩漾，東流自潺湲。郢人唱白雪，越女歌
    採蓮。聽此更腸斷，憑崖淚如泉。
  荊州賊亂臨洞庭言懷作（卷二四（二）一四一二）
    修蛇橫洞庭，吞象臨江島。積骨成巴陵，遺言聞楚老。水窮三苗國，地窄三湘道
    。歲晏天崢嶸，時危人枯槁。思歸阻喪亂，去國傷懷抱。郢路方丘墟，章華亦傾
    倒。風悲猿嘯苦，木落鴻飛早。日隱西赤沙，月明東城草。關河望已絕，氛霧行
    當掃。長叫天可聞，吾將問蒼昊。
  荊門浮舟望蜀江（卷二二（二）一二七六）
    春水月峽來，浮舟望安極？正是桃花流，依然錦江色。江色綠且明，茫茫與天平
    。逶迤巴山盡，遙曳楚雲行。雪照聚沙雁，花飛出谷鶯。芳洲卻已轉，碧樹森森
    迎。流目浦煙夕，揚帆海月生。江陵識遙火，應到渚宮城。
  郢門秋懷（卷二二（二）一二七四）
    郢門一為客，巴月三成弦。朔風正搖落，行子愁歸旋。杳杳山外日，茫茫江上天
    。人迷洞庭水，鴈渡瀟湘煙。清曠諧宿好，緇磷及此年。百齡何蕩漾！萬化相推
    遷。空謁蒼梧帝，徒尋溟海仙。已聞蓬海淺，豈見三桃圓？倚劍增浩嘆，捫襟還
    自憐。終當遊五湖，濯足滄浪泉。
  峨眉山月歌送蜀僧宴入中京（卷八（一）五六八）
    我在巴東三峽時，西看明月憶峨眉。月出峨眉照滄海，與人萬里長相隨。黃鶴樓
    前月華白，此中忽見峨眉客。峨眉山月還送君，風吹西到長安陌。長安大道橫九
    天，峨眉山月照秦川。黃金師子乘高座，白玉麈尾談重玄。我似浮雲滯吳越，君
    逢聖主遊丹闕。一振高名滿帝都，歸時還弄峨眉月。
  寄從弟宣州長史昭（卷十四（一）八八○）
    爾佐宣城郡，守官清且閑。常誇雲月好，邀我敬亭山。五落洞庭葉，三江游未還
    。相思不可見，嘆息損朱顏。
  宿巫山下（卷二二（二）一三○九）
    昨夜巫山下，猿聲夢裏長。桃花飛淥水，三月下瞿塘。雨色風吹去，南行拂楚王
    。高丘懷宋玉，訪古一霑裳。
  望鸚鵡洲懷禰衡（卷二二（二）一三○八）
    魏帝營八極，蟻觀一禰衡。黃祖斗筲人，殺之受惡名。吳江賦鸚鵡，落筆超群英
    。鏘鏘振金玉，句句欲飛鳴。鷙鶚啄孤鳳，千春傷我情。五岳起方寸，隱然詎可
    平？才高竟何施，寡識冒天刑。至今芳洲上，蘭蕙不忍生。
  陪侍郎叔遊洞庭醉後三首（卷二十（二）一一九一）
    其一（頁一一九一）
    今日竹林宴，我家賢侍郎。三杯容小阮，醉後發清狂。
    其二（頁一一九二）
    船上齊橈樂，湖心泛月歸。白鷗閑不去，爭拂酒筵飛。
    其三（頁一一九二）
    （戔刀）卻君山好，平鋪湘水流。巴陵無限酒，醉殺洞庭秋。
  陪族叔刑部侍郎曄及中書賈舍人至遊洞庭五首（卷二十（二）一一九四）
    其一（頁一一九四）
    洞庭西望楚江分，水盡南天不見雲。日落長沙秋色遠，不知何處弔湘君？
    其二（頁一一九五）
    南湖秋水夜無煙，耐可乘流直上天。且就洞庭賒月色，將船買酒白雲邊。
    其三（頁一一九五）
    洛陽才子謫湘川，元禮同舟月下仙。記得長安還欲笑，不知何處是西天。
    其四（頁一一九六）
    洞庭湖西秋月輝，瀟湘江北早鴻飛。醉客滿船歌白苧，不知霜露入秋衣。
    其五（頁一一九六）
    帝子瀟湘去不還，空餘秋草洞庭間。淡掃明湖開玉鏡，丹青畫出是君山。
  將遊衡岳過漢陽雙松亭留別族弟浮屠談皓（卷十五（一）九三六）
    秦欺趙氏璧，卻入邯鄲宮。本是楚家玉，還來荊山中。符彩照滄溟，清輝淩白虹
    。青蠅一相點，流落此時同。卓絕道門秀，談玄乃支公。延蘿結幽居，剪竹繞芳
    叢。涼花拂戶牖，天籟鳴虛空。憶我初來時，蒲萄開景風。今茲大火落，秋葉黃
    梧桐。水色夢沅湘，長沙去何窮？寄書訪衡嶠，但與南飛鴻。
  「惻惻泣路歧」詩（古風五十九首之五十九）（卷二（一）一八七）
    惻惻泣路岐，哀哀悲素絲。路岐有南北，素絲易變移。萬事固如此，人生無定期
    。田竇相傾奪，賓客互盈虧。世途多翻覆，交道方嶮巇。斗酒強然諾，寸心終自
    疑。張陳竟火滅；蕭朱亦星離。眾鳥集榮柯；窮魚守枯池。嗟嗟失懽客，勤問何
    所規。
  博平鄭太守自廬山千里相尋入江夏北市門見訪卻之武陵立馬贈別（卷十一（一）七
　　三八）
    大梁貴公子，氣蓋蒼梧雲。若無三千客，誰道信陵君？救趙復存魏，英威天下聞
    。邯鄲能屈節，訪博從毛薛。夷門得隱淪，而與侯生親。仍要鼓刀者，乃是袖鎚
    人。好士不盡心，何能保其身？多君重然諾，意氣遙相託。五馬入市門，金鞍照
    城郭。都忘虎竹貴，且與荷衣樂。去去桃花源，何時見歸軒。相思無終極，腸斷
    朗江猿。
  登巴陵開元寺西閣贈衡岳僧方外（卷二一（二）一二五○）
    衡岳有開士，五峰秀真骨。見君萬里心，海水照秋月。大臣南溟去，問道皆請謁
    。洒以甘露言，清涼潤肌髮。明湖落天鏡，香閣淩銀闕。登眺餐惠風，新花期啟
    發。
  答裴侍御先行至石頭驛以書見招期月滿泛洞庭（卷十九（二）一一三四）
    君至石頭驛，寄書黃鶴樓。開緘識遠意，速此南行舟。風水無定準，湍波或滯留
    。憶昨新月生，西簷若瓊鉤。今來何所似？破鏡懸清秋。恨不三五明，平湖泛澄
    流。此歡竟末遂，狂殺王子猷。巴陵定近遠，持贈解人憂。
　酬裴侍御對雨感時見贈（卷十九（二）一一一八）
    雨色秋來寒，風嚴清江爽。孤高繡衣人，蕭灑青霞賞。平生多感激，忠義非外獎
    。禍連積怨生，事及徂川往。楚邦有壯士，鄢郢翻掃蕩。申包哭秦庭，泣血將安
    仰？鞭尸辱已及，堂上羅宿莽。頗似今之人，蟊賊陷忠讜。渺然一水隔，何由稅
    歸鞅？日夕聽猿愁，懷賢盈夢想。
　酬裴侍御留岫師彈琴見寄（卷十九（二）一一二九）
    君同鮑明遠，邀彼休上人。鼓琴亂白雪，秋變江上春。瑤草綠未衰，攀翻寄情親
    。相思兩不見，流淚空盈巾。
  經亂離後天恩流夜郎憶舊遊書懷贈江夏韋太守良宰（卷十一（一）七二六）
    天上白玉京，十二樓五城。仙人撫我頂，結髮受長生。誤逐世間樂，頗窮理亂情
    。九十六聖君，浮雲挂空名。天地賭一擲，未能忘戰爭。試涉霸王略，文竊四海
    聲。兒戲不足道，五噫出西京。臨當欲去時，慷慨淚沾纓。嘆君倜儻才，標舉冠
    群英。開筵引祖帳，慰此遠徂征。鞍馬若浮雲，送余驃騎亭。歌鐘不盡意，白日
    落昆明。十月到幽州，戈（金延）若羅星。君王棄北海，掃地借長鯨。呼吸走百
    川，燕然可摧傾。心知不得語，卻欲棲蓬瀛。彎弧懼天郎，挾矢不敢張。攬涕黃
    金臺，呼天哭昭王。無人貴駿骨，綠耳空騰驤。樂毅儻再生，于今亦奔亡。蹉跎
    不得意，驅馬過貴鄉。逢君聽絃歌，肅穆坐華堂。百里獨太古，陶然臥羲皇。徵
    樂昌樂館，開筵列壺觴。賢豪間青娥，對燭儼成行。醉舞紛綺席，清歌繞飛梁。
    歡娛未終朝，秩滿歸咸陽。祖道擁萬人，供帳遙相望。一別隔千里，榮枯異炎涼
    。炎涼幾度改，九土中橫潰。漢賈連胡應，沙塵暗雲海。草木搖殺氣，星辰無光
    彩。白骨成丘山，蒼生竟何罪？函關壯帝居，國命懸哥舒。長戟三十萬，開門納
    凶渠。公卿奴犬羊，忠讜醢與菹。二聖出遊豫，兩京遂丘墟。帝子許專征，秉旄
    控強楚。節制非桓文，軍師擁羆虎。人心失去就，賊勢騰風雨。惟君故房陵，誠
    節冠終古。僕臥香爐頂，餐霞嗽瑤泉。門開九江轉，枕下五湖連。半夜水軍來，
    尋陽滿旌旃。空名適自誤，迭喧上樓船。徒賜五百金，棄之若浮煙。辭官不受賞
    ，翻謫夜郎天。夜郎萬里道，西上令人老。掃蕩六合清，仍為負霜草。日月無偏
    照，何由訴蒼昊？良牧稱神明，深仁恤交道。一忝青雲客，三登黃鶴樓。顧慚禰
    處士，虛對鸚鵡洲。樊山霸氣盡，寥落天地秋。江帶峨眉雪，川橫三峽流。萬舸
    此中來，連帆過揚州。送此萬里目，曠然散我愁。紗窗倚天開，水樹綠如髮。窺
    日畏銜山，促酒喜得月。吳娃與越豔，窈窕誇鉛紅。呼來上雲梯，含笑出簾櫳。
    對客小垂手，羅衣舞春風。賓跪請休息，主人情未極。覽君荊山作，江鮑堪動色
    。清水出芙蓉，天然去雕飾。逸興橫素襟，無時不招尋。朱門擁虎士，列戟何森
    森！剪鑿竹石開，縈流漲清深。登樓坐水閣，吐論多英音。片辭貴白璧，一諾輕
    黃金。謂我不媿君，青鳥明丹心。五色雲間鵲，飛鳴天上來。傳聞赦書至，卻放
    夜郎迴。暖氣變寒谷，炎煙生死灰。君登鳳池去，勿棄賈生才。桀犬尚吠堯，匈
    奴笑千秋。中夜四五嘆，常為大國憂。旌旆夾兩山，黃河當中流。連雞不得進，
    飲馬空夷猶。安得羿善射，一箭落旄頭？
  與史郎中欽聽黃鶴樓上吹笛（卷二三（二）一三五一）
    一為遷客去長沙，西望長安不見家。黃鶴樓中吹玉笛，江城五月落梅花。
  與夏十二登岳陽樓（卷二一（二）一二四九）
    樓觀岳陽盡，川迥洞庭開。雁引愁心去，山銜好月來。雲間連下榻，天上接行杯
    。醉後涼風起，吹人舞袖迴。
  與賈至舍人於龍興寺剪落梧桐枝望（水邕）湖（卷二一（二）一二五一）
    翦落青梧枝，（水邕）湖坐可窺。雨洗秋山淨，林光澹碧滋。水閑明鏡轉，雲繞
    畫屏移。千古風流事，名賢共此時。
  鳴雁行（卷四（一）三四一）
    胡雁鳴，辭燕山。昨發委羽朝度關。一一銜蘆枝，南飛散落天地間。連行接翼往
    復還。客居煙波寄湘吳。凌霜觸雪毛體枯。畏逢矰繳驚相呼。聞弦虛墜良可吁。
    君更彈射何為乎？
  憶秋浦桃花舊遊時竄夜郎（卷二三（二）一三六七）
    桃花春水生，白石今出沒。搖蕩女蘿枝，半挂青天月。不知舊行徑，初拳幾枝蕨
    。三載夜郎還，於茲鍊金骨。
  臨江王節士歌（卷四（一）三一五）
    洞庭白波木葉稀，燕鴻始入吳雲飛。吳雲寒，燕鴻苦。風號沙宿瀟湘浦。節士悲
    秋淚如雨。白日當天心，照之可以事明主。壯士憤，雄風生。安得倚天劍，跨海
    斬長鯨？
　贈王漢陽（卷十一（一）七四一）
    天落白玉棺，王喬辭葉縣。一去未千年，漢陽復相見。猶乘飛鳧舄，尚識仙人面
    。鬢髮何青青！童顏皎如練。吾曾弄海水，清淺嗟三變。果愜麻姑言，時光速流
    電。與君數杯酒，可以窮歡宴。白雲歸去來，何事坐交戰？
  贈別舍人弟臺卿之江南（卷十二（一）七七一）
    去國客行遠，還山秋夢長。梧桐落金井，一葉飛銀床。覺罷攬明鏡，鬢毛颯已霜
    。良圖委蔓草，古貌成枯桑。欲道心下事，時人疑夜光。因為洞庭葉，飄落之瀟
    湘。令弟經濟士，謫居我何傷？潛虯隱尺水，著論談興亡。客遇王子喬，口傳不
    死方。入洞過天地，登真朝玉皇。吾將撫爾背，揮手遂翱翔。
  贈從弟南平太守之遙二首（卷十一（一）七四八）
    其一（頁七四八）
    少年不得意，落魄無安居。願隨任公子，欲釣吞舟魚。常時飲酒逐風景，壯士遂
    與功名疏。蘭生谷底人不鋤，雲在高山空卷舒。漢家天子馳駟馬，赤車蜀道迎相
    如。天門九重謁聖人，龍顏一解四海春。彤庭左右呼萬歲，拜賀明主收沉淪。翰
    林秉筆迴英盼，麟閣崢嶸誰可見？承恩初入銀臺門，著書獨在今鑾殿。龍駒雕鐙
    白玉鞍，象床綺席黃今盤，當時笑我微賤者，卻來請謁為交歡。一朝謝病游江海
    ，疇昔相知幾人在？前門長揖後門關，今日結交明日改。愛君山嶽心不移，隨君
    雲霧迷所為。夢得池塘生春草，使我長價登樓詩。別後遙傳臨海作，可見羊何共
    和之。
    其二（頁七五一）
    東平與南平，今古兩步兵。素心愛美酒，不是顧專城。謫官桃源去，尋花幾處行
    ？秦人如舊識，出戶笑相迎。
  贈盧司戶（卷十一（一）七四七）
    秋色無遠近，出門盡寒山。白雲遙相識，待我蒼梧間。借問盧■鶴，西飛幾歲還
    ？
　【文】
  悲清秋賦（卷一（一）二六）
　　　　登九疑兮望清川，見三湘之潺湲。水流寒以歸海，雲橫秋而蔽天。余以鳥道
    計于故鄉兮，不知去荊吳之幾千。于時西陽半規，映島欲沒。澄湖練明，遙海賞
    月。念佳期之浩蕩，渺懷燕而望越。荷花落兮江色秋，風嫋嫋兮夜悠悠。臨窮溟
    以有羨，思釣鼇于滄洲。無修竿以一舉，撫洪波而增憂。歸去來兮人間不可以託
    些，吾將採藥于蓬丘。
  天長節使鄂州刺史韋公德政碑并序（卷二九（二）一六五四）
    　　太虛既張，惟天之長。所以白帝真人，當高秋八月五日，降西方之金精，採
    天長為名，將傳之無窮，紀聖誕之節也。我高祖創業，太宗成之，三后繼統，王
    猷如一。大盜間起，開元中興。力倍造化，功包天地。不然，何能遏犧農之頹波
    ，返淳朴于太古？雖軒后至道，由聞蚩尤之師，今網漏吞舟，而胡夷起于轂
    下。光天文武孝感皇帝，越在明兩，總戎扶風。正帝車于北斗，拯橫流于鯨口；
    迴日轡于西山，拂蒙塵于帝顏。呼吸而收兩京，烜（火赫）而安六合。歷列辟而
    罕匹，顧將來而無儔。太陽重輪，合耀並出。宇宙翕變，草木增榮。一麾而敬妖
    氛，成功不處；五讓而傳劍璽，德冠樂推。
    　　於戲！昔堯及舜禹皆無聖子。審曆數去己，終大寶假人，飾讓以成千載之美
    。未若以文明鴻業，授之元良，與天同休，相統億祀。則我唐至公而無私，越三
    聖而殊軌。騰萬人之喜氣，爛八極之祥雲。上皇思汾陽而高蹈，解負重于吾君。
    能事斯畢，與人更始。乃展祀郊廟，望秩山川。方掩骼于河洛，弔人于幽燕。但
    誅元凶，不問小罪。噫大塊之氣，歌炎漢之風。雲滂洋，雨汪濊。澡渥澤，除瑕
    纇。削平國步，改號乾元。至矣哉！其雄圖景命有如此者。
    　　我邦伯韋公，大彭之洪胤，扶陽之貴族。雄略邁古，高文變風。運當一賢，
    才堪三事。歷職剖劇，能聲旁流。振繡而白筆橫冠，分符而彤襜入境。曩者，永
    王以天人授鉞，東巡無名，利劍承喉以脅從，壯心堅守而不動。房陵之俗，安于
    泰山；休奕列郡，去若始至。帝召岐下，深嘉直誠。移鎮夏口，救時艱也。慎厥
    職，康乃人。減兵歸農，除害息暴。大水滅郭，洪霖注川。人見憂于魚鼇，岸不
    辨于牛馬。公乃抗辭正色，言于城隍曰：「若三日雨不歇，吾當伐喬木，焚清祠
    。」精心感動，其應如響。無何，中使銜命，遍祈名山，廣徵牲牢，驟欲致祭。
    公又盱衡而稱曰：「今主上明聖，懷於百靈。此淫昏之鬼，不載祀典。若煩國禮
    ，是荒巫風。」其秉心達識，皆此類也。物不知化，如登春臺。
    　　有若江夏縣令薛公，揖四豪之風，當百里之寄。幹蠱有立，含章可貞。遵之
    典禮，恤疲于和樂。政其成也，臻於小康。中京重睹于漢儀，列郡還聞于舜樂。
    選鄂之勝，帳于東門。乃登豳歌，擊土鼓。祀蓐收，迎田祖。招搖回而大火乃落
    ，閶闔啟而涼風始歸。笙竽和籥之音，象星辰而迭奏；吳楚巴渝之曲，各土風而
    備陳。禮容有穆，簪笏列序。羅衣蛾眉，立乎玳筵之上；班劍虎士，森乎翠幕之
    前。千變百戲，分曹賈勇。藺子跳劍，迭躍流星之輝；都盧尋橦，倒挂浮雲之影
    。百川繞郡，落天鏡于江城；四山入牖，照霜空之海色。獻觴醉于晚景，舞袖紛
    于廣庭。鶴髮之叟，雁序而進曰：恭聞天子無戲言，恐轉公以大用；老父不畏死
    ，願留公以上聞。悅坐棠而餐風，庶刻石以賓美。白觀樂入楚，聞韶在齊，採諸
    行謠，遂作頌曰：
    　　爽朗太白，雄光下射。崢嶸金天，華岳旁連。降精騰氣，赫矣昭然。誕聖五
    日，垂休萬年。孽胡挻災，大人有作。雷霆發揚，欃槍乃落。九服交泰，五雲縈
    薄。掃雪屯蒙，洗清寥廓。軒后訪道，來登峨嵋。上皇西去，異代同時。六龍轉
    駕，兩曜迴規。重遭唐主，更睹漢儀。肅肅韋公，大邦之翰。秀骨岳立，英謀電
    斷。宣風樹聲，遠威逆亂。不長不極，樂奏爭觀。丸劍揮霍，魚龍屈盤。東迴舞
    袖，西笑長安。頌聲載路，豐碑是刊。
  澤畔吟序（卷二七（二）一五八六）（從郁賢皓《謫仙詩豪李白》說）
    　　澤畔陽者，逐臣崔公之所作也。公代業文宗，早茂才秀。起家校書蓬山，再
    尉關輔，中佐于憲車，因貶湘陰。從宦二十有八載，而官未登于郎署，何遇時而
    不偶耶？所謂大名難居，碩果不食。流離乎沅湘，摧頹于草莽。同時得罪者數十
    人，或才長命夭，覆巢蕩室。崔公忠憤義烈，形于清辭，慟哭澤畔，哀形翰墨。
    猶風雅之什，聞之者無罪，睹之者作鏡。書所感遇，總二十章，名之曰澤畔吟。
    懼奸臣之猜，常韜之于竹簡，酷吏將至，則藏之于名山。前後數四，蠹傷卷軸。
    觀其逸氣頓挫，英風激揚，橫波遺流，騰薄萬古，至於微而彰，婉而麗，悲不自
    我，興成他人，豈不云怨者之流乎？余覽之愴然，掩卷揮涕為之序云。
  江夏送倩公歸漢東序（卷二七（二）一五七八）
    　　謝安四十，臥白雲于東山；桓公累徵，為蒼生而一起。常與支公遊賞，貴而
    不移。大人君子，神冥泌合，正可乃爾。僕與倩公一面，不忝古人。言歸東漢，
    使我心痗。夫漢東之國，聖人所出，神農之後，季良為大賢。爾來寂寂，無一物
    可紀。有唐中興，始生紫陽先生。先生六十而隱化，若繼跡而起者，惟倩公焉。
    蓄壯志而未就，期老成于他日。且能傾產重諾，好賢攻文。即惠休上人與江鮑往
    復，各一時也。僕平生述作，罄其草而授之。思親遂行，流涕惜別。今聖朝已捨
    季布，當徵賈生。開顏洗目，一見白日。冀相視而笑於新′松之山耶？作小詩絕
    句，以寫別意。辭曰：
    　　彼美漢東國，川藏明月輝。寧知喪亂後，更有一珠歸。
７６０　庚子　肅宗　上元一（乾元三年）　閏四月改元
~t48fm3x2l20;
        ■子儀領邠寧。　光弼破思明於懷州，又破之於河陽。　劉晏為戶部侍郎，
          充度支使。　江淮都統劉展反。明年討平。　李輔國遷上皇於西內。　制
          子儀統諸道兵定河北，魚朝恩沮之。　光弼拔懷州。，擒安太清。
　▲李白六十歲。由洞庭，返江夏，下尋陽，在餘干，與劉長卿相會。抵豫章，與宗
    氏夫人團聚。
  【詩】
  下尋陽城汎彭蠡寄黃判官（卷十四（一）八六七）
    浪動灌嬰井，尋陽江上風。開帆入天鏡，直向彭湖東。落景轉疏雨，晴雲散遠空
    。名山發佳興，清賞亦何窮？石鏡挂遙月，香爐滅彩虹。相思俱對此，舉目與君
    同。
  入彭蠡經松門觀石鏡緬懷謝康樂題詩書遊覽之志（卷二二（二）一三○四）
    謝公之彭蠡，因此遊松門。余方窺石鏡，兼得窮江源。將欲繼風雅，豈徒清心魂
    ？前賞逾所見，後來道空存。況屬臨汎美，而無洲渚喧。漾水向東去，漳流直南
    奔。空濛三川夕，迴合千里昏。青桂隱遙月，綠楓鳴愁猿。水碧或可采，金精祕
    莫論。吾將學仙去，冀與琴高言。
  公無渡河（卷三（一）一九六）
    黃河西來決崑崙，咆哮萬里觸龍門。波滔天，堯咨嗟。大禹理百川，兒啼不窺家
    。殺湍堙洪水，九州始蠶麻。其害乃去，茫然風沙。披髮之叟狂而癡，清晨徑流
    欲奚為？旁人不惜妻止之，公無渡河苦渡之。虎可搏，河難馮。公果溺死流海湄
    。有長鯨白齒若雪山，公乎公乎挂罥於其間。箜篌所悲竟不還。
  江西送友人之羅浮（卷十八（二）一○七六）
    桂水分五嶺，衡山朝九疑。鄉關眇安西，流浪將何之？素色愁明湖，秋渚晦寒姿
    。疇昔紫芳意，已過黃髮期。君王縱疏散，雲壑借巢夷。爾去之羅浮，我還憩峨
    眉。中闊道萬里，霞月遙相思。如尋楚狂子，瓊樹有芳枝。
  江南春懷（卷二四（二）一四一六）
    青春幾何時？黃鳥鳴不歇。天涯失鄉路，江外老華髮。心飛秦塞雲，影滯楚關月
    。身世殊爛漫，田園久蕪沒。歲晏何所從？長歌謝金闕。
  早春寄王漢陽（卷十四（一）八七七）
    聞道春還未相識，走傍寒梅訪消息。昨夜東風入武昌，陌頭楊柳黃金色。碧水浩
    浩雲茫茫，美人不來空斷腸。預拂青山一片石，與君連日醉壺觴。
　和盧侍御通塘曲（卷八（一）五九一）
    君誇通塘好，通塘勝耶溪。通塘在何處？遠在尋陽西。青蘿嫋嫋挂煙樹，白鷴處
    處聚沙堤。石門中斷平湖出，百丈金潭照雲日。何處滄浪垂釣翁，鼓棹漁歌趣非
    一。相逢不相識，出沒繞通塘。浦邊清水明素足，別有浣紗吳女郎。行盡綠潭潭
    轉幽，疑是武陵春碧流。秦人雞犬桃花裏，將比通塘渠見羞。通塘不忍別，十去
    九遲迴。偶逢佳境心已醉，忽有一鳥從天來。月出青山送行子，四邊苦竹秋聲起
    。長吟白雪望星河，雙垂兩足揚素波。梁鴻德耀會稽日，寧知此中樂事多？
  送王孝廉覲省（卷十八（二）一○六三）
    彭蠡將天合，姑蘇在日邊。寧親候海色，欲動孝廉船。窈窕晴江轉，參差遠岫連
    。相思無晝夜，東注似長川。
　送儲邕之武昌（卷十八（二）一○八九）
    黃鶴西樓月，長江萬里情。春風三十度，空憶武昌城。送爾難為別，銜杯惜未傾
    。湖連張樂地，山逐汎舟行。諾謂楚人重，詩傳謝朓清。滄浪吾有曲，寄入棹歌
　　聲。
　春滯沅湘有懷山中（卷二三（二）一三六六）
    沅湘春色還，風暖煙草綠。古之傷心人，於此腸斷續。予非懷沙客，但美採菱曲
    。所願歸東山，寸心於此足。
　秋日與張少府楚城韋公藏書高齋作（卷二三（二）一三五六）
    日下空亭暮，城荒古跡餘。地形連海盡，天影落江虛。舊賞人雖隔，新知樂未疏
    。綵雲思作賦，丹壁問藏書。查擁隨流葉，萍開出水魚。夕來秋興滿，回首意何
    如？
　寄韋南陵冰余江上乘興訪之遇尋顏尚書笑有此贈（卷十三（一）八五四）
    南船正東風，北船來自緩。江上相逢借問君，語笑未了風吹斷。聞君攜妓訪情人
    ，應為尚書不顧身。堂上三千珠履客，甕中百斛金陵春。恨我阻此樂，淹留楚江
    濱。月色醉遠客，山花開欲然。春風狂殺人，一日劇三年。乘興嫌太遲，焚卻子
    猷船。夢見五柳枝，已堪挂馬鞭。何日到彭澤，長歌陶令前？
  望黃鶴山（卷二一（二）一二四四）
    東望黃鶴山，雄雄半空出。四面生白雲，中峰倚紅日。巖巒行穹跨，峰嶂亦冥密
    。頗聞列仙人，于此學飛術。一朝向蓬海，千載空石室。金■生煙埃，玉潭祕清
    謐。地古遺草木，庭寒老芝朮。蹇余羨攀躋，因欲保閑逸。觀奇遍諸岳，茲嶺不
    可匹。結心寄青松，永悟客情畢。
  望漢陽柳色寄王宰（卷十四（一）八七五）
    漢陽江上柳，望客引東枝。樹樹花如雪，紛紛亂若絲。春風傳我意，草木度前知
    。寄謝絃歌宰，西來定未遲。
  過彭蠡湖（卷二二（二）一三○三）
    謝公入彭蠡，因此遊松門。余方窺石鏡，兼得窮江源。前賞跡可見，後來道空存
    。而欲繼風雅，豈惟清心魂？雲海方助興，波濤何足論？青嶂憶遙月，綠蘿愁鳴
    猿。水碧或可採，金膏祕莫言。余將振衣去，羽化出囂煩。
　與諸公送陳郎將歸衡陽並序（卷十八（二）一○六六）
    　　仲尼旅人，文王明夷，茍非其時，聖賢低眉。況僕之不肖者，而遷逐枯槁，
    固非其宜！朝心不開，暮髮盡白，而登高送遠，使人增愁。陳郎將義風凜然，英
    思逸發。來下曹城之榻，去邀才子之詩。動清興於中流，泛素波而徑去。諸公仰
    望不及，連章祖之。序慚起予，輒冠名賢之首。作者嗤我，乃為撫掌之資乎！
    衡山蒼蒼入紫冥，下看南極老人星。迴飆吹散五峰雪，往往飛花落洞庭。氣清岳
    秀有如此，郎將一家拖金紫。門前食客亂浮雲，世人皆比孟嘗君。江上送行無白
    璧，臨岐惆悵若為分？
  對酒醉題屈突明府廳（卷二三（二）一三三○）
    陶令八十日，長歌歸去來。故人建昌宰，借問幾時迴。風落吳江雪，紛紛入酒杯
    。山翁今已醉，舞袖為君開。
  豫章行（卷六（一）四三八）
    胡風吹代馬，北擁魯陽關。吳兵照海雪，西討何時還？半渡上遼津，黃雲慘無顏
    。老母與子別，呼天野草間。白馬繞旌旗，悲鳴相追攀。白楊秋月苦，早落豫章
    山。本為休明人，斬虜素不閑。豈惜戰鬥死，為君掃凶頑？精感石沒羽，豈云憚
    險艱？樓船若鯨飛，波蕩落星灣。此曲不可奏，三軍髮成斑。
  禪房懷友人岑倫（卷十三（一）八六○）
    嬋娟羅浮月，搖豔桂水雲。美人竟獨往，而我安能群？一朝語笑隔，萬里懽情分
    。沉吟綵霞沒，夢寐群芳歇。歸鴻度三湘，遊子在百越。邊塵染衣劍，白日凋華
    髮。春氣變楚關，秋聲落吳山。草木結悲緒，風沙淒苦顏。朅來已永久，頹思如
    循環。飄飄限江裔，想像空留滯。離憂每醉心，別淚徒盈袂。坐愁青天末，出望
    黃雲蔽。目極何悠悠！梅花南嶺頭。空長滅征鳥，水闊無還舟。寶劍終難託，金
    囊非易求。歸來儻有問，桂樹山之幽。
  廬山謠寄盧侍御虛舟（卷十四（一）八六三）
    01我本楚狂人，02鳳歌笑孔丘。
    03手持綠玉杖，04朝別黃鶴樓。
    05五岳尋山不辭遠，06一生好入名山遊。
    07廬山秀出南斗旁，08屏風九疊雲錦張，
    09影落明湖青黛光。10金闕前開二峰長，
    11銀河倒挂三石梁。12香爐瀑布遙相望，13迴崖沓嶂淩蒼蒼。
    14翠影紅霞映朝日，15鳥飛不到吳天長。
    16登高壯觀天地間，17大江茫茫去不還。
    18黃雲萬里動風色，19白波九道流雪山。
    20好為廬山謠，21興因廬山發。
    22閑窺石鏡清我心。23謝公行處蒼苔沒。
    24早服還丹無世情，25琴心三疊到初成。
    26遙見仙人綵雲裏，27手把芙蓉朝玉京。
    28先期汗漫九垓上，29願接盧敖遊太清。
　〔注〕                  　
    廬山：《太平寰宇記》卷一一一：廬山在江州南，高三千三百六十丈，周迴二百
　    五十里，其山九疊，川亦九派。《郡國志》云廬山疊嶂九層，崇巖萬仞，《山
　　　海經》所謂三天子障，亦曰天子都也。周武王時，匡俗字子孝，兄弟七人皆有
　　　道術，結廬於此，仙去空廬尚存，故曰廬山。
　　謠：《爾雅．釋樂》：「徒歌謂之謠。」
    盧侍御：高步瀛《唐宋詩舉要》卷二：「李遐叔（華）〈三賢論〉（《全唐文》
　    卷三一七）曰：『范陽盧虛舟幼直，質方而清。賈幼鄰（至）有授盧虛舟殿中
　    侍御史制（《全唐文》卷三六七）。」　今人詹（金英）云：按《新唐書．賈
　    至傳》：玄宗幸蜀，拜起居舍人，知制誥，歷中書舍人。則虛舟之為侍御史，
  　  在在至德以後。　按：卷八有和盧侍御通塘曲，當即其人。
    楚狂：《論語．微子》：楚狂接輿歌而過孔子曰：「鳳兮！鳳兮！何德之衰﹖往
　    者不可諫，來者猶可追。已而！已而！今之從政者殆而！」孔子下，欲與之言
  　  。趨而辟之，不得與之言。
　　屏風九疊：王云：周省齋曰：宋陳令舉《廬山記》：舊志云：漢武帝過九江，築
　　　羽章館於屏風疊，下臨相思澗。今五老一峰疊石如屏嶂，蓋其故地。　《輿地
　　　紀勝》卷二五南康軍：九疊屏在五老峰之側，唐李林甫女學道此山，山九疊如
　　　屏。
　　金闕：金闕巖。
　　石梁：《尋陽記》曰：廬山上有三石梁，長數十丈，廣不盈尺，杳然無底。　查
　　　悔餘曰：今三疊泉在九疊屏之左，水勢三折而下，如銀河之挂石梁，與太白詩
　　　句正相吻合，非此外別有三石梁也。後人必欲求其地以實之，失之鑿矣。
　　白波九道：江分九派，即所謂九江也。
　　石鏡：《一統志》：石鏡峰在南康府西二十六，李有一圓石玄崖，明淨照人見影
　　　，隱見無時。謝靈運詩「攀崖照石鏡」，即此。
　　盧敖：盧敖，燕人，秦始皇召以為博士，使求神仙，亡而不返也。事蹟見《淮南
　　　子．道應訓》。
　　太清：《太平御覽》卷六五九〈太真科〉：三清之間各有正位，聖登玉清，真登
　　　上清，仙登太清。
  贈漢陽輔錄事二首（卷十一（一）七四三）
    其一（頁七四三）
    聞君罷官意，我抱漢川湄。借問久疏索，何如聽訟時？天清江月白，心靜海鷗知
    。應念投沙客，空餘弔屈悲。
    其二（頁七四四）
    鸚鵡洲橫漢陽渡，水引寒煙沒江樹。南浦登樓不見君，君今罷官在何處？漢口雙
    魚白錦鱗，令傳尺素報情人。其中字數無多少，祇是相思秋復春。
  鸚鵡洲（卷二一（二）一二四五）（李白全集校注彙釋集評（六）三○四○）
    鸚鵡來過吳江水，江上洲傳鸚鵡名。鸚鵡西飛隴山去，芳洲之樹何青青！煙開蘭
    葉香風暖，岸夾桃花錦浪生。遷客此時徒極目，長洲孤月向誰明？
　〔注〕
    鸚鵡洲：楊注：「鸚鵡洲，在郢州江中，禰衡嘗賦鸚鵡，故名。」吳江，泛指武
　    昌一帶之長江。
    隴山：即隴坻，又名隴（土反），在今陝西隴縣西北至甘肅皮涼縣一帶，傳為鸚
　    鵡產地。
    芳洲：花草芳香之沙洲。
    遷客：遭貶之人。
    長洲：即鸚鵡洲。
　【文】
  地藏菩薩讚（卷二八（二）一六三六）
    　　大雄掩照，日月崩落。惟佛知慧大而光生死雪，賴假普慈力，能救無邊苦。
    獨出曠劫，導開橫流，則地藏菩薩為當仁矣。弟子扶風竇滔，少以英氣爽邁，結
    交王侯，清風豪俠，極樂生疾。乃得惠劍於真宰，湛本心於虛空。願圖聖容，以
    祈景福。庶冥力憑助，而厥苦有瘳。爰命小才，式讚其事。讚曰：
    　　本心若虛空，清淨無一物。焚蕩淫怒癡，圓寂了見佛。五綵圖聖像，悟真非
    妄傳。掃雪萬病盡，爽然清涼天。讚此功德海，永為曠代宣。
  惜餘春賦（卷一（一）一九）
　　　　天之何為令北斗而知春兮，迴指于東方。水蕩漾兮碧色，蘭葳蕤兮紅芳。試
    登高而望遠，極雲海之微茫。魂一去兮欲斷，淚流頰兮成行。吟清風而詠滄浪，
    懷洞庭兮悲瀟湘。何余心之縹緲兮，與春風而飄揚。飄揚兮思無限，念佳期兮莫
    展。平原萋兮綺色，愛芳草兮如剪。惜餘春之將闌，每為恨兮不淺。漢之曲兮江
    之潭，把瑤草兮思何堪？想遊女于峴北，愁帝子于湘南。恨無極兮心氳氤，目眇
    眇兮憂紛紛。披衛情于淇水，結楚夢于陽雲。春每歸兮花開，花已闌兮春改。嘆
    長河之流速，送馳波于東海。春不留兮時已失，老衰颯兮逾疾。恨不得挂長繩
    于青天，繫此西飛之白日。若有人兮情相親，去南國兮往西秦。見遊絲之橫路，
    網春輝以留人。沈吟兮哀歌，躑躅兮傷別。送行子之將遠，看征鴻之稍滅。醉愁
    心于垂楊，隨柔條以糾結。望夫君兮咨嗟，橫涕淚兮怨春華。遙寄影于明月，送
    夫君于天涯。
  為竇氏小師祭璿和尚文（卷二九（二）一六八六）
    　　年月日某謹以齋蔬之奠，敢昭告於和尚之靈。伏惟和尚降靈自天，依化遊世
    。角立獨出，嶷然生知。鳳皇開九苞之翼，豫章橫萬頃之陂。始傳燈而納照，因
    落髮以從師。邁龍象以蹴踏，為天人之羽儀。紹釋風于西域，迴佛日于東維。若
    大塊之噫氣，鼓和風而一吹。熱惱清灑，道芽榮滋。走吳楚以宗仰，將掃地而歸
    之。嗚呼！來無所從，去復何適？水還火歸，蕭散本宅。寶舟輟棹，禪月掩魄。
    痛一往而無蹤，愴雙林之變白。某早承訓誨，偏荷恩慈。忝餐風于法侶，旋落蔭
    于禪枝。號無輟響，泣有餘悲。手撰茗藥，精誠嚴思。冀神道之昭格，庶明靈而
    饗之。
~d4;B:\LEEBAI\WORKS\759-760.txt   9-16 1996   17:06 07
７６１　辛丑　肅宗　上元二
        ■光弼與思明戰於邙山，敗績。河陽、懷州皆陷。　史朝義殺史思明。　梓
          州段子璋反，討平之。　以光弼為太尉，統八道鎮臨淮。　加輔國兵部尚
          書。　以建子月為歲首。始朝上皇於西內。
　▲李白六十一歲。遊宣城﹑當塗。聞李光弼出鎮臨淮，又欲立功報國，暮年從軍。
    因病半道而還。往當塗依從叔李陽冰。
　【詩】
  獻從叔當宰陽冰（卷十二（一）八一三）（從郁賢皓《謫仙詩豪李白》說）
    金鏡霾六國，亡新亂天經。焉知高光起，自有羽翼生？蕭曹安(山兒)賈摧欃槍
    。吾家有季父，傑出聖代英。雖無三台位，不惜四豪名。激昂風雲氣，終協龍虎
    精。弱冠燕趙來，賢彥多逢迎。魯連善談笑，季布折公卿。遙知禮數絕，常恐不
    合并。惕想結宵夢，素心久已冥。顧慚青雲器，謬奉玉樽傾。山陽五百年，綠竹
    忽再榮。高歌振林木，大笑喧雷霆。落筆灑篆文，崩雲使人驚。吐辭又炳煥，五
    色羅華星。秀句滿江國，高才掞天庭。宰邑艱難時，浮雲空古城。居人若薙草，
    掃地無纖莖。惠澤及飛走，農夫盡歸耕。廣漢水萬里，長流玉琴聲。雅頌播吳越
    ，還如太階平。小子別金陵，來時白下亭。群鳳憐客鳥，差池相哀鳴。各拔五色
    毛，意重太山輕。贈微所費廣，斗水澆長鯨。彈劍歌苦寒，嚴風起前楹。月銜天
    門曉，霜落牛渚清。長嘆即歸路，臨川空屏營。
  江上贈竇長史（卷十一（一）七四○）
    漢求季布魯朱家，楚逐伍胥去章話。萬里南遷夜郎國，三年歸及長風沙。聞道青
    雲貴公子，錦帆游戲西江水。人疑天上坐樓船，水淨霞明兩重綺。相約相期何太
    深！棹歌搖艇月中尋。不同珠履三千客，別欲論交一片心。
  至陵陽山登天柱石詶韓侍御見招隱黃山（卷十九（二）一一四○）
    韓眾騎白鹿，西往華山中。玉女千餘人，相隨在雲空。見我傳祕訣，精誠與天通
    。何意到陵陽，游目送飛鴻。天子昔避狄，亦乘驄。擁兵五陵下，長策馭胡
    戎。時泰解繡去，脫身若飛蓬。鸞鳳翻羽翼，啄粟坐樊籠。海鶴一笑之，思歸向
    遼東。黃山過石柱，巘崿上攢叢。因巢翠玉樹，忽見浮丘公。又引王子喬，吹笙
    舞松風。朗詠紫霞篇，請開蕊珠宮。步綱繞碧落，倚樹招青童。何日可攜手？遺
    形入無窮。
  金陵名僧頵公粉圖慈親讚（卷二八（二）一六一九）
    　　神妙不死，惜生此身。託體明淑，而稱厥親。粉為造化，筆寫天真。貌古松
    雪，心空世塵。文伯之母，可以為鄰。
  金陵鳳凰臺置酒（卷二十（二）一一八一）
    置酒延落景，金陵鳳凰臺。長波寫萬古，心與雲俱開。借問往昔時，鳳凰為誰來
    ？鳳凰去已久，正當今日迴。明君越羲軒，天老坐三臺。豪士無所用，彈絃醉金
    罍。東風吹山花，安可不盡杯？六帝沒幽草，深宮冥綠苔。置酒勿復道，歌鐘但
    相催。
  金陵聽韓侍御吹笛（卷二五（二）一四五九）
    韓公吹玉笛，倜儻流英音。風吹繞鍾山，萬壑皆龍吟。王子停鳳管，師襄掩瑤琴
    。餘韻渡江去，天涯安可尋？
　宣城送劉副使入秦（卷十八（二）一○八○）
    君即劉越石，雄豪冠當時。淒清橫吹曲，慷慨扶風詞。虎嘯俟騰躍，雞鳴遭亂離
    。千金市駿馬，萬里逐王師。結交樓煩將，侍從羽林兒。統兵捍吳越，豺虎不敢
    窺。大勳竟莫敘，已過秋風吹。秉鉞有季公，凜然負英姿。寄深且戎幕，望重必
    台司。感激一然諾，縱橫兩無疑。伏奏歸北闕，鳴騶忽西馳。列將咸出祖，應寮
    惜分離。斗酒滿四筵，歌笑宛溪湄。君攜東山妓，我詠北門詩。貴賤交不易，恐
    傷中園葵。昔贈紫騮駒，今傾白玉卮。同驩萬斛酒，未足解相思。此別又千里，
    秦吳眇天涯。月明關山苦，水劇隴頭悲。借問幾時還，春風入黃池。無令長相思
    ，折斷綠楊枝。
  宣城哭蔣徵君華（卷二五（二）一五○八）
    敬亭埋玉樹，知是蔣徵君。安德相如草，空餘封禪文。池臺空有月，詞賦舊淩雲
    。獨挂延陵劍，千秋在古墳。
  送韓侍御之廣德（卷十八（二）一○四七）
    昔日繡衣何足榮？今宵貰酒與君傾。暫就東山賒月色，酣歌一夜送泉明。
  南陵五松山別荀七（卷三○（二）一六九二詩文補遺）
    六即潁水荀，何慚許郡賓？相逢太史奏，應是聚賢人。玉隱且在石，蘭枯還見春
    。俄成萬里別，立德貴清真。
  涇溪南藍山下有落星潭可以卜築余泊舟石上寄何判官昌浩（卷十四（一）八八六）
    藍岑聳天壁，突兀如鯨額。奔蹙橫澄潭，勢吞落星石。沙帶秋月明，水搖寒山碧
    。佳境宜緩棹，清輝能留客。恨君阻歡游，使我自驚惕。所期俱卜築，結茅練金
    液。
  哭宣城善釀紀叟（卷二五（二）一五○七）
    紀叟黃泉裏，還應釀老春。夜臺無曉日，沽酒與何人？
　〔注〕
　　老春：紀叟所釀酒名。唐代酒名多以「春」名，如李肇《國史補》曰：「酒有滎
　　　陽之土窟春、富平之石凍春。」
　　夜臺：陸機詩：「送子長夜臺。」注：「墳墓一閉，無復見明，故云長夜臺，後
　　　人稱夜臺，本此。」
  宿五松山下荀媼家（卷二二（二）一二八三）
    我宿五松下，寂寥無所歡。田家秋作苦，鄰女夜舂寒。跪進彫胡飯，月光明素盤
    。令人慚漂母，三謝不能餐。
  遊謝氏山亭（卷二十（二）一一七七）
    淪老臥江海，再歡天地清。病閑久寂寞，歲物徒芬榮。借君西池遊,聊以散我情
    。掃雪松下去，捫蘿石道行。謝公池塘上，春草颯已生。花枝拂人來，山鳥向我
    鳴。田家有美酒，落日與之傾。醉罷弄歸月，遙欣稚子迎。
  登金陵鳳凰臺（卷二一（二）一二三四）（參見卷十一（一）七二六經亂離後天恩
    流夜郎憶舊遊書懷贈江夏韋太守良宰：「一忝青雲客，三登黃鶴樓。顧慚禰處士
    ，虛對鸚鵡洲」；卷十一（一）七四五江夏贈韋南陵冰：「我且為君搥碎黃鶴樓
    ，君亦為吾倒卻鸚鵡洲」；卷十九（二）一一三二醉後答丁十八以詩譏予搥碎黃
    鶴樓（存疑之作。說見詹（金英）《李白詩文繫年》）；卷二十（二）一一八一
    金陵鳳凰臺置酒；卷二一（二）一二四五鸚鵡洲；卷二二（二）一二九九金陵三
    首）
    鳳凰臺上鳳凰遊，鳳去臺空江自流。吳宮花草埋幽徑，晉代衣冠成古丘。三山半
    落青天外，一水中分白鷺洲。總為浮雲能蔽日，長安不見使人愁。
　〔注〕
  　鳳凰臺：在今南京鳳凰山。舊傳劉宋元嘉十六年（四三九），飛來三隻五色鳥，
　　　狀如孔雀，時人以為鳳凰，因名其山曰鳳凰山。築臺其上，是為鳳凰臺。
　　吳宮花草埋幽徑：三國吳於黃龍元年（二二九），自武昌遷都於建業。晉室南渡
　　　後亦都於建康，其地同即今南京市。
　　三山：在南京市西南，積石聳峙江濱，三峰平列，南北相連，故稱。
　　白鷺洲：在南京市西南江中。江水至此中分為二，過又合而為一。
　附：崔顥〈黃鶴樓〉：
　昔人已乘黃鶴去，此地空餘黃鶴樓。黃鶴一去不復返，白雲千載空悠悠。
　晴川歷歷漢陽樹，芳草萋萋鸚鵡洲。日暮鄉關何處是？煙波江上使人愁。
  誌公畫讚（卷二八（二）一六三一）
    　　水中之月，了不可取。虛空其心，寥廓無主。錦幪鳥爪，獨行絕侶。刀齊尺
    梁，扇迷沉語。丹青聖容，何往何所？
  聞李太尉大舉秦兵百萬出征東南懦夫請纓冀伸一割之用半道病還留別金陵崔侍御十
　  九韻（卷十五（一）九四二）
    秦出天下兵，蹴踏燕趙傾。黃河飲馬竭，赤羽連天明。太尉杖旄鉞，雲騎繞彭城
    。三軍受號令，千里肅雷霆。函谷絕飛鳥，武關擁連營。意在斬巨鰲，何論鱠長
    鯨？恨無左車略，多愧魯連生。拂劍照嚴霜，凋戈鬘胡纓。願雪會稽恥，將期報
    恩榮。半道謝病還，無因東南征。亞夫未見顧，劇孟阻先行。天奪壯士心，長吁
    別吳京。金陵遇太守，倒屣欣逢迎。群公咸祖餞，四座羅朝英。初發臨滄觀，醉
    栖征虜亭。舊國見秋月，長江流寒聲。帝車信迴轉，河漢復縱橫。孤鳳向西海，
    飛鴻辭北溟。因之出寥廓，揮手謝公卿。
  對雪醉後贈王歷陽（卷十二（一）七七四）
    有身莫犯飛龍鱗，有手莫辮猛虎鬚。君看昔日汝南市，白頭仙人隱玉壺。子猷聞
    風動窗竹，相邀共醉杯中綠。歷陽何異山陰時，白雪飛花亂人目。君家有酒我何
    愁？客多樂酣秉燭遊。謝尚自能（瞿鳥）鵒舞，相如兔脫鷫（霜鳥）裘。清晨鼓
    棹過江去，千里相思明月樓。
  醉後贈王歷陽（卷十二（一）七七三）
    書禿千兔毫，詩裁兩牛腰。筆蹤起龍虎，舞袖拂青霄。雙歌二胡姬。更奏遠清朝
    。舉酒挑朔雪，從君不相饒。
  醉後贈從甥高鎮（卷十（一）七○三）（參見將進酒）（卷三（一）二二五）
    馬上相逢揖馬鞭，客中相見客中憐。欲邀擊筑悲歌飲，正值傾家無酒錢。江東風
    光不借人，枉殺落花空自春。黃金逐手快意盡，昨日破產今朝貧。丈夫何事空嘯
    傲？不如燒卻頭上巾。君為進士不得進，我被秋霜生旅鬢。時清不及英豪人，三
    尺童兒唾廉藺。匣中盤劍裝（魚昔）魚，閑在腰間未用渠。且將換酒與君醉，醉
    歸託宿吳專諸。
  嘲王歷陽不肯飲酒（卷二三（二）一三五三）
    地白風色寒，雪花大如手。笑殺陶淵明，不飲盃中酒。浪撫一張琴，虛栽五株柳
    。空負頭上巾，吾於爾何有？
  歷陽壯士勤將軍名思齊歌并序（卷八（一）五八五）
    歷陽壯士勤將軍，神力出於百夫。則天太后見奇之，授游擊將軍，賜錦袍玉帶，
    朝野榮之。後拜橫南將君。大臣慕義結十友，即燕公張說、館陶公郭元振為首，
    余壯之，遂作詩。
    太古歷陽郡，化為洪川在。江山猶鬱盤，龍虎祕光彩。蓄洩數千里，風雲何霮(雨對)
    ！特生勤將軍，神力百夫倍。
  贈別從甥高五（卷十（一）六八○）
    魚目高太山，不如一璵璠。賢甥即明月，聲價動天門。能成吾宅相，不減魏陽元
    。自顧寡籌略，功名安所存？五木思一擲，如繩繫窮獂。櫪中駿馬空，堂上醉人
    喧。黃金久已罄，為報故交恩。聞君隴西行，使我驚心魂。與爾共飄颻，雪天各
    飛翻。江水流或卷，此心難具論。貧家羞好客，語拙覺辭繁。三朝空錯莫，對飯
    卻慚冤。自笑我非夫，生事多契闊。積蓄萬古憤，向誰得開豁？天地一浮雲，此
    身乃毫末。忽見無端倪，太虛可包括。去去何足道？臨岐空復愁。肝膽不楚越，
    山河亦衾幬。雲龍若相從，明主會見收。成功解相訪，溪水桃花流。
  贈何七判官昌浩（卷九（一）六二○）
    有時忽惆悵，匡坐至夜分。平明空嘯（口宅），思欲解世紛。心隨長風去，吹散
    萬里雲。羞作濟南生，九十誦古文。不然拂劍起，沙漠收奇勳。老死阡陌間，何
    因揚清芬？夫子今管樂，英才冠三軍。終與同出處，豈將沮溺群？
  贈昇州王使君忠臣（卷十（一）六七九）
    六代帝王國，三吳佳麗城。賢人當重寄，天子借高名。巨海一邊靜，長江萬里清
    。應須救趙策，未肯棄侯嬴。
  贈從孫義興宰銘（卷十（一）六八七）
    天子思茂宰，天枝得英才。朗然清秋月，獨出映吳臺。落筆生綺繡，操刀振風雷
    。蠖屈雖百里，鵬騫望三台。退食無外事，琴堂向山開。綠水寂以閑，白雲有時
    來。河陽富奇藻，彭澤縱名杯。所恨不見之，猶如仰昭回。元惡昔滔天，疲人散
    幽草。驚川無恬鱗，舉邑罕遺老。誓雪會稽恥，將奔宛陵道。亞相素所重，投刃
    應桑林。獨坐傷激揚，神融一開襟。絃歌欣再理，和樂醉人心。蠹政除害馬，傾
    巢有歸禽。壺漿候君來，聚舞共謳吟。農夫棄簑笠，蠶女墮纓簪。歡笑相拜賀，
    則知惠愛深。歷職吾所聞，稱賢爾為最。化洽一邦上，名馳三江外。峻節貫雲霄
    ，通方堪遠大。能文變風俗，好客留軒蓋。他日一來游，因之嚴光瀨。
  贈劉都使（卷十一（一）七二二）
    東平劉公幹，南國秀餘芳。一鳴即朱紱，五十佩銀章。飲冰事戎幕，衣錦華水鄉
    。銅官幾萬人，諍訟清玉堂。吐言貴珠玉，落筆迴風霜。而我謝明主，銜哀投夜
    郎。歸家酒債多，門客粲成行。高談滿四座，一日傾千觴。所求竟無緒，裘馬欲
    摧藏。主人若不顧，明發釣滄浪。
  贈歷陽褚司馬時此公為稚子舞故作此詩也（卷十二（一）七七四）
    北堂千萬壽，侍奉有光輝。先同稚子舞，更著老萊衣。因為小兒啼，醉倒月下歸
    。人間無此樂，此樂世中稀。
　【文】
  餞李副使藏用移軍廣陵序（卷二七（二）一五八一）
    　　夫功未足以蓋世，威不可以震主。必挾此者，持之安歸？所以彭越醢于前，
    韓信誅于後。況權位不及于此者，虛生危疑，而潛包禍心，小拒王命。是以謀臣
    將啖以節鉞，誘而烹之。亦由借鴻濤于奔鯨，鱠生人于哮虎。呼吸江海，橫流百
    川。左縈右拂，十有餘郡，國計未及，誰當其鋒？我副使李公，勇冠三軍，眾無
    一旅。橫倚天之劍，揮駐日之戈。吟嘯四顧，熊羆雨集。蒙輪扛鼎之士，杖干將
    而星羅。上可及決天雲，下可以絕地維。翕振虎旅，赫張王師，退如山立，進若
    電逝。轉戰百勝，僵濕盈川。水膏于滄溟，陸血于原野。一掃瓦解，洗清全吳。
    可謂萬里長城，橫斷楚塞。不然，五嶺之北，盡餌于西蛇，勢盤地蹙，不可圖也
    。而功大用小，天高路遐。社稷歲定于劉章，封侯未施于李廣。使慷慨之士，長
    吁青雲。且移軍廣陵，恭揖後命。組練照雪，樓船乘風，簫鼓沸而三山動，旌旗
    揚而九天轉。良牧出祖，烈將登筵。歌酣易水之風，氣振武安之瓦。海日夜色，
    雲帆中流。席闌賦詩，以壯三軍之事。白也筆已老矣，序何能為？
７６２  壬寅　肅宗　寶應一　四月改元
~t48fm3x2l20;
        ■光弼拔許州。　賜子儀爵汾陽王，知行營鎮河東。　元載相。　楚州得寶
          玉十三枚。　太上皇崩，年七十八。　復建寅。　帝崩，李輔國殺張皇后
          。　太子豫即位。　輔國為司空中書令，尋賜爵博陸王。　程元振為驃騎
          大將軍。　光弼使田神功擊朝義，大破之。　秋，子儀入朝。　台州亂。
          　雍王适為元帥討朝義，大破之，取東京及河陽。　盜殺輔國。
　▲李白六十二歲。在當塗養病。冬，病重，將詩文交李陽冰編集。十一月，卒於當
    塗。
  【詩】
  九日（卷二十（二）一二○六）
    今日雲景好，水綠秋山明。攜壺酌流霞，搴菊泛寒榮。地遠松石古，風揚絃管清
    。窺觴照歡顏，獨笑還自傾。落帽醉山月，空歌懷友生。
　九月十日即事（卷二十（二）一二○八）
    昨日登高罷，今朝更舉觴。菊花何太苦？遭此兩重陽。
  九日龍山飲（卷二十（二）一二○七）
    九日龍山飲，黃花笑逐臣。醉看風落帽，舞愛月留人。
　〔注〕
　　龍山：王云：《九域志》：太平州有龍山，晉大司馬桓溫嘗於九月九日登此山，
　　　孟嘉為風飄帽落，即此山也。《太平府志》：龍山在當塗縣南十里，蜿蜒如龍
　　　蟠溪而臥，故名。舊志載桓溫以重九日與僚佐登山孟嘉落帽市。或云，孟嘉落
　　　帽之龍山當在江陵，而《元和寰宇記》皆云是此山，疑必溫移鎮姑孰時事也。
　　黃花：黃色秋菊。
  下途歸石門舊居（卷二二（二）一二六六）
    吳山高，越水清，握手無言傷別情。將欲辭君挂帆去，離魂不散煙郊樹。此心鬱
    悵誰能論？有愧叨承國士恩。雲物共傾三月酒，歲時同餞五侯門。羨君素書常滿
    架，含丹照白霞色爛。余嘗學道窮冥筌，夢中往往遊仙山。何當脫屣謝時去？壺
    中別有日月天。俛仰人間易凋朽，鍾峰五雲在軒牖。惜別愁窺玉女窗，歸來笑把
    洪崖手。隱居寺，隱居山，陶公鍊液棲其間。靈神閉氣昔登攀，恬然但覺心緒閒
    。數人不知幾甲子，昨來猶帶冰霜顏。我離雖則歲物改，如今了然識所在。別君
    莫道不盡歡，懸知樂客遙相待。石門流水遍桃花，我亦曾到秦人家。不知何處得
    雞豕，就中仍見繁桑麻。翛然遠與世事間，裝鸞駕鶴又復遠。何必長從七貴遊？
    勞生徒眾萬金產。挹君去，長相思，雲遊雨散從此辭。欲知悵別心易苦，向暮春
    風楊柳絲。
  當塗李宰君畫讚（卷二八（二）一六一八）
    　　天垂元精，岳降粹靈。應期命世，大賢乃生。吐奇獻策，敷聞王庭。帝用休
    之，揚光泰清。濫觴百里，涵蓋八溟。縉雲飛聲，當塗政成。雅頌一變，江山再
    榮。舉邑抃舞，式圖丹青。眉秀華蓋，目朗明星。鶴矯閬風，麟騰玉京。若揭日
    月，昭然運行。窮神闡化，永世作程。
  覽鏡書懷（卷二四（二）一四一四）
    得道無古今，失道還衰老。自笑鏡中人，白髮如霜草。捫心空嘆息，問影何枯槁
    ？桃李竟何言？終成商山皓。
　臨路歌（臨終歌）（卷八（一）五八二）（從郁賢皓《謫仙詩豪李白》說）
    大鵬飛兮振八裔，中天摧兮力不濟。餘風激兮萬世，遊扶桑兮挂左袂。後人得之
    傳此，仲尼亡兮誰為出涕？
　〔注〕
    八裔：八方。
    扶桑：神木名。
    後人得之傳此：言後人得知大鵬半空摧折之事而以此相傳也。
~d4;D:\LEEBAI\WORKS  9-14 1996   15:55 32
 copied and renamed as d:\leebai\works on 1996.9.13.
==========================================================================
以下作品尚待繫年：
　愁陽春賦（卷一（一）二三）
　　　　東風歸來，見碧草而知春。蕩漾惚怳，何垂楊旖旎之愁人？天光青而妍和，
　　海氣綠而芳新。野綵翠兮阡眠，雲飄颻而相鮮。演漾兮夤緣，窺青苔之生泉。縹
    緲兮翩綿，見遊絲之縈煙。魂與此兮俱斷，醉風光兮悽然。若乃隴水秦聲，江猿
    巴吟。明妃玉塞，楚客楓林，試登高而望遠，痛切骨而傷心。春心蕩兮如波，春
    愁亂兮如雪。兼萬情之悲歡，茲一感于芳節。若有一人兮湘水濱，隔雲霓而見無
    因，灑別淚於尺波，寄東流于情親。若使春光可攬而不滅兮，吾欲贈天涯之佳人
    。
  「大雅久不作」詩（古風五十九首之一）（卷二（一）九一）
　　大雅久不作，吾衰竟誰陳？王風委蔓草，戰國多荊榛。龍虎相啖食，兵戈逮狂秦
    。正聲何微茫！哀怨起騷人。揚馬激頹波，開流蕩無垠。廢興雖萬變，憲章亦已
    淪。自從建安來，綺麗不足珍。聖代復元古，垂衣貴清真。群才屬休明，乘運共
    躍鱗。文質相炳煥，眾星羅秋旻。我志在刪述，垂輝映千春。希聖如有立，絕筆
    於獲麟。
　「客有鶴上仙」詩（古風五十九首之七）（卷二（一）一○六）
    客有鶴上仙，飛飛淩太清。揚言碧雲裏，自道安期名。兩兩白玉童，雙吹紫鸞笙
    。去影忽不見，回風送天聲。舉首遠望之，飄然若流星。願餐金光草，壽與天齊
    傾。
　「齊有倜儻生」詩（古風五十九首之一○）（卷二（一）一一一）
    齊有倜儻生，魯連特高妙。明月出海底，一朝開光曜。卻秦振英聲，後世仰末照
    。意輕千金贈，顧向平原笑。吾亦澹蕩人，拂衣可同調。
　「黃河走東溟」詩（古風五十九首之一一）（卷二（一）一一三）
    黃河走東溟，白日落西海。逝川與流光，飄忽不相待。春容捨我去，秋髮已衰改
    。人生非寒松，年貌豈長在？吾當乘雲螭，吸景駐光彩。
　「君平既棄世」詩（古風五十九首之一三）（卷二（一）一一六）
    君平既棄世，世亦棄君平。觀變窮太易，探元化群生。寂寞綴道論，空簾閉幽情
    。騶虞不虛來，鸑鷟有時鳴。安知天漢上，白日懸高名？海客去已久，誰人測沉
    冥？
　「燕昭延郭隗」詩（古風五十九首之一五）（卷二（一）一二○）
    燕昭延郭隗，遂築黃金臺。劇辛方趙至，鄒衍復齊來。奈何青雲士，棄我如塵埃
    ！珠玉買歌笑，糟糠養賢才。方知黃鶴舉，千里獨徘徊。
　「寶劍雙蛟龍」詩（古風五十九首之一六）（卷二（一）一二三）
    寶劍雙蛟龍，雪花照芙蓉。精光射天地，雷騰不可衝。一去別金匣，飛沉失相從
    。風胡歿已久，所以潛其鋒。吳水深萬丈，楚山邈千重。雌雄終不隔，神物會當
    逢。
　「金華牧羊兒」詩（古風五十九首之一七）（卷二（一）一二五）
    金華牧羊兒，乃是紫煙客。我願從之遊，未去髮已白。不知繁華子，擾擾何所迫
    ？崑山採瓊蕊，可以鍊精魄。
　「天津三月時」詩（古風五十九首之一八）（卷二（一）一二六）
    天津三月時，千門桃與李。朝為斷腸花，暮逐東流水。前水復後水，古今相續流
    。新人非舊人，年年橋上遊。雞鳴海色動，謁帝羅公侯。月落西上陽，餘輝半城
    樓。衣冠照雲日，朝下散皇州。鞍馬如飛龍，黃金絡馬頭。行人皆辟易，志氣橫
    嵩丘。入門上高堂，列鼎錯珍羞。香風引趙舞，清管隨齊謳。七十紫鴛鴦，雙雙
    戲庭幽。行樂爭晝夜，自言度千秋。功成身不退，自古多愆尤。黃犬空嘆息，綠
    珠成釁讎。何如鴟夷子，散髮棹扁舟？
　「昔我遊齊都」詩（古風五十九首之二○）（卷二（一）一三一）
    昔我遊齊都，登華不注峰。茲山何峻秀！綠翠如芙蓉。蕭颯古仙人，了知是赤松
    。借予一白鹿，自挾兩青龍。含笑淩倒景，欣然願相從。泣與親友別，欲語再三
    咽。勗君青松心，努力保霜雪。世路多險艱，白日欺紅顏。分手各千里，去去何
    時還？在世復幾時？倏如飄風度。空聞紫金經，白首愁相誤。撫己忽自笑，沉吟
    為誰故？名利徒煎熬，安得閑余步？終留赤玉舄，東上蓬萊路。秦帝如我求，蒼
    蒼但煙霧。
　「郢客吟白雪」詩（古風五十九首之二一）（卷二（一）一三四）
    郢客吟白雪，遺響飛青天。徒勞歌此曲，舉世誰為傳？試為巴人唱，和者乃數千
    。吞聲何足道？嘆息空悽然。
　「秋露白如玉」詩（古風五十九首之二三）（卷二（一）一三六）
    秋露白如玉，團團下庭綠。我行忽見之，寒早悲歲促。人生鳥過目，胡乃自結束
    。景公一何愚？牛山淚相續。物苦不知足，得隴又望蜀。人心若波瀾，世路有屈
    曲。三萬六千日，夜夜當稟燭。
　「世道日交喪」詩（古風五十九首之二五）（卷二（一）一四○）
    世道日交喪，澆風散淳源。不采芳桂枝，反棲惡木根。所以桃李樹，吐花竟不言
    。大運有興沒，群動爭飛奔。歸來廣成子，去入無窮門。
　「容顏若飛電」詩（古風五十九首之二八）（卷二（一）一四四）
    容顏若飛電，時景如飄風。草綠霜已白，日西月復東。華鬢不耐秋，颯然成衰蓬
    。古來賢聖人，一一誰成功？君子變猿鶴，小人為沙蟲。不及廣成子，乘雲駕輕
    鴻。
　「三季分戰國」詩（古風五十九首之二九）（卷二（一）一四五）
    三季分戰國，七雄成亂麻。王風何怨怒？世道終紛拏。至人洞玄象，高舉淩紫霞
    。仲尼欲浮海，吾祖之流沙。聖賢共淪沒，臨岐胡咄嗟？
　「玄風變太古」詩（古風五十九首之三○）（卷二（一）一四六）
    玄風變太古，道喪無時還。擾擾季葉人，雞鳴趨四關。但識金馬門，誰知蓬萊山
    ？白首死羅綺，笑歌無休閑。淥酒哂丹液，青娥凋素顏。大儒揮金槌，琢之詩禮
    間。蒼蒼三珠樹，冥目焉能攀？
　「鄭客入西關」詩（古風五十九首之三○）（卷二（一）一四八）
    鄭客西入關，行行未能已。白馬華山君，相逢平原里。璧遺鎬池君，明年祖龍死
    。秦人相謂曰：吾屬可去矣。一往桃花源，千春隔流水。
　「蓐收肅金氣」詩（古風五十九首之三二）（卷二（一）一五○）
    蓐收肅金氣，西陸弦海月。秋蟬號階軒，感物憂不歇。良辰竟何許？大運有淪忽
    。天寒悲風生，夜久眾星沒。惻惻不忍言，哀歌達明發。
　「醜女來效顰」詩（古風五十九首之三五）（卷二（一）一五六）
    醜女來效顰，還家驚四鄰。壽陵失本步，笑殺邯鄲人。一曲斐然子，雕蟲喪天真
    。棘刺造沐猴，三年費精神。功成無所用，楚楚且華身。大雅思文王，頌聲久崩
    淪。安得郢中質，一揮成風斤？
  「抱玉入楚國」詩（古風五十九首之三六）（卷二（一）一五八）
    抱玉入楚國，見疑古所聞。良寶終見棄，徒勞三獻君。直木忌先伐，芳蘭哀自焚
    。盈滿天所損，沉冥道為群。東海汎碧水，西關乘紫雲。魯連及柱史，可以躡清
    芬。
　「嘲弄紫泥海」詩（古風五十九首之四一）（卷二（一）一六四）
    朝弄紫泥海，夕披丹霞裳。揮手折若木，拂此西日光。雲臥遊八極，玉顏已千霜
    。飄飄入無倪，稽首祈上皇。忽我遊太素，玉杯賜窮漿。一餐歷萬歲，何用還故
    鄉？永隨長風去，天外恣飄揚。
　「搖裔雙白鷗」詩（古風五十九首之四二）（卷二（一）一六六）
　　搖裔雙白鷗，鳴飛滄江流。宜與海人狎，豈伊雲鶴儔？寄影宿沙月，沿芳戲春洲
    。吾亦洗心者，忘機從爾遊。
　「周穆八荒意」詩（古風五十九首之四三）（卷二（一）一六七）
    周穆八荒意，漢皇萬乘尊。淫樂心不極，雄豪安足論？西海宴王母，北宮邀上元
    。瑤水聞遺歌，玉杯竟空言。靈跡成蔓草，徒悲千載魂。
　「桃花開東園」詩（古風五十九首之四七）（卷二（一）一七三）
    桃花開東園，含笑誇白日。偶蒙春風榮，生此豔陽質。豈無佳人色？但恐花不實
    。宛轉龍火飛，零落早相失。詎知南山松，獨立自蕭飋？
　「秦皇按寶劍」詩（古風五十九首之四八）（卷二（一）一七四）
　　秦皇按寶劍　，赫怒震威神。逐日巡海石，驅石駕滄津。徵卒空九(穴禹)，作橋傷萬
    人。但求蓬島藥，豈思農(戶鳥)春？力盡功不贍，千載為悲辛。　
　「美人出南國」詩（古風五十九首之四九）（卷二（一）一七五）
    美人出南國，灼灼芙蓉姿。皓齒終不發，芳心空自持。由來紫宮女，共妒青蛾眉
    。歸去瀟湘沚，沉吟何足悲？
　「宋國梧臺東」詩（古風五十九首之五○）（卷二（一）一七六）
    宋國梧臺東，野人得燕石。誇作天下珍，卻哂趙王璧。趙璧無緇磷，燕石非貞真
    。流俗多錯誤，豈知玉與(王民)？
　「倚劍登高臺」詩（古風五十九首之五四）（卷二（一）一八二）
    倚劍登高臺，悠悠送春目。蒼榛蔽層丘，瓊草隱深谷。鳳鳥鳴西海，欲集無珍木
    。鸒斯得所居，蒿下盈萬族。晉風日已頹，窮途方慟哭。
　「齊瑟彈東吟」詩（古風五十九首之五五）（卷二（一）一八三）
    齊瑟彈東吟，秦絃弄西音。慷慨動顏魄，使人成荒淫。彼美佞邪子，婉孌來相尋
    。一笑雙白璧，再歌千黃金。珍色不貴道，詎惜飛光沉？安識紫霞客，瑤臺鳴素
    琴。
　「羽族稟萬化」詩（古風五十九首之五七）（卷二（一）一八五）
    羽族稟萬化，小大各有依。周周亦何辜！六翮掩不揮。願銜眾禽翼，一向黃河飛
    。飛者莫我顧，嘆息將安歸？
　飛龍引二首
    其一（卷三（一）二三一）
    黃帝鑄鼎於荊山，練丹砂。丹砂成黃金，騎龍飛上太清家。雲愁海思令人嗟。宮
    中綵女顏如花。飄然揮手淩紫霞。從風縱體登鸞車。登鸞車，侍軒轅。遨遊青天
    中，其樂不可言。
    其二（卷三（一）二三二）
    鼎湖流水清且閑。軒轅去時有弓劍，古人傳道留其間。後宮嬋娟多花顏。乘鸞飛
    煙亦不還。騎龍攀天造天關。造天關，聞天語。屯雲河車載玉女。載玉女，過紫
    皇。紫皇乃賜白兔所禱之藥方。後天而老凋三光。下視瑤池見王母，蛾眉蕭颯如
    秋霜。
　長相思（卷三（一）二四四）
    長相思，在長安。絡緯秋啼金井闌，微霜淒淒簟色寒。孤燈不明思欲絕，卷帷望
    月空長嘆。美人如花隔雲端。上有青冥之高天，下有淥水之波瀾。天長路遠魂飛
    苦，夢魂不到關山難。長相思，摧心肝。
　〔注〕
　　絡緯：蟋蟀。      　
　　金井闌：井上闌干。
　　簟色寒：竹席之色現其涼意也。
　　青冥：青天。　　
　夜坐吟（卷三（一）二五三）
    冬夜夜寒覺夜長，沉吟久坐坐北堂。冰合井泉月入閨，金缸青凝照悲啼。金缸滅
    ，啼轉多。掩妾淚，聽君歌。歌有聲，妾有情。情聲合，兩無違。一語不入意，
    從君萬曲梁塵飛。
　箜篌謠（卷三（一）二五五）
    攀天莫登龍，走山莫騎虎。貴賤結交心不移，惟有嚴陵及光武。周公稱大聖，管
    蔡寧相容！漢謠一斗粟，不與淮南舂。兄弟尚路人，吾心安所從？他人方寸間，
    山海幾千重？輕言託朋友，對面九疑峰。多花必早落，桃李不如松。管鮑久已死
    ，何人繼其蹤！
　雉朝飛（卷三（一）二五七）
    麥隴青青三月時，白雉朝飛挾兩雌。錦衣綺翼何離褷！犢牧采薪感之悲。春天和
    ，白日暖。啄食飲泉勇氣滿，爭雄鬥死繡頸斷。雉子班奏急管絃，心傾美酒盡玉
    （木宛）。枯楊哭楊爾生稊，我獨七十而孤棲。彈絃寫恨意不盡，瞑目歸黃泥。
　日出入行（卷三（一）二六七）
    日出東方隈，似從地底來。歷天又入海，六龍所舍安在哉？其始與終古不息，人
    非元氣，安得與之久徘徊？草不謝榮於春風，木不怨落於秋天。誰揮鞭策驅四運
    ，萬物興歇皆自然。羲和羲和，汝奚汩沒於荒淫之波？魯陽何德？駐景揮戈。逆
    道違天，矯誣實多。吾將囊括大塊，浩然與溟涬同科。
　俠客行（卷三（一）二七五）
    趙客縵胡纓，吳鉤霜雪明。銀鞍照白馬，颯沓如流星。十步殺一人，千里不留行
    。事了拂衣去，深藏身與名。閑過信陵飲，脫劍膝前橫。將炙啖朱亥，持觴勸侯
    嬴。三杯吐然諾，五岳倒為輕。眼花耳熱後，意氣素霓生。救趙揮金槌，邯鄲先
    震驚。千秋二壯士，烜赫大梁城。縱死俠骨香，不慚世上英。誰能書閣下，白首
    太玄經？
　〔注〕
　　縵胡纓：無文采之粗製帽帶。
　　吳鉤：沈括（存中）《夢溪筆談》卷一九：唐詩人多言吳鉤者。吳鉤，刀名也。
      刃彎，今南蠻用之，謂之葛黨刀。　按：《能改齋漫錄》卷二：予按《吳越春
      秋．闔閭內傳》曰：闔閭既寶莫邪之劍，復命國中作金鉤，令曰：能為善鉤者
      賞之百金。吳作鉤者甚多，而有人貪王之重賞也，殺其二子，以血釁金，遂成
      二鉤，獻於闔藘。吳鉤始於此，豈存中偶忘之耶？
　　颯沓：迅疾貌。
　　閑過信陵飲十二句：用戰國時魏信陵君圍魏救趙故事。魏安釐王二十二年（前二
      九七），秦圍趙都邯鄲，趙求救於魏。魏王畏秦，命大將晉鄙領兵駐鄴城，名
      為救趙，實存觀望。魏公子信陵君意欲救趙，乃用魏都大梁（今河南開封市）
      夷門監者侯嬴計，賂魏王愛妾如姬偷盜虎符，以奪晉鄙兵權。恐晉鄙不受命，
      乃薦屠者朱亥隨信陵君同往，以備不虞。晉鄙果起疑心而拒交兵權，朱亥於是
      以四十斤大椎椎殺晉鄙。信陵君得晉鄙兵後，遂領軍擊秦兵，秦因解圍而去。
      事詳《史記．魏公子列傳》。將，持取。炙，乾肉。啖，食也。
　　素霓：白虹。
　　太玄經：揚雄嘗於漢哀帝時仿《易經》而作《太玄經》。
　登高輕而望遠海（卷四（一）二八三）
    登高丘，望遠海。六鼇骨已霜，三山流安在？扶桑半摧折，白日沉光彩。銀臺金
    闕如夢中，秦皇漢武空相待。精衛費木石，黿鼉無所憑。君不見！驪山茂陵盡灰
    滅，牧羊之子來攀登。盜賊劫寶玉，精靈竟何能？窮兵黷武有如此，鼎湖飛龍安
    可乘？
　鞠歌行（卷四（一）二九五）　
    玉不自言如桃李，魚目笑之卞和恥。楚國青蠅何太多？連城白璧遭讒毀。荊山長
    號泣血人，忠臣死為刖足鬼。聽曲知甯戚，夷吾因小妻。秦穆五羊皮，買死百里
    奚。洗拂青雲上，當時賤如泥。朝歌鼓刀叟，虎變磻溪中。一舉釣六合，遂荒營
    丘東。平生渭水曲，誰識此老翁？奈何今之人，雙目送飛鴻。
　幽澗泉（卷四（一）二九七）
    拂彼白石，彈吾素琴。幽澗愀兮流泉深。善手明徽，高張清心。寂歷似千古，松
    颼飀兮萬尋。中見愁猿弔影而危處兮，叫秋木而長吟。客有哀時失職而聽者，淚
    淋浪以霑襟。乃緝商綴羽，潺湲成音。吾但寫聲發情於妙指，殊不知此曲之古今
    。幽澗泉，鳴深林。
　王昭君二首
    其一（卷四（一）二九八）
    漢家秦地月，流影照明妃。一上玉關道，天涯去不歸。漢月還從東海出，明妃西
    嫁無來日。燕支長寒雪作花，蛾眉憔悴沒胡沙。生乏黃金枉圖畫，死留青塚使人
    嗟。
    其二（卷四（一）三○○）
    昭君拂玉鞍，上馬啼紅頰。今日漢宮人，明朝胡地妾。
　中山孺子妾歌（卷四（一）三○○）
    中山孺子妾，特以色見珍。雖不如延年妹，亦是當時絕世人。桃李出深井，花豔
    驚上春。一貴復一賤，關天豈由身？芙蓉老秋霜，團扇羞網塵。戚姬髡髮入舂市
    ，萬古共悲辛。
　設辟邪伎鼓吹雉子班曲辭（卷四（一）三○三）
    辟邪伎作鼓吹驚，雉子班之奏曲成。喔咿振迅欲飛鳴。扇錦翼，雄風生。雙雌同
    飲啄，趫悍誰能爭？乍向草中耿介死，不求黃金籠下生。天地至廣大，何惜遂物
    情？善卷讓天子，務光亦逃名。所貴曠土懷，朗然含太清。
　古有所思（卷四（一）三○五）
    我思仙人乃在碧海之東隅，海寒多天風，白波連山倒蓬壺。長鯨噴湧不可涉，撫
    心茫茫淚如珠。西來青鳥東飛去，願寄一書謝麻姑。
　久別離（卷四（一）三○六）
    別來幾春未還家，玉窗五見櫻桃花。況有錦字書，開緘使人嗟。至此腸斷彼心絕
    ，雲鬟綠鬢罷梳結，愁如回飆亂白雪。去年寄書報陽臺，今年寄書重相催。東風
    兮東風，為我吹行雲使西來。待來竟不來，落花寂寂委青苔。
　結（革蔑）子（卷四（一）三二三）
    燕南壯士吳門豪，筑中置鉛魚隱刀。感君恩重許君命，太山一擲輕鴻毛。
　結客少年場行（卷四（一）三二四）
    紫燕黃金瞳，啾啾搖綠■。平明相馳逐，結客洛門東。少年學劍術，淩躒白猿
    公。珠袍曳錦帶，匕首插吳鴻。由來萬夫勇，挾此生雄風。託交從劇孟，買醉入
    新豐。笑盡一杯酒，殺人都市中。羞道易水寒，從令日貫虹。燕丹事不立，虛沒
    秦帝宮，武陽死灰人，安可與成功？
　上之回（卷四（一）三三三）
    三十六離宮，樓臺與天通。閣道步行月，美人愁煙空。恩疏寵不及，桃李傷春風
    。淫樂意何極？金輿向回中。萬乘出黃道，千騎揚彩虹。前軍細柳北，後騎甘泉
    東。豈問渭川老，寧邀襄野童？但慕瑤池宴，歸來樂未窮。
　獨不見（卷四（一）三三五）
    白馬誰家子？黃龍邊塞兒。天山三丈雪，豈是遠行時？春蕙忽秋草，莎雞鳴曲池
    。風催寒梭響，月入霜閨悲。憶與君別年，重桃齊蛾眉。桃今百餘尺，花落成枯
    枝。終然獨不見，流淚空自知。
　白紵辭三首
    其一（卷四（一）三三七）
    揚清歌，發皓齒。北方佳人東鄰子，且吟白紵停綠水。長袖拂面為君起。寒雲夜
    捲霜海空，胡風吹天飄塞鴻。玉顏滿堂樂未終。
    其二（卷四（一）三三八）
    館娃日落歌吹深，月寒江清夜沉沉。美人一笑千黃金，垂羅舞縠揚哀音。郢中白
    雪且莫吟，子夜吳歌動君心。動君心，冀君賞。願作天池雙鴛鴦，一朝飛去青雲
    上。
    其三（卷四（一）三四○）
    吳刀剪綵縫舞衣。明粧麗服奪春暉。揚眉轉袖若雪飛。傾城獨立世所稀。激楚結
    風醉忘歸。高堂月落燭已微。玉釵挂纓君莫違。
　妾薄命（卷四（一）三四二）
    漢帝重阿嬌，貯之黃金屋。咳唾落九天，隨風生珠玉。寵極愛還歇，妒深情卻疏
    。長門一步地，不肯暫迴車。雨落不上天，水覆難再收。君情與妾意，各自東西
    流。昔日芙蓉花，今成斷根草。以色事他人，能得幾時好？
　黃葛篇（卷五（一）三五五）
    黃葛生洛溪，黃花自綿冪。青煙蔓長條，繚繞幾百尺。閨人費素手，採緝作絺絡
    。縫為絕國衣，遠寄日南客。蒼梧大火落，暑服莫輕擲。此物雖過時，是妾手中
    跡。
　塞下曲六首
    其一（卷五（一）三六二）
    五月天山雪，無花祇有寒。笛中聞折柳，春色未曾看。曉戰隨金鼓，宵眠抱玉鞍
    。願將腰下劍，直為斬樓蘭。
    其二（卷五（一）三六四）
    天兵下北荒，胡馬欲南飲。橫戈從百戰，直為銜恩甚。握雪海賞餐，拂沙隴頭寢
    。何當破月氏，然後方高枕？
    其三（卷五（一）三六四）
    駿馬似風（風炎），鳴鞭出渭橋。彎弓辭漢月，插羽破天驕。陣解星芒盡，營空
    海霧消。功成畫麟閣，獨有霍嫖姚。
    其四（卷五（一）三六六）
    白馬黃金塞，雲砂繞夢思。那堪愁苦節，遠憶邊城兒？螢飛秋窗滿，月度霜閨遲
    。摧殘梧桐葉，蕭颯沙棠枝。無時獨不見，淚流空自知。
    其五（卷五（一）三六六）
    塞虜乘秋下，天兵出漢家。將軍分虎竹，戰士臥龍沙。邊月隨弓影，胡霜拂劍花
    。玉關殊未入，少婦莫長嗟。
    其六（卷五（一）三六七）
    烽火動沙漠，連照甘泉雲。漢皇按劍起，還召李將軍。兵氣天上合，鼓聲隴底聞
    。橫行負勇氣，一戰靜妖氛。
　塞上曲（卷五（一）三七○）
    大漢無中策，匈奴犯渭橋。五原秋草綠，胡馬一何驕？命將征西極，橫行陰山側
    。燕支落漢家，婦女無花色。轉戰渡黃河，休兵樂事多。蕭條清萬里，瀚海寂無
    波。
　玉階怨（卷五（一）三七四）
    玉階生白露，夜久侵羅襪。卻下水精簾，玲瓏望秋月。
　大堤曲（卷五（一）三七七）
    漢水臨襄陽，花開大堤暖。佳期大堤下，淚向南雲滿。春風復無情，吹我夢魂散
    。不見眼中人，天長音信斷。
　秦女休行（卷五（一）三九五）
    西門秦氏女，秀色如瓊花。手揮白楊刀，清晝殺讎家。羅袖灑赤血，英聲凌紫霞
    。直上西山去，關吏相邀遮。婿為燕國王，身被詔獄加。犯刑若履虎，不畏落爪
    牙。素頸未及斷，摧眉伏泥沙。金雞忽放赦，大辟得寬賒。何慚聶政姊！萬古共
    驚嗟。
　秦女卷衣（卷五（一）三九七）
    天子居未央，妾侍卷衣裳。顧無紫宮寵，敢拂黃金床。水至亦不去，熊來尚可當
    。微身奉日月，飄若螢之光。願君採葑菲，無以下體妨。
　邯鄲才人嫁為廝養卒婦（卷五（一）四○一）
    妾本叢臺女，揚蛾入丹闕。自倚顏如花，寧知有凋歇？一辭玉階下，去若朝雲沒
    。每憶邯鄲城，深宮夢秋月。君王不可見，惆悵至明發。
　出自薊北門行（卷五（一）四○二）
    虜陣橫北荒，胡星耀精芒。羽書速驚電，烽火晝連光。虎竹救邊急，戎車森已行
    。明主不安席，按劍心飛揚。推轂出猛將，連旗登戰場。兵威衝絕幕，殺氣淩穹
    蒼。列卒赤山下，開營紫塞旁。孟冬風沙緊，旌旗颯凋傷。畫角悲海月，征衣卷
    天霜。揮刃斬樓蘭，彎弓射賢王。單于一平蕩，種落自奔亡。收功報天子，行歌
    歸咸陽。
　洛陽陌（卷五（一）四○四）
    白玉誰家郎？回車渡天津。看花東陌上，驚動洛陽人。
　短歌行（卷五（一）四○七）
    白日何短短！百年苦易滿。蒼穹浩茫茫，萬劫太極長。麻姑垂兩鬢，一半已成霜
    。天公見玉女，大笑億千場。吾欲攬六龍，迴車挂扶桑。北斗酌美酒，勸龍各一
    觴。富貴非所願，為人駐頹光。
　空城雀（卷五（一）四○九）
    嗷嗷空城雀，身計何戚促！本與鷦鷯群，不隨鳳凰族。提攜四黃口，飲乳未嘗足
    。食君（禾康）秕餘，常恐烏鳶逐。恥涉太行險，羞營覆車粟。天命有定端，守
    分絕所欲。
　菩薩蠻（卷五（一）四一○）
    平林漠漠煙如織，寒山一帶傷心碧。暝色入高樓，有人樓上愁。
    玉階空佇立，宿鳥歸飛急。何處是歸程？長亭連短亭。
　憶秦娥（卷五（一）四一一）
    簫聲咽，秦娥夢斷秦樓月。秦樓月，年年柳色，灞陵傷別。
    樂遊原上清秋節，咸陽古道音塵絕。音塵絕，西風殘照，漢家陵闕。
　發白馬（卷六（一）四一五）
    將軍發白馬，旌節渡黃河。簫鼓聒川岳，滄溟湧濤波。武安有震瓦，易水無寒歌
    。鐵騎若雪山，飲流涸滹沱。揚兵獵月窟，轉戰略朝那。倚劍登燕然，邊烽列嵯
    峨。蕭條萬里外，耕作五原多。一掃清大漠，包虎戢金戈。
　陌上桑（卷六（一）四一七）
    美女渭橋東，春還事蠶作。五馬如飛龍，青絲結金絡。不知誰家子，調笑來相謔
    。妾本秦羅敷，玉顏豔名都。綠條映素手，採桑向城隅。使君且不顧，況復論秋
    胡。寒螿愛碧草，鳴鳳棲青梧。託心自有處，但怪旁人愚。徒令白日暮，高駕空
    踟躕。
　相逢行（卷六（一）四二五）
    朝騎五花馬，謁帝出銀臺。秀色誰家子，雲車珠箔開。金鞭遙指點，玉勒近遲迴
    。夾轂相借問，疑從天上來。蹙入青綺門，當歌共銜杯。銜杯映歌扇，似月雲中
    見。相見不得親，不如不相見。相見情已深，未語可知心。胡為守空閨，孤眠愁
    錦衾。錦衾與羅幃，纏綿會有時。春風正澹蕩，暮雨來何遲？願因三青鳥，更報
    長相思。光景不待人，須臾髮成絲。當年失行樂，老去徒傷悲。持此道密意，無
    令曠佳期。
　千里思（卷六（一）四二八）
    李陵沒胡沙，蘇武還漢家。迢迢五原關，朔雪亂邊花。一去隔絕國，思歸但長嗟
    。鴻雁向西北，因書報天涯。
　擬古（卷六（一）四三一）
    融融白玉輝，映我青蛾眉。寶鏡似空水，落花如風吹。出門望帝子，蕩漾不可期
    。安得黃鶴羽，一報佳人知？
　折楊柳（卷六四三二）
    垂楊拂淥水，搖豔東風年。花明玉關雪，葉暖金窗煙。美人結長想，對此心悽然
    。攀條折春色，遠寄龍庭前。
　少年子（卷六（一）四三三）
    青雲少年子，挾彈章臺左。鞍馬四邊開，突如流星過。金丸落飛鳥，夜入瓊樓臥
    。夷齊是何人？獨守西山餓。
　紫騮馬（卷六（一）四三四）
    紫騮行且嘶，雙翻碧玉蹄。臨流不肯渡，似惜錦障泥。白雪關山遠，黃雲海戍迷
    。揮鞭萬里去，安得念春閨？
　少年行二首
    其一（卷六（一）四三五）
    擊筑飲美酒，劍歌易水湄。經過燕太子，結託并州兒。少年負壯氣，奮烈自有時
    。因聲魯句踐，爭博勿相欺。
    其二（卷六（一）四三六）
    五陵年少金市東，銀鞍白馬度春風。落花踏盡遊何處？笑入胡姬酒肆中。
　沐浴子（卷六（一）四四二）
    沐芳莫彈冠，浴蘭莫振衣。處世忌太潔，至人貴藏暉。滄浪有釣叟，吾與爾同歸
    。
　高句驪（卷六（一）四四三）
    金花折風帽，白馬小遲回。翩翩舞廣袖，似鳥海東來。
　靜夜思（卷六（一）四四三）
    床前看月光，疑是地上霜。舉頭望山月，低頭思故鄉。
　淥水曲（卷六（一）四四四）
    淥水明秋日，南湖採白蘋。荷花嬌欲語，愁殺蕩舟人。
　鳳凰曲（卷六（一）四四五）
    嬴女吹玉簫，吟弄天上春。青鸞不獨去，更有攜手人。影滅綵雲斷，遺聲落西秦
    。
　鳳臺曲（卷六（一）四四六）
    裳聞秦帝女，傳得鳳凰聲。是日逢仙子，當時別有情。人吹彩簫去，天借綠雲迎
    。曲在身不返，空餘弄玉名。
　從軍行（卷六（一）四四六）
    從軍玉門道，逐虜金微山。笛奏梅花曲，刀開明月環。鼓聲鳴海上，兵氣擁雲間
    。願斬單于首，長驅靜鐵關。
　從軍行（卷二五（二）一四五六）
    百戰沙場碎鐵衣，城南已合數重圍。突營射殺呼延將，獨領殘兵千騎歸。
　秋思（卷六（一）四四七）
    春陽如昨日，碧樹鳴黃鸝。蕪然蕙草暮，颯爾涼風吹。天秋木葉下，月冷莎雞悲
    。坐愁群芳歇，白露凋華滋。
　春思（卷六（一）四四八）
    燕草如碧絲，秦桑低綠枝。當君懷歸日，是妾斷腸時。春風不相識，何事入羅帷
    ？
　秋思（卷六（一）四四八）
    燕支黃葉落，妾望白登臺。還上碧雲斷，單于秋色來。胡兵沙塞合，漢使玉關回
    。征客無歸日，空悲蕙草摧。
　子夜吳歌四首
    其一（卷六（一）四五○）
    秦地羅敷女，採桑綠水邊。素手青條上，紅妝白日鮮。蠶飢妾欲去，五馬莫留連
    。
    其二（卷六（一）四五一）
    鏡湖三百里，菡萏發荷花。五月西施採，人看隘若耶。回舟不待月，歸去越王家
    。
    其三（卷六（一）四五二）
    長安一片月，萬戶擣衣聲。秋風吹不盡，總是玉關情。何日平胡虜，良人罷遠征
    ？
    其四（卷六（一）四五三）
    明朝驛使發，一夜絮征袍。素手抽針冷，那堪把剪刀？裁縫寄遠道，幾日到臨洮
    ？
　對酒行（卷六（一）四五三）
    松子棲金華，安期入蓬海。此人古之仙，羽化竟何在？浮生速流電，倏忽變光彩
    。天地無彫換。容顏有遷改。對酒不肯飲，含情欲誰待？
　估客行（卷六（一）四五五）
    海客乘天風，將船遠行役。譬如雲中鳥，一去無蹤跡。
　擣衣篇（卷六（一）四五六）
    閨裏佳人年十餘，嚬蛾對影恨離居。忽逢江上春歸燕，銜得雲中尺素書。玉手開
    緘長嘆息，狂夫猶戍交河北。萬里交河水北流，願為雙鳥泛中洲。君邊雲擁青絲
    騎；妾處苔生紅粉樓。樓上春風日將歇，誰能攬鏡看愁髮！曉吹員管隨落花，夜
    導戎衣向明月。明月高高刻漏長，真珠簾箔掩蘭堂。橫垂寶幄同心結，半拂瓊筵
    蘇合香。瓊筵寶幄連枝錦，燈燭熒熒照孤寢。有使憑將金剪刀，為君留下相思枕
    。摘盡庭蘭不見君，紅巾拭淚生氤氳。明年若更征邊塞，願作陽臺一段雲。
　長歌行（卷六（一）四五九）
    桃李得日開，榮華照當年。東風動百物，草木盡欲言。枯枝無醜葉，凅水吐清泉
    。大力運天地，羲和無停鞭。功名不早著，竹帛將何宣？桃李務青春，誰能貰白
    日？富貴與神仙，蹉跎成兩失。金石猶銷鑠，風霜無久質。畏落日月後，強歡歌
    與酒。秋霜不惜人，倏忽侵蒲柳。
　長相思（卷六（一）四六一）
    日色欲盡花含煙，月明如素愁不眠。趙瑟初停鳳凰柱，蜀琴欲奏鴛鴦絃。此曲有
    意無人傳，願隨春風寄燕然，憶君迢迢隔青天。昔時橫波目，今作流淚泉。不信
    妾腸斷，歸來看取明鏡前。
　去婦詞（卷六（一）四七一）
    古來有棄婦，棄婦有歸處。今日妾辭君，辭君遣何去？本家零落盡，慟哭來時路
    。憶昔未嫁君，聞君卻周旋。綺羅錦繡段，有贈黃金千。十五許寄君，二十移所
    天。自從結髮日未幾，離君緬山川。家家盡歡喜，孤妾長自憐。幽閨多怨思，盛
    色無十年。相思若循環，枕席生流泉。流泉咽不掃，獨夢關山道。及此見君歸，
    君歸妾已老。物情惡衰賤，新寵方妍好。掩淚出故房，傷心劇秋草。自妾為君妻
    ，君東妾在西。羅幃到曉恨，玉貌一生啼。自從離別久，不覺塵埃厚。常嫌玳瑁
    孤，猶羨鴛鴦偶。歲華逐霜霰，賤妾何能久？寒沼落芙蓉，秋風散楊柳。以此（焦頁
    顏，空持舊物還。餘生欲何寄，誰肯相牽攀？君恩既斷絕，相見何年月？悔
    傾連理杯，虛作同心結。女蘿附青松，貴欲相依投。浮萍失綠水，教作若為流？
    不嘆君棄妾，自嘆妾緣業。憶昔初嫁君，小姑纔倚床，今日妾辭君，小姑如妾長
    。回頭語小姑，莫嫁如兄夫。
　侍從宜春苑奉詔賦龍池柳色初青聽新鶯百囀歌（卷七（一）四八二）
    東風已綠瀛洲草，紫殿紅樓覺春好。池南柳色半青青，縈煙裊娜拂綺城。垂絲百
    尺挂雕楹。上有好鳥相和鳴，間關早得春風情。春風卷入碧雲去，千門萬戶皆春
    聲。是時君王在鎬京，五雲垂暉耀紫清。仗出金宮隨日轉，天回玉輦繞花行。始
    向蓬萊看舞鶴，還過■若聽新鶯。新鶯飛繞上林苑，願入簫韶雜鳳笙。
　僧伽歌（卷七（一）五二三）
    真僧法號號僧伽，有時與我論三車。問言誦咒幾千遍，口道恆河沙復沙。此僧本
    住南天竺，為法頭陀來此國。戒得長天秋月明；心如世上青蓮色。意清淨，貌稜
    稜。亦不減，亦不增。瓶裏千年舍利骨；手中萬歲胡孫藤。嗟予落泊江淮久，罕
    遇真僧說空有。一言懺盡波羅夷，再禮渾除犯輕垢。
　金陵歌送別范宣（卷七（一）五二七）
    石頭巉巖如虎踞，淩波欲過滄江去。鍾山龍盤走勢來，秀色橫分歷陽樹。四十餘
    帝三百秋，功名事跡隨東流。白馬小兒誰家子，泰清之歲來關囚。金陵昔時何壯
    哉！席卷英豪天下來。冠蓋散為煙霧盡，金輿玉座成寒灰。扣劍悲吟空咄嗟，梁
    陳捱骨亂如麻。天子龍沉景陽井，誰歌玉樹後庭花？此地傷心不能道，目下離離
    長春草。送爾長江萬里心，他年來訪南山皓。
　笑歌行（卷七（一）五三○）（存疑之作。說見詹（金英）《李白詩文繫年》）
    笑矣乎，笑矣乎！君不見，曲如鉤，古人知爾封公侯。君不見，直如絃，古人知
    爾死道邊。張儀所以只掉三寸舌，蘇秦所以不墾二頃田。笑矣乎，笑矣乎！君不
    見，滄浪老人歌一曲，還道滄浪濯吾足。平生不解謀此身，虛作離騷遣人讀。笑
    矣乎，笑矣乎！趙有豫讓楚屈平，賣身買得千年名。巢由洗耳有何益？夷齊餓死
    終無成。君愛身後名，我愛眼前酒。飲酒眼前樂，虛名何處有？男兒窮通當有時
    ，曲腰向君君不知。猛虎不看机上肉，洪爐不鑄囊中錐。笑矣乎，笑矣乎！甯武
    子，朱買臣，叩角行歌背負薪。今日逢君君不識，豈得不如佯狂人？　
　悲歌行（卷七（一）五三一）（存疑之作。說見詹（金英）《李白詩文繫年》）
    悲來乎，悲來乎！主人有酒且莫斟，聽我一曲悲來吟。悲來不吟還不笑，天下無
    人知我心。君有數斗酒，我有三尺琴。琴鳴酒樂兩相得，一杯不啻千鈞金。悲來
    乎，悲來乎！天雖長，地雖久，金玉滿堂應不守。富貴百年能幾何，死生一度人
    皆有。孤猿坐啼墳上月，且須一盡杯中酒。悲來乎，悲來乎！秦家李斯早追悔，
    虛名撥向身之外。范子何曾愛五湖，功成名遂身自退。劍是一夫用，書能知姓名
    。惠施不肯干萬乘，卜式未必窮一經。還須黑頭取方伯，莫謾白首為儒生。
　懷仙歌（卷八（一）五七六）
    一鶴東飛過滄海，放心散漫知何在？仙人浩歌望我來，應攀玉樹長相待。堯舜之
    事不足驚，自餘囂囂直可輕。巨鰲莫載三山去，我欲蓬萊頂上行。
　古意（卷八（一）五八三）
    君為女蘿草，妾作兔絲花。輕條不自引，為逐春風斜。百丈託遠松，纏綿成一家
    。誰言會面易，各在青山崖。女蘿發馨香，兔絲斷人腸。枝枝相糾結，葉葉竟飄
    揚。生子不知根，因誰共芬芳？中巢霜翡翠，上宿紫鴛鴦。若識二草心，海潮亦
    可量。
　草書歌行（卷八（一）五八七）
    少年上人號懷素，草書天下稱獨步。墨池飛出北溟魚，筆鋒殺盡山中兔。八月九
    月天氣涼，酒徒詞客滿高堂。牋麻素絹排數箱，宣州石硯墨色光。吾師醉後倚繩
    床，須臾掃盡數千張。飄風驟雨驚颯颯，落花飛雪何茫茫！起來向壁不停手，一
    行數字大如斗。怳怳如聞神鬼驚，時時只見龍蛇走。左盤右蹙如驚電，狀同楚漢
    相攻戰。湖南七郡凡幾家，家家屏障書題遍。王逸少，張伯英，古來幾許浪得
    名。張顛老死不足數，我師此義不師古。古來萬事貴天生，何必要公孫大娘渾脫
    舞？
　贈韋侍御黃裳二首（卷九（一）六一七）
    其一（頁六一七）
    太華生長松，亭亭淩霜雪。天與百尺高，豈為微飆折？桃李賣陽豔，路人行且迷
    。春光掃地盡，碧葉成黃泥。願君學長松，慎勿作桃李。受屈不改心，然後知
    君子。
    其二（頁六一八）
    見君乘驄馬，知上太行道。此地果摧輪，全身以為寶。我如豐年玉，棄置秋田草
    。但勗冰壺心，無為歎衰老。
　述德兼陳情上哥舒大夫（卷九（一）六三○）
    天為國家孕英才，森森矛戟擁靈臺。浩蕩深謀噴江海，縱橫逸氣走風雷。丈夫立
    身有如此，一呼三軍皆披靡。衛青謾作大將軍，白起真成一豎子。
　贈焦鍊師并序（卷九（一）六五五）
    　　嵩山有神人焦鍊師者，不知何許婦人也。又云生於齊梁時，其年貌可稱五六
    十。常胎息絕穀，居少室廬，遊行若飛，倏忽萬里。世或傳其入東海，登蓬萊，
    竟莫能測其往也。余訪道少室，盡登三十六峰，聞風有寄，灑翰遙贈。
    二室淩青天，三花含紫煙。中有蓬海客，宛疑麻姑仙。道在喧莫染，跡高想已綿
    。時餐金鵝蕊，屢讀青苔篇。八極恣遊憩，九垓長周旋。下瓢酌潁水，舞鶴來伊
    川。還歸東山上，獨拂秋霞眠。蘿月挂朝鏡，松風鳴夜絃。潛光隱嵩岳，鍊魄棲
    雲幄。霓裳何飄颻！鳳吹轉綿邈。願同西王，母下顧東方朔。紫書儻可傳，銘骨
    誓相學。
　贈裴司馬（卷十（一）六八三）
    翡翠黃金縷，繡成歌舞衣。若無雲間月，誰可比光輝？秀色一如此，多為眾女譏
    。君恩移昔愛，失寵秋風歸。愁苦不窺鄰，泣上流黃機。天寒素手冷，夜長燭復
    微。十日不滿匹，鬢蓬亂若絲。猶是可憐人，容華世中稀。向君發皓齒，顧我莫
    相違。
　贈從弟宣州長史昭（卷十二（一）七八七）
    淮南望江南，千里碧山對。我行倦過之，半落青天外。宗英佐雄郡，水陸相控帶
    。長川豁中流，千里瀉吳會。君心亦如此，包納無小大。搖筆起風霜，推誠結仁
    愛。訟庭垂桃李，賓館羅軒蓋。何意蒼梧雲，飄然忽相會？才將聖不偶，命與時
    俱背。獨立山海間，空老聖明代。知音不易得，撫劍增感慨。當結九萬期，中途
    莫先退。
　陳情贈友人（卷十二（一）七九六）
    延陵有寶劍，價重千萬金。觀風歷上國，暗許故人深。歸來挂墳松，萬古知其心
    。懦夫感達節，壯士激青矜。鮑生薦夷吾，一舉致齊相。斯人無良朋，豈有青雲
    望？臨財不茍取，推分固辭讓。後世稱其賢，英風邈難尚。論交但若此，有道孰
    云喪？多君騁逸藻，掩映當時人。舒文振頹波，秉德冠彝倫。卜居乃此地，共井
    為比鄰。清琴弄雲月，美酒娛冬春。薄德中見捐，忽之如遺塵。英豪未豹變，自
    古多艱辛。他人縱以疏，君意宜獨親。奈何成離君，相去復幾許？飄風吹雲霓，
    蔽目不得語。投珠冀有報，按劍恐相拒。所思采芳蘭，欲贈隔荊渚。沉憂心若醉
    ，積恨淚如雨。願假東壁輝，餘光照貧女。
　贈僧朝美（卷十二（一）八○六）
    水客淩洪波，長鯨湧溟海。百川隨龍舟，噓吸竟安在？中有不死者，探得明月珠
    。高價傾宇宙，餘輝照江湖。苞卷金縷褐，蕭然若空無。誰人識此寶？竊笑有狂
    夫。了心何言說，各勉黃金軀。
　春日獨坐寄鄭明府（卷十三（一）八三四）（存疑之作。說見詹（金英）《李白詩
    文繫年》）
    鷰麥青青遊子悲，河堤弱柳鬱金枝。長條一拂春風去，盡日飄揚無定時。我在河
    南別離久，那堪對此當窗牖？情人道來竟不來，何人共醉新豐酒？
　題情深樹寄象公（卷十三（一）八五六）
    腸斷枝上猿，淚添山下樽。白雲見我去，亦為我飛翻。
　北山獨酌寄韋六（卷十三（一）八五六）
    巢父將許由，未聞買山隱。道存跡自高，何憚去人近？紛吾下茲嶺，地閑諠亦泯
    。門橫群岫開，水鑿眾泉引。屏高而在雲，竇深莫能準。川光晝昏凝，林氣夕淒
    緊。於焉摘朱果，兼得養玄牝。坐月觀寶書，拂霜弄瑤軫。傾壺事幽酌，顧影還
    獨盡。念君風塵遊，傲爾令自哂。
　流夜郎永華寺寄潯陽群官（卷十四（一）八七二）
    朝別淩煙樓，暝投永華寺。賢豪滿行舟，賓散予獨醉。願結九江流，添成萬行淚
    。寫意寄廬岳，何當來此地！天命有所懸，安得苦愁思？
　早過漆林度寄萬巨（卷十四（一）八八七）
    西經大藍山，南來漆林渡。水色倒空青，林煙橫積素。漏流昔吞翕，沓浪競奔注
    。潭落天上星，龍開水中霧。嶢巖注公柵，突兀陳焦墓。嶺峭紛上干，川明屢迴
    顧。因思萬夫子，解渴同瓊樹。何日睹清光，相歡詠佳句。
　夜別張五（卷十五（一）九一一）
    吾多張公子，別酌酣高堂。聽歌舞銀燭，把酒輕羅霜。橫笛弄秋月，琵琶彈陌桑
    。龍泉解錦帶，為爾傾千觴。
　留別賈舍人至三首（卷十五（一）九三八）
    其一（頁九三八）
    大梁白雲起，飄颻來南洲。徘徊蒼梧野，十見羅浮秋。鼇抃山海傾，四溟揚洪流
    。意欲託孤鳳，從之摩天遊。鳳苦道路難，翱翔還崑丘。不肯銜我去，哀鳴慚不
    留。遠客謝主人，明珠難暗投。拂拭倚天劍，西登岳陽樓。長嘯萬里風，掃清胸
    中憂。誰念劉越石，化為繞指柔。
    其二（頁九四○）
    秋風吹胡霜，凋此簷下芳。折芳怨歲晚，離別悽以傷。謬攀青瑣賢，延我於此堂
    。君為長沙客，我獨之夜郎。勸此一杯酒，豈唯道路長？割珠兩分贈，寸心貴不
    忘。何必兒女仁，相看淚成行？
　贈別王山人歸布山（卷十五（一）九四九）
    王子析道論，微言破秋毫。還歸布山隱，興入天雲高。爾去安可遲？瑤草恐衰歇
    。我心亦懷歸，屢夢松上月。傲然遂獨往，長嘯開巖扉。林壑久已蕪，石道生薔
    薇。願言弄笙鶴，歲晚來相依。
　送友人尋越中山水（卷十六（二）九七○）
    聞道稽山去，偏宜謝客才。千巖泉灑落，萬壑樹縈迴。東海橫秦望，西陵遶越臺
    。湖青霜鏡曉，濤白雪山來。八月枚乘筆，三吳張翰杯。此中多逸興，早晚向天
    台。
　送崔十二遊天竺寺（卷十六（二）九七五）
    還聞天竺寺，夢想懷東越。每年海樹霜，桂子落秋月。送君游此地，已屬流芳歇
    。待我來歲行，相隨浮溟渤。
　送楊少府赴選（卷十六（二）九八三）
    大國置衡鏡，準平天地心。群賢無邪人，朗鑒窮清深。吾君詠南風，袞冕彈鳴琴
    。時泰多美士，京國會纓簪。山苗落澗底，幽松出高岑。夫子有盛才，主司得球
    琳。流水非鄭曲，前行遇知音。衣工剪綺繡，一誤傷千金。何惜刀尺餘，不裁寒
    女衾？我非彈冠者，感別但開襟。空谷無白駒，賢人起悲吟？大道安棄物，時來
    或招尋。爾見山吏部，當應無陸沉。
　送薛九被讒去魯（卷十六（二）九八九）（存疑之作。說見詹（金英）《李白詩文
    繫年》）
    宋人不辨玉，魯賤東家丘。我笑薛夫子，胡為兩地遊？黃金消眾口，白璧竟難投
    。梧桐生蒺藜，綠竹乏佳實。鳳凰宿誰家？遂與群雞匹。田家養老馬，窮士歸其
    門。蛾眉笑（辟足）者，賓客去平原。卻斬美人首，三千還駿奔。毛公一挺劍，
    楚趙兩相存。孟嘗習狡兔，三窟賴馮諼。信陵奪兵符，為用侯聲言。春申一何愚
    ，刎首為李園。賢哉四公子，撫掌黃泉裏。借問笑何人，笑人不好士。爾去且勿
    諠，桃李竟何言。沙丘無漂母，誰肯飯王孫？
　送魯郡劉長史遷弘農長史（卷十七（二）九九七）
    魯國一杯水，難容橫海鱗。仲尼且不敬，況乃尋常人。白玉換斗粟，黃金買尺薪
    。閉門木葉下，始覺秋非春。聞君向西遷，地即鼎湖鄰。寶鏡匣蒼蘚，丹經埋素
    塵。軒后上天時，攀龍遺小臣。及此留惠愛，庶幾風化淳。魯縞如白煙，五縑不
    成束。臨行贈貧交，一尺重山岳。相國齊晏子，贈行不及言。託陰當樹李，忘憂
    當樹萱。他日見張祿，綈袍懷舊恩。
　送竇司馬貶宜春（卷十七（二）一○○六）
    天馬白銀鞍，親承明主歡。鬥雞金宮裏，射雁碧雲端。堂上羅中貴，歌鐘清夜闌
    。何言謫南國，拂劍坐長嘆？趙璧為誰點，隨珠枉被彈。聖朝多雨露，莫厭此行
    難。
　送羽林陶將軍（卷十七（二）一○○六）
    將軍出使擁樓船，江上旌旗拂紫煙。萬里橫歌探虎穴，三杯拔劍舞龍泉。莫道詞
    人無膽氣，臨行將贈繞朝鞭。
　送裴十八圖南歸嵩山二首（卷十七（二）一○一五）
    其一（頁一○一五）
    何處可為別？長安青綺門。胡姬招素手，延客醉金樽。臨當上馬時，我獨與君言
    。風吹芳蘭折，日沒鳥雀喧。舉手指飛鴻，此情難具論。同歸無早晚，潁水有清
    源。
    其二（頁一○一六）
    君思潁水綠，忽復歸嵩岑。歸時莫洗耳，為我洗其心。洗心得真情，洗耳徒買名
    。謝公終一起，相與濟蒼生。
　送別（卷十七（二）一○二二）
    尋陽五溪水，沿迴直入巫山裏。勝境由來人共傳，君到南中自稱美。送君別有八
    月秋，颯颯蘆花復益愁。雲帆望遠不相見，日暮長江空自流。（參見王勃滕王閣
    序：檻外長江空自流）
　送友人（卷十八（二）一○五○）
    青山橫北郭，白水遶東城。此地一為別，孤蓬萬里征。浮雲遊子意，落日故人情
    。揮手自茲去，蕭蕭班馬鳴。
　〔注〕
    題解：此詩創作時間、地點無考。「浮雲遊子」當為作者自指，故此題似應為別
　    友人之作。（李白全集校注彙釋集評（五）二四八八）
　送別（卷十八（二）一○五○）
    斗酒渭城邊，壚頭醉不眠。梨花千樹雪，楊葉萬條煙。惜別傾壺醑，臨分贈馬鞭
    。看君潁上去，新月到應圓。
　送李青歸華陽川（卷十八（二）一○五四）
    伯陽仙家子，容色如青春。日月祕靈洞，雲霞辭世人。化心養精魄，隱几窅天真
    。莫作千年別，歸來城郭新。
　送舍弟（卷十八（二）一○五五）
    吾家白額駒，遠別臨東道。他日相思一夢君，應得池塘生春草。
　送別（卷十八（二）一○五六）
    水色南天遠，舟行若在虛。遷人發佳興，吾子訪閑居。日落看歸鳥，潭澄羨躍魚
    。聖朝思賈誼，應降紫泥書。
　送鞠十少府（卷十八（二）一○五七）
    試發清秋興，因為吳會吟。碧雲斂海色，流水折江心。我有延陵劍，君無陸賈金
    。艱難此為別，惆悵一何深！
　尋陽送弟昌峒鄱陽司馬作（卷十八（二）一○六○）
    桑落洲渚連，滄江無雲煙。尋陽非剡水，忽見子猷船。飄然欲相近，來遲杳若仙
    。人乘海上月，帆落湖中天。一睹無二諾，朝歡更勝昨。爾則吾惠連，吾非爾康
    樂。朱紱白銀章，上官佐鄱陽。松門拂中道，石鏡迴清光。搖扇及干越，水亭風
    氣涼。與爾期此亭，期在秋月滿。時過或未來，兩鄉心已斷。吳山對楚岸，彭蠡
    當中州。相思定如此，有窮盡年愁。
　送陸判官往琵琶峽（卷十八（二）一○七○）
    水國秋風夜，殊非遠別時。長安如夢裏，何日是歸期？
　五松山送殷淑（卷十八（二）一○八四）
    秀色發江左，風流奈若何？仲文了不還，獨立揚清波。載酒五松山，頹然白雲歌
    。中天度落月，萬里遙相過。撫酒惜此月，流光畏蹉跎。明日別離去，連峰鬱嵯
    峨。
　酬宇文少府見贈桃竹書筒（卷十九（二）一○九二）
    桃竹書筒綺繡文，良工巧妙稱絕群。靈心圓映三江月，彩質疊成五色雲。中藏寶
    訣峨眉去，千里提攜長憶君。
　酬張司馬贈墨（卷十九（二）一○九七）
    上黨碧松煙，夷陵丹砂末。蘭麝凝珍墨，精光乃堪裰。黃頭奴子雙鴉鬟，錦囊養
    之懷袖間。今日贈余蘭亭去，與來灑筆會稽山。
　答長安崔少府叔封遊終南翠微寺太宗皇帝金沙泉見寄（卷十九（二）一○九九）
    河伯見海若，傲然誇秋水。小物昧遠圖，寧知通方士？多君紫霄意，獨往蒼山裏
    。地古寒雲深，巖高長風起。初登翠微嶺，復憩金沙泉。踐苔朝霜滑，弄波夕月
    圓。飲彼石下流，結蘿宿谿煙。鼎湖夢淥水，龍駕空茫然。早行子午關，卻登山
    路遠。拂琴聽霜猿，滅燭乃星飯。人煙無明異，鳥道絕往返。攀崖倒青天，下視
    白日晚。既過石門隱，還唱石潭歌。涉雪搴紫芳，濯纓想清波。此人不可見，此
    地君自過。為余謝風泉，其如幽意何！
　酬王補闕惠翼莊廟宋丞泚贈別（卷十九（二）一一一七）
    學道三十春，自言羲皇人。軒蓋宛若夢，雲松長相親。偶將二公合，復與三山鄰
    。喜結海上契，自為天外賓。鸞翮我先鎩，龍性君莫馴。朴散不尚古，時訛皆失
    真。勿踏荒溪波，朅來浩然律，薛帶何辭楚，桃源堪避秦。世迫且離別，心在期隱淪
    炯誡，永言銘佩紳。
　醉後答丁十八以詩譏予搥碎黃鶴樓（卷十九（二）一一三二）（參見卷二一（二）
    一二四四望黃鶴山）（存疑之作。說見詹（金英）《李白詩文繫年》）
    黃鶴高樓已搥碎，黃鶴仙人無所依。黃鶴上天訴玉帝，卻放黃鶴江南歸。神明太
    守再雕飾，新圖粉壁還芳菲。一州笑我為狂客，少年往往來相譏。君平廉下誰家
    子？云是遼東丁令威。作詩調我驚逸興，白雲遶筆窗前飛。待取明朝酒醒罷，與
    君爛漫尋春暉。
　宴鄭參卿山池（卷二十（二）一一七七）
    爾恐碧草晚，我畏諸顏移。愁看楊花飛，置酒正相宜。歌聲送落日，舞影迴清池
    。今夕不盡杯，留歡更邀誰。　　
　把酒問月（卷二十（二）一一七八）（李白全集校注彙釋集評（六）二八五八）
　　題下原注：故人賈淳令余問之。
    01青天有月來幾時！02我今停盃一問之。
    03人攀明月不可得，04月行卻與人相隨。
    05皎如飛鏡臨丹闕，06綠煙滅盡清輝發。
    07但見宵從海上來，08寧知曉向雲間沒？
    09白兔擣藥秋復春，10嫦娥孤棲與誰鄰？
    11今人不見古時月，12今月曾經照古人。
    13古人今人若流水，14共看明月皆如此。
    15唯願當歌對酒時，16月光長照金樽裏。
　〔注〕
    丹闕：紅色宮門。
    綠煙：月光未明前之煙霧。
　同族姪評事黯遊昌禪師山池二首（卷二十（二）一一八○）
    其一（頁一一八○）
    遠公愛康樂，為我開禪關。蕭然松石下，何異清涼山？花將色不染，水與心俱閑
    。一坐度小劫，觀空天地間。
    其二（頁一一八一）
    客來花雨際，秋水落金池。片石寒青錦，疏楊挂綠絲。高僧拂玉柄，童子獻雙梨
    。惜去愛佳景，煙蘿欲暝時。
　夜泛洞庭尋裴侍御清酌（卷二十（二）一一九三）
    日晚湘水綠，孤舟無端倪。明湖漲秋月，獨泛巴陵西。遇憩裴逸人，巖居陵丹梯
    。抱琴出深竹，為我彈（昆鳥）雞。曲盡酒亦傾，北窗醉如泥。人生且行樂，何
    必組與珪？
　楚江黃龍磯南宴楊執戟治樓（卷二十（二）一一九七）
    五月分五洲，碧山對青樓。故人楊執戟，春賞楚江流。一見醉漂月，三杯歌棹謳
    。桂枝攀不盡，他日更相求。
　銅官山醉後絕句（卷二十（二）一一九八）
    我愛銅官樂，千年未擬還。要須迴舞袖，拂盡五松山。
　與南陵常贊府遊五松山（卷二十（二）一一九九）
    安石泛溟渤，獨嘯長風還。逸韻動海上，高情出人間。靈異可並跡，澹然與世閑
    。我來五松下，置酒窮躋攀。徵古絕遺老，因名五松山。五松何清幽，勝境美沃
    洲。蕭颯鳴洞壑，終年風雨秋。響入百泉去，聽如三峽流。剪竹掃天花，且從傲
    吏遊。龍堂若可憩，吾欲歸精修。
　謁老君廟（卷二一（二）一二二三）
    先君懷聖德，靈廟肅神心。草合人蹤斷，塵濃鳥跡深。流沙丹灶滅，關路紫煙沉
    。獨傷千載後，空餘松柏林。
　挂席江上待月有懷（卷二一（二）一二五二）
    待月月未出，望江江自流。倏忽城西郭，青天懸玉鉤。素華雖可攬，清景不同遊
    。耿耿金波裏，空瞻鳷鵲樓。　
　江行寄遠（卷二二（二）一二八三）
    刳木出吳楚，危槎百餘尺。疾風吹片帆，日暮千里隔。別時酒猶在，已為異鄉客
    。思君不可得，愁見江水碧。
　西施（卷二二（二）一二八八）
    西施越溪女，出自苧蘿山。秀色掩今古，荷花羞玉顏。浣紗弄碧水，自與清波閑
    。皓齒信難開，沉吟碧雲間。勾踐徵絕豔，揚蛾入吳關。提攜館娃宮，杳渺詎可
    攀？一破夫差國，千秋竟不還。
　上元夫人（卷二二（二）一二九○）
    上元誰夫人，偏得王母嬌。嵯峨三角髻，餘髮散垂腰。裘披青毛錦，身著赤霜袍
    。手提嬴女兒，閑與鳳吹簫。眉語兩自笑，忽然隨風飄。
　蘇武（卷二二（二）一二九六）
    蘇武在匈奴，十年持漢節。白雁上林飛，空傳一書札。牧羊邊地苦，落日歸心絕
    。渴飲月窟水，飢餐天上雪。東還沙塞遠，北愴河梁別。泣把李陵衣，相看淚成
    血。
　姑熟十詠（卷二二（二）一三一六）（存疑之作。說見詹（金英）《李白詩文繫年
    》）
    一、姑熟溪（頁一三一六）
    愛此溪水閑，乘流興無極。漾楫怕鷗驚，垂竿待魚食。波翻曉霞影，岸疊春山色
    。何處浣紗人？紅顏未相識。
    二、丹陽湖（頁一三一七）
    湖與元氣連，風波浩難止。天外賈客歸，雲間片帆起。龜遊蓮葉上，鳥宿蘆花裏
    。少女棹輕舟，歌聲逐水流。
    三、謝公宅（頁一三一八）
    青山日將暝，寂寞謝公宅。竹裏無人聲，池中虛月白。荒庭衰草遍，廢井蒼苔積
    。唯有清風閑，時時起泉石。
    四、陵歊臺（頁一三一八）
    曠望登古臺，臺高極人目。疊嶂列遠空，雜花間平陸。閑雲入窗牖，野翠生松竹
    。欲覽碑上文，苔侵豈堪讀？
    五、桓公井（頁一三一九）
    桓公名已古，廢井曾未竭。石甃冷蒼苔，寒泉湛孤月。秋來桐暫落，春至桃還發
    。路遠人罕窺，誰能見清澈？
    六、慈姥竹（頁一三二○）
    野竹攢石生，含煙映江島。翠色落波深，虛聲帶寒早。龍吟曾未聽，鳳曲吹應好
    。不學蒲柳凋，貞心常自保。
    七、望夫山（頁一三二○）
    顒望臨碧空，怨情感離別。江草不知愁，巖花但爭發。雲山萬重隔，音信千里絕
    。春去秋復來，相思幾時歇？
    八、牛渚磯（頁一三二一）
    絕壁臨巨川，連峰勢相向。亂石流洑間，迴波自成浪。但驚群木秀，莫測精靈狀
    。更聽猿夜啼，憂心醉江上。
    九、靈墟山（頁一三二二）
    丁令辭世人，拂衣向仙路。伏鍊九丹成，方隨五雲去。松蘿蔽幽洞，桃杏深隱處
    。不知曾化鶴，遼海歸幾度。
    十、天門山（頁一三二三）
    迥出江上山，雙峰自相對。岸映松色寒，石分浪花碎。參差遠天際，縹緲晴霞外
    。落日舟去遙，迴首沉青靄。
　尋山僧不遇作（卷二三（二）一三三七）
    石徑入丹壑，松門閉青苔。閑階有鳥跡，禪室無人開。窺窗見白拂，挂壁生塵埃
    。使我空嘆息，欲去仍徘徊。香雲遍山起，花雨從天來。已有空樂好，況聞青猿
    哀。了然絕世事，此地方悠哉。
　待酒不至（卷二三（二）一三四○）
    玉壺繫青絲，沽酒來何遲？山花向我笑，正好銜杯時。晚酌東窗下，流鶯復在茲
    。春風與醉客，今日乃相宜。
　獨酌（卷二三（二）一三四○）
    春草如有意，羅生玉堂陰。東風吹愁來，白髮坐相侵。獨酌勸孤影，閑歌面芳林
    。長松爾何知？蕭瑟為誰吟？手舞石上月，膝橫花間琴。過此一壺外，悠悠非我
    心。
　友人會宿（卷二三（二）一三四一）
    滌蕩千古愁，留連百壺飲。良宵宜清談，皓月未能寢。醉來臥空山，天地即衾枕
    。
　春日獨酌二首（卷二三（二）一三四一）
    其一（頁一三四一）
    東風扇淑氣，水木榮春暉。白日照綠草，落花散且飛。孤雲還空山，眾鳥各以歸
    。彼物皆有託，吾生獨無依。對此石上月，長醉歌芳菲。
    其二（頁一三四二）
    我有紫霞想，緬懷滄洲間。且對一壺酒，澹然萬事閑。橫琴倚高松，把酒望遠山
    。長空去鳥沒，落日孤雲還。但恐光景晚，宿昔成秋顏。
　月夜聽盧子順彈琴（卷二三（二）一三四五）
    閑夜坐明月，幽人彈素琴。忽聞悲風調，宛若寒松吟。白雪亂纖手，綠水清虛心
    。鍾期久已沒，世上無知音。
　日夕山中忽然有懷（卷二三（二）一三四六）
    久臥青山雲，遂為青山客。山深雲更好，賞弄終日夕。月銜樓間峰，泉漱階下石
    。素心自此得，真趣非外借。鼯啼桂方秋，風滅籟歸寂。緬思洪崖術，欲往滄海
    隔。雲車來何遲？撫己空嘆息。
　夏日山中（卷二三（二）一三四七）
    嬾搖白羽扇，裸袒青林中。脫巾挂石壁，露頂灑松風。
　山中與幽人對酌（卷二三（二）一三四八）
    兩人對酌山花開，一杯一杯復一杯。我醉欲眠卿且去，明朝有意抱琴來。
　〔注〕
    我醉欲眠卿可去：《宋書．陶潛傳》：「貴賤造之者，有酒輒設。潛若先醉，便
    語客：『我醉欲眠，卿可去。』其率真如此。」
  春日醉起言志（卷二三（二）一三四八）
　　處世若大夢，胡為勞其生？所以終日醉，頹然臥前楹。覺來盼庭前，一鳥花間鳴
    。借問此何時？春風語流鶯。感之欲嘆息，對酒還自傾。浩歌待明月，曲盡已忘
    情。
　尋雍尊師隱居（卷二三（二）一三五○）
    群峭碧摩天，逍遙不記年。撥雲尋古道，倚樹聽流泉。花暖青牛臥，松高白鶴眠
    。語來江色暮，獨自下寒煙。
　對酒（卷二三（二）一三五二）
    勸君莫拒杯，春風笑人來。桃李如舊識，傾花向我開。流鶯啼碧樹，明月窺金罍
    。昨日朱顏子，今日白髮催。棘生石虎殿，鹿走姑蘇臺。自古帝王宅，城闕閉黃
    埃。君若不飲酒，昔人安在哉？
　自遣（卷二三（二）一三五四）
    對酒不覺暝，落花盈我衣。醉起步溪月，鳥還人亦稀。
　望月有懷（卷二三（二）一三六二）
    清泉映疏松，不知幾千古。寒月搖清波，流光入窗戶。對此空長吟，思君意何深
    ！無因見安道，興盡愁人心。
　落日憶山中（卷二三（二）一三六七）
    雨後煙景綠，晴天散餘霞。東風隨春歸，發我枝上花。花落時欲暮，見此令人嗟
    。願遊名山去，學道飛丹砂。
　效古二首（卷二四（二）一三七○）
    其一（頁一三七○）
    朝入天苑中，謁帝蓬萊宮。青山映輦道，碧樹搖煙空。謬題金閨籍，得與銀臺通
    。待詔奉明主，抽毫頌清風。歸時落日晚，蹀躞浮雲驄。人馬本無意，飛馳自豪
    雄。入門紫鴛鴦，金井雙梧桐。清歌絃古曲，美酒沽新豐。快意且為樂，列筵坐
    群公。光景不可留，生世如轉蓬。早達勝晚遇，羞比垂釣翁。
    （參見黃永武《敦煌的唐詩．敦煌所見李白詩四十三首的價值》，台北：洪範書
　　　店，一九八七年五月初版，頁三）
    其二（頁一三七二）
    自古有秀色，西施與東鄰。蛾眉不可妒，況乃效其矉。所以尹婕妤，羞見邢夫人
    。低頭不出氣，塞默少精神。寄語無鹽子，如君何足珍。
　擬古十二首（卷二四（二）一三七三）
    其一（頁一三七三）
    青天何歷歷！明星如白石。黃姑與織女，相去不盈尺。銀河無鵲橋，非時將安適
    ？閨人理紈素，遊子悲行役。瓶冰知冬含，霜露欺遠客。客似秋葉飛，飄颻不言
    歸。別後羅帶長，愁寬去時衣。乘月託宵夢，因之寄金徽。
    其二（頁一三七四）
    高樓入青天，下有白玉堂。明月看欲墮，當窗選清光。遙夜一美人，羅衣霑秋霜
    。含情弄柔瑟，彈作陌上桑。絃聲何激烈！風卷繞飛梁。行人皆躑躅，棲鳥去迴
    翔。但寫妾意苦，莫辭此曲傷。願逢同心者，飛作紫鴛鴦。
    其三（頁一三七五）
    長繩難繫日，自古共悲辛。黃金高北斗，不惜買陽春。石火無留光，還如世中人
    。即事已如夢，後來我誰身。提壺莫辭貧，取酒會四鄰。仙人殊恍惚，未若醉中
    真。
    其四（頁一三七六）
    清都綠玉樹，灼爍瑤臺春。攀花弄秀色，遠贈天仙人。香風送紫蕊，直到扶桑津
    。恥掇世上豔，所貴心之珍。相思傳一笑，聊欲示親情。
    其五（頁一三七六）
    今日風日好，明日恐不如。春風笑於人，何乃愁自居？吹簫舞彩鳳，酌醴鱠神魚
    。千金買一醉，取樂不求餘。達士遺天地，東門有二疏。愚夫同瓦石，有才知卷
    舒。無事坐悲苦，塊然涸轍鮒。
    其六（頁一三七八）
    運速天地閉，胡風結飛霜。百草死冬月，六龍頹西荒。太白出東方，彗星揚精光
    。鴛鴦非越鳥，何為眷南翔？惟昔鷹將犬，今為侯與王。得水成蛟龍，爭池奪鳳
    凰。北斗不酌酒，南箕空簸揚。
    其七（頁一三八○）
    世路今太行，迴車竟何託？萬卒皆凋枯，遂無少可樂。曠野多白骨，幽魂共銷鑠
    。榮貴當及時，春華宜照灼。人非崑山玉，安得長璀錯？身沒期不朽，榮名在麟
    閣。
    其八（頁一三八○）
    月色不可掃，客愁不可道。玉露生秋衣，流螢飛百草。日月終銷毀，天地同枯槁
    。蟪蛄啼青松，安見此樹老？金丹寧誤俗，昧者難精討。爾非千歲翁，多恨去世
    早。飲酒入玉壺，藏身以為寶。
    其九（頁一三八一）（參見春夜宴叢弟桃花園序）
    生者為過客，死者為歸人。天地一逆旅，同悲萬古塵。月兔空擣藥，扶桑已成薪
    。白骨寂無言，青松豈知春。前後更嘆息，浮榮何足珍？
    其十（頁一三八一）
    仙人騎彩鳳，昨下閬風岑。海水三清淺，桃源一見尋。遺我綠玉盃，兼之紫窮琴
    。盃以傾美酒，琴以閑素心。二物非世有，何論珠與金？琴彈松裏風，盃勸天上
    月。風月長相知，世人何倏忽？
    其十一（頁一三八三）（此首文字與卷二五（二）一四八六折荷有贈只五字不同
    ）
    涉江弄秋水，愛此荷花鮮。攀荷弄其珠，蕩漾不成圓。佳期綵雲重，欲贈隔遠天
    。相思無由見，悵望涼風前。
    其十二（頁一三八三）
    去去復去去，辭君還憶君。漢水既殊流，楚山亦此分。人生難稱意，豈得長為群
    ？越燕喜海日，燕鴻思朔雲。別久容華晚，琅玕不能飯。日落知天昏，夢長覺道
    遠。望夫登高山，化石竟不返。
　感興八首（卷二四（二）一三八五）
    其一（頁一三八五）
    瑤姬天帝女，精彩化朝雲。宛轉入夢宵，無心向楚君。錦衾抱秋月，綺席空蘭芬
    。茫昧竟誰測，虛傳宋玉文。
    其二（頁一三八五）
    洛浦有宓妃，飄颻雪爭飛。輕雲拂素月，了可見青輝。解珮欲西去，含情詎相違
    。香塵動羅襪，淥水不沾衣。陳王徒作賦，神女豈同歸？好色傷大雅，多為世所
    譏。
    其三（頁一三八六）
    裂素持作書，將寄萬里懷。眷眷待遠信，竟歲無人來。征鴻務隨陽，又不為我棲
    。委之在深篋，蠹魚壞其題。何如投水中，流落他人開。不惜它人開，但恐生是
    非。
    其四（頁一三八七）
    芙蓉嬌綠波，桃李誇白日。偶蒙春風榮，生此豔陽質。豈無佳人色？但恐花不實
    。宛轉龍火飛，零落互相失。詎知淩寒松，千載長守一？
    其五（頁一三八八）
    十五遊神仙，仙遊未曾歇。吹笙吟松風，汎瑟窺海月。西山玉童子，使我鍊金骨
    。欲逐黃鶴飛，相呼向蓬闕。
    其六（頁一三八八）
    西國有美女，結樓青雲端。蛾眉豔曉月，一笑傾城歡。高節不可奪，炯心如凝丹
    。常恐彩色晚，不為人所觀。安得配君子，共乘雙飛鸞。
    其七（頁一三八九）
    朅來荊山客，誰為琅玉分？良寶絕見棄，虛持三獻君。直木忌先伐，芬蘭哀自焚
    。盈滿天所損，沉冥道所群。東海有碧水，西山多白雲。魯連及夷齊，可以躡清
    芬。
    其八（頁一三九○）
    嘉穀隱豐草，草深苗且稀。農夫既不異，孤穗將安歸？常恐委疇隴，忽與秋蓬飛
    。烏得薦宗廟，為君生光輝？
　感遇四首（卷二四（二）一三九五）
    其一（頁一三九五）
    吾愛王子晉，得道伊洛濱。金骨既不毀，玉顏長自春。可憐浮丘公，猗靡與情親
    。舉手白日間，分明謝時人。二仙去已遠，夢想空殷勤。
    其二（頁一三九六）
    可嘆東籬菊，徑疏葉且微。雖言異蘭蕙，亦自有芳菲。未泛盈樽酒，徒沾清露輝
    。當榮君不採，飄落欲何依？
    其三（頁一三九六）
    昔余聞姮娥，竊藥駐雲髮。不自嬌玉顏，方希鍊金骨。飛去身莫返，含笑坐明月
    。紫宮誇蛾眉，隨手會凋歇。
    其四（頁一三九七）
    宋玉事楚王，立身本高潔。巫山賦綵雲，郢路歌白雪。舉國莫能和，巴人皆卷舌
    。一惑登徒言，恩情遂中絕。
　江上秋懷（卷二四（二）一四○一）
    餐霞臥舊壑，散髮謝遠遊。山蟬號枯桑，始復知天秋。朔雁別海裔，越燕辭江樓
    。颯颯風卷沙，茫茫霧縈洲。黃雲結暮色，白水揚寒流。惻愴心自悲，潺湲淚難
    收。蘅蘭方蕭瑟，長嘆令人愁。
　　（參見黃永武《敦煌的唐詩．敦煌所見李白詩四十三首的價值》，台北：洪範書
　　　店，一九八七年五月初版，頁八，題作「江上之山藏秋作」）
　田園言懷（卷二四（二）一四一五）
    賈誼三年謫，班超萬里侯。何如牽白犢，飲水對清流。
　南軒松（卷二四（二）一四一九）
    南軒有孤松，。柯葉自綿冪。清風無閑時，蕭灑終日夕。陰生古苔綠，色染秋煙
    碧。何當淩雲霄，直上數千尺。
　紫藤樹（卷二四（二）一四二二）
    紫藤挂雲木，花蔓宜陽春。密葉隱歌鳥，香風留美人。
　觀放白鷹二首（卷二四（二）一四二二）
    其一（頁一四二二）
    八月邊風高，胡鷹白錦毛。孤飛一片雪，百里見秋豪。
    其二（頁一四二二）
    寒冬十二月，蒼鷹八九毛。寄言燕雀莫相啅，自有雲霄萬里高。
　觀元丹丘坐巫山屏風（卷二四（二）一四二五）
    昔遊三峽見巫山，見畫巫山宛相似。疑是天邊十二峰，飛入君家綵屏裏。寒松蕭
    颯如有聲，陽臺微茫如有情。錦衾瑤席何寂寂，楚王神女徒盈盈。高咫尺，如千
    里，翠屏丹崖粲如綺。蒼蒼遠樹圍荊門，歷歷行舟泛巴水。水石潺湲萬壑分，煙
    光草色俱氳氛。溪花笑日何年發？江客聽猿幾歲聞？使人對此心緬邈，疑入高丘
    夢綵雲。
　求崔山人百丈崖瀑布圖（卷二四（二）一四二七）
    百丈素崖裂，四山丹壁開。龍潭中噴射，晝夜生風雷。但見瀑泉落，如潀雲漢來
    。聞君寫真圖，島嶼備縈迴。石黛刷幽草，曾青澤古苔。幽緘儻相傳，何必向天
    台？
　見野草中有名白頭翁者（卷二四（二）一四二七）
    醉入田家去，行歌荒野中。如何青草裏，亦有白頭翁。折取對明鏡，宛將衰鬢同
    。微芳似相誚，留恨向東風。
　白鷺鷥（卷二四（一四三○）
    白鷺下秋水，孤飛如墜霜。心閑且未去，獨立沙洲旁。
　詠槿二首（卷二四（二）一四三○）
    其一（頁一四三○）
    園花笑芳年，池草豔春色。猶不如槿花，嬋娟玉階側。芬榮何夭促？零落在瞬息
    。豈若瓊樹枝？終歲長翕赩。
    其二（頁一四三一）
    世人種桃李，多在金張門。攀折爭捷徑，及此春風喧。一朝天霜下，榮耀難久存
    。安知南山桂，綠葉垂芳根？清陰亦可託，何惜樹君園？
　白胡桃（卷二四（二）一四三一）
    紅羅袖裏分明見，白玉盤中看卻無。疑是老僧休念誦，腕前推下水精珠。
　巫山枕障（卷二四（二）一四三二）
    巫山枕障畫高丘，白帝城邊樹色秋。朝雲夜入無行處，巴水橫天更不流。
　懼讒（卷二五（二）一四五三）
    二桃殺三士，詎假劍如霜？眾女妒蛾眉，雙花競春芳。魏姝信鄭袖，掩袂對懷王
    。一惑巧言子，朱顏成死傷。行將泣團扇，戚戚愁人腸。
  觀獵（卷二五（二）一四五四）
    太守耀清威，乘閒弄晚輝。江沙橫獵騎，山火繞行圍。箭逐雲鴻落，鷹隨月兔飛
    。不知白日暮，歡賞夜方歸。
　軍行（卷二五（二）一四五五）
    騮馬新跨白玉鞍，戰罷沙場月色寒。城頭鐵鼓聲猶震，匣裏金刀血未乾。
　平虜將軍妻（卷二五（二）一四五七）
    平虜將軍婦，入門二十年。君心自不悅，妾寵豈能專？出解床前帳，行吟道上篇
    。古人不吐井，莫忘昔纏綿。
　三五七言（卷二五（二）一四六四）
    秋風清，秋月明，落葉聚還散，寒鴉棲復驚。相思相見知何日，此時此夜難為情
    。
　雜詩（卷二五（二）一四六五）
    白日與明月，晝夜尚不閑。況爾悠悠人，安得久世間？傳聞海水上，乃有蓬萊山
    。玉樹生綠葉，靈仙每登攀。一食駐玄髮，再食留紅顏。吾欲從此去，去之無時
    還。
　長信宮（卷二五（二）一四七四）
    月皎昭陽殿，霜清長信宮。天行乘玉輦，飛燕與君同。更有歡娛處，承恩樂未窮
    。誰憐團扇妾，獨坐怨秋風？
　長門怨二首（卷二五（二）一四七五）
    其一（頁一四七五）
    天回北斗挂西樓，金屋無人螢火流。月光欲到長門殿，別作深宮一段愁。
    其二（頁一四七六）
    桂殿長愁不記春，黃金四屋起秋塵。夜懸明鏡青天上，獨照長門宮裏人。
　春怨（卷二五（二）一四七六）
    白馬金羈遼海東，羅帷繡備臥春風。落月低軒窺燭盡，飛花入戶笑床空。
　代贈遠（卷二五（二）一四七六）
    妾本洛陽人，狂夫幽燕客。渴飲易水波，由來多感激。胡馬西北馳，香騣搖綠絲
    。鳴鞭從此去，逐虜蕩邊陲。習去有好言，不言久離別。燕支多美女，走馬輕風
    雪。見此不記人，恩情雲雨絕。啼流玉(竹助)盡，坐恨金閨切。織錦作短書，腸隨回
    文結。相思欲有寄，恐君不見察。焚之揚其灰，手跡自此滅。
　閨情（卷二五（二）一四七八）
    流水去絕國，浮雲辭故關。水或戀前浦，雲猶歸舊山。恨君流沙去，棄妾漁陽間
    。玉(竹助)夜垂流，雙雙落朱顏。黃鳥坐相悲，綠楊誰更攀？織錦心草草，挑燈淚斑
    斑。窺鏡勿自識，況乃狂夫還。
　代別情人（卷二五（二）一四七九）
    清水本不動，桃花發岸旁。桃花弄水色，波蕩搖春光。我悅子容豔，子傾我文章
    。風吹綠琴去，曲度紫鴛鴦。昔作一水魚，今成兩枝鳥。哀哀長雞鳴，夜夜達五
    曉。起折相思樹，歸贈知寸心。覆水不可收，行雲難重尋。天涯有度鳥，莫絕瑤
    華音。
　代秋情（卷二五（二）一四八○）
    幾日相別離，門前生（禾魯）葵。寒禪聒梧桐，日夕長鳴悲。白露濕螢火，清霜
    零兔絲。空掩紫羅袂，長吟無盡時。
　對酒（卷二五（二）一四八一）
    蒲萄酒，金叵羅，吳姬十五細馬馱。青黛畫眉紅錦靴，道字不正嬌唱歌。玳瑁筵
    中懷裏醉，芙蓉帳裏奈君何！
　怨情（卷二五（二）一四八二）
    新人如花雖可寵，故人似玉猶來重。花性飄揚不自持，玉心皎潔終不移。故人昔
    新今尚故，還見新人有故時。請看陳后黃金屋，寂寂珠簾生網絲。
　湖邊採蓮婦（卷二五（二）一四八二）
    小姑織白紵，未解將人語。大嫂採芙蓉，溪湖千萬重。長兄行不在，莫使外人逢
    。願學秋胡婦，貞心比古松。
　怨情（卷二五（二）一四八三）
    美人捲珠簾，深坐顰蛾眉。但見淚痕濕，不知心恨誰？
　代寄情楚詞體（卷二五（二）一四八三）
    君不來兮徒蓄怨積思而孤吟。雲陽一去以遠隔，巫山綠水之沉沉。留餘香兮染繡
    被，夜欲寢兮愁人心。朝馳余馬於青樓，怳若空而夷猶。浮雲深兮不得語，卻惆
    悵而懷憂。使青鳥兮銜書，恨獨宿兮傷離居。何無情而雨絕，夢雖往而交疏。橫
    流涕而長嗟，折芳洲之瑤華。送飛鳥以極目，怨夕陽之西斜。願為連根同死之秋
    草，不作飛空之落花。
　學古思邊（卷二五（二）一四八四）
    銜悲上隴首，腸斷不見君。流水若有情，幽哀從此分。蒼茫愁邊色，惆悵落日曛
    。山外接遠天，天際復有雲。白雁從中來，飛鳴苦難聞。足繫一書札，寄言歎離
    群。離群心斷絕，十見花成雪。胡地無春暉，征人行不歸。相思杳如夢，珠淚濕
    羅衣。
　思邊（卷二五（二）一四八五）
    去年何時君別妾？南園綠草飛胡蝶。今歲何時妾憶君？西山白雪暗秦雲。玉關去
    此三千里，欲寄音書那可聞？
　折荷有贈（卷二五（二）一四八六）（此詩與卷二四（二）一三八三擬古十二首之
    十一文字只五字不同）
    涉江翫秋水，愛此紅蕖鮮。攀荷弄其珠，蕩漾不成圓。佳人綵雲裏，欲贈隔遠天
    。相思無因見，悵望涼風前。
　代美人愁鏡二首（卷二五（二）一四八六）
    其一（頁一四八六）
    明明金鵲鏡，了了玉臺前。拂拭皎冰月，光輝何清圓！紅顏老昨日，白髮多去年
    。鉛粉坐相誤，照來空淒然。
    其二（頁一四八七）
    美人贈此盤龍之寶鏡，燭我金縷之羅衣。時將紅袖拂明月，為惜普照之餘輝。影
    中金鵲飛不滅，臺下清鸞思獨絕。(蒿木)砧一別若箭弦，去有日，來無年。狂風卻妾
    心斷，玉(竹助)并墮菱花前。
　贈段七娘（卷二五（二）一四八八）
    羅襪淩波生網塵，那能得計訪情親？千杯綠酒何辭醉？一面紅妝惱殺人。
　早春于江夏送蔡十還家雲夢序（卷二七（二）一五六九）
    　　吾觀蔡侯奇人也。爾其才高氣遠，有四方之志。不然，何周流宇宙太多耶？
    白遐窮冥搜，亦以早矣。海草三綠，不歸國門，又更逢春，再結鄉思。一見夫子
    ，冥心道存，竊朝晚以作宴，驅煙霞以輔賞。朗笑明月，時眠落花。斯遊無何，
    尋告睽索。來暫觀我，去還愁人。乃浮漢陽，入雲夢，鄉枻云叩，歸魂亦飛。且
    青山綠楓，累道相接，遇勝因賞，利君前行。既非遠離，曷足多歎？秋七月，結
    遊鏡湖，無■我期，先子而往，敬慎好去，終當早來。無使耶川白雲不得復弄爾
    。鄉中廖公及諸才子為詩略謝之。
　冬日于龍門送從弟京兆參軍令問之淮南覲省序（卷二七（二）一五七七）
    　　紫雲仙季，有英風焉。吾家見之，若眾星之有月。貴則天王之令弟，寶則海
    岳之奇精，遊者所謂風生玉杯，清明蕭灑，真不虛也。常醉目吾曰：兄心肝五藏
    皆錦繡耶？不然，何開口成文，揮翰霧散？吾因撫掌大笑，揚眉當之。使王澄再
    聞，亦復絕倒。觀夫筆走群象，思通神明，龍章炳然，可得而見。歲十二月，拜
    省於淮南。思白華之長吟，眺黃雲之晚色。目斷心盡，情懸高堂。傾蘭醑而送行
    ，赫金鞍而照地。錯轂蹲野，朝英滿筵，非才名動時，何以及此？日落酒罷，前
    山陰煙，殷勤惠言，吾道東坐。想洛橋春色，先到淮城。見千條之綠楊，折一枝
    以相贈。則華萼情在，吾無恨焉。群公賦詩，以光榮餞。
　秋夜于安府送夢贊府兄還都序（卷二七（二）一五八八）
    　　夫士有飾危冠、佩長劍、揚眉吐諾、激昂青雲者，咸誇炫意氣，託交王侯。
    若告之急難，乃十失八九。我義兄夢子，則不然耶！道合而襟期暗親，志乖而肝
    膽楚越。鴻騫鳳立，不循常流。孔明披書，每觀于大略；少君獨易，時作于小文
    。四方賢豪，眩然景慕。雖長不過七尺，而心雄萬夫。至于洒情中酣，天機俊發
    ，則談笑滿席，風雲動天。非嵩丘騰精，何以及此？白以弱植，早飲香名。況親
    承光輝，恩甚華萼，他鄉此別，誰無恨耶？時林風吹霜，散下秋草；海雁嘶月，
    孤飛朔雲。驚魂動骨，戛瑟落涕。抗手緬邁，傷如之何！且各賦詩，以寵行路。
　春夜宴從弟桃花園序（卷二七（二）一五九○）
    　　夫天地者，萬物之逆旅也；光陰者，百代之過客也。而浮生若夢，為歡幾何
    ？古人秉燭夜遊，良有以也；況陽春召我以煙景，大塊假我以文章。會桃花之芳
    園，序天倫之樂事。
　　    群季俊秀，皆為惠連；吾人詠歌，獨慚康樂。幽賞未已，高談轉清。開瓊筵
    以坐花，飛羽觴而醉月。不有佳詠，何伸雅懷？如詩不成，罰依金谷酒數。
　李居士讚（卷二八（二）一六二○）
    　　至人之心，如鏡中影。揮斥萬變，動不離靜。彼質我斤，揮風是騁。了物無
    二，皆為匠郢。吾族賢老，名喧寫真。貌圖粉繪，生為垢塵。從白得衰，與天為
    鄰。默然不滅，長存此身。
　壁畫蒼鷹讚（卷二八（二）一六二二）
    　　突兀枯樹，旁無寸枝。上有蒼鷹獨立，若愁胡之攢眉。凝金天之殺氣，凜粉
    壁之雄姿。觜銛劍戟，爪握刀錐。群賓失席以（目咢）（目台），未悟丹青之所
    為。吾嘗恐出戶牖以飛去，何意終年而在斯！
　金銀泥畫西方淨土變相讚并序（卷二八（二）一六二五）
    　　我聞金天之西，日沒之所，去中華十萬億剎，有極樂世界焉。彼國之佛，身
    長六十萬憶恆沙由旬，眉間白毫向右宛轉，如五須彌山，目光清白，若四海水。
    端坐說法，湛然長存。沼明金沙，岸列珍樹。欄楯彌覆，羅網周張。車渠（王留
    ）璃，為樓殿之飾；頗黎碼■，耀階砌之榮。皆諸佛所證，無虛言者。金銀泥畫
    西方淨土變相，蓋馮翊郡秦夫人為亡夫湖州刺史韋公之所建也。夫人蘊冰玉之清
    ，敷聖善之訓，以伉儷大義，希拯拔于幽塗；父子恩深，用重修于景福。誓捨珍
    物，搆求名工。圖金創端，繪銀設像。八法功德，波動青蓮之池；七寶香花，光
    映黃金之地。清風所拂，如生五音，百千妙樂，咸疑動作。若已發願，未及發願
    ，若已當生，未及當生，精念七日，必生其國，功德罔極，酌而難明。讚曰：
    　　向西日沒處，遙瞻大悲顏。目淨四海水，身光紫金山。勤念必往生，是故稱
    極樂。珠網珍寶樹，天花散香閣。圖畫了在眼，願託彼道場。以此功德海，冥祐
    為舟梁。八十一劫罪，如風掃輕霜。庶觀無量壽，長願玉毫光。
　嶧楊孤桐，石聳天骨。根老冰泉，業苦霜月。斲為綠綺，徽聲粲發。秋風入松，萬
    古奇絕。
　朱虛侯讚（卷二八（二）一六三四）
    　　嬴氏穢德，金精摧傷。秦鹿克獲，漢風飛揚。赤龍登天，白日昇光。陰虹賊
    虐，諸呂擾攘。朱虛來歸，會酌高堂。雄劍奮擊，太后震惶。爰鋤產祿，大運乃
    昌。功冠帝室，於今不忘。
　觀佽飛斬皎龍圖讚（卷二八（二）一六三五）
    　　佽飛斬長蛟，遺圖畫中見。登舟既虎嘯，激水方龍戰。驚波動連山，拔劍曳
    雷電。麟摧白刃下，血染滄江變。敢此壯古人，千秋若對面。
　比干碑（卷二九（二）一六六五）
    　　太宗文皇帝既一海內，明君臣之義，貞觀十九年，征島夷，師次殷墟，乃詔
    贈少師比干為太師，諡曰忠烈公。遣大臣持節弔祭，申命郡縣，封墓葺祠，置守
    冢，以少牢時享，著于甲令，刻于金石。故比干之忠益彰，臣子得述其志。昔商
    王受獨痡于四海，悖于三正，肆厥淫虐，下罔敢諍。于是微子去之，箕子囚之
    ，而公獨死之。非夫捐生之難，處死之難，故不可死而死，是輕其生，非孝也。可死
    觀其危，昵不可以忘其祖，則我臣之業將墜于泉，商王之命將絕于天。整扶其顛
    ，遂諫而死。剖心非痛，亡殷為痛。公之忠烈，其若是焉。故能獨立危邦，橫抗
    興運。周武以三分之業，有諸侯之師，實其十亂之謀，總其一心之眾。當公之存
    也，乃戟彼西土，及公之喪也，乃觀乎孟津。公存而殷存，公喪而殷喪。興亡兩
    繫，豈不重與？且聖人立教，懲惡勸善而已矣。人倫大統，父子君臣而已矣。少
    師存則垂其統，歿則垂其教。奮乎千古之上，行乎百王之末，俾夫淫者懼，佞者
    慚，義者思，忠者勸。其為戒也，不亦大哉？而夫子稱殷有三仁，是豈無微旨？
    嘗敢頤之曰：存其身，存其宗，亦仁矣。存其名，存其祀，亦仁矣。亡其身，圖
    其國，亦仁矣。若進死者，退生者，狂狷之士將奔走之。褒生者，貶死者，晏安
    之人將寘力焉。故同歸諸仁，各順其志，殊塗而一揆，異行而齊致，俾後人優柔
    而自得焉。蓋春秋微婉之義，必將建皇極，立彝倫，闢在三之門，垂不二之訓，
    以明知于世。則夫人臣者，既移孝于親而致之于君，焉有聞親失而不諍，親危而
    不救，從容安地而自得？甚哉不然矣！夫孝于其親，人之親皆欲其子；忠于其主
    ，人之主皆欲其臣。故歷代帝王皆欲精顯。周武下車而封其墓，魏武南遷而創其
    祠。我太宗有天下，禋百神，盛其禮，追贈太師，諡曰忠烈，申命郡縣，封墳葺
    祠，至守冢五家，以少牢時享，著于甲令，刻于金石。於戲，哀傷列辟，主君封
    德，正與神明，秩視郡王，身滅而榮益大，世絕而祀愈長。然後知忠烈之道，激
    天感人深矣。天寶十祀，余尉于衛，拜首祠堂，魄感精動。而廟在鄰邑，官非式
    閭，斲石銘表，以誌丕烈。銘曰：
    　　麋軀非仁，蹈難非智。死于其死，然後為義。忠無二軀，烈有餘氣。正直聰
    明，至今猛視。咨爾來代，為臣不易。
　觀魚潭（卷三○（二）一六九三詩文補遺）
    觀魚碧潭上，木落潭水清。日暮紫鱗躍，圓波處處生。涼煙浮竹盡，秋月照沙明
    。何必滄浪去？茲焉可濯纓。
　庭前晚開花（卷三○（二）一六九八詩文補遺）
    西王母桃種我家，三千陽春始一花。結實苦遲為人笑，攀折唧唧長咨嗟。
　宣城長史弟昭贈余琴溪中雙舞鶴詩以見志（卷三○（二）一六九八詩文補遺）
    令弟佐宣城，贈余琴溪鶴。謂言天涯雪，忽向窗前落。白玉為毛衣，黃金不肯博
    。當風振六翮，對舞臨山閣。顧我如有情，長鳴似相託。何當駕此，與爾騰寥
    廓！
　暖酒（卷三○（二）一六九九詩文補遺）
    熱暖將來賓鐵文，暫時不動聚白雲。撥卻白雲見青天，掇頭裏許便乘仙。
　戲贈杜甫（卷三○（二）一七○○詩文補遺）
    飯顆山頭逢杜甫，頭戴笠子日卓午。借問別來太瘦生，總為從前作詩苦。
　寒女吟（卷三○（二）一七○一詩文補遺）
    昔君布衣時，與妾同辛苦。一拜五官郎，便索邯鄲女。妾欲辭君去，君心便相許
    。妾讀蘼蕪書，悲歌淚如雨。憶昔嫁君時，曾無一夜樂。勿是妾無堪，君家婦難
    作。起來強歌舞，縱好君嫌惡。下堂辭君去，去後悔遮莫。
　會別離（卷三○（二）一七○二詩文補遺）
    結髮生別離，相思復相保。如何日已遠，五變庭中草。渺渺天海途，悠悠漢江島
    。但恐不出門，出門無遠道。道遠行既難，家貧衣復單。嚴風吹雨雪，晨起鼻何
    酸！人生各有志，豈不懷所安？分明天上日，生死誓同歡。
　初月（卷三○（二）一七○二詩文補遺）
    玉蟾離海上，白露濕花時。雲畔風風爪，沙頭水浸眉。樂哉弦管客，愁殺戰征兒
    。因絕西園賞，臨風一詠詩。
　雨後望月（卷三○（二）一七○三詩文補遺）
    四郊陰靄散，開戶半蟾生。萬里舒霜合，一條江練橫。出時山眼白，高後海心明
    。為惜如團扇，長吟到五更。
　對雨（卷三○（二）一七○三詩文補遺）
    卷廉寮舉目，露濕草綿綿。古岫披雲毳，空庭纖碎煙。水紅愁不起，風線重難牽
    。盡日扶犁叟，往來江樹前。
　曉晴（卷三○（二）一七○四詩文補遺）
    野涼疏雨歇，春色偏萋萋。魚躍青池滿，鶯吟綠樹低。野花妝面濕，山草紐斜齊
    。零落殘雲片，風吹挂竹溪。
　望夫石（卷三○（二）一七○四詩文補遺）
    彷彿古容儀，含愁帶曙輝。露如今日淚，苔似昔年衣。有恨同湘女，無言類楚
    妃。寂然芳靄內，猶若待夫歸。
　冬日歸舊山（卷三○（二）一七○五詩文補遺）
    未洗染塵纓，歸來芳草平。一條藤徑綠，萬點雪峰晴。地冷葉先盡，谷寒雲不行
    。嫩篁侵舍密，古樹到江橫。白犬離村吠，蒼苔上壁生。穿廚孤雉過，臨屋舊猿
    鳴。木落禽巢在，籬疏獸路成。拂床蒼鼠走，倒篋素魚驚。洗硯修良策，敲松擬
    素貞。此時重一去，去合到三清。
　鄒衍谷（卷三○（二）一七○六詩文補遺）
    燕谷無暖氣，窮巖閉嚴陰。鄒子一吹律，能迴天地心。
　入清溪行山中（卷三○（二）一七○六詩文補遺）
    輕舟去何疾！已到雲林境。起坐魚鳥間，動搖山水影。巖中響自合，溪裏言彌靜
    。無事令人幽，停橈向餘景。
　日出東南隅行（卷三○（二）一七○七詩文補遺）
    秦樓出佳麗，正值朝日光。陌頭能駐馬，花處復添香。
　代佳人寄翁參樞先輩（卷三○（二）一七○八詩文補遺）　
    等閑經夏祿復經寒，夢裏驚嗟豈暫安？南國風光當世少，西陵演浪過江難。周旋
    小字挑燈讀，重疊遙山隔霧香。直是為君餐不得，書來莫說更加餐。
　送客歸吳（卷三○（二）一七○八詩文補遺）
    江村秋雨歇，酒盡一帆飛。路歷波濤去，家唯坐臥歸。島花開灼灼，汀柳細依依
    。別後無餘事，還應掃釣磯。
　送友生遊峽中（卷三○（二）一七○九詩文補遺）
    風靜楊柳垂，看花又別離。幾年同在此，今日各驅馳。峽裏聞猿叫，山頭見月時
    。殷勤一杯酒，珍重歲寒姿。
　送袁明府任長江（卷三○（二）一七○九詩文補遺）
    別離楊柳青，樽酒表丹誠。古道攜琴去，深山見峽迎。暖風花遶樹，秋雨草沿城
    。自此長江內，無因夜犬驚。
　胡無人行（卷三○（二）一七一二詩文補遺）
    十萬羽林兒，臨洮破郅支。殺添胡地骨，降足漢營旗。寒闊牛羊散，兵休帳幕移
    。空餘隴頭水，嗚咽向人悲。
　鞠歌行（卷三○（二）一七一二詩文補遺）
    麗莫似漢宮妃，謙莫似黃家女。黃女持謙齒髮高，漢妃恃麗天庭去。人生容德不
    自保，聖人安用推天道？君不見蔡澤嵌枯詭怪之形狀，大言直取秦丞相。又不見
    田千秋才智不出人，一朝富貴如有神。二侯行事在方冊，泣麟老人終困厄。夜光抱
    恨良嘆悲，日月逝矣吾何之？　
　題許宣平菴壁（卷三○（二）一七一四詩文補遺）
    我吟傳舍詩，來訪真人居。煙嶺迷高跡，雲林隔太虛。窺庭但蕭索，倚柱空躊躇
    。應化遼天鶴，歸當千歲餘。
　題峰頂寺（卷三○（二）一七一五詩文補遺）
    夜宿峰頂寺，舉手捫星辰。不敢高聲語，恐驚天上人。
　瀑布（卷三○（二）一七一七詩文補遺）
    斷巖如削瓜，嵐光破崖綠。天河從中來，白雲漲川谷。玉案赤文字，落落不可讀
    。攝衣淩青霄，松風吹我足。
　斷句（卷三○（二）一七一八詩文補遺）
    舉袖露條脫，招我飯胡麻。
    野禽啼杜宇，山蝶舞莊周。
　陽春曲（卷三○（二）一七一九詩文補遺）
    (艸不)苡生前徑，含桃落小園。春心自搖蕩，百舌更多言。
　舍利佛（卷三○（二）一七一九詩文補遺）
    金繩界寶地，珍木蔭瑤池。雲間妙音奏，天際法蠡吹。
　摩多樓子（卷三○（二）一七二○詩文補遺）
    從戎向邊北，遠行辭密親。借問陰山候，還知塞上人。
　春感（卷三○（二）一七二一詩文補遺）
    茫茫南與北，道直事難諧。榆莢錢生樹，楊花玉（米參）街。塵縈游子面，蝶弄
    美人釵。卻憶青山上，雲門掩竹齋。
　殷十一贈栗岡硯（卷三○（二）一七二一詩文補遺）
    殷侯三玄士，贈我栗岡硯。灑染中山毫，光映吳門練。天寒水不凍，日用心不倦
    。攜此臨墨池，還如對君面。
　普照寺（卷三○（二）一七二二詩文補遺）
    天台國清寺，天下為四絕。今到普照遊，到來復何別？柟木白雲飛，高僧頂殘雪
    。門外一條溪，幾回流歲月？
　釣臺（卷三○（二）一七二三詩文補遺）
    磨盡石嶺墨，尋陽釣赤魚。靄峰尖似筆，堪畫不堪書。
　小桃源（卷三○（二）一七二四詩文補遺）
    黟縣小桃源，煙霞百里間。地多靈草木，人尚古衣冠。
　題竇■山（卷三○（二）一七二五詩文補遺）
    樵夫與耕者，出入畫屏中。
　贈江油尉（卷三○（二）一七二五詩文補遺）
    嵐光深院裏，傍砌水泠泠。野燕巢官舍，溪雲入■廳。日斜孤吏過，廉捲亂峰青
    。五色神仙尉，焚香讀道經。
　清平樂令二首（卷三○（二）一七二六詩文補遺）（存疑之作。說見詹（金英）《
    李白詩文繫年》）
    其一（頁一七二六）
    禁庭春畫，鶯羽披新繡。百草巧求花下鬥，只賭珠璣滿斗。
    日晚卻理殘妝，御前閑舞霓裳。誰道腰肢窈窕，折旋消得君王。
    其二（頁一七二六）
    禁幃秋夜，月探金窗罅。玉帳鴛鴦噴沉麝，時落銀燈香灺。
    女伴莫話孤眠，六宮羅綺三千。一笑皆生百媚，宸遊教在誰邊？
　清平樂三首（卷三○（二）一七二七詩文補遺）（存疑之作。說見詹（金英）《李
    白詩文繫年》）
    其一（頁一七二七）
    煙深水闊，音信無由達。惟以碧天雲外月，偏照懸懸離別。
    盡日感事傷懷，愁眉似鎖難開。夜夜長留半被，待君魂夢歸來。
    其二（頁一七二七）
    鸞衾鳳褥，夜夜常孤宿。更被銀臺紅蠟燭，學妾淚珠相續。
    花貌些子時光，拋入遠泛瀟湘。攲枕悔聽寒漏，聲聲滴斷愁腸。
    其三（頁一七二八）
    畫堂晨起，來報雪花墜。高捲廉櫳看佳瑞，皓色遠迷庭砌。
    盛氣光引爐煙，素草寒生玉佩。應是天仙狂醉，亂把白雲揉碎。
　桂殿秋（卷三○（二）一七二八詩文補遺）（存疑之作。說見詹（金英）《李白詩
    文繫年》）
    仙女下，董雙成。漢殿夜涼吹玉笙。曲終卻從仙官去，萬戶千門惟月明。
    河漢女，玉鍊顏。雲軿往往人間。九霄有路去無跡，嫋嫋香風生佩環。
　連理枝二首（卷三○（二）一七二八詩文補遺）（存疑之作。說見詹（金英）《李
    白詩文繫年》）
    其一（頁一七二八）
    雪蓋宮樓閉，。羅幕昏金翠。鬥壓闌干，香心澹薄，梅梢輕倚。噴寶猊香燼麝煙
    濃，馥紅綃翠被。
    其二（頁一七二九）
    淺畫雲垂帔，點滴昭陽淚。咫尺宸居，君恩斷絕，似遙千里。望水晶廉外竹枝寒
    ，守羊車未至。
　雜題四則（卷三○（二）一七二九詩文補遺）
    其一（頁一七二九）
    乘興踏月，西入酒家。不覺人物兩忘，身在世外。
    其二（頁一七三○）
    夜來月下臥醒，花影零亂，滿人矜袖，疑如濯魄於冰壺也。
    其三（頁一七三○）
    樓虛月白，秋宇物化。於斯憑闌，身勢飛動。非把酒自忘，此興何極？
    其四（頁一七三○）
    吾頭懵懵，試書此不能自辨，賀生為我讀之。
　鶴鳴九皋（卷三○（二）一七三一詩文補遺）
    胎化呈仙質，長鳴在九皋。排空散清唳，映日委霜毛。萬里思寥廓，千山望鬱陶
    。香凝光不見，風積韻彌高。鳳侶攀何及，雞群思忽勞。昇天如有應，飛舞去蓬
    蒿。
　上清寶鼎詩二首（卷三○（二）一七三一詩文補遺）
    其一（頁一七三一）
    朝披夢澤雲，笠釣青茫茫。尋絲得雙鯉，中有三元章。篆字若丹蛇，逸勢如飛翔
    。歸來問天老，奧義不可量。金刀割青素，靈文爛煌煌。嚥服十二環，奄見仙人
    房。暮跨紫鱗去，海氣侵肌涼。龍子善變化，化作梅花妝。贈我累累珠，靡靡明
    月光。勸我穿絳縷，繫作裙間璫。挹子以攜去，談笑聞遺香。
    其二（頁一七三一）
    人生燭上花，光滅巧妍盡。春風繞樹頭，日與化工進。只知雨露貪，不聞零落近
    。我昔飛骨時，慘見當塗墳。青松靄朝霞，縹緲山下村。既死明月魄，無復玻璃
    魂。念此一脫灑，長嘯祭崑崙。醉著鸞皇衣，星斗俯可捫。
　白微時募縣小吏入令臥內嘗驅牛經堂下令妻怒將加詰責白亟以詩謝云（卷三○（二
    ）一七三二詩文補遺）
    素面倚欄鉤，嬌聲出外頭。若非是織女，何得問牽牛？
　桃源二首（卷三○（二）一七三三詩文補遺）
    其一（頁一七三三）
    昔日狂秦事可嗟，直驅雞犬入桃花。至今不出煙溪口，萬古潺湲二水斜。
    其二（頁一七三三）
    露暗煙濃草色新，一番流水滿溪春。可憐漁父重來訪，只見桃花不見人。
　句一
    燄隨紅日遠，煙逐暮雲飛。
　句二
    綠鬢隨波散，紅顏逐浪無。因何逢伍相，應是想秋胡。
　句三
    玉階一夜留明月，金殿三春滿落花。
　建丑月十五日虎丘山夜宴序（卷三○（二）一七三八詩文補遺）
    　　方今內有夔龍皋伊以佐百揆，外有方叔召虎以守四方。江海之人，高枕無事
    ，則琴壺以宴友朋，嘯歌以展霞月，吾黨之職也。我是以有今茲虎丘之會。巖巖
    虎丘，奠吳西門，崒然如香樓金道，自下方而踴躍，索丹霞白雲於蓮宮之內。會
    之日，和氣滿谷，陽春逼人，巖煙掃除，肅若有待。余與夫不亂行於鷗鳥者，銜
    流霞之杯，而群嬉乎其中。笑向碧潭，與松石道舊。兕觥既發，賓主醉止，狂歌
    送酒，坐者皆和，吳趨所奏。雲去日沒，梵天月出，萬里如練，松陰依依，狀若
    留客。於斯時也，撫雲山為我輩，視竹帛如草芥，頹然樂極，眾慮皆遣。於是奮
    髯，屢舞而歌。今夕何夕？同者八人，醉罷偕賦，以為此山故事。
　冬夜裴郎中薛侍御讌集序（卷三○（二）一七三九詩文補遺）
    　　二公以司馬之命，領浙河東西十有三州之政，相與周爰諮度，平均邦賦者三
    月矣。當割而游刃無間，臨機而舍拔則獲，由是在簿領之際，無江海而閑。冬十
    月辛未，徵會於此堂，讌朋友故舊也。
    　　賢豪畢萃，升降有序，縫衣淺帶，十有五人。聲同故窮達不間，意得而鄙■
    皆遣。肴芳酒濃，夜寂琴暢，慷慨言志，絡繹舉白，盱衡抵掌，啞啞大笑，三爵
    耳熱，萬念如洗，不復計名身之親疏，憂患之去來也。況它累乎？
    　　既醉，余以箸擊唾壺，叩商而歌，其詞曰：
    簿領日盈机，知君傲煩囂。飲和自忘渴，況以初筵招。道契跡自親，誰謂列宿遙
    ？何用結同心，綠琴復長瓢。日月若走馬，炎涼催斗杓。一年解頤笑，幾日如今
    宵？奉君千金壽，莫使歲寒凋。
　　    是日也，禮成於意，歉生於同，滯憤積慘，篲溟湯沃，於滄溟始波，世屯未康，
    其猷，以立事為己任，行當自致青雲之上，不復與適莽蒼者群矣。吾儕浮沉其間
    ，風水俱逝，他日或潛淵，或戾天，一離一合，雲動雨散，然後知今日樽酒，未
    易再得。將子無金玉其音，姑偕賦以卒貺。
　鄭縣劉少府兄宅月夜登臺宴集序（卷三○（二）一七四○詩文補遺）
    　　夏六月，小暑至矣，吾兄方幕夜天，掃月榭，有酒如乳，胥我乎城南。城臨
    近高山，俯瞰平隰，秦郊漢院，相錯如繡，且有顥氣，足以娛人，故數君子稱觴
    焉。其誰同之？有若功曹隴西李華，參軍滎陽鄭洵卿、琅琊王休、河東裴貺、鄭
    尉京兆違造，皆卿材也。聲同而形體相忘，道契而機事不入。是以有高會遠望，
    危言浩歌，或心愜清機，寓興於物。或語及陳跡，盱衡而笑。於是初筵而惠好修
    ，中飲而意氣接，既醉而是非遣。夫彭澤採菊，隱侯臨風，謂之盛矣。況高城古
    臺，深夜朗月，芳（缶尊）良友，佳境勝事，今夕何夕，八者俱并。盍亦偕賦，
    於此乎觀二三子之志。
　北斗延生經注解序（卷三○（二）一七四一詩文補遺）
    　　原夫太素未分，無光無象，混黃成化，有始有終。則昇清而滯穢，輔善而貶
    凶。置百二十曹局，列於冥府；造三十六部經，祕於瓊宮。度天人之有道，啟含
    識之不矇。余歎曰：莫非三界十方，天地人倫，斯所以為道之紀也。今竊見聖世
    幸逢，豐年得遇，皇朝將道德而安家邦，效勳華而育黎庶。而況天下晏然，太元
    彰耀。今即啟有道之心者，扶風氏等，志奉日新，慕真歲久。禱天祐而制凶魔，
    求師訓而傳道要。遂得遇崆峒山元元真人，明龍漢之元文，演赤文之妙奧。教符
    十洞，三乘化列，萬機一義，注解北斗延生經一卷。上則有飛神金闕，中則有保
    國寧家，次則有延齡益壽。普度有情之品，同登無礙之門。於是謹作斯文，用題
    經首。李白謹序。
　題上陽臺（卷三○（二）一七四二詩文補遺）
    山高水長，物象萬千，非有老筆，清壯何窮？十八日上陽台書，太白。